
របៀបដេញតាមសេចក្ដីពិត (៩)

ការអនុវត្តទីមួយសម្រាប់ការដេញតាមសេចក្ដីពិត៖ ការទម្លាក់ចោល

ការទម្លាក់ចោលនូវរបាំងរវាងខ្លួនឯង និងព្រះជាម្ចាស់ ព្រមទាំងការប្រទូសរ៉ាយរបស់ខ្លួនចំពោះព្រះជាម្ចាស់

១. ការទម្លាក់ចោលនូវសញ្ញាណ និងការស្រមើស្រមៃរបស់ខ្លួនអំពីព្រះជាម្ចាស់៖ ការទម្លាក់ចោលនូវសញ្ញាណ និងការស្រមើស្រមៃរបស់ខ្លួនអំពីកិច្ចការរបស់ព្រះជាម្ចាស់

ច. កិច្ចការរបស់ព្រះជាម្ចាស់មិនផ្លាស់ប្ដូរលក្ខខណ្ឌពីកំណើតរបស់មនុស្សឡើយ គឺក្នុងគោលបំណងផ្លាស់ប្ដូរនិស្ស័យពុករលួយរបស់ពួកគេ

ក្នុងអំឡុងពេលនេះ ប្រធានបទនៃការប្រកបគ្នារបស់យើងមានវិសាលភាពទូលំទូលាយគួរសម តើមែនទេ? (មែនហើយ។) វាបានពាក់ព័ន្ធនឹងបញ្ហាដែលកាន់តែជាក់លាក់មួយចំនួននៃភាពជាមនុស្ស ហើយវាក៏បានពាក់ព័ន្ធនឹងបញ្ហាមួយចំនួននៃជីវិតរបស់មនុស្សផងដែរ។ នៅក្នុងការជួបជុំលើកមុន យើងបានប្រកបគ្នាអំពីប្រធានបទដែលពាក់ព័ន្ធនឹងកម្រិតសមត្ថភាព ហើយបន្ទាប់មក យើងបានប្រកបគ្នាអំពីរបៀបញែកដឹងលក្ខខណ្ឌពីកំណើត ភាពជាមនុស្ស និងនិស្ស័យពុករលួយ។ ការប្រកបគ្នារបស់យើងលើប្រធានបទកម្រិតសមត្ថភាព ជារួមបានបញ្ចប់ហើយ។ ចាប់ពីពេលនេះតទៅ អ្នករាល់គ្នាអាចវាយតម្លៃបានយ៉ាងត្រឹមត្រូវថា តើកម្រិតសមត្ថភាពរបស់មនុស្សម្នាក់មានលក្ខណៈបែបណា ដោយផ្អែកលើខ្លឹមសារនេះ។ នៅពេលប្រកបគ្នាអំពីទិដ្ឋភាពទាំងបីនេះ គឺលក្ខខណ្ឌពីកំណើត ភាពជាមនុស្ស និងនិស្ស័យពុករលួយ យើងបានប្រកបគ្នាអំពីការសម្ដែងចេញ និងការបង្ហាញឱ្យឃើញមួយចំនួនរបស់មនុស្សនៅក្នុងជីវិតប្រចាំថ្ងៃ ដើម្បីវាយតម្លៃថាតើចំណុចទាំងនេះចាត់ចូលក្នុងលក្ខខណ្ឌពីកំណើត ភាពជាមនុស្ស ឬនិស្ស័យពុករលួយរបស់ពួកគេ។ តាមរយៈការប្រកបគ្នារបស់យើងអំពីទិដ្ឋភាពទាំងបីនៃលក្ខខណ្ឌពីកំណើត ភាពជាមនុស្ស និងនិស្ស័យពុករលួយ តើពេលនេះអ្នករាល់គ្នាមានការយល់ដឹងជាក់លាក់អំពីរចនាសម្ព័ន្ធជាមូលដ្ឋានរបស់មនុស្ស ក្នុងនាមជាភាវៈដែលព្រះបានបង្កើតដែរឬទេ? (ពួកយើងអាចយល់បានច្រើនជាងមុនបន្តិច។) មូលហេតុដែលយើងប្រកបគ្នាអំពីទិដ្ឋភាពទាំងបីនៃការសម្ដែងចេញដែលត្រូវបានបញ្ចេញឱ្យឃើញនៅក្នុងជីវិតរបស់មនុស្ស គឺដោយសារតែមនុស្សជាតិដែលព្រះបានបង្កើត ត្រូវបានផ្សំឡើងដោយលក្ខខណ្ឌពីកំណើត ភាពជាមនុស្ស និងនិស្ស័យពុករលួយ។ មិនថាអ្នកជាបុរស ឬជាស្ត្រី មិនថាអ្នកនៅក្មេង ឬចាស់ មិនថាអ្នករស់នៅក្នុងចំណោមពូជសាសន៍ណា ឬនៅក្នុងប្រទេសណា មិនថាអ្នករស់នៅក្នុងសម័យកាលណា ឬរស់នៅក្នុងមជ្ឈដ្ឋានសង្គម និងសាវតារបែបណានោះទេ ជារួម មិនថារូបរាងខាងក្រៅរបស់អ្នកយ៉ាងណានោះទេ ដរាបណាអ្នកគឺជាមនុស្សដែលព្រះបានបង្កើត នោះអ្នកត្រូវបានផ្សំឡើងដោយទិដ្ឋភាពទាំងបីនេះ៖ លក្ខខណ្ឌពីកំណើត ភាពជាមនុស្ស និងនិស្ស័យពុករលួយ។ ម្យ៉ាងវិញទៀត មនុស្សគ្រប់រូបដែលស្ថិតក្នុងចំណោមមនុស្សជាតិពុករលួយ ត្រូវបានផ្សំឡើងដោយលក្ខខណ្ឌពីកំណើត ភាពជាមនុស្ស និងជីវិតនៃនិស្ស័យពុករលួយ។ ពោលគឺ មនុស្សដែលព្រះបានបង្កើតណាម្នាក់ សុទ្ធតែមានលក្ខខណ្ឌពីកំណើត ភាពជាមនុស្ស និងនិស្ស័យពុករលួយ។ ជាការពិតណាស់ លក្ខខណ្ឌពីកំណើតរបស់មនុស្សម្នាក់ ត្រូវបានកំណត់ដោយព្រះជាម្ចាស់។ ភាពជាមនុស្ស មួយផ្នែករងឥទ្ធិពលពីលក្ខខណ្ឌពីកំណើត ហើយមួយផ្នែកទៀតរងការបណ្ដុះបណ្ដាល និងឥទ្ធិពលពីការចិញ្ចឹមបីបាច់ក្នុងគ្រួសារ មជ្ឈដ្ឋានសង្គម និងការអប់រំរបស់សាតាំង។ ចំណែកឯនិស្ស័យពុករលួយវិញ គឺជានិស្ស័យបែបសាតាំង និងធម្មជាតិបែបសាតាំងរបស់មនុស្ស ដែលកើតចេញពីការបំភាន់ និងការធ្វើឱ្យពុករលួយរបស់សាតាំង។ ធម្មជាតិពុករលួយនេះ មួយផ្នែកបានមកពីគ្រួសាររបស់គេ មួយផ្នែកបានមកពីសង្គម ហើយមួយផ្នែកទៀតបានមកពីឥទ្ធិពល និងការបណ្ដុះបណ្ដាលដែលមនុស្សម្នាក់ជួបប្រទះនៅក្នុងមជ្ឈដ្ឋានផ្សេងៗ។ បើមើលពីទស្សនៈនេះ តាមពិតទៅ មនុស្សដែលព្រះបានបង្កើតណាម្នាក់ មិនមែនជាអាថ៌កំបាំងអ្វីនោះទេ ពីព្រោះគេត្រូវបានផ្សំឡើងដោយទិដ្ឋភាពទាំងបីនេះ៖ លក្ខខណ្ឌពីកំណើត ភាពជាមនុស្ស និងនិស្ស័យពុករលួយ។ ហេតុដូច្នេះ ការញែកដឹងថាតើនរណាម្នាក់ជាមនុស្សប្រភេទណា តាមពិតគួរតែជារឿងងាយស្រួល។ ដោយទុកលក្ខខណ្ឌពីកំណើតដែលព្រះជាម្ចាស់បានកំណត់ និងប្រទានឱ្យដោយឡែក អ្វីដែលនៅសេសសល់ គឺត្រូវញែកដឹងថាតើភាពជាមនុស្សរបស់បុគ្គលម្នាក់មានលក្ខណៈបែបណា និងថាតើគេមាននិស្ស័យពុករលួយអ្វីខ្លះ ចំណុចទាំងនេះហើយដែលកំណត់ថាតើសារជាតិរបស់បុគ្គលនេះមានលក្ខណៈបែបណា។ ការញែកដឹងតាមរបៀបនេះ ធ្វើឱ្យអ្វីៗច្បាស់លាស់ណាស់។ ការញែកដឹងថាតើសារជាតិរបស់មនុស្សម្នាក់មានលក្ខណៈបែបណា ដោយផ្អែកលើចំណុចទាំងនេះ មិនមែនជារឿងលំបាកនោះទេ។ ការញែកដឹងតាមរបៀបនេះ មានមូលដ្ឋាន ហើយក៏មានស្ដង់ដាសម្រាប់វាស់វែងផងដែរ។

៦. ការសម្ដែងចេញផ្សេងៗនៃលក្ខខណ្ឌពីកំណើត ភាពជាមនុស្ស និងនិស្ស័យពុករលួយ

កាលពីមុន យើងបានរៀបរាប់ពីការសម្ដែងចេញជាក់លាក់មួយចំនួននៃលក្ខខណ្ឌពីកំណើត ដែលមិនពាក់ព័ន្ធនឹងនិស្ស័យពុករលួយនោះទេ។ លក្ខខណ្ឌពីកំណើត គឺជាមូលដ្ឋានគ្រឹះដែលមនុស្សពឹងផ្អែកដើម្បីរស់រានមានជីវិត ហើយជាលក្ខខណ្ឌដែលមនុស្សជាតិដែលព្រះបានបង្កើតគួរតែមាន។ មិនថាវាជាលក្ខខណ្ឌដែលទាក់ទងនឹងកំណើតរបស់មនុស្សម្នាក់ ដូចជាពេលវេលា មជ្ឈដ្ឋាន និងទីកន្លែងកំណើត ឬទិដ្ឋភាពនានា ដូចជារូបរាងខាងក្រៅ កម្រិតសមត្ថភាព ចំណុចខ្លាំង សភាវគតិ ចំណាប់អារម្មណ៍ និងចំណង់ចំណូលចិត្ត ព្រមទាំងបុគ្គលិកលក្ខណៈរបស់មនុស្សម្នាក់នោះទេ ទាំងនេះសុទ្ធតែជាផ្នែកមួយនៃលក្ខខណ្ឌពីកំណើតរបស់មនុស្សម្នាក់។ លក្ខខណ្ឌពីកំណើតទាំងនេះ មិនធ្វើឱ្យមនុស្សពុករលួយនោះទេ ហើយជាការពិតណាស់ លក្ខខណ្ឌពីកំណើតទាំងនេះ ក៏មិនមានផ្ទុកនូវនិស្ស័យពុករលួយណាមួយឡើយ។ និយាយជារួម លក្ខខណ្ឌពីកំណើត គឺជាលក្ខខណ្ឌជាមូលដ្ឋានមួយចំនួន ដែលមនុស្សដែលព្រះបានបង្កើតត្រូវតែមាន ដើម្បីរស់រាន និងរស់នៅ។ ភាពជាមនុស្ស សំដៅទៅលើអ្វីដែលត្រូវបានសម្ដែងចេញ ដែលពាក់ព័ន្ធនឹងមនសិការ និងវិចារណញ្ញាណនៃភាពជាមនុស្សធម្មតា ដែលត្រូវបានបញ្ចេញឱ្យឃើញពីរូបកាយដែលមានលក្ខខណ្ឌពីកំណើត។ ចំណែកឯនិស្ស័យពុករលួយវិញ គឺជារឿងងាយយល់ និស្ស័យពុករលួយគឺជាលទ្ធផលនៃការធ្វើឱ្យពុករលួយរបស់សាតាំង ទៅលើជីវិតនៃរូបកាយនេះ ដែលមានលក្ខខណ្ឌពីកំណើត និងភាពជាមនុស្ស។ តើនេះរាងអរូបីបន្តិចមែនទេ? ជារួម មនុស្សដែលព្រះបានបង្កើត គឺជាភាវៈដែលព្រះបានបង្កើត ដែលត្រូវបានត្រួតត្រាដោយនិស្ស័យពុករលួយ និងមានមនសិការ ព្រមទាំងវិចារណញ្ញាណជាមូលដ្ឋាននៃភាពជាមនុស្ស។ ភាវៈដែលព្រះបានបង្កើតទាំងនេះ មានលក្ខខណ្ឌពីកំណើតផ្សេងៗគ្នា ដែលព្រះជាម្ចាស់បានកំណត់។ នេះគឺជារចនាសម្ព័ន្ធជាមូលដ្ឋាននៃមនុស្សជាតិដែលព្រះជាម្ចាស់បានបង្កើត។ ក្នុងចំណោមចំណុចទាំងនេះ លក្ខខណ្ឌពីកំណើត និងនិស្ស័យពុករលួយ គឺងាយយល់ជាង ប៉ុន្តែភាពជាមនុស្សអាចមានលក្ខណៈអរូបីជាង។ និយាយឱ្យសាមញ្ញទៅ ភាពជាមនុស្សគឺជាលក្ខណៈពិសេសរបស់មនុស្សជាតិដែលព្រះបានបង្កើត ដែលធ្វើឱ្យពួកគេខុសប្លែកពីភាវៈមានជីវិតដទៃទៀត។ ភាវៈដែលព្រះបានបង្កើត ដែលមានលក្ខណៈពិសេសនេះ មានមនសិការ និងវិចារណញ្ញាណ មានចរិតលក្ខណៈ ហើយក៏មានសមត្ថភាពក្នុងការបែងចែកខុសត្រូវផងដែរ។ លក្ខណៈពិសេសទាំងនេះ ដែលធ្វើឱ្យមនុស្សជាតិខុសប្លែកពីភាវៈមានជីវិតដទៃទៀត បង្កើតបានជាភាពជាមនុស្ស។ ជាការពិតណាស់ ភាពជាមនុស្សនេះរួមបញ្ចូលទាំងសមត្ថភាពក្នុងការសម្ដែងចេញដោយប្រើប្រាស់ភាសា សមត្ថភាពក្នុងការបែងចែកខុសត្រូវ សមត្ថភាពក្នុងការយល់ដឹង សមត្ថភាពក្នុងការទទួលយកអ្វីៗថ្មីៗ សមត្ថភាពក្នុងការទទួលយកព្រះបន្ទូលរបស់ព្រះអាទិករ និងសមត្ថភាពក្នុងការទទួលយកការផ្ទុកផ្ដាក់របស់ព្រះជាម្ចាស់ ព្រមទាំងចាត់ចែងកិច្ចការណាមួយ។ នេះហើយគឺជាភាពជាមនុស្ស។ ការយល់ដឹងដ៏សាមញ្ញបំផុតអំពីភាពជាមនុស្ស គឺថាវាជាលក្ខណៈជាប់ខ្លួនរបស់មនុស្សជាតិដែលព្រះបានបង្កើត ដែលធ្វើឱ្យពួកគេខុសប្លែកពីភាវៈមានជីវិតដទៃទៀត។ ចំណុចសម្គាល់ជាមូលដ្ឋានបំផុតនៃលក្ខណៈនេះ គឺមនសិការ និងវិចារណញ្ញាណ។ នេះគឺជារបៀបដ៏សាមញ្ញបំផុតក្នុងការយល់ពីវា។ មានព័ត៌មានលម្អិតមួយចំនួននៅក្នុងចំណុចនេះ ដូចជាសេចក្ដីទៀងត្រង់ និងចរិតលក្ខណៈដែលភាពជាមនុស្សគួរតែមាន ការបែងចែករវាងអ្វីៗដែលវិជ្ជមាន និងអ្វីៗដែលអវិជ្ជមាន ព្រមទាំងការជ្រើសរើស និងការអនុវត្តអ្វីៗដែលវិជ្ជមាន។ ជាមូលដ្ឋាន ចំណុចទាំងនេះគឺជាអ្វីដែលមនុស្សគួរតែយល់ និងដឹងអំពីទិដ្ឋភាពទាំងបីនៃលក្ខខណ្ឌពីកំណើត ភាពជាមនុស្ស និងនិស្ស័យពុករលួយ។ តើអ្នករាល់គ្នាធ្លាប់គិតអំពីបញ្ហាទាំងនេះពីមុនមកដែរឬទេ? (ពួកយើងមិនធ្លាប់គិតពីបញ្ហាទាំងនេះពីមុនមកទេ។) ពេលជួបប្រទះបញ្ហាទាំងនេះជាលើកដំបូង តើអ្នករាល់គ្នាអាចយល់ពីវាបានដែរឬទេ? តើអ្នករាល់គ្នាអាចក្ដាប់វាបានដែរឬទេ? (ពួកយើងអាចយល់បានខ្លះៗ។) តើមាននរណាម្នាក់មានអារម្មណ៍ថា ប្រធានបទដែលយើងកំពុងនិយាយនេះស៊ីជម្រៅពេក និងរាងអរូបីបន្តិច ហើយដូចជាការពិភាក្សាអំពីទស្សនវិជ្ជា ដែលពិបាកយល់បន្តិចដែរឬទេ? ដោយផ្អែកលើការសម្ដែងចេញជាក់លាក់នៃទិដ្ឋភាពទាំងបីនៃលក្ខខណ្ឌពីកំណើត ភាពជាមនុស្ស និងនិស្ស័យពុករលួយ ដែលយើងបានប្រកបគ្នាក្នុងរយៈពេលប៉ុន្មានថ្ងៃនេះ អ្វីដែលទើបតែបាននិយាយអម្បាញ់មិញ មិនគួរជារឿងអរូបីសម្រាប់អ្នករាល់គ្នានោះទេ។ ការសម្ដែងចេញជាក់លាក់នៃទិដ្ឋភាពទាំងបីនេះ គួរតែជារឿងដែលអ្នករាល់គ្នាអាចយល់បាន។ បន្ថែមពីនេះ តើទំនាក់ទំនងរវាងទិដ្ឋភាពទាំងបីនេះ មិនគួរច្បាស់លាស់ដែរទេឬ? ភាពជាមនុស្ស គឺជាសេចក្ដីទៀងត្រង់ ចរិតលក្ខណៈ មនសិការ និងវិចារណញ្ញាណ ដែលមនុស្សម្នាក់បញ្ចេញឱ្យឃើញ ដោយផ្អែកលើមូលដ្ឋាននៃការមានលក្ខខណ្ឌពីកំណើតជាមូលដ្ឋាន។ និស្ស័យពុករលួយ គឺជាអ្វីដែលត្រូវបានសម្ដែងចេញនៅក្នុងភាពជាមនុស្ស តាមរយៈលក្ខខណ្ឌពីកំណើត ហើយវាជានិស្ស័យផ្សេងៗដែលមនុស្សសម្ដែងចេញ ដែលត្រូវបានត្រួតត្រាដោយជីវិតដែលសាតាំងបានបញ្ជ្រាបចូលទៅក្នុងពួកគេ។ តាមរបៀបនេះ មិនថាមនុស្សម្នាក់មានលក្ខខណ្ឌពីកំណើតបែបណានោះទេ វាគ្រាន់តែជាសំបកក្រៅជាមូលដ្ឋានបំផុតប៉ុណ្ណោះ ចំណែកឯជីវិតដែលអាចត្រួតត្រាសារជាតិរបស់មនុស្សម្នាក់បានយ៉ាងពិតប្រាកដ គឺជានិស្ស័យពុករលួយដែលសាតាំងបានបញ្ជ្រាបចូលទៅក្នុងគេ។ ពោលគឺ ដើម្បីវែកញែកថាតើសារជាតិរបស់មនុស្សម្នាក់មានលក្ខណៈបែបណា ត្រូវមើលទៅលើនិស្ស័យដែលគេបញ្ចេញឱ្យឃើញ។ ប្រសិនបើនិស្ស័យដែលគេបញ្ចេញឱ្យឃើញ គឺជានិស្ស័យពុករលួយនៃភាពក្រអឺតក្រទម ភាពរឹងទទឹង ភាពបោកបញ្ឆោត សេចក្ដីទុច្ចរិត ឬភាពកាចសាហាវ នោះមិនថាចរិតលក្ខណៈរបស់គេសប្បុរស ឬអាក្រក់នោះទេ តាមសារជាតិ បុគ្គលនេះគឺជារបស់សាតាំង ពីព្រោះជីវិតរបស់គេ គឺជានិស្ស័យពុករលួយរបស់សាតាំង។ ហេតុដូច្នេះ លក្ខណៈរបស់មនុស្សម្នាក់ គឺអាស្រ័យលើជីវិតដែលគេមាននៅខាងក្នុង មិនមែនអាស្រ័យលើថាតើលក្ខខណ្ឌពីកំណើតរបស់គេមានលក្ខណៈបែបណានោះទេ។ ប្រសិនបើជីវិតរបស់គេ គឺជានិស្ស័យពុករលួយរបស់សាតាំង នោះមិនថាលក្ខខណ្ឌពីកំណើតរបស់គេមើលទៅខ្ពង់ខ្ពស់ ឬអស្ចារ្យយ៉ាងណានៅខាងក្រៅនោះទេ តាមសារជាតិ គេគឺជារបស់សាតាំង ហើយគេគឺជាសមាជិកនៃមនុស្សជាតិពុករលួយ។ ប្រសិនបើជីវិតរបស់មនុស្សម្នាក់ គឺជាជីវិតដែលសេចក្ដីពិតគឺជាជីវិតរបស់គេ នោះមិនថាលក្ខខណ្ឌពីកំណើតរបស់គេមើលទៅសាមញ្ញ ធម្មតា ឬត្រូវគេមើលងាយយ៉ាងណានៅខាងក្រៅនោះទេ ហើយទោះបីជាគេបង្ហាញពីភាពទន់ខ្សោយ ភាពខ្វះខាត និងគុណវិបត្តិមួយចំនួននៃភាពជាមនុស្សរបស់គេនៅខាងក្រៅក៏ដោយ ក៏គេនៅតែជាផ្នែកមួយនៃមនុស្សជាតិដែលត្រូវបានសង្គ្រោះដដែល។ តាមសារជាតិ គេជារបស់ព្រះជាម្ចាស់ ហើយមិនមែនជារបស់សាតាំងឡើយ។ សារជាតិរបស់គេផ្លាស់ប្ដូរ។ នៅពេលដែលសារជាតិរបស់គេផ្លាស់ប្ដូរ ថាគេជារបស់អ្នកណានោះ ក៏ផ្លាស់ប្ដូរដែរ គឺគេជារបស់សេចក្ដីពិត និងជារបស់ព្រះជាម្ចាស់។ ហេតុដូច្នេះ កត្តាដែលកំណត់ថាបុគ្គលម្នាក់ជារបស់អ្នកណា ព្រមទាំងសារជាតិ និងលទ្ធផលចុងក្រោយរបស់គេ មិនមែនជាលក្ខខណ្ឌពីកំណើតរបស់គេនោះទេ ហើយជាការពិតណាស់ វាក៏មិនមែនជាភាពជាមនុស្សរបស់គេទាំងស្រុងដែរ ប៉ុន្តែផ្ទុយទៅវិញ គឺថាតើជីវិតរបស់គេមានលក្ខណៈបែបណា។ ប្រសិនបើតាំងពីដើមដល់ចប់ ជីវិតរបស់មនុស្សម្នាក់ គឺជាជីវិតដែលនិស្ស័យពុករលួយគឺជាជីវិតរបស់គេ ហើយគេគឺជារបស់សាតាំង នោះពួកគេនឹងជារបស់សាតាំង។ ប្រសិនបើគេមានសេចក្ដីពិតជាជីវិតរបស់គេ គេជារបស់ព្រះជាម្ចាស់ ដូច្នេះ ពួកគេនឹងជារបស់ព្រះជាម្ចាស់ នៅក្នុងគោលដៅដ៏ស្រស់បំព្រងដែលព្រះជាម្ចាស់បានរៀបចំសម្រាប់មនុស្សជាតិ។ ដោយផ្អែកលើការសម្ដែងចេញផ្សេងៗ និងសារជាតិរបស់មនុស្សនៅក្នុងគ្រប់ទិដ្ឋភាពទាំងអស់ តើបច្ចុប្បន្ននេះ មនុស្សជារបស់អ្នកណា? តើមនុស្សមានជីវិតដែលសេចក្ដីពិតគឺជាជីវិតរបស់ពួកគេដែរឬទេ? (ទេ។) ចុះតើសារជាតិរបស់មនុស្សម្នាក់អាស្រ័យលើអ្វីឱ្យប្រាកដ? (អាស្រ័យលើអ្វីដែលគេមានជាជីវិតរបស់គេ។) ពិតប្រាកដណាស់ អ្វីដែលជាជីវិតរបស់អ្នកនៅខាងក្នុង នោះហើយគឺជាសារជាតិរបស់អ្នក។ ប្រសិនបើជីវិតនៅខាងក្នុងអ្នកផ្លាស់ប្ដូរ ហើយវាមិនមែនជានិស្ស័យពុករលួយដែលជាជីវិតរបស់អ្នកទៀតទេ ប៉ុន្តែជាសេចក្ដីពិតវិញ នោះបើនិយាយពីសារជាតិរបស់អ្នក អ្នកជារបស់ព្រះជាម្ចាស់ និងជារបស់សេចក្ដីពិត។ ជាការពិតណាស់ លក្ខណៈរបស់មនុស្សក្នុងនាមជាមនុស្សមិនផ្លាស់ប្ដូរទេ មនុស្សនៅតែជាមនុស្ស ហើយបើនិយាយពីលក្ខណៈរបស់ពួកគេ ពួកគេនៅតែជាមនុស្សដែលព្រះបានបង្កើតដដែល។ ទោះជាយ៉ាងណាក៏ដោយ ដោយសារតែជីវិតរបស់អ្នកបានផ្លាស់ប្ដូរ ថាអ្នកជារបស់អ្នកណានោះ ក៏បានផ្លាស់ប្ដូរដែរ។ សរុបមក លក្ខខណ្ឌពីកំណើត គឺជាលក្ខខណ្ឌជាមូលដ្ឋានដែលបង្កើតបានជាមនុស្សជាតិដែលព្រះបានបង្កើត។ ពោលគឺ ដរាបណាអ្នកត្រូវបានគេហៅថាមនុស្សដែលព្រះបានបង្កើត លក្ខខណ្ឌពីកំណើតទាំងនេះត្រូវតែមាននៅក្នុងអ្នក ទាំងនេះគឺជាលក្ខខណ្ឌជាមូលដ្ឋាន។ ភាពជាមនុស្ស គឺជាអ្វីដែលត្រូវបានបញ្ចេញឱ្យឃើញ និងសម្ដែងចេញពីភាពជាមនុស្សធម្មតារបស់មនុស្សម្នាក់ ក្នុងពេលដែលគេរស់នៅក្រោមលក្ខខណ្ឌពីកំណើតរបស់គេ។ និស្ស័យពុករលួយ គឺជាជីវិតដែលមានជាប់នៅក្នុងមនុស្សជាតិពុករលួយ ដែលលាក់កំបាំងនៅក្រោមលក្ខខណ្ឌពីកំណើត និងសំបកក្រៅនៃភាពជាមនុស្ស។ ទំនាក់ទំនង និងភាពខុសគ្នារវាងទិដ្ឋភាពទាំងបីនេះ ក៏ដូចជាតួនាទីដែលទិដ្ឋភាពនីមួយៗបំពេញ ឬមុខងារដែលទិដ្ឋភាពនីមួយៗបំពេញនៅក្នុងមនុស្សជាតិដែលព្រះបានបង្កើត គឺដូចដែលបានរៀបរាប់អម្បាញ់មិញនេះឯង។ កាលពីមុន យើងបានប្រកបគ្នាអំពីការសម្ដែងចេញមួយចំនួនដែលពាក់ព័ន្ធនឹងទិដ្ឋភាពទាំងបីនៃលក្ខខណ្ឌពីកំណើត ភាពជាមនុស្ស និងនិស្ស័យពុករលួយ ដែលមនុស្សបញ្ចេញឱ្យឃើញ។ ទោះជាយ៉ាងណាក៏ដោយ ខ្លឹមសារដែលពាក់ព័ន្ធនឹងទិដ្ឋភាពទាំងបីនេះ មានវិសាលភាពធំធេងជាងអ្វីដែលយើងបានប្រកបគ្នាទៅទៀត ដូច្នេះ យើងត្រូវបន្តប្រកបគ្នាលើប្រធានបទនេះនៅថ្ងៃនេះ។

ការនិយាយត្រដិត និងការនិយាយរដាក់រដុប

តើកាលពីលើកមុន យើងបាននិយាយដល់ត្រង់ណាហើយ ទាក់ទងនឹងការបង្ហាញឱ្យឃើញផ្សេងៗនៃលក្ខខណ្ឌពីកំណើត ភាពជាមនុស្ស និងនិស្ស័យពុករលួយ? ភាពខ្លាចរអា និងភាពក្លាហាន តើមែនទេ? (មែនហើយ។) ការប្រកបគ្នានោះត្រូវបានបញ្ចប់ហើយ។ ឥឡូវនេះ ចូរយើងក្រឡេកមើលការនិយាយត្រដិត និងការនិយាយរដាក់រដុប តើនេះជាបញ្ហាប្រភេទអ្វី? (លក្ខខណ្ឌពីកំណើត។) នេះគឺជាលក្ខខណ្ឌពីកំណើត ហើយក៏ជាប្រភេទនៃចំណុចខ្វះខាតផ្នែករាងកាយផងដែរ។ ជាការពិតណាស់ ទម្រង់នៃការនិយាយត្រដិតមានភាពខុសៗគ្នា។ អ្នកនិយាយត្រដិតខ្លះ អូសបន្លាយព្យាង្គតែមួយ ចំណែកឯអ្នកខ្លះទៀតចេះតែនិយាយព្យាង្គតែមួយដដែលៗ ដោយចំណាយពេលពេញមួយថ្ងៃ ក៏មិនអាចនិយាយចេញជាប្រយោគពេញលេញមួយបានដែរ។ ជារួម នេះគឺជាលក្ខខណ្ឌពីកំណើត ហើយជាការពិតណាស់ វាក៏ជាប្រភេទនៃចំណុចខ្វះខាតផ្នែករាងកាយផងដែរ។ តើនេះពាក់ព័ន្ធនឹងនិស្ស័យពុករលួយដែរឬទេ? (ទេ។) វាមិនពាក់ព័ន្ធនឹងនិស្ស័យពុករលួយនោះទេ។ ប្រសិនបើនរណាម្នាក់និយាយថា៖ «អ្នកនិយាយរដាក់រដុប អ្នកពិតជាមានល្បិចកលមែន!» ឬ «អ្នកសូម្បីតែនិយាយក៏ត្រដិតដែរ ម្ដេចក៏អ្នកក្រអឺតក្រទមយ៉ាងនេះ?» តើពាក្យសម្ដីបែបនេះត្រឹមត្រូវដែរឬទេ? (ទេ។) ការនិយាយត្រដិត ដែលជាចំណុចខ្វះខាត ឬចំណុចខ្សោយ មិនពាក់ព័ន្ធនឹងទិដ្ឋភាពណាមួយនៃនិស្ស័យពុករលួយរបស់មនុស្សម្នាក់នោះទេ។ ហេតុដូច្នេះ ការនិយាយត្រដិត គឺជាលក្ខខណ្ឌពីកំណើត និងជាប្រភេទនៃចំណុចខ្វះខាតផ្នែករាងកាយ។ ច្បាស់ណាស់ វាមិនពាក់ព័ន្ធនឹងនិស្ស័យពុករលួយរបស់មនុស្សម្នាក់នោះទេ ហើយក៏គ្មានទំនាក់ទំនងអ្វីទាល់តែសោះជាមួយនិស្ស័យទាំងនោះដែរ។ មានស្ថានភាពមួយទៀតដែលពាក់ព័ន្ធនឹងការនិយាយត្រដិត៖ មនុស្សមួយចំនួនជាធម្មតាមិននិយាយរដាក់រដុបនោះទេ ប៉ុន្តែនៅពេលដែលអ្នកសួរពួកគេ ពួកគេស្ទាក់ស្ទើរ និងនិយាយរដាក់រដុប ពួកគេចំណាយពេលពេញមួយថ្ងៃដើម្បីនិយាយប្រយោគតែមួយ ហើយអ្នកនៅតែមិនអាចដឹងថាពួកគេកំពុងព្យាយាមនិយាយអ្វីនោះទេ។ ពាក្យសម្ដីរបស់ពួកគេមិនដែលជាក់លាក់គ្រប់គ្រាន់នោះទេ ដោយតែងតែធ្វើឱ្យអ្នកទាយពីអត្ថន័យរបស់ពួកគេ មិនថាអ្នកទាយយ៉ាងណា នោះនឹងក្លាយជាអត្ថន័យរបស់ពួកគេ។ បើមិនដូច្នេះទេ ពួកគេប្រើស្នាមញញឹមជំនួសឱ្យការបង្ហាញអត្ថន័យ។ ជារួម ពួកគេគ្រាន់តែមិនឆ្លើយសំណួររបស់អ្នកដោយផ្ទាល់ប៉ុណ្ណោះ។ ឧទាហរណ៍ អ្នកសួរពួកគេថា៖ «តើអ្នកមកពីណា?» ពួកគេនិយាយថា៖ «ខ្ញុំ... ខ្ញុំ... អឺ គ្រាន់តែដើរលេងនេះនោះ ហើយ...» បន្ទាប់ពីបានស្ដាប់ឮដូច្នេះ អ្នកនៅតែមិនដឹងថាពួកគេមកពីណាដដែល។ ឬអ្នកសួរពួកគេថា៖ «តើអ្នកវាយតម្លៃកម្រិតសមត្ថភាពរបស់បុគ្គលនោះយ៉ាងដូចម្ដេច?» ពួកគេនិយាយថា៖ «កម្រិតសមត្ថភាព... របស់គេ អឺ... មនុស្សគ្រប់គ្នា ដឹងស្រាប់ហើយ... ពួកយើងទាំងអស់គ្នា... អឺ... មិនសូវ... ច្បាស់ទេ»។ ហេតុអ្វីបានជាពួកគេនិយាយក្នុងរបៀបរដាក់រដុប និងដាច់ៗបែបនេះ? តើនេះជាការនិយាយត្រដិត ឬការនិយាយរដាក់រដុបមែនទេ? វាមើលទៅមិនមែនទេ។ ចុះហេតុអ្វីបានជាពួកគេនិយាយបែបនេះ? ប្រសិនបើវាមិនមែនដោយសារការនិយាយត្រដិត ឬការនិយាយរដាក់រដុបទេ តើមកពីមូលហេតុអ្វី? (ពួកគេត្រូវបានត្រួតត្រាដោយនិស្ស័យពុករលួយ។) នេះច្បាស់ណាស់ថាជាការបង្ហាញឱ្យឃើញនូវនិស្ស័យមួយ។ វាមានន័យថា នៅពេលដែលពួកគេសម្ដែងចេញអ្វីមួយ ឬធ្វើអ្វីមួយ ពួកគេត្រូវបានត្រួតត្រាដោយនិស្ស័យមួយ ដែលជាផ្នែកមួយនៃជីវិតរបស់ពួកគេ ដោយជំរុញពួកគេឱ្យនិយាយ និងធ្វើសកម្មភាពដើម្បីសម្រេចបាននូវគោលដៅជាក់លាក់ណាមួយ។ តើគោលដៅនេះគឺជាអ្វី? គឺដើម្បីលាក់បាំងការពិត ដើម្បីចៀសវាងការប្រាប់អ្នកពីការពិត ពួកគេមិនចង់ពន្យល់រឿងរ៉ាវឱ្យបានច្បាស់លាស់បែបនេះទេ។ ហេតុអ្វីបានជាពួកគេធ្វើបែបនេះ? គឺដោយសារតែពួកគេជឿថា ប្រសិនបើពួកគេពន្យល់ពីអ្វីដែលកំពុងកើតឡើងពិតប្រាកដ ពួកគេនឹងត្រូវទទួលរងផលវិបាក មិនថាធ្វើឱ្យនរណាម្នាក់អាក់អន់ចិត្ត ឬបង្កផលប៉ះពាល់ដល់ខ្លួនឯងនោះទេ។ ពួកគេមិនចង់ទទួលរងផលវិបាកទាំងនេះទេ ពួកគេមិនចង់ឱ្យអ្នកដឹងពីការពិតឡើយ។ នេះគឺជារបៀប និងបែបបទនៃការនិយាយ ព្រមទាំងការធ្វើសកម្មភាពក្រោមការត្រួតត្រានៃនិស្ស័យពុករលួយ។ ជីវិតដែលត្រួតត្រាពួកគេឱ្យធ្វើបែបនេះ តំណាងឱ្យធម្មជាតិរបស់ពួកគេ ហើយការដែលពួកគេធ្វើបែបនេះ បញ្ជាក់ថាពួកគេគ្មានសេចក្ដីពិតទាល់តែសោះ។ ពួកគេមិននិយាយស្របតាមគោលការណ៍សេចក្ដីពិតនោះទេ។ ដូច្នេះ តើមនុស្សម្នាក់គួរនិយាយបែបណា ដើម្បីនិយាយស្របតាមគោលការណ៍សេចក្ដីពិត? ដើម្បីធ្វើបែបនេះ មនុស្សម្នាក់គួរតែធ្វើជាមនុស្សស្មោះត្រង់ ដូចដែលព្រះជាម្ចាស់មានបន្ទូលថា៖ «ចូរឱ្យការនិយាយស្ដីរបស់អ្នក មែនគឺមែន ទេគឺទេ»។ តើពួកគេធ្វើបែបនេះដែរឬទេ? (ទេ។) តើពួកគេធ្វើអ្វីខ្លះ? ពួកគេមិននិយាយថាមែននៅពេលដែលមែន ហើយក៏មិននិយាយថាទេនៅពេលដែលទេនោះឡើយ។ តើពួកគេប្រើវិធីសាស្ត្រអ្វី? ពួកគេនិយាយមិនច្បាស់លាស់ ដោយប្រើវិធីបោកបញ្ឆោត និងទុច្ចរិតដើម្បីបង្ហាញអត្ថន័យរបស់ពួកគេ ដើម្បីសម្រេចបាននូវគោលដៅក្នុងការការពារខ្លួនឯង។ ពួកគេប្រើវិធីសាស្ត្រដែលសាតាំងបានណែនាំ និងបញ្ជ្រាបចូលទៅក្នុងពួកគេ ដើម្បីចាត់ចែងរឿងណាមួយ ឬសម្ដែងចេញអ្វីមួយ។ នេះច្បាស់ណាស់ថាជានិស្ស័យពុករលួយរបស់សាតាំង។ នេះមិនមែនជាការបង្ហាញឱ្យឃើញរាក់កំភែលនៃភាពជាមនុស្សនោះទេ ប៉ុន្តែជាការបង្ហាញឱ្យឃើញនូវរបៀបនៃការធ្វើសកម្មភាពក្រោមការត្រួតត្រានៃនិស្ស័យពុករលួយរបស់សាតាំង។

ការចូលចិត្តភាពរំភើបញាប់ញ័រ

ចូរយើងបន្តជាមួយនឹងការសម្ដែងចេញមួយទៀត៖ ការចូលចិត្តភាពរំភើបញាប់ញ័រ និងការមិនចូលចិត្តភាពសោះកក្រោះ ការធ្វើរឿងគ្រប់យ៉ាង និងរាល់ការជ្រើសរើសរបៀបរស់នៅ ដើម្បីតែភាពរំភើបញាប់ញ័រ។ តើនេះជាបញ្ហាប្រភេទអ្វី? ជាដំបូង តើនេះចាត់ចូលក្នុងចំណាប់អារម្មណ៍ និងចំណង់ចំណូលចិត្តនៅក្នុងលក្ខខណ្ឌពីកំណើតដែរឬទេ? (មែនហើយ។) តើមែនទេ? ចូរគិតឱ្យបានដិតដល់ តើវាពិតជាស្ថិតក្នុងផ្នែកនោះមែនឬ? តើការចូលចិត្តភាពរំភើបញាប់ញ័រ ស្របនឹងភាពមានវិចារណញ្ញាណធម្មតារបស់មនុស្សម្នាក់ដែរឬទេ? (វាមិនធម្មតាទេ។) ចុះតើការចាត់ថ្នាក់វាទៅក្នុងលក្ខខណ្ឌពីកំណើត គឺសមរម្យដែរឬទេ? (ទេ។) បើមើលតាមរបៀបនេះ វាមិនសមរម្យនោះទេ។ តើការសម្ដែងចេញនេះចាត់ចូលជាបញ្ហាប្រភេទអ្វី? ប្រសិនបើយើងនិយាយថា ការចូលចិត្តភាពរំភើបញាប់ញ័រ ជានិស្ស័យពុករលួយ ចុះតើវាជានិស្ស័យពុករលួយប្រភេទអ្វី? តើវាជាភាពក្រអឺតក្រទម ភាពបោកបញ្ឆោត ឬទង្វើកាចសាហាវ? (វាមិនមែនជាចំណុចណាមួយក្នុងចំណោមចំណុចទាំងនេះទេ។) វាមិនពាក់ព័ន្ធនឹងប្រភេទណាមួយនៃនិស្ស័យពុករលួយនោះទេ។ ចុះតើវាជាបញ្ហាប្រភេទអ្វី? (វាគឺជាបញ្ហានៃភាពជាមនុស្ស។) តើវាជាបញ្ហានៃភាពជាមនុស្សប្រភេទអ្វី? តើវាជាការប្រព្រឹត្តខុសខុសទំនងបន្តិចមែនទេ? (មែនហើយ។) វាគឺជាការប្រព្រឹត្តខ្លួនមិនបានត្រឹមត្រូវ និងក្នុងរបៀបដែលខុសខុសទំនង ការចូលចិត្តភាពរំភើបញាប់ញ័រ និងការនៅមិនស្ងៀម។ ការនៅមិនស្ងៀម បង្ហាញពីការខ្វះភាពជាមនុស្សធម្មតា។ នេះមិនពាក់ព័ន្ធនឹងមនសិការនោះទេ ប៉ុន្តែជាចម្បង វាឆ្លុះបញ្ចាំងពីការខ្វះភាពមានវិចារណញ្ញាណនៅក្នុងភាពជាមនុស្សធម្មតា។ មនុស្សបែបនេះមិនអាចបន្តធ្វើកិច្ចការតែមួយជាប់លាប់ ឬបំពេញភារកិច្ចរបស់ពួកគេក្នុងរបៀបដែលគោរពច្បាប់ និងមានទំនួលខុសត្រូវនោះទេ។ ពួកគេមិនអាចធ្វើរឿងរ៉ាវដូចមនុស្សពេញវ័យបានឡើយ ពួកគេខ្វះការគិតបែបចាស់ទុំ បែបបទនៃការប្រព្រឹត្តខ្លួនបែបចាស់ទុំ និងរបៀបនៃការធ្វើរឿងរ៉ាវបែបចាស់ទុំ។ យ៉ាងហោចណាស់ នេះគឺជាចំណុចខ្សោយនៃភាពជាមនុស្សរបស់ពួកគេ។ ជាការពិតណាស់ នេះមិនឈានដល់កម្រិតដែលក្លាយជាបញ្ហានៃចរិតលក្ខណៈរបស់ពួកគេនោះទេ ប៉ុន្តែវាពាក់ព័ន្ធនឹងអាកប្បកិរិយារបស់ពួកគេក្នុងការប្រព្រឹត្តខ្លួន និងធ្វើសកម្មភាព។ ការចូលចិត្តភាពថ្មីប្លែក និងភាពរំភើបញាប់ញ័រ ការមិនមានភាពខ្ជាប់ខ្ជួននៅក្នុងអ្វីដែលពួកគេធ្វើ ការមិនអាចតស៊ូព្យាយាម ការនៅមិនស្ងៀម និងការប្រព្រឹត្តខ្លួនមិនត្រឹមត្រូវ ព្រមទាំងការតែងតែចង់ស្វែងរកភាពរំភើបញាប់ញ័រ និងសាកល្បងរឿងថ្មីៗប្លែកៗ បញ្ហាប្រភេទនេះចាត់ចូលក្នុងចំណុចខ្សោយនៃភាពជាមនុស្ស។ មនុស្សដែលចូលចិត្តភាពរំភើបញាប់ញ័រ ខ្វះភាពមានវិចារណញ្ញាណនៃភាពជាមនុស្សធម្មតា វាមិនងាយស្រួលទេសម្រាប់ពួកគេក្នុងការរ៉ាប់រងទំនួលខុសត្រូវ និងការងារដែលមនុស្សពេញវ័យគួរតែរ៉ាប់រង។ មិនថាពួកគេធ្វើការងារអ្វីនោះទេ ដរាបណាពួកគេធ្វើវាក្នុងរយៈពេលយូរ ហើយវាបាត់បង់ភាពថ្មីប្លែក ពួកគេយល់ថាវាគួរឱ្យធុញទ្រាន់ បាត់បង់ចំណាប់អារម្មណ៍ក្នុងការធ្វើវា ហើយចង់ស្វែងរកអារម្មណ៍នៃភាពថ្មីប្លែក និងភាពរំភើបញាប់ញ័រ។ បើគ្មានភាពរំភើបញាប់ញ័រទេ ពួកគេមានអារម្មណ៍ថាអ្វីៗសោះកក្រោះ ហើយថែមទាំងអាចជួបប្រទះនូវអារម្មណ៍នៃភាពទទេខាងវិញ្ញាណទៀតផង។ នៅពេលដែលពួកគេមានអារម្មណ៍បែបនេះ ចិត្តរបស់ពួកគេប្រែជាមិនស្ងប់ ហើយពួកគេចង់ស្វែងរកភាពរំភើបញាប់ញ័រ ឬរឿងដែលពួកគេចាប់អារម្មណ៍។ ពួកគេតែងតែចង់ធ្វើអ្វីដែលខុសពីធម្មតា។ រាល់ពេលដែលពួកគេយល់ថាការងារដែលពួកគេកំពុងធ្វើ ឬកិច្ចការដែលពួកគេកំពុងចាត់ចែង គួរឱ្យធុញទ្រាន់ ឬមិនគួរឱ្យចាប់អារម្មណ៍ ពួកគេបាត់បង់បំណងប្រាថ្នាក្នុងការបន្ត។ ទោះបីជាវាជាការងារដែលពួកគេគួរតែធ្វើ ឬជាការងារដែលមានអត្ថន័យ និងមានតម្លៃក៏ដោយ ក៏ពួកគេមិនអាចតស៊ូព្យាយាមបានដែរ។ ចូរមើលចុះ នៅក្នុងចំណោមអ្នកគ្មានជំនឿ មានមនុស្សជាច្រើនដែលឧស្សាហ៍ប្រើប្រាស់គ្រឿងញៀន។ មិនថាមូលហេតុនៅពីក្រោយរឿងនេះជាអ្វីនោះទេ ពួកគេចូលចិត្តប្រើប្រាស់គ្រឿងញៀនដើម្បីស្វែងរកអារម្មណ៍នៃភាពរំភើបញាប់ញ័រ និងដើម្បីស្វែងរកអារម្មណ៍ដែលមិនស្របនឹងវិចារណញ្ញាណ លើសពីអ្វីដែលមនុស្សធម្មតាមាន។ មនុស្សដែលចូលចិត្តភាពរំភើបញាប់ញ័រ គឺស្រដៀងនឹងអ្នកដែលពឹងផ្អែកលើគ្រឿងញៀនដើម្បីទទួលបានការរំញោចអារម្មណ៍ដែរ។ ពួកគេខ្វះភាពមានវិចារណញ្ញាណរបស់មនុស្សធម្មតានៅក្នុងរបៀបដែលពួកគេប្រព្រឹត្តខ្លួន ហើយតែងតែចូលចិត្តដេញតាមអារម្មណ៍ដែលមិនស្របនឹងការពិត និងហួសវិស័យធម្មតា នៅពេលជ្រើសរើសរបៀបរស់នៅរបស់ពួកគេ។ នេះគឺជារឿងគ្រោះថ្នាក់ណាស់។ បើមើលពីខាងក្រៅ មនុស្សប្រភេទនេះ ច្រើនតែហាក់ដូចជាគ្មានបញ្ហាធំដុំនោះទេ។ ប្រសិនបើអ្នកមិនញែកដឹងមនុស្សបែបនេះ ឬមើលធ្លុះដល់សារជាតិរបស់ពួកគេ ឬសារជាតិនៃបញ្ហាប្រភេទនេះទេ អ្នកប្រហែលជាគិតថា៖ «មនុស្សទាំងនេះគ្រាន់តែមាននិស្ស័យមិននឹងនរប៉ុណ្ណោះ ពួកគេមានអាយុខ្ទង់សាមសិប ឬសែសិបឆ្នាំទៅហើយ ប៉ុន្តែនៅតែមិនទាន់ចាស់ទុំដូចកូនក្មេងអ៊ីចឹង»។ តាមពិតទៅ នៅក្នុងជម្រៅចិត្ត មនុស្សប្រភេទនេះបន្តស្វែងរកភាពរំភើបញាប់ញ័រជានិច្ច។ មិនថាពួកគេធ្វើអ្វីនោះទេ ពួកគេខ្វះការគិត និងការយល់ដឹងរបស់មនុស្សពេញវ័យ ក៏ដូចជាវិធីសាស្ត្រ និងអាកប្បកិរិយារបស់មនុស្សពេញវ័យក្នុងការចាត់ចែងបញ្ហាផងដែរ។ ហេតុដូច្នេះ មនុស្សបែបនេះមានបញ្ហាខ្លាំងណាស់។ ប្រហែលជាភាពជាមនុស្សរបស់ពួកគេមិនអាក្រក់ ហើយចរិតលក្ខណៈរបស់ពួកគេមិនថោកទាបខ្លាំងនោះទេ ប៉ុន្តែដោយសារតែចំណុចខ្សោយនៃភាពជាមនុស្សរបស់ពួកគេនេះ គឺវាលំបាកខ្លាំងណាស់សម្រាប់ពួកគេក្នុងការមានសមត្ថភាពរ៉ាប់រងកិច្ចការធំដុំ ជាពិសេសកិច្ចការសំខាន់ៗមួយចំនួន។ នៅពេលដែលអ្នកប្រកបគ្នាអំពីសេចក្ដីពិតជាមួយពួកគេ ពួកគេនិយាយថា៖ «ខ្ញុំយល់គ្រប់យ៉ាង ខ្ញុំគ្រាន់តែធ្វើវាមិនបានប៉ុណ្ណោះ»។ ពួកគេមិនអាចរស់នៅ ឬធ្វើការបានត្រឹមត្រូវ និងមានទំនួលខុសត្រូវ ជាមួយនឹងការគិត និងអាកប្បកិរិយារបស់មនុស្សធម្មតាបានឡើយ។ ចិត្តរបស់ពួកគេតែងតែមិនស្ងប់។ មនុស្សដែលមានការសម្ដែងចេញបែបនេះ ក៏មានបញ្ហាខ្លាំងណាស់ដែរ។ នេះគឺជាការបញ្ចប់ការពិភាក្សារបស់យើងអំពីការសម្ដែងចេញនៃការចូលចិត្តភាពរំភើបញាប់ញ័រ។

ភាពរសើប

បន្ទាប់មកទៀត យើងនឹងនិយាយអំពីភាពរសើប។ ចូរយើងប្រើវិធីសាមញ្ញបំផុតដើម្បីចាត់ថ្នាក់វា ដោយចាប់ផ្ដើមជាមួយនឹងវិធីសាស្ត្រនៃការជម្រុះចោល។ តើភាពរសើបគឺជាលក្ខខណ្ឌពីកំណើតដែរឬទេ? (ទេ។) ចុះ តើវាជានិស្ស័យពុករលួយដែរឬទេ? (ទេ។) ប្រសិនបើមាននរណាម្នាក់មានការសម្ដែងចេញនូវភាពរសើប តើនេះគឺជាការបង្ហាញឱ្យឃើញនូវនិស្ស័យពុករលួយដែរឬទេ? (ទេ។) ភាពរសើបមិនសំដៅទៅលើការមានអារម្មណ៍រមាស់បន្ទាប់ពីបានញ៉ាំអាហារប្រភេទណាមួយ ឬការកណ្ដាស់ និងហូរទឹកភ្នែកបន្ទាប់ពីបានធុំក្លិនណាមួយនោះទេ វាមិនសំដៅទៅលើប្រតិកម្មអាលែកហ្ស៊ីនឹងលម្អងផ្កា ប្រតិកម្មអាលែកហ្ស៊ីនឹងសណ្ដែកដី ឬប្រតិកម្មអាលែកហ្ស៊ីនឹងសារធាតុរក្សាគុណភាព ឬសមាសធាតុគីមីណាមួយឡើយ ពោលគឺវាមិនសំដៅទៅលើភាពរសើបខាងរាងកាយនោះទេ។ ភាពរសើបខាងរាងកាយ សំដៅទៅលើការមានកាយសម្បទារសើប ដែលងាយនឹងមានប្រតិកម្មអាលែកហ្ស៊ីបង្កឡើងដោយក្លិន ឬសារធាតុគ្រោះថ្នាក់ពីខាងក្រៅណាមួយ នេះហើយគឺជាភាពរសើបខាងរាងកាយ។ ភាពរសើបខាងរាងកាយ គ្រាន់តែជាសភាវគតិមួយនៅក្នុងចំណោមលក្ខខណ្ឌពីកំណើតរបស់មនុស្សម្នាក់ប៉ុណ្ណោះ វាគឺជាផ្នែកមួយនៃកាយសម្បទាពីកំណើតរបស់គេ។ ទោះជាយ៉ាងណាក៏ដោយ ភាពរសើបដែលកំពុងពិភាក្សានៅទីនេះ មិនសំដៅទៅលើរឿងនេះទេ។ បន្ទាប់ពីបានជម្រុះចោលលក្ខខណ្ឌពីកំណើត ហើយដោយពិចារណាថា ភាពរសើបប្រភេទនេះជាទូទៅមិនឈានដល់កម្រិតនៃនិស្ស័យពុករលួយទេ មានន័យថា មិនមានការបង្ហាញឱ្យឃើញជាក់លាក់ណាមួយនៃនិស្ស័យពុករលួយឡើយ ដូច្នេះ តើភាពរសើបនេះគឺជាបញ្ហាប្រភេទអ្វីទៅ? (វាគឺជាបញ្ហានៃភាពជាមនុស្ស។) តើនេះគឺជាគុណសម្បត្តិនៃភាពជាមនុស្ស ឬជាចំណុចខ្សោយ? (វាគឺជាចំណុចខ្សោយនៃភាពជាមនុស្ស។) នេះច្បាស់ណាស់ថាជាចំណុចខ្សោយនៃភាពជាមនុស្ស ប្រសិនបើអ្នកមិនអាចមើលឃើញសូម្បីតែចំណុចនេះទេ នោះអ្នកពិតជាល្ងង់ខ្លៅពេកហើយ។ តើការមានភាពរសើបគឺជារឿងល្អដែរឬទេ? ដោយសារវាគឺជាចំណុចខ្សោយនៃភាពជាមនុស្ស នោះវាប្រាកដជាមិនល្អឡើយ។ តើភាពរសើបមានន័យដូចម្ដេច? ចូរនិយាយវាដោយប្រើពាក្យសម្ដីរបស់អ្នករាល់គ្នាផ្ទាល់។ (ការមានសតិអារម្មណ៍រសើបជ្រុល។) តើការមានសតិអារម្មណ៍រសើបជ្រុល គឺជាជំងឺផ្លូវចិត្តដែរឬទេ? ចូរប្រាប់ខ្ញុំមក តើជាទូទៅ សរសៃប្រសាទរបស់មនុស្សក្លាយជារសើបជ្រុលដែរឬទេ? សរសៃប្រសាទស្ថិតនៅក្នុងជាលិកាសាច់ដុំរបស់មនុស្ស ហើយមិនប៉ះនឹងខ្យល់ ធូលី ឬសារធាតុផ្សេងៗពីខាងក្រៅឡើយ ដូច្នេះ តើពួកវាអាចក្លាយជារសើបជ្រុលដោយរបៀបណាទៅ? ប្រសិនបើមនុស្សម្នាក់តែងតែរសើប តើនេះមិនមែនជាបញ្ហានៅក្នុងការគិតរបស់គេទេឬអី? ប្រសិនបើមានបញ្ហានៅក្នុងការគិតរបស់គេ តើនេះមានន័យថាមានបញ្ហាជាមួយនឹងសតិអារម្មណ៍របស់គេដែរឬទេ? (មែនហើយ។) បញ្ហាជាមួយនឹងសតិអារម្មណ៍ គឺត្រូវបានដឹកនាំដោយការគិតរបស់គេ ហើយប្រសិនបើវាត្រូវបានដឹកនាំដោយការគិតរបស់គេ នោះវាគឺជាបញ្ហាដែលទាក់ទងនឹងភាពជាមនុស្សរបស់គេហើយ។ នៅពេលជួបប្រទះនឹងការសម្លឹងមើល ពាក្យសម្ដី ឬការជ្រើសរើសពាក្យពេចន៍ពីនរណាម្នាក់ ឬនៅពេលដែលពួកគេជួបប្រទះនឹងបរិស្ថាន ឬប្រភេទនៃស្ថានភាពណាមួយ ពួកគេនឹងបកស្រាយវាជ្រុលហួស ទាញភ្ជាប់វាទៅនឹងខ្លួនឯង ហើយបន្ទាប់មកក៏ធ្លាក់ចូលទៅក្នុងអារម្មណ៍ថប់បារម្ភ គាបសង្កត់ សោកសៅ និងធ្លាក់ទឹកចិត្ត ជួនកាលថែមទាំងធ្លាក់ចូលទៅក្នុងភាពអវិជ្ជមាន ឬអាក្រក់ជាងនេះទៅទៀត គឺបង្ហាញពីការសម្ដែងចេញដ៏អវិជ្ជមាននៃការស្វែងរកការសងសឹក ការប្រទូសរ៉ាយ និងអ្វីៗផ្សេងទៀត។ ការសម្ដែងចេញទាំងនេះបញ្ជាក់យ៉ាងពេញលេញថា ភាពរសើបគឺជាប្រភេទនៃចំណុចខ្វះខាតនៃភាពជាមនុស្ស។ ចំណុចខ្វះខាតមានន័យថា ប្រសិនបើអ្នកមានបញ្ហាប្រភេទនេះ ភាពជាមនុស្សដែលអ្នកបញ្ចេញឱ្យឃើញ គឺមិនប្រក្រតីឡើយ។ ទោះបីជាបញ្ហានេះបង្កឡើងដោយការគិត ស្ថានភាពផ្លូវចិត្ត វិចារណញ្ញាណ ឬសញ្ញាណ និងទស្សនៈជាក់លាក់របស់អ្នកនៅក្នុងទិដ្ឋភាពណាមួយក៏ដោយ ក្នុងករណីណាក៏ដោយ នេះគឺជាចំណុចខ្វះខាតនៅក្នុងភាពជាមនុស្សរបស់អ្នក។ វាបណ្ដាលឱ្យភាពជាមនុស្សដែលអ្នកបញ្ចេញឱ្យឃើញមានភាពមិនប្រក្រតី មិនស្របតាមភាពមានវិចារណញ្ញាណ និងមនសិការនៃភាពជាមនុស្សធម្មតា ហើយក៏មិនស្របតាមការគិត និងទស្សនៈដែលបង្កើតឡើងដោយលំនាំនៃការគិតនៃភាពជាមនុស្សធម្មតា ឬអាកប្បកិរិយាដែលមនុស្សម្នាក់គួរតែមាននៅពេលប្រាស្រ័យទាក់ទងជាមួយអ្នកដទៃ និងចាត់ចែងកិច្ចការនានាឡើយ។ សរុបមក អ្វីដែលត្រូវបានបញ្ចេញឱ្យឃើញនៅក្នុងទិដ្ឋភាពនៃភាពជាមនុស្សនេះ ជាសារវន្តគឺជាស្ថានភាពផ្លូវចិត្តមិនប្រក្រតី។ ឧទាហរណ៍ មនុស្សខ្លះក្លាយជារសើបជ្រុល ដោយសារតែនរណាម្នាក់ក្រឡេកមើលពួកគេដោយអចេតនា ពួកគេសន្មតថាបុគ្គលនោះមើលងាយពួកគេ ហើយពួកគេក៏ក្លាយជាមិនសប្បាយចិត្ត ថែមទាំងយំដោយសារតែសេចក្ដីទុក្ខព្រួយពីរឿងនេះទៀតផង។ ចូរប្រាប់ខ្ញុំមក តើនេះមិនមែនជាស្ថានភាពផ្លូវចិត្តមិនប្រក្រតីទេឬអី? តើនេះមិនមែនជាជំងឺផ្លូវចិត្តទេឬអី? តើអ្វីដែលខ្ញុំកំពុងនិយាយ គឺត្រឹមត្រូវដែរឬទេ? (មែនហើយ។) ការសម្ដែងចេញនៃភាពជាមនុស្សនេះ បើនិយាយឱ្យចំទៅ គឺជាជំងឺផ្លូវចិត្ត។ អ្នកដទៃមិនបានធ្វើអ្វីដាក់ពួកគេសោះ ប៉ុន្តែពួកគេយំដោយមិនអាចទប់បានអស់រយៈពេលជាច្រើនថ្ងៃ ហើយមិនអាចធ្វើចិត្តឱ្យផុតពីរឿងនេះបានឡើយ។ នេះគឺជាចំណុចខ្វះខាតនៃភាពជាមនុស្ស។ នៅពេលដែលអ្នកមានមនុស្សប្រភេទនេះនៅជុំវិញអ្នក អ្នកមានអារម្មណ៍គាបសង្កត់ និងរងការរឹតត្បិតជាពិសេស អ្នកមិនដឹងថាពេលណាដែលអ្នកអាចនឹងទាញបញ្ហាពីពួកគេមកដាក់ខ្លួន ឬបង្កបញ្ហាដល់ខ្លួនឯងនោះទេ ហើយអ្នកត្រូវតែប្រុងប្រយ័ត្នយ៉ាងខ្លាំងនៅពេលនិយាយនៅចំពោះមុខពួកគេ ដោយពិចារណាលើពាក្យសម្ដីរបស់អ្នកម្ដងហើយម្ដងទៀតថា៖ «ប្រសិនបើខ្ញុំនិយាយពាក្យនេះ តើពួកគេនឹងគិតថាខ្ញុំកំពុងមើលងាយពួកគេដែរឬទេ? ប្រសិនបើខ្ញុំមិននិយាយជាមួយពួកគេទេ តើពួកគេនឹងគិតថាខ្ញុំមានមតិណាមួយចំពោះពួកគេដែរឬទេ? ប្រសិនបើខ្ញុំនិយាយពាក្យពីរបីម៉ាត់ទៅកាន់ពួកគេ តើពួកគេនឹងគិតថាខ្ញុំមានចេតនាលាក់កំបាំងណាមួយដែរឬទេ? តើត្រូវប្រព្រឹត្តយ៉ាងណាទៅ ទើបសមរម្យពិតប្រាកដ?» នៅទីបញ្ចប់ អ្នកឈានដល់ការសន្និដ្ឋានមួយថា៖ មនុស្សប្រភេទនេះគ្រាន់តែមានជំងឺផ្លូវចិត្តប៉ុណ្ណោះ ពិតជារំខានមែន! មិនថាអ្នកប្រព្រឹត្តចំពោះពួកគេដោយរបៀបណានោះទេ វាមិនដែលត្រឹមត្រូវឡើយ មិនថាអ្នកនិយាយអ្វី ឬអ្នកធ្វើអ្វីនោះទេ ពួកគេមិនដែលយល់អំពីវាបានត្រឹមត្រូវឡើយ។ ភាពជាមនុស្សរបស់ពួកគេ គឺមិនប្រក្រតីខ្លាំងណាស់។ បន្ទាប់ពីបានចំណាយពេលយូរជាមួយមនុស្សបែបនេះ អ្នកគ្រាន់តែចង់ឃ្លាតឆ្ងាយពីពួកគេ និងជៀសវាងពួកគេ ដោយមិនចង់មានទំនាក់ទំនងអ្វីទៀតឡើយ។ មនុស្សប្រភេទនេះមិនមានការគិតនៃភាពជាមនុស្សធម្មតាទេ ពួកគេមានជំងឺផ្លូវចិត្ត។ ភាពរសើបសំដៅទៅលើការសម្ដែងចេញទាំងនេះ វាគឺជាចំណុចខ្វះខាតនៃភាពជាមនុស្ស។ ទោះបីជាវាគឺជាចំណុចខ្វះខាតនៃភាពជាមនុស្សក៏ដោយ ក៏វាមិនសាមញ្ញជាងនិស្ស័យពុករលួយដែរ។ ប្រសិនបើមាននរណាម្នាក់មានចំណុចខ្វះខាត ឬបញ្ហានៃភាពជាមនុស្ស បញ្ហាជាច្រើននឹងកើតឡើងនៅពេលដែលពួកគេប្រាស្រ័យទាក់ទងជាមួយអ្នកដទៃ វានឹងមានការលំបាកក្នុងការចុះសម្រុងជាមួយពួកគេ ហើយវាក៏នឹងមានការលំបាកក្នុងការកែតម្រូវពួកគេផងដែរ។ នេះគឺជាការសម្ដែងចេញនៃភាពជាមនុស្ស។

ភាពចចេស

ចូរយើងនិយាយអំពីការសម្ដែងចេញមួយទៀត គឺភាពចចេស។ តើនេះគឺជាបញ្ហាប្រភេទអ្វីទៅ? (វាគឺជាចំណុចខ្វះខាតនៃភាពជាមនុស្ស។) ជាដំបូង ចូរយើងជម្រុះចោលលក្ខខណ្ឌពីកំណើតសិន ភាពចចេសច្បាស់ណាស់ថាមិនមែនជាលក្ខខណ្ឌពីកំណើតទេ វាមិនមែនជាអ្វីដែលព្រះជាម្ចាស់ប្រទានឱ្យឡើយ។ លើសពីនេះទៅទៀត ភាពចចេសមិនឈានដល់កម្រិតនៃនិស្ស័យពុករលួយឡើយ។ ហេតុដូច្នេះ វាគឺជាចំណុចខ្វះខាតនៃភាពជាមនុស្ស។ តើអ្វីទៅជាការសម្ដែងចេញជាក់លាក់នៃភាពចចេស? តើមានទំនាក់ទំនងក្នុងកម្រិតណាមួយរវាងភាពចចេស និងភាពមិនសមហេតុផលដែរឬទេ? (មានខ្លះដែរ។) ក្នុងកម្រិតណាមួយ គឺមានទំនាក់ទំនងនឹងគ្នា។ ដូច្នេះ តើអ្វីទៅជាការសម្ដែងចេញនៃភាពចចេស? ចូរលើកឧទាហរណ៍មួយមក។ តើមនុស្សប្រភេទណាដែលងាយនឹងមានភាពចចេស? តើពាក្យសម្ដី និងសកម្មភាពអ្វីខ្លះដែលជាការសម្ដែងចេញនៃភាពចចេស? (មនុស្សដែលមានភាពចចេស តែងតែប្រកាន់ខ្ជាប់មិនលែង នៅពេលជួបប្រទះនឹងមនុស្ស ព្រឹត្តិការណ៍ និងអ្វីៗជាក់លាក់ណាមួយ។) ការប្រកាន់ខ្ជាប់មិនលែងចំពោះរឿងរ៉ាវ គឺជាទិដ្ឋភាពមួយ។ ចូរលើកឧទាហរណ៍មួយមក តើពួកគេប្រកាន់ខ្ជាប់មិនលែងចំពោះរឿងរ៉ាវប្រភេទណា? (នៅពេលនរណាម្នាក់ចង្អុលបង្ហាញពីបញ្ហារបស់ពួកគេ ពួកគេចូលចិត្តដោះសារ និងប្រើហេតុផលខុសទំនង។ ពួកគេតែងតែប្រកាន់យកឃ្លា ឬការជ្រើសរើសពាក្យពេចន៍ណាមួយដើម្បីការពារខ្លួន ដោយបដិសេធមិនទទួលយកសេចក្ដីពិត ឬទទួលយកការលួសកាត់ឡើយ។ ពួកគេនៅតែទទូចលើហេតុផលរបស់ពួកគេដើម្បីបង្ហាញថាខ្លួនឯងត្រឹមត្រូវ ដោយពន្យល់ពីហេតុផលនៅពីក្រោយសកម្មភាពរបស់ពួកគេ។) នៅពេលអ្នកដទៃលួសកាត់ពួកគេ ឬប្រកបគ្នាជាមួយពួកគេអំពីគោលការណ៍សេចក្ដីពិត ពួកគេមិនទទួលយកវាឡើយ។ ផ្ទុយទៅវិញ ពួកគេតែងតែសង្កត់ធ្ងន់លើការដោះសារ និងហេតុផលដើម្បីបង្ហាញថាខ្លួនត្រឹមត្រូវ ដោយអះអាងថាចេតនារបស់ពួកគេគឺត្រឹមត្រូវ ដោយមិនទទួលស្គាល់កំហុសរបស់ខ្លួនឯងទាល់តែសោះ។ នេះគឺជាការសម្ដែងចេញមួយនៃការប្រកាន់ខ្ជាប់មិនលែង។ មនុស្សខ្លះប្រព្រឹត្តអំពើអាក្រក់ដោយឥតញញើត ហើយត្រូវដកហូតតំណែង ប៉ុន្តែពួកគេមិនបានឆ្លុះបញ្ចាំងពីខ្លួនឯងឡើយ។ ផ្ទុយទៅវិញ ពួកគេនិយាយថា៖ «ទោះជាយ៉ាងណាក៏ដោយ ព្រះជាម្ចាស់មិនសព្វព្រះហឫទ័យនឹងខ្ញុំទេ ហើយខ្ញុំក៏មិនមែនជាមនុស្សដែលស្រឡាញ់សេចក្ដីពិតដែរ ដូច្នេះវាចប់ត្រឹមហ្នឹងហើយ គ្មានប្រយោជន៍អ្វីក្នុងការខិតខំរីកចម្រើននោះទេ»។ មានគេណែនាំពួកគេថា៖ «អ្នកមិនគួរអវិជ្ជមានបែបនេះទេ។ កម្រិតសមត្ថភាពរបស់អ្នកអាចឱ្យអ្នកយល់ពីសេចក្ដីពិតបាន អ្នកគួរតែខិតខំរីកចម្រើន!» ពួកគេឆ្លើយតបថា៖ «ប្រសិនបើព្រះជាម្ចាស់បានកំណត់ថា អ្នកនឹងមិនទទួលបានគោលដៅល្អទេ នោះទោះបីជាអ្នកខិតខំរីកចម្រើនក៏ដោយ ក៏វាឥតប្រយោជន៍ដែរ។ មិនថាអ្នកខិតខំប្រឹងប្រែងប៉ុនណា ឬអ្នកធ្វើបានល្អប៉ុនណានោះទេ វាគឺឥតប្រយោជន៍ឡើយ»។ នៅក្នុងចិត្តរបស់ពួកគេ ពួកគេតែងតែយល់ខុសលើព្រះជាម្ចាស់ និងប្រកែកតវ៉ានឹងព្រះអង្គ។ មិនថាអ្នកដទៃនិយាយអ្វីនោះទេ ពួកគេបដិសេធមិនទទួលយកឡើយ។ មិនថាអ្វីដែលអ្នកនិយាយ ស្របគ្នានឹងសភាពរបស់ពួកគេកម្រិតណា ឬវាអាចជួយពួកគេឱ្យផ្លាស់ប្ដូរ និងទទួលបានការលូតលាស់ខ្លះៗកម្រិតណានោះទេ ពួកគេនៅតែមិនទទួលយកវាដដែល។ ពួកគេជឿជាក់យ៉ាងមុតមាំថា ការគិតរបស់ពួកគេផ្ទាល់គឺត្រឹមត្រូវ។ តើនេះគឺជាការសម្ដែងចេញនៃភាពចចេសដែរឬទេ? (មែនហើយ។) ពួកគេជឿជាក់ដោយមិនងាករេ និងមុតមាំថា៖ «ព្រះជាម្ចាស់មិនសព្វព្រះហឫទ័យនឹងខ្ញុំទេ។ មិនថាខ្ញុំធ្វើអ្វីនោះទេ ព្រះជាម្ចាស់នឹងមិនប្រទានព្រះគុណដល់ខ្ញុំឡើយ ខ្ញុំត្រូវបានព្រះជាម្ចាស់ផាត់ចោលហើយ។ ខ្ញុំដឹងថាខ្ញុំមិនមែនជាមនុស្សដែលស្រឡាញ់សេចក្ដីពិតទេ ដូច្នេះគ្មានប្រយោជន៍អ្វីក្នុងការខិតខំរីកចម្រើនឡើយ។ ប្រសិនបើខ្ញុំអាចបំពេញភារកិច្ចអ្វីបាន ខ្ញុំនឹងធ្វើវាតិចតួចចុះ។ ប្រសិនបើខ្ញុំត្រូវបានគេហៅថាជាអ្នកធ្វើការដោយកម្លាំង នោះក៏ហៅចុះ។ ទោះជាយ៉ាងណាក៏ដោយ ខ្ញុំគ្រាន់តែដើរតាមប៉ុណ្ណោះ។ ដរាបណានៅមានសង្ឃឹមសូម្បីតែបន្តិច ខ្ញុំនឹងមិនចាកចេញឡើយ»។ តាមពិតទៅ ដោយផ្អែកលើកម្រិតសមត្ថភាពរបស់ពួកគេ និងលក្ខខណ្ឌផ្សេងៗទៀត ពួកគេមិនគួរអវិជ្ជមានបែបនេះទេ ពួកគេនៅតែមានសមត្ថភាពអាចធ្វើរឿងដែលមានតម្លៃមួយចំនួនបាន ហើយអាចសម្រេចបានលទ្ធផលខ្លះៗក្នុងការបំពេញភារកិច្ចរបស់ពួកគេ។ ទោះជាយ៉ាងណាក៏ដោយ ដោយសារតែភាពចចេសរបស់ពួកគេ ពួកគេបដិសេធមិនខិតខំរីកចម្រើន មិនព្រមកែប្រែផ្លូវរបស់ខ្លួន និងមិនប្រែចិត្តឡើយ នៅក្នុងចិត្តរបស់ពួកគេ ពួកគេជឿថាព្រះជាម្ចាស់នឹងមិនប្រទានព្រះគុណដល់ពួកគេទេ។ អ្នកដទៃទទួលបានពន្លឺ និងការបំភ្លឺក្នុងកម្រិតផ្សេងៗគ្នា ហើយតែងតែទទួលបានព្រះគុណខ្លះៗពីព្រះជាម្ចាស់ ប៉ុន្តែពួកគេមិនអាចមានអារម្មណ៍ដឹងពីវាឡើយ ដូច្នេះពួកគេមានការអាក់អន់ចិត្តខ្លះៗចំពោះព្រះជាម្ចាស់នៅក្នុងចិត្តរបស់ពួកគេ។ តើនេះគឺជាភាពចចេសដែរឬទេ? (មែនហើយ។) មនុស្សខ្លះគិតថា៖ «អ្នកដែលត្រូវបានដំឡើងតួនាទី និងត្រូវបានបណ្ដុះបណ្ដាលនៅក្នុងដំណាក់របស់ព្រះជាម្ចាស់ សុទ្ធតែជាអ្នកដែលពូកែនិយាយ មានអំណោយទាន និងចំណុចខ្លាំង ហើយពូកែបង្ហាញខ្លួនឯង។ មនុស្សដូចជាពួកយើង ដែលមិនដឹងពីរបៀបបង្ហាញខ្លួនឯង និងខ្វះវោហារសព្ទ ត្រូវបានដំណាក់របស់ព្រះជាម្ចាស់មើលរំលង។ ព្រះជាម្ចាស់មិនផ្ដល់ឱកាសណាមួយដល់ពួកយើងឡើយ។ ទោះបីជាពួកយើងមានទេពកោសល្យក៏ដោយ ក៏វាឥតប្រយោជន៍ដែរ។ ទោះបីជាពួកយើងមានកម្រិតសមត្ថភាព និងសមត្ថភាពក្នុងការយល់ដឹងក៏ដោយ ក៏វាមិនសំខាន់ដែរ ពួកយើងនៅតែត្រូវឈរនៅមួយឡែកដដែល។ ជាពិសេស ដោយសារពួកយើងមកពីសាវតាក្រីក្រ មានរូបរាងមធ្យម និងមិនដឹងពីរបៀបតែងខ្លួន ពួកយើងនឹងមិនអាចលេចធ្លោនៅកន្លែងណាមួយឡើយ។ មួយជីវិតរបស់ពួកយើងនឹងមានតែបែបនេះឯង គឺគ្មានឋានៈនៅក្នុងលោកីយ៍ ហើយក៏គ្មានឋានៈនៅក្នុងដំណាក់របស់ព្រះជាម្ចាស់ដែរ»។ តើនេះគឺជាការសម្ដែងចេញនៃភាពចចេសដែរឬទេ? (មែនហើយ។) តាមរយៈឧទាហរណ៍ទាំងពីរនេះ តើអ្នករាល់គ្នាអាចពន្យល់ឱ្យបានច្បាស់ទេថាតើភាពចចេសគឺជាអ្វី? (ការប្រកាន់ខ្ជាប់យ៉ាងរឹងរូសនូវគំនិតរបស់ខ្លួនឯង និងបដិសេធមិនស្ដាប់នរណាម្នាក់ឡើយ។) (ការប្រកាន់គំនិតស្លាប់ក្រឡា។) តាមភាសានិយាយប្រចាំថ្ងៃ វាត្រូវបានគេហៅថា ការប្រកាន់គំនិតស្លាប់ក្រឡា ប៉ុន្តែមិនមែនគ្រប់ទម្រង់នៃរឿងនេះសុទ្ធតែជាភាពចចេសនោះទេ វាអាស្រ័យលើថាតើគំនិតស្លាប់ក្រឡាដែលពួកគេកំពុងប្រកាន់ខ្ជាប់នោះ គឺត្រឹមត្រូវឬក៏អត់។ ប្រសិនបើគំនិតស្លាប់ក្រឡាដែលមនុស្សម្នាក់ប្រកាន់ខ្ជាប់គឺត្រឹមត្រូវ នោះវានៅតែអាចទទួលយកបាន។ ឧទាហរណ៍ ប្រសិនបើនរណាម្នាក់ប្រកាន់គំនិតស្លាប់ក្រឡារបស់គេ ដោយនិយាយថា៖ «មិនថានៅពេលណាក៏ដោយ មនុស្សម្នាក់ត្រូវតែប្រព្រឹត្តដោយមានមនសិការ» នោះទស្សនៈនេះគឺវិជ្ជមានគួរសម។ ប៉ុន្តែប្រសិនបើគំនិតស្លាប់ក្រឡាដែលគេប្រកាន់ខ្ជាប់គឺមិនត្រឹមត្រូវ ហើយមិនស្របតាមការពិត តែគេនៅតែបដិសេធមិនព្រមបោះបង់ចោល ហើយគ្មាននរណាម្នាក់អាចធ្វើឱ្យគេផ្លាស់ប្ដូរការគិត និងទស្សនៈរបស់គេបានទេ មិនថាគេនិយាយអ្វីក៏ដោយ នោះនេះហើយគឺជាភាពចចេស។ ភាពចចេស គឺជារបៀបនៃការយល់ដឹងដែលវៀចខុសទំនង វាគឺជាពេលដែលមនុស្សប្រកាន់ខ្ជាប់យ៉ាងរឹងរូសនូវការគិត និងទស្សនៈដែលវៀចខុសទំនង។ វាមិនស្របតាមភាពជាមនុស្ស ឬការយល់ដឹងជាមូលដ្ឋានរបស់មនុស្សឡើយ រឹតតែមិនស្របតាមសេចក្ដីតម្រូវរបស់ព្រះជាម្ចាស់ទៅទៀត ហើយជាការពិតណាស់ វាក៏មិនមានពាក់ព័ន្ធទាល់តែសោះជាមួយនឹងសេចក្ដីពិតដែរ។ ភាពចចេស សំដៅទៅលើការប្រកាន់ខ្ជាប់នូវការគិត និងទស្សនៈដែលវៀចខុសទំនង ក្រោមការគ្រប់គ្រងនៃភាពឆេវឆាវ និងមនោសញ្ចេតនានៃភាពជាមនុស្សរបស់ខ្លួន។ មនុស្សដែលបង្ហាញពីការសម្ដែងចេញប្រភេទទាំងនេះ គឺជាមនុស្សដែលមានភាពចចេស។ ឧទាហរណ៍ មនុស្សខ្លះ បន្ទាប់ពីបានទទួលយកការលួសកាត់ និងបានស្គាល់ខ្លួនឯង ពួកគេមានអារម្មណ៍ថាពួកគេខុសនៅក្នុងរឿងនេះ ហើយគួរតែប្រែចិត្ត។ ពួកគេចាត់ទុកវាថាជាអំពើរំលង ហើយពួកគេជឿថាការលួសកាត់នោះគឺត្រឹមត្រូវ សំណាងល្អដែលការលួសកាត់នោះបានមកទាន់ពេល ហើយប្រសិនបើគ្មានវាទេ នោះកំហុសដ៏ធំមួយនឹងកើតឡើងមិនខាន។ ទោះជាយ៉ាងណាក៏ដោយ មនុស្សដែលមានភាពចចេស មិនគិតបែបនេះទេ។ ពួកគេនិយាយថា៖ «ការលួសកាត់ខ្ញុំ គឺកំពុងតែមើលងាយខ្ញុំហើយ នេះគឺកំពុងតែរករឿងខ្ញុំ ដោយសារតែពួកគេទើសភ្នែកនឹងខ្ញុំ។ ប្រហែលជាខ្ញុំធ្លាក់ចូលក្នុងស្ថានភាពដ៏អាក្រក់ ហើយជួបរឿងស៊យហើយ។ ពួកគេគ្រាន់តែចៃដន្យកំពុងតែខឹង ហើយគ្មានកន្លែងបញ្ចេញកំហឹង ទើបពួកគេបញ្ចេញកំហឹងមកលើខ្ញុំ តាមរយៈការលួសកាត់ខ្ញុំ»។ អ្នកដទៃនិយាយថា៖ «វាមិនមែនដូចអ្វីដែលអ្នកគិតនោះទេ។ ហេតុអ្វីបានជាអ្នកមិនពិនិត្យមើលនូវអ្វីដែលអ្នកបានធ្វើខុស? តើអ្នកបានចាត់ចែងរឿងនោះស្របតាមគោលការណ៍ដែរឬទេ? តើអ្នកបានបំពានគោលការណ៍សេចក្ដីពិតដែរឬទេ?» ពួកគេមិនពិនិត្យមើលរឿងទាំងនេះឡើយ។ ផ្ទុយទៅវិញ ពួកគេវិភាគ ស្វែងយល់ និងប្រឈមមុខនឹងរឿងរ៉ាវ និងភាពឆេវឆាវ។ សរុបមក មនុស្សដែលមានភាពចចេស ក្នុងករណីភាគច្រើនបំផុត មិនទទួលយកអ្វីៗដែលវិជ្ជមាន ឬសេចក្ដីពិតឡើយ ពួកគេសូម្បីតែមិនទទួលយកការគិត និងទស្សនៈដែលវិជ្ជមានផង។ មិនថាមានរឿងអ្វីកើតឡើងចំពោះពួកគេ ឬពួកគេជួបប្រទះនឹងបរិស្ថានបែបណានោះទេ ពួកគេប្រឈមមុខនឹងវាដោយរបៀបចចេស ហើយប្រកាន់ខ្ជាប់ដោយភាពប្រាកដប្រជាជាដាច់ខាត។ សូម្បីតែនៅពេលដែលអ្នកប្រកបគ្នាអំពីសេចក្ដីពិតជាមួយពួកគេក៏ដោយ ក៏ពួកគេមិនទទួលយកវាដែរ ហើយជឿថាអ្វីដែលពួកគេប្រកាន់ខ្ជាប់ គឺស្របតាមការពិតទាំងស្រុង។ តើពួកគេតែងតែនិយាយអ្វីខ្លះ? «អ្វីដែលអ្នកឮ គឺមិនអាចទុកចិត្តបានទេ មានតែអ្វីដែលអ្នកឃើញទើបជាការពិត។ អ្វីដែលខ្ញុំឃើញ គឺជាការពិត។ ទោះបីជាអ្វីដែលអ្នកនិយាយគឺជាសេចក្ដីពិតក៏ដោយ ប្រសិនបើអ្នកមិនបានឃើញវាទេ នោះអ្នកគ្មានសិទ្ធិនិយាយពីវាឡើយ»។ ពួកគេជឿថាអ្វីដែលពួកគេឃើញគឺជាការពិត ហើយជាសារវន្ត ការពិតទាំងនេះលេចឡើងនៅសំបកក្រៅយ៉ាងណា គឺមានសភាពពិតប្រាកដយ៉ាងនោះឯង។ នៅពេលដែលអ្នកនិយាយអំពីសេចក្ដីពិត វាគឺឥតប្រយោជន៍ឡើយ នៅក្នុងភ្នែករបស់ពួកគេ សេចក្ដីពិតគ្រាន់តែជាសំបកក្រៅ គ្រាន់តែជាការបិទបាំង និងគ្រាន់តែជាពាក្យសម្ដីពីរោះស្ដាប់ប៉ុណ្ណោះ។ ហេតុដូច្នេះ ពួកគេមិនទទួលយកវាឡើយ។ ពួកគេជឿយ៉ាងងងឹតងងល់ថា៖ «អ្វីដែលខ្ញុំនិយាយគឺជាការពិត វាមិនមែនជាការកុហកទេ ពីព្រោះខ្ញុំបានឃើញភាពពិតនៃរឿងរ៉ាវ។ ខ្ញុំបានឃើញដំណើរការនៃរឿងរ៉ាវដែលបានកើតឡើង»។ ឧទាហរណ៍ នៅពេលដែលមនុស្សដែលមានភាពចចេស ឃើញប្ដីប្រពន្ធមួយគូឈ្លោះគ្នា ដោយទាំងប្ដីនិងប្រពន្ធស្រែកថានឹងលែងលះគ្នា គេសន្និដ្ឋានថាអ្នកទាំងពីរច្បាស់ជាលែងលះគ្នាមិនខាន។ អ្នកដទៃនិយាយថា៖ «គ្រាន់តែអ្នកឃើញពួកគេឈ្លោះគ្នារឿងលែងលះ មិនប្រាកដថាពួកគេពិតជាចង់លែងលះគ្នានោះទេ។ មនុស្សតែងតែនិយាយពាក្យសម្ដីធ្ងន់ៗនៅពេលដែលពួកគេខឹង។ តាមពិតទៅ ប្ដីប្រពន្ធមួយគូនេះ ជាធម្មតាស្រឡាញ់គ្នាខ្លាំងណាស់ មានមូលដ្ឋានគ្រឹះដ៏រឹងមាំនៅក្នុងទំនាក់ទំនងរបស់ពួកគេ។ ទោះបីជាពួកគេឈ្លោះគ្នាអស់មួយជីវិតក៏ដោយ ក៏ពួកគេមិនអាចរស់នៅដោយគ្មានគ្នាបានឡើយ។ ប្រពន្ធបានប្រាប់នរណាម្នាក់ដែលដឹងពីស្ថានភាពនេះថា វាមិនអាចទៅរួចទេដែលពួកគេលែងលះគ្នានោះ។ ដូច្នេះ ដោយផ្អែកលើការពិតទាំងនេះ និងរបៀបរស់នៅជាធម្មតារបស់ពួកគេ ពួកគេនឹងមិនអាចលែងលះគ្នាឡើយ»។ មនុស្សដែលមានភាពចចេស មិនជឿរឿងនេះទេ។ ក្រោយមក គេទៅតាមដានមើល ហើយឃើញថាប្ដីប្រពន្ធនោះពិតជាមិនបានលែងលះគ្នាមែន ប៉ុន្តែគេនៅតែជឿយ៉ាងរឹងរូសថា៖ «មើលទៅសំបកក្រៅ ពួកគេគ្រាន់តែមិនទាន់លែងលះគ្នាប៉ុណ្ណោះ តែជាលក្ខណៈឯកជនវិញ ពួកគេបានលែងលះគ្នាដោយលួចលាក់បាត់ទៅហើយ។ ពួកគេគ្រាន់តែមិនបានប្រកាសជាសាធារណៈ ដើម្បីតែកូនៗប៉ុណ្ណោះ»។ អ្នកឃើញទេ គេនៅតែប្រកាន់ខ្ជាប់យ៉ាងរឹងរូសចំពោះរឿងនេះ។ គេជឿតែលើអ្វីដែលភ្នែករបស់ គេមើលឃើញ និងការវិនិច្ឆ័យរបស់គេផ្ទាល់ប៉ុណ្ណោះ ដោយទទូចយ៉ាងរឹងក្បាលថា ការវិនិច្ឆ័យរបស់គេ ព្រមទាំងការគិត និងទស្សនៈរបស់គេ គឺត្រឹមត្រូវ។ ទោះបីជាការពិតមិនមែនបែបនោះ ឬសារជាតិ និងឫសគល់នៃបញ្ហាមិនមែនបែបនោះក៏ដោយ ក៏គេនៅតែជឿថាវាជាបែបនោះដដែល។ ការយល់ដឹងរបស់គេចំពោះរឿងរ៉ាវទាំងអស់ ពឹងផ្អែកទាំងស្រុងទៅលើការលម្អៀង ភាពឆេវឆាវ និងមនោសញ្ចេតនារបស់គេផ្ទាល់ គេមិនវិនិច្ឆ័យដោយផ្អែកលើធម្មជាតិនៃការពិត ឬឫសគល់នៃបញ្ហាឡើយ។ ទោះបីជាស្ថានភាពផ្លាស់ប្ដូរក៏ដោយ ក៏របៀបនៃការយល់ដឹងរបស់គេ ព្រមទាំងការគិត និងទស្សនៈរបស់គេ នៅតែមិនផ្លាស់ប្ដូរដដែល។ ទាំងនេះគឺជាការសម្ដែងចេញនៃមនុស្សដែលមានភាពចចេស។

នៅពេលដែលមនុស្សដែលមានភាពចចេសជួបប្រទះនឹងបញ្ហាជាក់លាក់ របៀបនៃការចាត់ចែងបញ្ហារបស់ពួកគេ និងនិស្ស័យដែលពួកគេបញ្ចេញឱ្យឃើញ គឺពាក់ព័ន្ធនឹងនិស្ស័យពុករលួយ។ ភាពចចេស គឺជាចំណុចខ្វះខាតដ៏ធំមួយនៃភាពជាមនុស្ស។ ជាការពិតណាស់ នេះមិនឈានដល់កម្រិតនៃចរិតលក្ខណៈ ឬសេចក្ដីទៀងត្រង់ឡើយ វាគ្រាន់តែពាក់ព័ន្ធនឹងអាកប្បកិរិយា ការគិត និងទស្សនៈដែលពួកគេប្រើក្នុងការប្រាស្រ័យទាក់ទងជាមួយអ្នកដទៃ និងចាត់ចែងកិច្ចការនានាប៉ុណ្ណោះ។ ប្រសិនបើមនុស្សម្នាក់មានភាពចចេស នោះវាគ្រប់គ្រាន់នឹងបង្ហាញថា ភាពជាមនុស្សរបស់គេមានចំណុចខ្វះខាតហើយ។ នៅពេលដែលចំណុចខ្វះខាតនេះត្រូវបានបញ្ចេញឱ្យឃើញនៅក្នុងរឿងរ៉ាវជាក់លាក់ណាមួយ អ្វីដែលពួកគេបញ្ចេញឱ្យឃើញ គឺលែងគ្រាន់តែជាចំណុចខ្វះខាតនៃភាពជាមនុស្សទៀតហើយ។ ប្រសិនបើនៅក្នុងស្ថានភាពណាមួយ ពួកគេនៅតែប្រកាន់ខ្ជាប់យ៉ាងរឹងរូសនូវការយល់ដឹង ព្រមទាំងទស្សនៈដែលវៀចខុសទំនងរបស់ពួកគេ ដោយជឿថាវាស្របតាមសេចក្ដីពិត ហើយមិនថាអ្នកណាប្រកបគ្នាអំពីសេចក្ដីពិតជាមួយពួកគេក៏ដោយ ក៏ពួកគេមិនអាចទទួលយកវាបាន ថែមទាំងបង្ហាញចេញនូវសកម្មភាព និងពាក្យសម្ដីចចេសមួយចំនួនទៀតនោះ នេះលែងគ្រាន់តែជាបញ្ហានៃភាពជាមនុស្សរបស់ពួកគេទៀតហើយ។ នេះបានឈានដល់កម្រិតនៃបញ្ហាជាមួយនឹងនិស្ស័យរបស់ពួកគេបាត់ទៅហើយ ពោលគឺវាបានឈានដល់កម្រិតនៃនិស្ស័យពុករលួយ។ ឧទាហរណ៍ នៅពេលនិយាយដល់ការទទួលយកការលួសកាត់ ប្រសិនបើពួកគេបំពានគោលការណ៍ក្នុងការធ្វើកិច្ចការ និងប្រព្រឹត្តអំពើអាក្រក់ដោយឥតញញើត ពួកគេគួរតែទទួលយកការលួសកាត់។ ទោះបីជាពួកគេមិនទទួលយកការលួសកាត់ក៏ដោយ ក៏ពួកគេនៅតែគួរតែទទួលយកការដាក់ទោស និងការវាយផ្ចាលដែលត្រូវនឹងអំពើខុសឆ្គងនោះផងដែរ។ ទោះជាយ៉ាងណាក៏ដោយ ជំនួសឱ្យការយល់ពីរឿងនេះឱ្យបានត្រឹមត្រូវ ពួកគេបែរជាត្អូញត្អែរពីសំណាងអាក្រក់របស់ពួកគេ ដោយនិយាយថា៖ «ខ្ញុំគ្រាន់តែចៃដន្យប៉ះចំពេលគេកំពុងខឹងប៉ុណ្ណោះ។ អ្នកដែលលួសកាត់ខ្ញុំ គ្រាន់តែខឹង ហើយគ្មានកន្លែងបញ្ចេញកំហឹងរបស់គេ។ គេគ្រាន់តែចៃដន្យបានជួបរឿងរបស់ខ្ញុំនេះ ទើបគេលួសកាត់ខ្ញុំ»។ ការគិត ទស្សនៈ និងអាកប្បកិរិយារបស់ពួកគេចំពោះការលួសកាត់ គឺជាការបង្ហាញឱ្យឃើញនូវនិស្ស័យពុករលួយ។ តើជានិស្ស័យពុករលួយប្រភេទណា? (ភាពរឹងទទឹង និងការស្អប់ខ្ពើមសេចក្ដីពិត។) គឺការស្អប់ខ្ពើមសេចក្ដីពិត និងភាពរឹងទទឹង។ ការគិត និងទស្សនៈរបស់ពួកគេទាក់ទងនឹងមនុស្ស និងរឿងរ៉ាវ គឺចាត់ចូលក្នុងភាពចចេសនៃភាពជាមនុស្សរបស់ពួកគេ ប៉ុន្តែនិស្ស័យពុករលួយដែលបង្កើតឱ្យមានការគិត និងទស្សនៈចចេសទាំងនេះ គឺជាភាពរឹងទទឹង និងការស្អប់ខ្ពើមសេចក្ដីពិត។ នេះធ្វើឱ្យសារជាតិនៃបញ្ហាទៅជាធ្ងន់ធ្ងរ មនុស្សបែបនេះគឺជាអ្នកមិនជឿ។ ភាពចចេស គឺជាចំណុចខ្វះខាតនៃភាពជាមនុស្ស។ តើអ្វីទៅជាលក្ខណៈសំខាន់ៗនៃនិស្ស័យពុករលួយដែលពាក់ព័ន្ធនឹងភាពចចេសនេះ? គឺភាពរឹងទទឹង និងការស្អប់ខ្ពើមសេចក្ដីពិត នេះហើយដែលនាំវាឱ្យឈានដល់កម្រិតនៃនិស្ស័យពុករលួយ។ តើអ្នករាល់គ្នាកត់សម្គាល់ឃើញអ្វីពីរឿងនេះ? ចំណុចខ្វះខាតមួយចំនួននៅក្នុងភាពជាមនុស្ស ដែលពាក់ព័ន្ធនឹងការគិត ទស្សនៈ និងអាកប្បកិរិយាដែលមនុស្សប្រើក្នុងការប្រព្រឹត្តខ្លួន និងធ្វើសកម្មភាព អាចឈានដល់កម្រិតនៃនិស្ស័យពុករលួយបាន។ ឧទាហរណ៍ ការនិយាយត្រដិត គឺជាចំណុចខ្វះខាតនៃភាពជាមនុស្ស។ មនុស្សដែលនិយាយត្រដិត នឹងនិយាយត្រដិតមិនថាគេនិយាយអ្វីនោះទេ។ ការនិយាយត្រដិតដោយខ្លួនវាផ្ទាល់ មិនមែនជានិស្ស័យពុករលួយទេ ហើយក៏មិនឈានដល់កម្រិតនៃនិស្ស័យពុករលួយដែរ។ ទោះជាយ៉ាងណាក៏ដោយ ប្រសិនបើពាក្យសម្ដីដែលនិយាយចេញមកក្នុងទម្រង់ត្រដិត មានផ្ទុកនូវការគិតមួយចំនួន ហើយការគិតទាំងនេះត្រូវបានបង្កើតឡើងក្រោមការគ្រប់គ្រងនៃនិស្ស័យពុករលួយ នោះមិនថាបុគ្គលនោះជាអ្នកនិយាយត្រដិតពីកំណើត ឬក៏អត់នោះទេ ការគិតនៅពីក្រោយពាក្យសម្ដីរបស់គេ គឺពាក់ព័ន្ធនឹងនិស្ស័យពុករលួយហើយ។ ការនិយាយត្រដិត គឺជាបញ្ហានៃការនិយាយ វាមិនមានពាក់ព័ន្ធនឹងនិស្ស័យពុករលួយឡើយ។ ទោះជាយ៉ាងណាក៏ដោយ ការគិត និងទស្សនៈនៅពីក្រោយការប្រើប្រាស់របៀបនៃការនិយាយត្រដិត ត្រូវបានបណ្ដាលឱ្យកើតឡើង ឬបង្កឡើងដោយនិស្ស័យពុករលួយ។ ដូច្នេះ អ្នកឃើញទេ នៅពេលដែលចំណុចខ្វះខាតនៃភាពជាមនុស្សពាក់ព័ន្ធនឹងលក្ខខណ្ឌពីកំណើត វាមិនមានពាក់ព័ន្ធនឹងនិស្ស័យពុករលួយឡើយ។ ប៉ុន្តែនៅពេលដែលចំណុចខ្វះខាតនៃភាពជាមនុស្សពាក់ព័ន្ធនឹងធាតុដ៏ថោកទាប វៀចខុសទំនង ឬអវិជ្ជមាននៃចរិតលក្ខណៈរបស់មនុស្សម្នាក់ នោះវាពិតជាពាក់ព័ន្ធនឹងនិស្ស័យពុករលួយមែន។ តើអ្នកយល់ទេ? (យល់ហើយ។)

ភាពស្ពឹកស្រពន់

ចូរយើងពិភាក្សាអំពីការសម្ដែងចេញមួយទៀត គឺភាពស្ពឹកស្រពន់។ តើនេះជាបញ្ហាអ្វី? (ជាចំណុចខ្សោយនៃភាពជាមនុស្ស។) ភាពស្ពឹកស្រពន់ គឺជាចំណុចខ្សោយនៃភាពជាមនុស្ស។ តើភាពស្ពឹកស្រពន់មានការសម្ដែងចេញជាទូទៅអ្វីខ្លះនៅក្នុងមនុស្ស? គឺការមានប្រតិកម្មយឺតយ៉ាវ ធ្វើចលនាយឺតៗ និងខ្វះភាពបត់បែននៅពេលធ្វើកិច្ចការនានា ហើយនៅពេលគិតអំពីបញ្ហា គឺមានគំនិតតិចតួច ឬអាចពិចារណាលើទិដ្ឋភាពនៃបញ្ហាបានតិចតួចប៉ុណ្ណោះ។ ទាំងអស់នេះហៅថា ភាពស្ពឹកស្រពន់។ តើភាពស្ពឹកស្រពន់ពាក់ព័ន្ធនឹងទិដ្ឋភាពណានៃភាពជាមនុស្ស? វាពាក់ព័ន្ធនឹងជម្រៅនៃការយល់ឃើញរបស់មនុស្សម្នាក់ចំពោះមនុស្ស និងរឿងរ៉ាវ ជម្រៅនៃការប្រព្រឹត្តខ្លួន និងសកម្មភាពរបស់គេ ក៏ដូចជាបញ្ញា ឬកម្រិតសមត្ថភាពរបស់គេ នៅពេលនិយាយដល់ការយល់ឃើញចំពោះមនុស្ស និងរឿងរ៉ាវ ព្រមទាំងការប្រព្រឹត្តខ្លួន និងការធ្វើសកម្មភាព។ ជាទូទៅ តើមនុស្សប្រភេទណាដែលគេហៅថា «ស្ពឹកស្រពន់»? (ជាមនុស្សដែលមានកម្រិតសមត្ថភាពខ្សោយគួរសម។) ភាពស្ពឹកស្រពន់មានន័យថា មនុស្សម្នាក់មានកម្រិតសមត្ថភាពខ្សោយ មានបញ្ញាអន់ និងមានប្រតិកម្មយឺតយ៉ាវ។ ការមានការសម្ដែងចេញទាំងនេះ គឺជាភាពស្ពឹកស្រពន់។ ភាពស្ពឹកស្រពន់ គឺជាចំណុចខ្សោយដ៏ចម្បងមួយនៃភាពជាមនុស្ស។ ភាពស្ពឹកស្រពន់នេះ មិនសំដៅទៅលើដៃ ឬជើងរបស់អ្នកស្ពឹក ហើយបាត់បង់អារម្មណ៍ដឹងនោះទេ វាមិនមែនជាភាពគ្មានអារម្មណ៍ដឹងខាងរាងកាយបែបនេះឡើយ។ វាក៏មិនសំដៅទៅលើបុគ្គលិកលក្ខណៈដែលខ្វះភាពរស់រវើក រឹងកំព្រឹស ឬរឹងត្អឹងនោះដែរ។ ផ្ទុយទៅវិញ វាគឺជាប្រតិកម្មខាងគំនិត ឬជាការសម្ដែងចេញនូវបញ្ញារបស់មនុស្សម្នាក់ ក្នុងការដោះស្រាយបញ្ហា។ ជាទូទៅ មនុស្សប្រភេទនេះច្រើនតែស្ថិតក្នុងសភាពស្ពឹកស្រពន់ អន់បញ្ញា និងគ្មានប្រតិកម្ម នៅពេលនិយាយដល់មនុស្ស ព្រឹត្តិការណ៍ និងអ្វីៗដែលនៅជុំវិញគេ។ ពោលគឺ គេមើលឃើញរឿងរ៉ាវនានា ប៉ុន្តែមិនអាចមើលធ្លុះដល់សារជាតិនៃរឿងរ៉ាវទាំងនោះបានឡើយ ហើយក៏មិនអាចកត់សម្គាល់ឃើញបញ្ហានៅក្នុងនោះដែរ។ នៅពេលដែលអ្នករំលឹកគេថា មានបញ្ហានៅទីនេះ គេសូម្បីតែប្រតិកម្មក៏គ្មានផង ហើយមិនដឹងថាវាជាបញ្ហាទៀត។ ទោះបីជាមាននរណាម្នាក់ចង្អុលបង្ហាញបញ្ហានោះប្រាប់គេក៏ដោយ ក៏គេនៅតែមិនអាចមើលធ្លុះដល់ភាពធ្ងន់ធ្ងរនៃបញ្ហា ឬសារជាតិនៃបញ្ហានោះបានដដែល។ ហេតុដូច្នេះ គេដោះស្រាយរឿងរ៉ាវជាច្រើនយ៉ាងយឺតយ៉ាវបំផុត។ នេះហើយគឺជាភាពស្ពឹកស្រពន់។ ភាពស្ពឹកស្រពន់ផ្ទាល់ គឺជាចំណុចខ្សោយនៃភាពជាមនុស្ស។ ចំពោះមនុស្សដែលស្ពឹកស្រពន់ មិនថាពួកគេមានអាយុប៉ុន្មាន ឬមិនថាផ្នែកណាមួយនៃរូបកាយរបស់ពួកគេស្ពឹកឬអត់នោះទេ បើនិយាយពីការសម្ដែងចេញនៃភាពជាមនុស្សរបស់ពួកគេនៅក្នុងទិដ្ឋភាពនេះ ពួកគេមិនអាចធ្វើការងារជាក់លាក់ និងជាសារវន្តបានឡើយ ហើយពួកគេក៏មិនអាចរ៉ាប់រងការងារដែលពាក់ព័ន្ធនឹងខ្លឹមសារបច្ចេកទេស ឬដែលមានលក្ខណៈឯកទេសខ្ពស់បានដែរ។ ជាការពិតណាស់ មនុស្សបែបនេះក៏គ្មានសមត្ថភាពធ្វើជាអ្នកដឹកនាំ និងអ្នកធ្វើការដែរ។ ប្រសិនបើអ្នកដឹកនាំ ឬអ្នកធ្វើការម្នាក់មានភាពស្ពឹកស្រពន់ នោះបញ្ហានឹងកើតឡើងនៅក្នុងការងារដែលគេធ្វើ វានឹងឈានដល់ការជាប់គាំង និងគាំងដំណើរការមិនខាន។ គេមិនអាចកត់សម្គាល់ឃើញបញ្ហាទេ ហើយគេក៏មិនអាចដោះស្រាយបញ្ហាទាំងនោះបានទាន់ពេលវេលាដែរ ដូច្នេះ នៅពេលដែលមានបញ្ហាផ្សេងៗកើតឡើង គេមិនអាចកត់សម្គាល់ឃើញឡើយ ហើយបញ្ហាទាំងនោះក៏មិនអាចដោះស្រាយបានដែរ។ គេមិនអាចមើលឃើញបញ្ហាដោយភ្នែករបស់គេទេ ដូច្នេះ គេមិនអាចចាប់ផ្ដើមដោះស្រាយបញ្ហាទាំងនោះបានឡើយ ហើយគេមិនដឹងថាត្រូវធ្វើកិច្ចការអ្វីដែលសំខាន់បំផុតនោះទេ។ ជារៀងរាល់ថ្ងៃ គេអាចធ្វើបានត្រឹមតែកិច្ចការសើៗបន្តិចបន្តួចតាមទម្លាប់ប៉ុណ្ណោះ។ មិនថាខាងលើទម្លាក់កិច្ចការអ្វីក៏ដោយ ក៏គេគ្រាន់តែបញ្ជូនបន្តប៉ុណ្ណោះ ប៉ុន្តែបន្ទាប់ពីបញ្ជូនបន្តរួច គេមិនដឹងទាល់តែសោះថា តើកិច្ចការទាំងនោះអាចអនុវត្តបានត្រឹមត្រូវដែរឬទេ តើអាចសម្រេចបានលទ្ធផលអ្វីខ្លះ ឬតើនឹងមានឥទ្ធិពលអ្វីខ្លះនៅពេលក្រោយ។ គេមិនអាចមើលធ្លុះរឿងអ្វីទាំងអស់។ មិនថាមានមនុស្សប៉ុន្មាននាក់នៅជុំវិញគេកំពុងប្រព្រឹត្តអំពើអាក្រក់ ឬបង្កការរំខាន ឬការបង្អាក់នោះទេ ក៏គេមិនអាចដឹងបានឡើយ។ គេក៏មិនដឹងថាមានកិច្ចការប៉ុន្មានដែលត្រូវតាមដានបន្ត ឬកិច្ចការជាក់លាក់ណាដែលត្រូវអនុវត្តនោះដែរ។ មានគេសួរពួកគេថា៖ «តើអ្នកបានចាត់តាំង និងរៀបចំកិច្ចការហើយឬនៅ?» គេនិយាយថា៖ «កិច្ចការទាំងអស់ត្រូវបានរៀបចំរួចរាល់ហើយ។ ខ្ញុំបានប្រកបគ្នាជាមួយពួកគេ និងបានអានការរៀបចំកិច្ចការឮៗម្ដងរួចហើយ មនុស្សគ្រប់គ្នាបានដឹងហើយ»។ តើនេះជាការអនុវត្តការរៀបចំកិច្ចការដែរឬទេ? (ទេ។) ការអនុវត្តការរៀបចំកិច្ចការ ដំបូងតម្រូវឱ្យមានការចាត់តាំងការទទួលខុសត្រូវរបស់ពួកអ្នកដឹកនាំ និងពួកអ្នកធ្វើការឱ្យបានត្រឹមត្រូវ ដោយបញ្ជាក់ថាអ្នកដឹកនាំណាគួរដោះស្រាយកិច្ចការណា និងធានាថាកិច្ចការនីមួយៗត្រូវបានចាត់តាំងដល់មនុស្សជាក់លាក់។ បន្ថែមពីនេះ ត្រូវតែប្រាប់ពួកអ្នកដឹកនាំ និងពួកអ្នកធ្វើការយ៉ាងជាក់លាក់អំពីរបៀបធ្វើកិច្ចការនោះ និងត្រូវធ្វើតាមគោលការណ៍ណាខ្លះ។ រឿងរ៉ាវទាំងអស់នេះត្រូវតែពន្យល់ឱ្យបានច្បាស់លាស់ ដើម្បីឱ្យមនុស្សគ្រប់គ្នាដឹងពីរបៀបធ្វើកិច្ចការ។ មានតែបែបនេះទេ ទើបហៅថាការបែងចែកកិច្ចការ។ នៅពេលបំពេញកិច្ចការ មនុស្សខ្លះគ្រាន់តែអានការរៀបចំកិច្ចការឮៗប្រាប់អ្នកដទៃ និងឱ្យមនុស្សគ្រប់គ្នាចែករំលែកការយល់ដឹង និងអារម្មណ៍របស់ពួកគេទាក់ទងនឹងកិច្ចការនោះ ហើយក៏ចប់តែម្ដង។ ឱ្យតែពួកគេឃើញមនុស្សគ្រប់គ្នារវល់នឹងការបំពេញភារកិច្ចរបស់ខ្លួន ពួកគេសន្មតថាការរៀបចំកិច្ចការត្រូវបានអនុវត្តយ៉ាងត្រឹមត្រូវហើយ។ នៅចំណុចនេះ ប្រសិនបើអ្នកសួរពួកគេថា៖ «តើបងប្អូនប្រុសស្រីមានការលំបាកអ្វីខ្លះក្នុងការបំពេញភារកិច្ចរបស់ខ្លួនដែរឬទេ? តើនៅមានបញ្ហាអ្វីដែរឬទេ? តើអ្នកបានប្រកបគ្នាដើម្បីដោះស្រាយបញ្ហាទាំងនោះហើយឬនៅ?» ពួកគេឆ្លើយតបថា៖ «ខ្ញុំមិនបានឮថាមានបញ្ហាអ្វីទេ ចាំខ្ញុំទៅមើលសិន»។ តាមពិត អ្នកទទួលខុសត្រូវលើកិច្ចការនោះ មិនបានលើកឡើងពីបញ្ហា ឬការលំបាកអ្វីឡើយ ប៉ុន្តែការលំបាកទាំងនោះពិតជាមានមែន។ គឺដោយសារតែ គេស្ពឹកស្រពន់ពេក ទើបគេមិនអាចកត់សម្គាល់ឃើញបញ្ហាទាំងនោះ។ ឧទាហរណ៍៖ សូម្បីតែពេលមនុស្ស២នាក់មិនអាចសហការគ្នាបាន និងដណ្ដើមឋានៈគ្នានៅពេលកំពុងបំពេញភារកិច្ចរបស់ខ្លួន ដែលធ្វើឱ្យប៉ះពាល់ដល់កិច្ចការ ក៏ពួកគេមិនអាចដឹងបានដែរ។ គេថែមទាំងនិយាយថា៖ «ទំនាក់ទំនងរបស់ពួកគេល្អគួរសមដែរ ពួកគេនិយាយស្តី និងទាក់ទងគ្នាទៅវិញទៅមក។ ប្រសិនបើពួកគេមិនអាចសហការគ្នាបានទេ ពួកគេមុខជាមិននិយាយរកគ្នាឡើយ»។ មានគេសួរបុគ្គលនោះថា៖ «តើពួកគេកំពុងដណ្ដើមឋានៈគ្នាឬ? តើពួកគេអាចសហការគ្នាដោយចុះសម្រុងដែរឬទេ?» គេឆ្លើយតបថា៖ «ខ្ញុំមិនដឹងពីរឿងហ្នឹងទេ»។ លុះត្រាតែមានការសាកសួរ ទើបគេរកឃើញថា អ្នកទាំង២មិនអាចសហការគ្នាបាន ហើយកំពុងប្រកួតប្រជែងគ្នា គឺប្រកួតប្រជែងគ្នាថាតើនរណាអធិប្បាយបានខ្ពង់ខ្ពស់ជាង នរណាមានសំឡេងខ្លាំងជាង និងនរណានិយាយបានយូរជាង។ រាស្ដ្ររើសតាំងរបស់ព្រះជាម្ចាស់បានកត់សម្គាល់ឃើញរឿងទាំងនេះតាំងពីយូរមកហើយ។ ប្រសិនបើអ្នកសួរបុគ្គលនោះថា៖ «តើបញ្ហាទាំងនេះត្រូវបានដោះស្រាយទាន់ពេលវេលាហើយឬនៅ?» គេនឹងនិយាយថា៖ «ទេ មិនទាន់បានដោះស្រាយទេ។ ខ្ញុំមិនដឹងថា នេះគឺជាកិច្ចការដែលខ្ញុំគួរធ្វើឡើយ»។ សូម្បីតែបញ្ហាដ៏ធំបែបនេះ ក៏គេមិនដឹងថាត្រូវដោះស្រាយដែរ តើគេមិនមែនជាមនុស្សមានសតិបញ្ញាខ្សោយទេឬអី? (មែនហើយ។) គេអានការរៀបចំកិច្ចការឮៗ១ដង រួចក៏តម្រូវឱ្យមនុស្សគ្រប់គ្នាធ្វើការប្រកាស និងស្បថថានឹងបំពេញភារកិច្ចរបស់ខ្លួនឱ្យបានល្អ ហើយបន្ទាប់ពីនោះមក គេចាត់ទុកថាកិច្ចការរបស់ខ្លួនត្រូវបានបញ្ចប់។ គេនិយាយប្រាប់ខ្លួនឯងថា៖ «ខ្ញុំចាំថានរណាជាអ្នកដឹកនាំពួកជំនុំ នរណាទទួលខុសត្រូវជាក់លាក់លើកិច្ចការណា ហើយនរណាជាអ្នកមើលការខុសត្រូវលើកិច្ចការផលិតភាពយន្ត» ប៉ុន្តែគេមិនអាចមើលឃើញសោះថា តើកិច្ចការជាក់លាក់ទាំងនោះគួរតែត្រូវបានអនុវត្តដោយរបៀបណា។ នេះហើយជាលក្ខណៈនៃភាពស្ពឹកស្រពន់ និងអន់បញ្ញា ពួកគេគឺជាបុគ្គលល្ងង់ខ្លៅ។ ពួកគេមិនអាចកត់សម្គាល់ឃើញបញ្ហាអ្វីឡើយ ហើយក៏មិនដឹងពីរបៀបប្រកបគ្នាអំពីទិដ្ឋភាពណាមួយនៃគោលការណ៍សេចក្ដីពិតដែរ។ នៅពេលនិយាយដល់បញ្ហាដែលពាក់ព័ន្ធនឹងគោលការណ៍សេចក្ដីពិត ពួកគេមិនដឹងពីរបៀបប្រកបគ្នាស្តីពីសេចក្ដីពិត ដើម្បីដោះស្រាយបញ្ហាទាំងនោះឡើយ។ នៅពេលនិយាយដល់បញ្ហាដែលពាក់ព័ន្ធនឹងបុគ្គលិក ឬកិច្ចការរដ្ឋបាល ពួកគេក៏មិនអាចកត់សម្គាល់ឃើញបញ្ហាណាមួយបានដែរ។ ទោះបីជាពួកគេឃើញថានរណាម្នាក់មិនអាចធ្វើកិច្ចការនោះបានក៏ដោយ ក៏ពួកគេមិនដឹងពីរបៀបដោះស្រាយរឿងនេះដែរ។ ពួកគេមិនអាចមើលធ្លុះរឿងអ្វីទាំងអស់។ នេះហើយជាអត្ថន័យនៃភាពស្ពឹកស្រពន់។ ពួកគេគ្រាន់តែដឹងពីរបៀបនិយាយគោលលទ្ធិខ្លះៗប៉ុណ្ណោះ ប៉ុន្តែពួកគេគ្មានសមត្ថភាពក្នុងកិច្ចការឡើយ។ ពួកគេមានសភាពស្ពឹកស្រពន់ និងអន់បញ្ញា។ ចូរប្រាប់ខ្ញុំមើល តើមនុស្សបែបនេះជាអ្នកដឹកនាំដែលត្រូវតាមស្ដង់ដាដែរឬទេ? (ទេ។) ប្រសិនបើពួកអ្នកដឹកនាំ និងពួកអ្នកធ្វើការមានភាពស្ពឹកស្រពន់ នោះគឺជារឿងគួរឱ្យលំបាកហើយ។ ពួកគេនឹងមិនអាចធ្វើកិច្ចការអ្វីបានទាល់តែសោះ។ ប្រសិនបើពួកគេមិនធ្វើកិច្ចការដែលពួកគេគួរធ្វើ ហើយនៅពេលមាននរណាម្នាក់រាយការណ៍ពីបញ្ហា ពួកគេក៏មិនដោះស្រាយវាដែរ នោះវាមិនមែនគ្រាន់តែជាបញ្ហានៃភាពស្ពឹកស្រពន់ទៀតទេ ផ្ទុយទៅវិញ វាគឺជាការខ្វះភាពជាមនុស្សធម្មតា និងការបាត់បង់មុខងារធម្មតានៃមនសិការ និងវិចារណញ្ញាណ។

ភាពស្ពឹកស្រពន់ គឺជាចំណុចខ្សោយនៃភាពជាមនុស្ស។ ទោះបីជាចំណុចខ្សោយនេះមិនឈានដល់កម្រិតនៃនិស្ស័យពុករលួយក៏ដោយ ក៏បញ្ហានេះផ្ទាល់គឺជារឿងដែលនាំទៅរកសេចក្ដីវិនាស។ មនុស្សរស់ម្នាក់ឈរនៅទីនោះ ដោយមានវិញ្ញាណ និងអវយវៈដំណើរការធម្មតា ប៉ុន្តែគេគ្រាន់តែគ្មានសមត្ថភាពដូចមនុស្សធម្មតា ក្នុងការយល់ឃើញចំពោះមនុស្ស និងរឿងរ៉ាវ ឬក្នុងការប្រព្រឹត្តខ្លួន និងធ្វើសកម្មភាពប៉ុណ្ណោះ។ នៅពេលគេធ្វើកិច្ចការ គេប្រៀបដូចជាមនុស្សអត់ប្រយោជន៍ដែលគ្មានគំនិតអីចឹង គេមិនអាចកត់សម្គាល់ឃើញបញ្ហាអ្វីឡើយ ហើយគេរឹតតែគ្មានសមត្ថភាពក្នុងការដោះស្រាយបញ្ហា នៅពេលដែលអ្នកដទៃលើកឡើងពីបញ្ហាទាំងនោះទៅទៀត ហើយគេមិនអាចមើលឃើញថាកិច្ចការអ្វីដែលគួរធ្វើនោះទេ។ នៅក្នុងគំនិតរបស់គេ ហាក់ដូចជាគ្មានរឿងអ្វីពាក់ព័ន្ធនឹងគេឡើយ។ ជាលទ្ធផល គេមិនអាចធ្វើកិច្ចការអ្វីបានឡើយ គេគឺជាមនុស្សដែលធ្វើអ្វីមិនកើត ជាមនុស្សអត់ប្រយោជន៍។ តើបញ្ហានេះមិនធ្ងន់ធ្ងរគ្រប់គ្រាន់ទេឬអី? អ្នកឃើញទេ មនុស្សដែលចចេស និងមនុស្សដែលរសើប យ៉ាងហោចណាស់ក៏មានគំនិតសកម្មដែរ ពួកគេមានការគិតដូចមនុស្សធម្មតា ពោលគឺ គំនិតរបស់ពួកគេដំណើរការជានិច្ច។ ប៉ុន្តែគំនិតរបស់មនុស្សស្ពឹកស្រពន់គឺសាមញ្ញ វាហាក់ដូចជាគំនិតរបស់ពួកគេខ្វិនអីចឹង ហាក់ដូចជាពួកគេស្លាប់បាត់ទៅហើយ។ ទោះបីជាពួកគេមានភ្នែកក៏ដោយ មិនថាពួកគេមើលឃើញអ្វីនោះទេ គឺគ្មានប្រតិកម្មនៅក្នុងគំនិតរបស់ពួកគេឡើយ ហើយពួកគេនឹងមិនពិចារណាពីរឿងនោះនៅក្នុងគំនិតរបស់ពួកគេដែរ ពួកគេគ្មានគំនិតអ្វីឡើយ ហើយជារូបចម្លាក់ឈើទាំងស្រុង។ តើរូបចម្លាក់ឈើជាអ្វី? គឺជារូបមនុស្សដែលឆ្លាក់ចេញពីឈើ ពួកគេមានរូបរាងខាងក្រៅដូចមនុស្ស ប៉ុន្តែនៅពេលដែលអ្នកនិយាយទៅកាន់ពួកគេ ពួកគេគ្មានប្រតិកម្មឡើយ។ អ្នកប្រាប់ពួកគេឱ្យចាំផ្ទះ ប៉ុន្តែនៅពេលដែលផ្ទះត្រូវចោរចូលលួច ពួកគេមិនធ្វើអ្វីសោះ។ អ្នកសួរពួកគេថា៖ «ហេតុអ្វីបានជាអ្នកមិនចាំផ្ទះ?» ហើយពួកគេនៅតែគ្មានប្រតិកម្មដដែល។ ប្រសិនបើមនុស្សម្នាក់គ្មានប្រតិកម្មចំពោះរឿងអ្វីសោះ នោះគឺជារឿងគួរឱ្យលំបាកណាស់។ និយាយម្យ៉ាងទៀត មុខងារដែលសភាវគតិនៃភាពជាមនុស្សគួរតែបំពេញ ដូចជាមុខងារនៃការគិត និងការដល់ដឹង ព្រមទាំងមុខងារដែលភ្នែក ត្រចៀក ខួរក្បាល និងចិត្តគួរតែបំពេញ គឺមិនអាចដំណើរការបានឡើយ។ ពួកគេមិនមាន ឬខ្វះខាតនូវគំនិតដែលមនុស្សដែលមានភាពជាមនុស្សធម្មតាគួរតែមាន។ នេះហើយដែលគេហៅថា ភាពស្ពឹកស្រពន់។ មនុស្សស្ពឹកស្រពន់ មិនខុសគ្នាប៉ុន្មានពីមនុស្សអត់ប្រយោជន៍ឡើយ។ មនុស្សខ្លះនិយាយថា៖ «អ្នកនិយាយថា មនុស្សប្រភេទនេះស្ពឹកស្រពន់ ថាភ្នែក ត្រចៀក និងខួរក្បាលរបស់ពួកគេមិនអាចបំពេញមុខងាររបស់វាបានទេ។ ប៉ុន្តែប្រសិនបើអ្នកជេរប្រមាថពួកគេ ពួកគេមានប្រតិកម្ម។ ប្រសិនបើពួកគេខាតបង់អ្វីមួយ ពួកគេមានប្រតិកម្ម។ ដូច្នេះ តើពួកគេនៅតែអាចចាត់ទុកថាជាមនុស្សល្ងង់ខ្លៅបានដែរឬទេ?» សូម្បីតែសត្វខ្លះក៏អាចយល់ភាសាមនុស្សបានដែរ ពួកវាអាចយល់ទាំងរឿងល្អ និងរឿងអាក្រក់ដែលអ្នកនិយាយអំពីពួកវា។ ប្រសិនបើនរណាម្នាក់ ក្នុងនាមជាមនុស្ស មិនអាចយល់ភាសាមនុស្សបានទេ នោះគេមិនដល់ស្ដង់ដានៃការធ្វើជាមនុស្សឡើយ។ ហេតុដូច្នេះ ដើម្បីវាស់ស្ទង់ថាតើនរណាម្នាក់ជាមនុស្សឬអត់ ត្រូវតែប្រើស្ដង់ដាសម្រាប់មនុស្ស។ ហេតុអ្វីបានជាខ្ញុំលើកឡើងពីសត្វ? គឺដើម្បីឱ្យអ្នកដឹងថា អ្នកគឺជាភាវៈមានជីវិតដែលស្ថិតក្នុងប្រភេទមនុស្សដែលត្រូវបានបង្កើតមក មិនមែនជាសត្វឡើយ។ ប្រសិនបើអ្នក ក្នុងនាមជាមនុស្សម្នាក់ ខ្វះគំនិតដែលសូម្បីតែសត្វក៏មានផងនោះ នោះអ្នកពិតជាខ្វះខាតខ្លាំងពេកហើយ។ សូម្បីតែសត្វក៏ដឹងពីរបៀបធ្វើល្អ និងចូលទៅជិតអ្នកដែលប្រព្រឹត្តល្អចំពោះពួកវា និងផ្ដល់អាហារប្រចាំថ្ងៃដល់ពួកវាដែរ។ ប្រសិនបើអ្នក ក្នុងនាមជាមនុស្សម្នាក់ ខ្វះភាពជាមនុស្សបែបនេះ តើអ្នកនៅតែស័ក្តិសមនឹងត្រូវបានគេហៅថាជាមនុស្សដែរឬទេ? ហេតុអ្វីបានជាខ្ញុំធ្វើការប្រៀបធៀបបែបនេះ? គឺដើម្បីឱ្យអ្នកដឹងថា អ្នកមិនមែនជាសត្វ ឬជាសត្វកម្រិតខ្ពស់ជាងឡើយ អ្នកគឺជាមនុស្ស អ្នកគឺជាភាវៈកម្រិតខ្ពស់បំផុតក្នុងចំណោមរបស់សព្វសារពើដែលព្រះជាម្ចាស់បានបង្កើតមក គឺមនុស្ស។ អ្នកមានសមត្ថភាពខាងភាសា សមត្ថភាពក្នុងការគិត និងសមត្ថភាពក្នុងការយល់ពីសេចក្ដីពិត។ ព្រះជាម្ចាស់បានបង្កើតអ្នកមកឱ្យធ្វើជាម្ចាស់លើរបស់សព្វសារពើ ដើម្បីគ្រប់គ្រងរបស់សព្វសារពើ និងសត្វលោកមានជីវិតផ្សេងទៀត។ អ្នកគឺជាអ្នកចាត់ចែងលើសត្វលោកមានជីវិតទាំងអស់ក្នុងចំណោមរបស់សព្វសារពើ។ ដើម្បីគ្រប់គ្រងពួកវា អ្នកត្រូវតែខ្ពស់ជាងពួកវា។ អ្នកត្រូវតែប្រសើរជាងពួកវា ដើម្បីមានសមត្ថភាពគ្រប់គ្រងពួកវាបាន។ ហេតុដូច្នេះ ការលើកឡើងពីសត្វ មិនមែនដើម្បីមើលងាយអ្នកទេ ប៉ុន្តែដើម្បីរំលឹកអ្នក និងធ្វើឱ្យអ្នកយល់ថា អ្នកគួរតែប្រសើរជាងពួកវា។ អ្នកគួរតែប្រើសមត្ថភាពដែលភាពជាមនុស្សរបស់អ្នកគួរតែមាន ក៏ដូចជាចំណេះដឹងទូទៅ និងសមត្ថភាពផ្សេងៗដែលអ្នកទទួលបានតាំងពីអ្នកកើតមក ដើម្បីគ្រប់គ្រងពួកវា និងដឹកនាំពួកវា ដោយធ្វើអ្វីដែលមនុស្សគួរធ្វើ និងអ្វីដែលព្រះជាម្ចាស់បានផ្ទុកផ្ដាក់ឱ្យអ្នកធ្វើ។ ប្រសិនបើអ្នកចាត់ទុកខ្លួនឯងថាជាមនុស្សដែលត្រូវបានបង្កើតមក អ្នកគួរតែប្រើស្ដង់ដាសម្រាប់មនុស្សជាតិដែលត្រូវបានបង្កើតមក ដើម្បីវាស់ស្ទង់ភាពជាមនុស្សរបស់អ្នក និងសារជាតិរបស់អ្នក។ ស្ដង់ដានេះមិនគួរទាបជាងស្ដង់ដាដែលព្រះជាម្ចាស់បានបង្កើតឡើងសម្រាប់មនុស្សជាតិឡើយ។ ហេតុដូច្នេះ ដើម្បីវាស់ស្ទង់កម្រិតសមត្ថភាពរបស់មនុស្សម្នាក់ និងបញ្ហានៅក្នុងទិដ្ឋភាពផ្សេងៗនៃភាពជាមនុស្សរបស់គេ ត្រូវតែប្រើស្ដង់ដាសម្រាប់មនុស្ស។ មនុស្សជាច្រើនមានភាពស្ពឹកស្រពន់ខាងគំនិត និងមានប្រតិកម្មយឺតយ៉ាវបើនិយាយពីភាពជាមនុស្ស ដែលបណ្ដាលឱ្យពួកគេបំពេញភារកិច្ចជាច្រើនរបស់ពួកគេបានយ៉ាងអន់ខ្សោយ ក្នុងអំឡុងពេលនៃការបំពេញភារកិច្ចរបស់ខ្លួន ពួកគេគ្មានសមត្ថភាពក្នុងកិច្ចការពួកជំនុំឡើយ ហើយពួកគេមិនអាចអនុវត្តតាមគោលការណ៍សេចក្ដីពិតបានទេ។ ហេតុដូច្នេះ អ្នកត្រូវតែស្គាល់ខ្លួនឯង និងចេះប្រមាណខ្លួន។ ប្រសិនបើអ្នកមិនមានកម្រិតសមត្ថភាព ឬភាពជាមនុស្សបែបនេះទេ ឬប្រសិនបើអ្នកមានចំណុចខ្សោយនៃភាពស្ពឹកស្រពន់នៅក្នុងភាពជាមនុស្សរបស់អ្នក នោះអ្នកមិនគួរដណ្ដើមធ្វើជាអ្នកដឹកនាំ ឬអ្នកមើលការខុសត្រូវឡើយ។ ប្រសិនបើអ្នកក្លាយជាអ្នកដឹកនាំ ឬអ្នកមើលការខុសត្រូវ នោះមិនថាអ្នកទទួលខុសត្រូវលើកិច្ចការពួកជំនុំណាមួយនោះទេ ពួកជំនុំនោះនឹងត្រូវគាំងដំណើរការមិនខាន។ មិនថាអ្នកទទួលខុសត្រូវលើកិច្ចការណាមួយនោះទេ កិច្ចការនោះនឹងមានភាពរញ៉េរញ៉ៃទាំងស្រុង។ ប្រសិនបើអ្នកគ្មានសមត្ថភាពធ្វើកិច្ចការនោះទេ អ្នកគួរតែថយចេញទៅម្ខាង ហើយទុកឱ្យអ្នកដែលមានសមត្ថភាពបំពេញកិច្ចការនោះ ជាអ្នកធ្វើវិញ។ តើយល់ដែរឬទេ? (យល់ហើយ។) ការមានការស្គាល់ខ្លួនឯង ហើយបន្ទាប់មករៀនថយចេញទុកឱ្យអ្នកដែលមានសមត្ថភាពជាងធ្វើជំនួស និងស្នើឈ្មោះអ្នកដទៃ នេះគឺជាគោលការណ៍នៃការអនុវត្ត។ មនុស្សខ្លះនិយាយថា៖ «ខ្ញុំស្ពឹកស្រពន់ខ្លាំងណាស់ រហូតដល់មើលមិនដឹងថានរណាល្អផង តើឱ្យខ្ញុំស្នើឈ្មោះនរណាគេទៅ?» ប្រសិនបើអ្នកមើលមិនដឹងថានរណាមានកម្រិតសមត្ថភាពល្អ ហើយមិនអាចស្នើឈ្មោះអ្នកណាបានទេ អ្នកត្រូវតែរៀនមេរៀនខ្លះៗហើយ។ នៅពេលអ្នកឃើញនរណាម្នាក់ដែលយល់ពីសេចក្ដីពិត និងអាចញែកដឹងអ្នកដទៃបាន អ្នកគួរតែរៀនសូត្រពីគេ។ តាមរយៈការប្រកបគ្នាជាមួយគេឱ្យបានច្រើន អ្នកនឹងអាចរៀនសូត្របានរឿងមួយចំនួនមិនខាន។ ដោយសារតែអ្នកមានចំណុចខ្សោយនៃភាពស្ពឹកស្រពន់នៅក្នុងភាពជាមនុស្សរបស់អ្នក កុំរើសភារកិច្ចថាចង់ធ្វើមួយណា ឬមិនចង់ធ្វើមួយណា។ ខ្លួនអ្នកផ្ទាល់មានចំណុចខ្សោយនេះ ដូច្នេះ មិនមានកិច្ចការ និងភារកិច្ចច្រើនប្រភេទទេ ដែលអ្នកអាចធ្វើបាននោះ។ ប្រសិនបើគេខំរកបានតំណែងដ៏ស័ក្តិសមមួយសម្រាប់អ្នកទាំងលំបាកលំបិនទៅហើយ ហើយអ្នកនៅតែរើសនេះរើសនោះទៀត នោះវាមិនមែនជាបញ្ហានៃភាពស្ពឹកស្រពន់ ឬជាចំណុចខ្សោយនៃភាពជាមនុស្សឡើយ ប៉ុន្តែវាជានិស្ស័យពុករលួយ។ តើជានិស្ស័យពុករលួយអ្វីទៅ? គឺភាពក្រអឺតក្រទម ការមិនចុះចូល និងការមិនស្គាល់ប្រមាណខ្លួន។ អ្នកគ្មានបានការអ្វីឡើយ គ្រាន់តែជាមនុស្សអត់ប្រយោជន៍ ជាមនុស្សល្ងង់ម្នាក់ប៉ុណ្ណោះ ប៉ុន្តែអ្នកនៅតែចង់បំពេញភារកិច្ចដែលមានសេចក្ដីថ្លៃថ្នូរ ដែលមិនធ្វើឱ្យនឿយហត់ និងទទួលបានការគោរពខ្ពស់ពីអ្នកដទៃ នេះបង្ហាញពីនិស្ស័យក្រអឺតក្រទមហើយ។ ប្រសិនបើអ្នកស្ពឹកស្រពន់ខ្លាំង ដោយមានកិច្ចការដែលអ្នកគួរធ្វើ និងរឿងរ៉ាវដែលអ្នកគួរចាត់ចែង ប៉ុន្តែអ្នកមិនបានធ្វើ ហើយក៏មិនបានកត់សម្គាល់ដល់រឿងទាំងនោះ ប្រសិនបើអ្នកមិនខ្ងល់សូម្បីតែលើកដៃធ្វើអ្វីបន្ដិចសោះនៅពេលមានរឿងខុសឆ្គងកើតឡើង ហើយសូម្បីតែនៅពេលអ្នកឃើញអ្វីមួយកំពុងធ្វើឱ្យប៉ះពាល់ដល់ផលប្រយោជន៍ដំណាក់របស់ព្រះជាម្ចាស់ ក៏អ្នកធ្វើមិនដឹងមិនឮ ដោយគិតថា៖ «នេះមិនមែនជាបញ្ហានៅក្នុងផ្ទះរបស់ខ្ញុំទេ ដូច្នេះខ្ញុំមិនខ្វល់ឡើយ» នេះមិនមែនគ្រាន់តែជាភាពស្ពឹកស្រពន់ប៉ុណ្ណោះទេ ប៉ុន្តែជាការខ្វះមនសិការ និងវិចារណញ្ញាណ។ ប្រសិនបើអ្នកមានមនសិការ និងវិចារណញ្ញាណសូម្បីតែបន្តិច ហើយចាត់ទុករឿងរ៉ាវនៃដំណាក់របស់ព្រះជាម្ចាស់ ដូចជារឿងផ្ទាល់ខ្លួនរបស់អ្នក នោះអ្នកគួរតែបំពេញការទទួលខុសត្រូវរបស់អ្នក និងមិនបណ្ដោយឱ្យផលប្រយោជន៍ដំណាក់របស់ព្រះជាម្ចាស់រងការខូចខាតឡើយ។ ប៉ុន្តែប្រសិនបើអ្នកខ្វះចេតនាល្អនេះ ហើយមិនបានធ្វើរឿងល្អសូម្បីតែ១ តើអ្នកមិនមែនជាមនុស្សអន់បញ្ញា និងស្ពឹកស្រពន់ទេឬអី? ការពិភាក្សារបស់យើងអំពីការសម្ដែងចេញនៃភាពស្ពឹកស្រពន់ បញ្ចប់ត្រឹមនេះ។

ភាពមុខក្រាស់ឥតអៀនខ្មាស

ឥឡូវនេះ ចូរយើងនិយាយអំពីភាពមុខក្រាស់ឥតអៀនខ្មាស។ តើភាពមុខក្រាស់ឥតអៀនខ្មាសជាបញ្ហាប្រភេទអ្វី? (ជាចំណុចខ្សោយនៃភាពជាមនុស្ស។) តើវាជាចំណុចខ្សោយដែរឬទេ? (វាគឺជាបញ្ហានៃចរិតលក្ខណៈអន់។) ចរិតលក្ខណៈអន់មានន័យថា ភាពជាមនុស្សអាក្រក់។ តើភាពមុខក្រាស់ឥតអៀនខ្មាសពាក់ព័ន្ធនឹងទិដ្ឋភាពអ្វីខ្លះនៃភាពជាមនុស្ស? វាពាក់ព័ន្ធនឹងមនសិការ និងវិចារណញ្ញាណ ព្រមទាំងសេចក្ដីទៀងត្រង់ និងសេចក្ដីថ្លៃថ្នូរ។ នេះពាក់ព័ន្ធនឹងទិដ្ឋភាពនៃចរិតលក្ខណៈរបស់មនុស្សម្នាក់។ តើការសម្ដែងចេញជាក់លាក់នៃភាពមុខក្រាស់ឥតអៀនខ្មាសមានអ្វីខ្លះ? តើរឿងអ្វីខ្លះដែលបង្ហាញថាមនុស្សម្នាក់មានភាពមុខក្រាស់ឥតអៀនខ្មាស? រាល់ទង្វើឥតអៀនខ្មាសដែលគេធ្វើ ច្បាស់ណាស់ថាជាការសម្ដែងចេញនៃភាពមុខក្រាស់ឥតអៀនខ្មាស។ ការបញ្ចើចបញ្ចើ និងការអែបអបដោយមិនមានអារម្មណ៍ថាគួរឱ្យខ្មាសអៀន តើនេះមិនមែនជាភាពមុខក្រាស់ឥតអៀនខ្មាសទេឬអី? (មែនហើយ។) ហេតុអ្វីបានជាយើងនិយាយថា នេះគឺជាភាពមុខក្រាស់ឥតអៀនខ្មាស? ពីព្រោះការធ្វើបែបនេះបង្ហាញថា មនុស្សម្នាក់គ្មានអារម្មណ៍ខ្មាសអៀនឡើយ។ គេអាចនិយាយពាក្យសម្ដីមួយចំនួនដែលបំពានលើមនសិការនៃភាពជាមនុស្សធម្មតា ឬដែលមិនស្របនឹងការពិត មិនថាពាក្យសម្ដីទាំងនោះគួរឱ្យខ្មាសអៀន ឬមិនគួរឱ្យចង់ស្ដាប់យ៉ាងណានោះទេ គេមិនក្រហមមុខ ឬបេះដូងលោតញាប់ឡើយ ហើយគេមិនខ្វល់ថាអ្នកដទៃយល់ឃើញយ៉ាងណាចំពោះគេ បន្ទាប់ពីបានឮពាក្យទាំងនោះទេ សូម្បីតែអ្នកដទៃសើចចំអកឱ្យគេ ក៏គេមិនខ្វល់ដែរ។ គេខ្វះអារម្មណ៍ខ្មាសអៀន មែនទេ? (មែនហើយ។) តើការគ្មានអារម្មណ៍ខ្មាសអៀន មិនមែនជាភាពមុខក្រាស់ឥតអៀនខ្មាសទេឬអី? ម្យ៉ាងទៀត នៅពេលដែលនរណាម្នាក់ច្បាស់ជាគ្មានតម្លៃអ្វីសោះ ប៉ុន្តែនៅតែដណ្ដើមឋានៈ និងដណ្ដើមធ្វើជាអ្នកដឹកនាំជាសាធារណៈ តើនេះមិនមែនជាភាពមុខក្រាស់ឥតអៀនខ្មាសទេឬអី? (មែនហើយ។) គេមិនត្រឹមតែដណ្ដើមជាសាធារណៈប៉ុណ្ណោះទេ ប៉ុន្តែក្នុងអំឡុងពេលបោះឆ្នោត គេថែមទាំងក្លែងបន្លំសន្លឹកឆ្នោតទៀតផង។ ខណៈពេលដែលអ្នកដទៃបោះឆ្នោត១សន្លឹកក្នុងម្នាក់ គេបែរជាបោះឆ្នោត២សន្លឹកឱ្យខ្លួនឯង តើនេះមិនមែនជាភាពមុខក្រាស់ឥតអៀនខ្មាសទេឬអី? (មែនហើយ។) នៅពេលដែលអ្នកដទៃមិនបោះឆ្នោតឱ្យគេ គេបោះឆ្នោតឱ្យខ្លួនឯង។ មនុស្សបែបនេះដណ្ដើមធ្វើជាអ្នកដឹកនាំដោយឥតអៀនខ្មាស និងគ្មានអារម្មណ៍ខ្មាសអៀនសោះ គេពិតជាមុខក្រាស់ឥតអៀនខ្មាសខ្លាំងណាស់! ជាទូទៅ អ្នកដែលស្រឡាញ់ឋានៈ និងមានមហិច្ឆតា សុទ្ធតែប្រាថ្នាចង់បង្ហាញខ្លួនឯងឱ្យបានល្អ ដើម្បីឱ្យអ្នកដទៃអាចជ្រើសរើសពួកគេជាអ្នកដឹកនាំ។ នៅពេលដែលពួកគេត្រូវបានជ្រើសរើសជាអ្នកដឹកនាំ ពួកគេមានអារម្មណ៍ថាមានមោទនភាពខ្លាំងគួរសម ប៉ុន្តែប្រសិនបើពួកគេមិនត្រូវបានជ្រើសរើសទេ ពួកគេមានអារម្មណ៍ថាមិនសប្បាយចិត្ត និងមិនពេញចិត្តឡើយ។ នេះគឺជាការសម្ដែងចេញធម្មតា។ ទោះជាយ៉ាងណាក៏ដោយ មនុស្សមុខក្រាស់ឥតអៀនខ្មាសមិនមែនបែបនេះទេ។ ពួកគេនឹងប្រើគ្រប់មធ្យោបាយចាំបាច់ទាំងអស់ ដើម្បីក្លាយជាអ្នកដឹកនាំ។ ពួកគេនិយាយថា៖ «មនុស្សគ្រប់គ្នាមិនចូលចិត្តខ្ញុំ ហើយមិនបោះឆ្នោតឱ្យខ្ញុំទេ ប៉ុន្តែខ្ញុំនឹងរកវិធីដើម្បីក្លាយជាអ្នកដឹកនាំ។ ទោះបីជាខ្ញុំត្រូវបោកប្រាស់ និងប្រើមធ្យោបាយទុច្ចរិតក៏ដោយ ក៏ខ្ញុំនឹងធ្វើឱ្យមនុស្សគ្រប់គ្នាបោះឆ្នោតឱ្យខ្ញុំជាអ្នកដឹកនាំដែរ!» អ្នកដទៃនិយាយថា៖ «ទោះបីជាអ្នកក្លាយជាអ្នកដឹកនាំក៏ដោយ ក៏មនុស្សគ្រប់គ្នានៅតែមិនចូលចិត្តអ្នកដដែល។ ពួកយើងមិនមានការយល់ឃើញល្អចំពោះអ្នកទេ ហើយកេរ្តិ៍ឈ្មោះរបស់អ្នកក៏អាក្រក់ដែរ។ ប្រសិនបើអ្នករៀបចំកិច្ចការអ្វីមួយ នោះគ្មាននរណាម្នាក់ស្ដាប់អ្នកឡើយ»។ ពួកគេឆ្លើយតបថា៖ «ទោះបីជាអ្នកមិនស្ដាប់ខ្ញុំក៏ដោយ ក៏ខ្ញុំនៅតែព្យាយាមធ្វើជាអ្នកដឹកនាំដែរ!» មនុស្សបែបនេះពិតជាមុខក្រាស់ឥតអៀនខ្មាសខ្លាំងណាស់! បើវិនិច្ឆ័យតាមចំណុចនេះ តើមនុស្សបែបនេះមិនខ្វះការស្គាល់ខ្លួនឯងទេឬអី? (មែនហើយ។) ពួកគេខ្វះការស្គាល់ខ្លួនឯង ហើយមានលក្ខណៈហិង្សាបន្តិចនៅក្នុងខ្លួនពួកគេ។ បើវិនិច្ឆ័យតាមគំនិត និងទស្សនៈរបស់មនុស្សមុខក្រាស់ឥតអៀនខ្មាសទាក់ទងនឹងការប្រព្រឹត្តខ្លួនរបស់ពួកគេ ពួកគេគ្មានអារម្មណ៍ខ្មាសអៀននៅក្នុងភាពជាមនុស្សរបស់ពួកគេទេ ពួកគេមិនខ្វល់ពីសេចក្ដីទៀងត្រង់ ឬចរិតលក្ខណៈ មនសិការ ឬអារម្មណ៍ខ្មាសអៀនឡើយ ហើយពួកគេក៏មិនខ្វល់ពីសីលធម៌ និងកម្រិតអប្បបរមាសម្រាប់ការប្រព្រឹត្តខ្លួនរបស់ពួកគេដែរ ពួកគេមិនអើពើនឹងរឿងទាំងអស់នេះឡើយ។ បើវិនិច្ឆ័យតាមគំនិត និងការយល់ដឹងរបស់ពួកគេ ពួកគេពិតជាល្ងង់ខ្លៅ គ្មានការយល់ដឹង និងថោកទាបខ្លាំងណាស់។ ហេតុដូច្នេះហើយទើបគេនិយាយថា ពួកគេមានចរិតលក្ខណៈអន់ និងអាក្រក់។ ដូច្នេះ រាល់ទង្វើឥតអៀនខ្មាសដែលពួកគេធ្វើ ច្បាស់ណាស់ថាត្រូវបានជំរុញដោយគំនិត និងទស្សនៈខុសឆ្គងរបស់ពួកគេ។ ក្នុងអំឡុងពេលបោះឆ្នោតក្នុងពួកជំនុំ ពួកគេទទូចចង់ជ្រើសរើសខ្លួនឯង បោះឆ្នោតឱ្យខ្លួនឯង និងក្លាយជាអ្នកដឹកនាំ។ ការមិនបានក្លាយជាអ្នកដឹកនាំ គឺជារឿងដែលពួកគេមិនអាចទទួលយកបានឡើយ ហើយប្រសិនបើពួកគេមិនបានក្លាយជាអ្នកដឹកនាំទេ ពួកគេនឹងស្អប់បងប្អូនប្រុសស្រីព្រោះបងប្អូនប្រុសស្រីមិនបានបោះឆ្នោតឱ្យពួកគេ។ នៅពេលដែលពួកគេដឹងថាអ្នកមិនបានបោះឆ្នោតឱ្យពួកគេ ពួកគេយល់ថាអ្នកគួរឱ្យទើសភ្នែក។ មិនថាអ្នកនិយាយអ្វីទេ ពួកគេតែងតែនិយាយអ្វីមួយតបតវិញ។ ពួកគេប្រើពាក្យសម្ដីគំរោះគំរើយខ្លាំងណាស់នៅពេលនិយាយជាមួយអ្នក ហាក់ដូចជាពួកគេកំពុងព្រួសភ្លើងអីចឹង។ ពួកគេក៏គិតពីរបៀបសងសឹក និងធ្វើបាបអ្នកផងដែរ ហើយថែមទាំងអាចបដិសេធមិននិយាយជាមួយអ្នកអស់១ជីវិតទៀតផង។ អ្វីដែលត្រូវបានបញ្ចេញឱ្យឃើញនៅក្នុងសកម្មភាពជាក់លាក់ទាំងនេះរបស់មនុស្សបែបនេះ គឺជានិស្ស័យពុករលួយ។ តើវាជានិស្ស័យពុករលួយប្រភេទអ្វី? (ទង្វើកាចសាហាវ។) បើនិយាយឱ្យស្រាលទៅ វាគឺជាភាពក្រអឺតក្រទម និងការវាយតម្លៃសមត្ថភាពខ្លួនឯងខ្ពស់ពេក។ ពួកគេគ្រាន់តែចង់ធ្វើជាអ្នកដឹកនាំប៉ុណ្ណោះ។ ទោះជាយ៉ាងណាក៏ដោយ បើវិនិច្ឆ័យតាមមធ្យោបាយនៃការធ្វើកិច្ចការ និងការសម្ដែងចេញផ្សេងៗរបស់ពួកគេ ពួកគេគឺជាមនុស្សដែលមាននិស្ស័យកាចសាហាវ។ និស្ស័យពុករលួយរបស់មនុស្សមុខក្រាស់ឥតអៀនខ្មាសទាំងនេះ ដែលមានភាពជាមនុស្សថោកទាប គឺច្បាស់ក្រឡែតតែម្ដង។ រាល់សកម្មភាពរបស់ពួកគេអាចឈានដល់កម្រិតនៃនិស្ស័យពុករលួយ។ ភាពមុខក្រាស់ឥតអៀនខ្មាស គឺជាការសម្ដែងចេញ១នៃចរិតលក្ខណៈរបស់ពួកគេ ដូច្នេះ នៅក្នុងពាក្យសម្ដី និងសកម្មភាពរបស់ពួកគេ ពួកគេត្រូវបានគ្រប់គ្រងដោយទិដ្ឋភាពនៃចរិតលក្ខណៈរបស់ពួកគេនេះ ហើយជាលទ្ធផល ពួកគេប្រព្រឹត្តទង្វើឥតអៀនខ្មាសជាច្រើន ព្រមទាំងបញ្ចេញឱ្យឃើញនូវនិស្ស័យពុករលួយផ្សេងៗ ដូចជាភាពក្រអឺតក្រទម និងទង្វើកាចសាហាវ។ ហេតុដូច្នេះ ក្នុងកម្រិតណាមួយ ការសម្ដែងចេញដ៏ថោកទាបដែលត្រូវបានបញ្ចេញឱ្យឃើញពីចរិតលក្ខណៈរបស់មនុស្សម្នាក់ គឺស្ថិតក្នុងប្រភេទនិស្ស័យពុករលួយ ការសម្ដែងចេញទាំងនេះសុទ្ធតែមានទំនាក់ទំនង និងជាប់ពាក់ព័ន្ធនឹងសារជាតិធម្មជាតិរបស់គេ ហើយការបង្ហាញឱ្យឃើញជាក់លាក់នូវនិស្ស័យពុករលួយណាមួយរបស់គេ គឺមានប្រភពចេញពីចរិតលក្ខណៈដ៏ថោកទាបរបស់គេ។ ដូច្នេះ ចរិតលក្ខណៈថោកទាប និងនិស្ស័យពុករលួយ គឺមានទំនាក់ទំនងគ្នាទៅវិញទៅមក។ និស្ស័យពុករលួយរបស់មនុស្ស ត្រូវបានបង្កើតឡើងបន្ទាប់ពីមនុស្សត្រូវបានសាតាំងធ្វើឱ្យពុករលួយ។ ឧទាហរណ៍៖ ទិដ្ឋភាពនៃចរិតលក្ខណៈថោកទាបនៅក្នុងភាពជាមនុស្សរបស់មនុស្ស ដូចជាការចចេស ចិត្តចង្អៀត និងភាពមុខក្រាស់ឥតអៀនខ្មាស សុទ្ធតែជាលទ្ធផលនៃការដែលសាតាំងធ្វើឱ្យមនុស្សពុករលួយ និងធ្វើកិច្ចការលើពួកគេ។ មុនពេលទទួលយកសេចក្ដីពិត មនុស្សទាំងអស់សុទ្ធតែទទួលយកការធ្វើឱ្យពុករលួយ និងការបំភាន់នៃគំនិត និងទស្សនៈជាច្រើនដែលខុសទំនង អាក្រក់ និងអវិជ្ជមានជាមុនសិន។ ពួកគេទទួលយករឿងដែលខុសទំនងទាំងនេះចូលទៅក្នុងដួងចិត្តរបស់ពួកគេជាជីវិតរបស់ពួកគេ ហើយនេះមានន័យថា និស្ស័យពុករលួយក្លាយជាជីវិតរបស់ពួកគេ។

ភាពមុខក្រាស់ឥតអៀនខ្មាស មានការសម្ដែងចេញផ្សេងៗទៀត។ ពួកអ្នកដឹកនាំ និងពួកអ្នកធ្វើការខ្លះ ធ្វើសកម្មភាពដែលបង្កការបង្អាក់ និងការរំខានយ៉ាងច្បាស់ក្រឡែត បោកប្រាស់អ្នកដែលនៅពីលើពួកគេ ព្រមទាំងលាក់បាំងរឿងរ៉ាវពីអ្នកដែលនៅពីក្រោមពួកគេ ឬប្រឆាំងនឹងការរៀបចំកិច្ចការ ហើយសកម្មភាពរបស់ពួកគេថែមទាំងបង្កការខូចខាតយ៉ាងធំធេងដល់កិច្ចការពួកជំនុំទៀតផង។ ប៉ុន្តែ ពួកគេមិនត្រឹមតែមិនឆ្លុះបញ្ចាំង និងស្គាល់ពីបញ្ហារបស់ខ្លួន ឬទទួលស្គាល់ការពិតនៃអំពើអាក្រក់របស់ពួកគេក្នុងការរំខានដល់កិច្ចការពួកជំនុំប៉ុណ្ណោះទេ ផ្ទុយទៅវិញ ពួកគេថែមទាំងជឿថាពួកគេបានធ្វើកិច្ចការបានល្អ ហើយចង់ស្វែងរកការទទួលស្គាល់គុណបំណាច់ និងរង្វាន់ ដោយអួតអាង និងធ្វើបន្ទាល់នៅគ្រប់ទីកន្លែងអំពីទំហំកិច្ចការដែលពួកគេបានធ្វើ ទុក្ខលំបាកប៉ុនណាដែលពួកគេបានស៊ូទ្រាំ ការចូលរួមចំណែកប៉ុនណាដែលពួកគេបានធ្វើក្នុងអំឡុងពេលធ្វើកិច្ចការរបស់ពួកគេ ចំនួនមនុស្សប៉ុន្មាននាក់ដែលពួកគេទទួលបានតាមរយៈការផ្សាយដំណឹងល្អក្នុងពេលកំពុងធ្វើកិច្ចការ និងរឿងជាច្រើនទៀត។ ពួកគេមិនទទួលស្គាល់ទាល់តែសោះថា ពួកគេបានប្រព្រឹត្តអំពើអាក្រក់ប៉ុនណា ឬបានបង្កការខូចខាតធំធេងប៉ុនណាដល់កិច្ចការពួកជំនុំ។ ជាការពិតណាស់ ពួកគេក៏មិនប្រែចិត្តដែរ ហើយរឹតតែមិនកែប្រែផ្លូវដែលខ្លួនកំពុងដើរនោះផង។ ចូរប្រាប់ខ្ញុំមើល តើមនុស្សបែបនេះមិនមែនមុខក្រាស់ឥតអៀនខ្មាសទេឬអី? (មែនហើយ។) ប្រសិនបើអ្នកសួរពួកគេថា៖ «តើអ្នកបានអនុវត្តកិច្ចការពួកជំនុំស្របតាមគោលការណ៍សេចក្ដីពិតដែរឬទេ? តើកិច្ចការរបស់អ្នកស្របតាមការរៀបចំកិច្ចការនៃដំណាក់របស់ព្រះជាម្ចាស់ដែរឬទេ?» ពួកគេគេចវេះពីប្រធានបទនេះ។ បន្ទាប់មក ប្រសិនបើអ្នកដទៃលាតត្រដាងថា ពួកគេបានបង្កការខាតបង់យ៉ាងធ្ងន់ធ្ងរដល់តង្វាយរបស់ព្រះជាម្ចាស់ក្នុងអំឡុងពេលធ្វើកិច្ចការរបស់ពួកគេ ការខាតបង់ខ្លះមានចំនួនរាប់រយយ័ន ខ្លះរាប់ពាន់យ័ន និងខ្លះទៀតរហូតដល់រាប់ម៉ឺនយ័ន តើពួកគេមានប្រតិកម្មយ៉ាងណា នៅពេលដែលគេទាមទារឱ្យពួកគេសងការខាតបង់នោះ? មនុស្សធម្មតាដែលមានមនសិការ វិចារណញ្ញាណ និងអារម្មណ៍ខ្មាសអៀន នឹងបាក់ស្មារតីនៅពេលឮរឿងនេះ ដោយមានអារម្មណ៍អាម៉ាស់ និងខ្មាសអៀនចេញពីជម្រៅដួងចិត្តរបស់ពួកគេ។ ពួកគេនឹងជឿថា ពួកគេមិនបានធ្វើកិច្ចការរបស់ខ្លួនបានល្អទេ ហើយថាពួកគេជំពាក់ព្រះជាម្ចាស់យ៉ាងខ្លាំង ដូច្នេះ ពួកគេនឹងមិនព្យាយាមដោះសារឱ្យខ្លួនឯងឡើយ សូម្បីតែពួកគេបានធ្វើកិច្ចការជាក់ស្ដែងខ្លះ និងបានស៊ូទ្រាំនឹងទុក្ខលំបាកជាច្រើនក៏ដោយ ក៏ពួកគេមិនគិតថាវាជារឿងដែលគួរលើកយកមកនិយាយនោះដែរ។ ប្រសិនបើកិច្ចការរបស់ពួកគេពិតជាធ្វើបានល្អមែន តើវាអាចបង្កការខូចខាតយ៉ាងច្រើនដល់កិច្ចការនៃដំណាក់របស់ព្រះជាម្ចាស់បានដែរឬទេ? វាច្បាស់ជាមិនអាចឡើយ។ គ្រាន់តែវិនិច្ឆ័យតាមការខូចខាតដែលពួកគេបានបង្ក វាអាចបញ្ជាក់បានថា កិច្ចការរបស់ពួកគេត្រូវបានធ្វើឡើងយ៉ាងអន់ ដូច្នេះ ពួកគេគួរតែទទួលស្គាល់កំហុស និងប្រែចិត្ត។ មិនថាការខាតបង់ដែលពួកគេបានបង្ក តម្រូវឱ្យមានការសងវិញឬយ៉ាងណានោះទេ យ៉ាងហោចណាស់ ពួកគេត្រូវតែទទួលស្គាល់ការពិតថា កិច្ចការរបស់ពួកគេបានបង្កការរំខាន និងការបង្អាក់ដល់កិច្ចការពួកជំនុំ។ មានតែមនុស្សដែលឥតអៀនខ្មាសទាំងស្រុងប៉ុណ្ណោះ ដែលបដិសេធមិនទទួលស្គាល់ការពិតនេះ។ ពួកគេនឹងនិយាយថា៖ «ទោះបីជាខ្ញុំសងការខាតបង់ក៏ដោយ ក៏ខ្ញុំនឹងមិនទទួលស្គាល់ថា ខ្ញុំបានធ្វើខុស ឬបានធ្វើអ្វីខុសឆ្គងនៅក្នុងកិច្ចការរបស់ខ្ញុំដែរ។ ទោះបីជាខ្ញុំសងបំណុលក៏ដោយ ក៏ខ្ញុំនៅតែជាមនុស្សដែលមានគុណបំណាច់ ជាមនុស្សដែលប្រសើរជាងមនុស្សទូទៅនៅក្នុងដំណាក់របស់ព្រះជាម្ចាស់ដដែល។ ខ្ញុំមានប្រវត្តិដ៏រុងរឿង!» តើនេះជាភាពជាមនុស្សប្រភេទអ្វី? ចូរប្រាប់ខ្ញុំមើល តើមនុស្សប្រភេទនេះមានអារម្មណ៍ខ្មាសអៀនដែរឬទេ? តើពួកគេចេះប្រកបសូម្បីតែពាក្យថា «អារម្មណ៍ខ្មាសអៀន» ដែរឬទេ? ប្រសិនបើពួកគេពិតជាគ្មានអារម្មណ៍ខ្មាសអៀនមែន នោះវាគឺជាបញ្ហាហើយ។ ប្រសិនបើពួកគេដឹងយ៉ាងច្បាស់នៅក្នុងដួងចិត្តរបស់ពួកគេថា ពួកគេបានប្រព្រឹត្តអំពើអាក្រក់ ប៉ុន្តែនៅតែរឹងរូសបដិសេធមិនព្រមទទួលស្គាល់វាដោយពាក្យសម្ដី តើមនុស្សបែបនេះមិនមែនរឹងទទឹងខ្លាំងណាស់ទេឬអី? ប្រសិនបើពួកគេទទួលស្គាល់នៅក្នុងដួងចិត្តរបស់ពួកគេថា ពួកគេបានប្រព្រឹត្តអំពើអាក្រក់ ហើយក៏អាចទទួលស្គាល់វាដោយពាក្យសម្ដីបានដែរ នោះពួកគេនៅតែត្រូវបានចាត់ទុកថាមានមនសិការ ពួកគេនៅតែមានអារម្មណ៍ខ្មាសអៀននៅក្នុងខ្លួនពួកគេ។ ប្រសិនបើពួកគេមិនត្រឹមតែបដិសេធមិនទទួលស្គាល់វាដោយពាក្យសម្ដីប៉ុណ្ណោះទេ ប៉ុន្តែថែមទាំងមានចិត្តប្រឆាំងនៅក្នុងដួងចិត្តរបស់ពួកគេ ដោយតែងតែទាស់ទទឹង និងថែមទាំងផ្សព្វផ្សាយការអះអាងនៅគ្រប់ទីកន្លែងថា ដំណាក់របស់ព្រះជាម្ចាស់កំពុងប្រព្រឹត្តចំពោះពួកគេដោយអយុត្តិធម៌ ហើយថាពួកគេគឺជាជនរងគ្រោះដោយសារសំណាងអាក្រក់ នោះបញ្ហារបស់ពួកគេគឺធ្ងន់ធ្ងរហើយ។ តើធ្ងន់ធ្ងរប៉ុនណា? ពួកគេគ្មានមនសិការ ឬវិចារណញ្ញាណទាល់តែសោះ។ មនសិការត្រូវតែរួមបញ្ចូលទាំងស្មារតីយុត្តិធម៌ និងសេចក្ដីសប្បុរស។ ទិដ្ឋភាពមួយនៃស្មារតីយុត្តិធម៌ គឺមនុស្សត្រូវតែមានអារម្មណ៍ខ្មាសអៀន។ មានតែនៅពេលដែលមនុស្សចេះខ្មាសអៀនប៉ុណ្ណោះ ទើបពួកគេអាចជាមនុស្សទៀងត្រង់ មានស្មារតីយុត្តិធម៌ ព្រមទាំងស្រឡាញ់អ្វីៗដែលវិជ្ជមាន និងប្រកាន់ខ្ជាប់នូវរឿងទាំងនោះបាន។ ទោះជាយ៉ាងណាក៏ដោយ ប្រសិនបើអ្នកខ្វះអារម្មណ៍ខ្មាសអៀននៅក្នុងមនសិការរបស់អ្នក និងនៅក្នុងស្មារតីយុត្តិធម៌របស់អ្នក ហើយអ្នកមិនចេះខ្មាសអៀន ហើយប្រសិនបើ សូម្បីតែបន្ទាប់ពីធ្វើរឿងខុសឆ្គងរួច អ្នកមិនមានអារម្មណ៍ខ្មាសអៀនចំពោះរឿងនោះ ហើយមិនដឹងថាត្រូវឆ្លុះបញ្ចាំងពីខ្លួនឯង ឬស្អប់ខ្លួនឯង ហើយមិនមានអារម្មណ៍ស្ដាយក្រោយ ហើយមិនខ្វល់ថាអ្នកដទៃលាតត្រដាងអ្នកយ៉ាងណានោះទេ ព្រមទាំងមិនក្រហមមុខ និងគ្មានអារម្មណ៍ខ្មាសអៀនសោះ នោះមនសិការរបស់អ្នកក្នុងនាមជាមនុស្សម្នាក់ គឺមានបញ្ហាហើយ ហើយវាក៏អាចនិយាយបានថា អ្នកគ្មានមនសិការដែរ។ ក្នុងករណីនោះ វាពិបាកនឹងនិយាយណាស់ថា តើដួងចិត្តរបស់អ្នកមិនល្អ ឬអាក្រក់។ វាអាចទៅរួចដែលថាដួងចិត្តរបស់អ្នកអាក្រក់ ថាវាជាដួងចិត្តរបស់សត្វចចក។ មិនមែនវិជ្ជមានទេ គឺអវិជ្ជមាន។ មនុស្សដែលគ្មានមនសិការ និងគ្មានភាពជាមនុស្ស គឺជាអារក្ស។ ប្រសិនបើអ្នកធ្វើរឿងខុសឆ្គង ហើយមិនមានអារម្មណ៍ខ្មាសអៀនទាល់តែសោះ ហើយមិនមានវិប្បដិសារី ឬអារម្មណ៍ថាមានកំហុស ហើយអ្នកមិនត្រឹមតែមិនឆ្លុះបញ្ចាំងពីខ្លួនឯងប៉ុណ្ណោះទេ ប៉ុន្តែថែមទាំងប្រកែក ប្រឆាំង ព្រមទាំងព្យាយាមការពារ និងដោះសារឱ្យខ្លួនឯង ដោយបង្កើតសំបកក្រៅដែលមើលទៅល្អសម្រាប់ខ្លួនឯង នោះប្រសិនបើវាស់ស្ទង់ធៀបនឹងភាពជាមនុស្សដែលត្រូវតាមស្ដង់ដា ភាពជាមនុស្សរបស់អ្នកគឺមានបញ្ហាហើយ។ មិនថាវិចារណញ្ញាណរបស់អ្នកយ៉ាងណានោះទេ ប្រសិនបើអ្នកមិនឈានដល់ស្ដង់ដានៃមនសិការទេ នោះវាពិបាកនឹងនិយាយណាស់ថា តើអ្នកពិតជាមានភាពជាមនុស្ស ឬអត់នោះ។ យើងកុំនិយាយអំពីថាតើវិញ្ញាណខាងក្នុងរបស់អ្នកជាអ្វី តើអ្នកមកពីណា ឬតើអ្នកបានប្រព្រឹត្តអំពើអាក្រក់អ្វីខ្លះកាលពីអតីតកាល។ យើងកុំនិយាយអំពីជាតិមុនរបស់អ្នកអី។ គ្រាន់តែនិយាយក្នុងន័យនៃមនសិការដែលអ្នកគួរតែមាននៅក្នុងជាតិនេះ ប្រសិនបើអ្នកខ្វះអារម្មណ៍ខ្មាសអៀន នោះអ្នកមិនឈានដល់ស្ដង់ដាក្នុងនាមជាមនុស្សម្នាក់ឡើយ។ មនុស្សខ្លះនិយាយថា៖ «ខ្ញុំមុខក្រាស់ឥតអៀនខ្មាស ដូច្នេះខ្ញុំគ្រាន់តែយកអ្វីក៏ដោយដែលខ្ញុំចង់បាន»។ ប៉ុន្តែវាអាស្រ័យលើកន្លែងដែលអ្នកធ្វើរឿងនោះ៖ ការធ្វើបែបនោះនៅក្នុងដំណាក់របស់ព្រះជាម្ចាស់ នឹងមិនអាចទៅរួចឡើយ។ ដំណាក់របស់ព្រះជាម្ចាស់ មិនមែនជាកន្លែងដែលអ្នកអាចរស់នៅពឹងលើបានឡើយ។ ប្រសិនបើអ្នកនៅតែទទូចចង់រស់នៅពឹងលើទីនេះ អ្នកច្បាស់ជានាំគ្រោះមហន្តរាយដាក់ខ្លួនមិនខាន។ មនុស្សខ្លះគិតថា៖ «ខ្ញុំមុខក្រាស់ដូចក្រពើអីចឹង។ មិនថាខ្ញុំទៅទីណាទេ ខ្ញុំប្រព្រឹត្តបែបនេះ ដោយដើរអួតក្អេងក្អាងហាក់ដូចជាខ្ញុំជាម្ចាស់កន្លែងអីចឹង! ខ្ញុំមិនខ្វល់ថាអ្នកដទៃនិយាយយ៉ាងណាពីខ្ញុំទេ។ តើនរណាអាចធ្វើអ្វីខ្ញុំបាន?» មនុស្សប្រហែលជាមិនអាចធ្វើអ្វីអ្នកបានទេ ប៉ុន្តែដោយសារតែអ្នកជឿលើព្រះជាម្ចាស់ អ្នកគួរតែយកចិត្តទុកដាក់ចំពោះរបៀបដែលព្រះជាម្ចាស់វាស់ស្ទង់ និងវាយតម្លៃរាល់អ្វីៗដែលអ្នកធ្វើ របៀបដែលព្រះជាម្ចាស់កំណត់លក្ខណៈអ្នក និងការវិនិច្ឆ័យអ្វីខ្លះដែលព្រះអង្គធ្វើចំពោះអ្នក។ ប្រសិនបើអ្នកមិនយកចិត្តទុកដាក់ចំពោះរឿងនេះទេ តើអ្នកនៅតែជាមនុស្សដែលជឿលើព្រះជាម្ចាស់ដែរឬទេ? ប្រសិនបើអ្នកមិនខ្វល់សូម្បីតែរឿងនេះទេ នោះអ្នកគឺជាអ្នកមិនជឿហើយ។ អ្នកអាចមិនអើពើនឹងអ្វីដែលមនុស្សនិយាយអំពីអ្នក ប៉ុន្តែតើអ្នកមិនគួរខ្វល់ពីការវាយតម្លៃរបស់ព្រះជាម្ចាស់ចំពោះអ្នក ទស្សនៈរបស់ព្រះអង្គចំពោះអ្នក និងការវិនិច្ឆ័យដែលព្រះអង្គធ្វើចំពោះអ្នកទេឬអី? ប្រសិនបើការវាយតម្លៃរបស់ព្រះជាម្ចាស់ចំពោះអ្នក គឺថាអ្នកមុខក្រាស់ឥតអៀនខ្មាស មិនចេះអៀនខ្មាសទាល់តែសោះ និងគ្មានអារម្មណ៍ខ្មាសអៀន ថាភាពជាមនុស្សរបស់អ្នកខ្វះខាតរឿងជាច្រើន ហើយថាអ្នកកំពុងខ្វះរឿងដ៏សំខាន់ខ្លាំងមួយចំនួន នោះអ្នកគួរតែចាប់ផ្ដើមប្រព្រឹត្តខ្លួនជាថ្មី។ អ្នកត្រូវតែប្រែចិត្ត និងឈប់បង្កើតហេតុផលផ្ទាល់ខ្លួនរបស់អ្នកទៀត។ ទោះបីជាអ្នកមានលេសរាប់ពាន់រាប់ម៉ឺនក៏ដោយ ក៏ការពិតតែមួយគត់ដែលថាអ្នកមុខក្រាស់ឥតអៀនខ្មាស គឺគ្រប់គ្រាន់ដើម្បីកំណត់ថា មានបញ្ហាដ៏ធំសម្បើមនៅក្នុងភាពជាមនុស្ស និងមនសិការរបស់អ្នកហើយ។ បើវាស់ស្ទង់តាមចំណុចនេះតែមួយ នោះបញ្ហារបស់អ្នកគឺធ្ងន់ធ្ងរណាស់។ ប្រសិនបើអ្នកអាចយល់ពីអ្វីដែលខ្ញុំកំពុងនិយាយ អ្នកគួរតែប្រែចិត្ត និងឈប់បង្កើតហេតុផលផ្ទាល់ខ្លួននៅក្នុងដួងចិត្តរបស់អ្នកទៀត។ ហេតុផលរបស់អ្នកកើតចេញពីភាពឆេវឆាវ ពីមនោសញ្ចេតនា ពីសាតាំង។ ទោះបីជាអ្នកជឿថាហេតុផលរបស់អ្នកមិនខុសក៏ដោយ ក៏វាមិនមែនជាសេចក្ដីពិតដែរ។ ការវាយតម្លៃរបស់ព្រះជាម្ចាស់ចំពោះអ្នក មិនមែនផ្អែកទាំងស្រុងលើនិស្ស័យពុករលួយរបស់អ្នកឡើយ។ មុននឹងពិចារណាពីនិស្ស័យពុករលួយរបស់អ្នក ព្រះជាម្ចាស់ទតមើលភាពជាមនុស្សរបស់អ្នកជាមុនសិន។ ថាតើភាពជាមនុស្សរបស់អ្នកយ៉ាងណា និងថាតើអាកប្បកិរិយារបស់អ្នកចំពោះរឿងនីមួយៗយ៉ាងណា គឺត្រូវបានកំណត់ដោយចរិតលក្ខណៈរបស់អ្នក។ អ្វីដែលព្រះជាម្ចាស់ទតពិនិត្យ គឺពិតជាត្រឹមត្រូវ ហើយស្ដង់ដាដែលព្រះអង្គប្រើដើម្បីវាស់ស្ទង់អ្នក ក៏ស្របនឹងសេចក្ដីពិតដែរ។ មិនថាព្រះអង្គវាស់ស្ទង់នរណានោះទេ គឺមិនដែលផ្អែកលើរូបរាងខាងក្រៅរបស់គេឡើយ ប៉ុន្តែផ្អែកលើអ្វីដែលគេធ្វើជាក់ស្ដែង ការបង្ហាញឱ្យឃើញ និងការសម្ដែងចេញរបស់គេនៅក្នុងជីវិតប្រចាំថ្ងៃរបស់គេ គំនិត ទស្សនៈ និងអាកប្បកិរិយារបស់ពួកគេនៅពេលដោះស្រាយរឿងនីមួយៗ ក៏ដូចជាអាកប្បកិរិយារបស់គេចំពោះអ្វីៗដែលវិជ្ជមាន ចំពោះសេចក្ដីពិត និងចំពោះព្រះជាម្ចាស់។ មិនថាទីបំផុតព្រះជាម្ចាស់កំណត់លក្ខណៈ ឬវាយតម្លៃអ្នកយ៉ាងណានោះទេ អ្នកនឹងមិនរងភាពអយុត្តិធម៌ឡើយ។ វាមិនមែនផ្អែកលើការសម្ដែងចេញបណ្ដោះអាសន្ន ឬអំពើរំលងម្ដងម្កាលរបស់អ្នកឡើយ។ វាគឺជាការវាយតម្លៃដែលផ្អែកលើការសម្ដែងចេញជារួមរបស់អ្នក។ ហេតុដូច្នេះ ការវាយតម្លៃរបស់ព្រះជាម្ចាស់ចំពោះមនុស្សម្នាក់ៗ គឺត្រឹមត្រូវ និងសត្យានុម័ត។ តើមិនអ៊ីចឹងទេឬអី? (មែនហើយ។) ការសម្ដែងចេញនៃភាពមុខក្រាស់ឥតអៀនខ្មាស ពាក់ព័ន្ធនឹងចរិតលក្ខណៈរបស់មនុស្សម្នាក់។ ជាការពិតណាស់ ក្នុងកម្រិតណាមួយ វាក៏ឈានដល់កម្រិតនៃនិស្ស័យពុករលួយផងដែរ។ ដោយសារតែមនុស្សបែបនេះមានទិដ្ឋភាពនៃភាពជាមនុស្សនេះ វាបណ្ដាលឱ្យពួកគេឱ្យធ្វើរឿងមួយចំនួន ហើយនៅពេលដែលពួកគេធ្វើរឿងទាំងនេះ ពួកគេបញ្ចេញឱ្យឃើញនូវនិស្ស័យពុករលួយរបស់ពួកគេ។ មិនថានិស្ស័យពុករលួយប្រភេទណាត្រូវបានបញ្ចេញឱ្យឃើញនោះទេ និស្ស័យពុករលួយដែលត្រូវបានបញ្ចេញឱ្យឃើញ និងសកម្មភាពដែលមនុស្សមុខក្រាស់ឥតអៀនខ្មាសបានធ្វើ គឺមិនអាចបំបែកចេញពីភាពជាមនុស្សរបស់ពួកគេបានឡើយ។ ដូច្នេះ ថាតើនិស្ស័យពុករលួយរបស់មនុស្សម្នាក់អាចផ្លាស់ប្ដូរ និងត្រូវបានបោះបង់ចោលបានឬអត់ គឺអាស្រ័យលើថាតើចរិតលក្ខណៈរបស់គេយ៉ាងណា។ ប្រសិនបើចរិតលក្ខណៈរបស់គេអាក្រក់ ប្រសិនបើគេទាស់ទទឹងនឹងសេចក្ដីពិត ខ្ពើមរអើម និងស្អប់ខ្ពើមសេចក្ដីពិត ព្រមទាំងបដិសេធមិនទទួលយកសេចក្ដីពិត នោះនិស្ស័យពុករលួយរបស់គេនឹងពិបាកបោះបង់ចោលណាស់ ហើយគេនឹងមិនអាចសម្រេចបានសេចក្ដីសង្គ្រោះឡើយ។ ទោះជាយ៉ាងណាក៏ដោយ ប្រសិនបើនិយាយពីចរិតលក្ខណៈរបស់គេ គេមិនមែនជាមនុស្សអាក្រក់ទេ ហើយគេអាចយល់ និងទទួលយកសេចក្ដីពិត មិនចចេស និងមិនមានបញ្ហានៃចរិតលក្ខណៈថោកទាប នោះនិស្ស័យពុករលួយរបស់គេអាចត្រូវបានបោះបង់ចោលបាន។ មនុស្សគ្រប់រូបសុទ្ធតែមាននិស្ស័យពុករលួយ ប៉ុន្តែតើអ្វីទៅដែលកំណត់ថា នរណាម្នាក់អាចបោះបង់ចោលសេចក្ដីពុករលួយ និងសម្រេចបានសេចក្ដីសង្គ្រោះបានឬអត់នោះ? (វាអាស្រ័យលើថាតើចរិតលក្ខណៈរបស់គេយ៉ាងណា។) ត្រឹមត្រូវហើយ។ វាអាស្រ័យលើថាតើភាពជាមនុស្សរបស់គេល្អ ឬអាក្រក់។

ការងាយនឹងមានការសង្ស័យ

បន្ទាប់មកទៀត ចូរយើងពិភាក្សាអំពីការងាយនឹងមានការសង្ស័យ។ តើការសម្ដែងចេញមួយណាដែលយើងទើបតែបានពិភាក្សា មានលក្ខណៈស្រដៀងគ្នាបន្តិចទៅនឹងការងាយនឹងមានការសង្ស័យនេះ? (ភាពរសើប។) តើភាពរសើបគឺជាបញ្ហាប្រភេទអ្វី? (ចំណុចខ្សោយនៃភាពជាមនុស្ស។) ការងាយនឹងមានការសង្ស័យ គឺខ្ពស់ជាងភាពរសើបមួយកម្រិត។ បញ្ហានេះគឺធ្ងន់ធ្ងរជាង។ ភាពរសើប គ្រាន់តែជាសញ្ញានៃភាពជាមនុស្សដែលមិនសូវចាស់ទុំប៉ុណ្ណោះ ដូចជាកូនក្មេងអ៊ីចឹង ចំណែកឯការងាយនឹងមានការសង្ស័យវិញ គឺពាក់ព័ន្ធនឹងការគិត និងទស្សនៈជាក់លាក់មួយចំនួន ដែលជាទូទៅគេស្គាល់ថាជាការគិតច្រើនហួសហេតុ ដែលបញ្ជាក់ពីចរិតលក្ខណៈមិនល្អ។ ឧទាហរណ៍ មានគេពឹងមនុស្សដែលឆាប់សង្ស័យគេម្នាក់ ឱ្យជួយទិញអីវ៉ាន់មួយដែលមានតម្លៃ១០យន់ ហើយបានសង្កត់ធ្ងន់ជាពិសេសថា៖ «អ្នកដាច់ខាតមិនត្រូវទិញលើសពី១០យន់ទេ។ បើវាថ្លៃពេក កុំទិញអី»។ ក្រោយពីបានឮដូច្នេះ គេក៏រិះគិតថា៖ «តើអ្នកគ្រាន់តែគួរសមទេឬអី? តាមពិត អ្នកចង់បានអីវ៉ាន់តម្លៃ១០០យន់ ប៉ុន្តែអ្នកខ្មាសអៀនមិនហ៊ាននិយាយ។ បើអ៊ីចឹង ខ្ញុំនឹងទិញវាឱ្យអ្នក ដើម្បីឱ្យអ្នកសប្បាយចិត្ត និងធ្វើឱ្យអ្នកមានអារម្មណ៍ល្អចំពោះខ្ញុំ»។ បន្ទាប់មក ក្រោយពេលដែលគេទិញវាយកមកវិញ ស្រាប់តែអ្នកនោះនិយាយថា៖ «វាថ្លៃពេកហើយ។ ខ្ញុំមានលុយតែ១០យន់ទេ ខ្ញុំគ្មានលុយច្រើនដល់ថ្នាក់ហ្នឹងឡើយ»។ ដូច្នេះ តាមរយៈការទិញអីវ៉ាន់តម្លៃ១០០យន់ឱ្យអ្នកនោះ តើគេមិនបានធ្វើឱ្យអ្នកនោះខាតបង់ទេឬអី? ក៏ប៉ុន្តែ គេមិនអាចយល់ពីអ្នកនោះបានឡើយ ហើយបែរជាមានការសង្ស័យថា អ្នកនោះមិនចង់ចំណាយលុយបន្ថែម និងកំពុងព្យាយាមកេងចំណេញពីគេទៅវិញ។ ប្រាប់ខ្ញុំមកមើល តើមនុស្សដែលឆាប់សង្ស័យគេបែបនេះ មិនបង្កការលំបាកខ្លាំងទេឬអី? (មែនហើយ។) តើពួកគេបង្កការលំបាកតាមរបៀបណា? (ការគិតរបស់ពួកគេស្មុគស្មាញពេក។) មនុស្សដែលមានការគិតស្មុគស្មាញពេក គឺពិបាកនឹងទាក់ទងជាមួយណាស់។ ប្រាប់ខ្ញុំមកមើល តើមនុស្សដែលមានបុគ្គលិកលក្ខណៈត្រង់ៗ សុខចិត្តទាក់ទងជាមួយមនុស្សបែបនេះដែរឬទេ? (ទេ។) អ្នកមិនដឹងថាពួកគេកំពុងគិតអ្វីនៅក្នុងចិត្ត ឬការគិតរបស់ពួកគេកំពុងឆ្ពោះទៅរកទិសដៅណានោះទេ ហើយអ្នកមិនអាចមើលធ្លុះពីចេតនារបស់ពួកគេ ឬដឹងថាពួកគេកំពុងសង្ស័យអ្នកដោយរបៀបណានោះឡើយ។ ដូច្នេះ នៅពេលដែលអ្នកផ្ទុកផ្ដាក់រឿងអ្វីមួយឱ្យពួកគេចាត់ចែង ទោះបីជាវាច្បាស់ជារឿងតូចតាចដ៏សាមញ្ញមួយក៏ដោយ ក៏ពួកគេធ្វើឱ្យវាក្លាយជារឿងដ៏ស្មុគស្មាញ និងសាំញ៉ាំខ្លាំងដែរ។ ដោយសារនៅក្នុងដំណើរការនេះ ពួកគេធ្វើឱ្យរឿងរ៉ាវកាន់តែស្មុគស្មាញហួសហេតុ សូម្បីតែអ្នកក៏មានអារម្មណ៍ថាហត់នឿយ ហើយគិតថា យកល្អគួរតែធ្វើវាដោយខ្លួនឯងវិញ។ អ្នកមិនចង់ទាក់ទងជាមួយមនុស្សបែបនេះទេ ហើយគ្រាន់តែចង់គេចចេញពីពួកគេប៉ុណ្ណោះ។ ឧទាហរណ៍ ឧបមាថាអ្នកមានរបស់អ្វីមួយដែលអ្នកលែងត្រូវការ ហើយការទុកវាចោលនៅទីនោះ គឺជារឿងខ្ជះខ្ជាយ ហើយវាក៏គួរឱ្យស្ដាយដែរប្រសិនបើបោះវាចោល ដូច្នេះ អ្នកក៏ឱ្យវាទៅមនុស្សប្រភេទនេះ។ គេមិនត្រឹមតែមិនដឹងគុណប៉ុណ្ណោះទេ ប៉ុន្តែគេថែមទាំងសង្ស័យនៅក្នុងចិត្តទៀតថា៖ «ហេតុអ្វីបានជាអ្នកឱ្យរបស់នេះមកខ្ញុំ? ច្បាស់ជាមានរឿងអ្វីនៅពីក្រោយរឿងនេះមិនខាន។ តើអ្នកកំពុងព្យាយាមធ្វើឱ្យខ្ញុំគិតថាអ្នកជាមនុស្សល្អ ដើម្បីឱ្យខ្ញុំជំពាក់គុណអ្នក ឬមួយក៏អ្នកកំពុងព្យាយាមពឹងខ្ញុំឱ្យធ្វើអ្វីមួយសម្រាប់អ្នកមែនទេ?»។ អ្នកនឹកស្មានមិនដល់សោះថា គេនឹងគិតច្រើនដល់ថ្នាក់នេះចំពោះរឿងតូចតាចបែបនេះ សូម្បីតែការឱ្យរបស់បន្តិចបន្តួចទៅគេ ក៏អាចនាំឱ្យមានការសង្ស័យច្រើនយ៉ាងនេះដែរ។ អ្នកត្រូវនិយាយរឿងជាច្រើន ដើម្បីបំបាត់ការសង្ស័យរបស់គេ។ តើនេះមិនមែនជារឿងដែលបង្កការលំបាកខ្លាំងទេឬអី? អ្នកចាប់ផ្ដើមមានអារម្មណ៍ខ្ពើមរអើមចំពោះមនុស្សនេះ ហើយបន្ទាប់ពីនោះមក ប្រសិនបើអ្នកមានរបស់សល់ អ្នកសុខចិត្តបោះវាចោល ជាជាងឱ្យវាទៅគេ។ ហេតុអ្វីបានជាមិនឱ្យវាទៅគេ? វាមិនមែនដោយសារតែអ្នកជាមនុស្សគ្មានមេត្តានោះទេ ប៉ុន្តែដោយសារតែអ្នកមិនចង់បង្កបញ្ហា។ កាលពីមុន មានអ្នកម្នាក់ទើបតែជួលកន្លែងមួយ ហើយនៅទីនោះគ្មានសម្ភារៈសម្អាតទេ។ ដូច្នេះ ខ្ញុំក៏បានយកសម្ភារៈសម្អាតមួយចំនួនពីផ្ទះទៅឱ្យ។ ទឹកថ្នាំសម្អាតខ្លះនៅពេញដប ចំណែកឯខ្លះទៀតនៅសល់កន្លះដប។ អ្នកដែលជួលកន្លែងនោះបានមើលរបស់ទាំងនោះ ហើយនិយាយថា៖ «ទោះបីជាព្រះអង្គបានឱ្យរបស់ទាំងនេះមកខ្ញុំដោយឥតគិតថ្លៃក៏ដោយ ក៏ខ្ញុំមិនអរគុណព្រះអង្គដែរ របស់ទាំងនេះសុទ្ធតែជារបស់ប្រើរួច។ ប្រសិនបើវាជារបស់ថ្មី តើព្រះអង្គនឹងឱ្យវាមកខ្ញុំដែរឬទេ?»។ តើពាក្យសម្ដីទាំងនេះមិនធ្វើឱ្យឈឺចាប់ទេឬអី? (មែនហើយ។) ហេតុអ្វីបានជាវាធ្វើឱ្យឈឺចាប់? (បំណងល្អមួយ ត្រូវបានគេបំភ្លៃបែបនេះ។) គេបានចាត់ទុកបំណងល្អរបស់ខ្ញុំ ថាជាចេតនាអាក្រក់ទៅវិញ។ ខ្ញុំមិនបានសុំឱ្យអ្នកអរគុណខ្ញុំទេ ហើយខ្ញុំក៏មិនបានសុំឱ្យអ្នកបង់លុយថ្លៃរបស់ទាំងនោះដែរ។ គ្រាន់តែថាអ្នកកំពុងជួលកន្លែងមួយ ហើយនៅទីនោះគ្មានសម្ភារៈសម្អាតសោះ ហើយវាក៏មិនងាយស្រួលសម្រាប់អ្នកក្នុងការចេញទៅក្រៅដើម្បីទិញវាដែរ។ ខ្ញុំគ្រាន់តែយករបស់ខ្លះដែលខ្ញុំមានទៅឱ្យអ្នក ដើម្បីជួយសម្រួលដល់អ្នកប៉ុណ្ណោះ។ ខ្ញុំមិនបានព្យាយាមផ្គាប់ផ្គុនអ្នក តាមរយៈការឱ្យអ្នកប្រើប្រាស់របស់ទាំងនេះឡើយ។ ខ្ញុំមិនបានជំពាក់អ្វីអ្នកទេ ហើយខ្ញុំក៏មិនបានសុំឱ្យអ្នកជំពាក់គុណខ្ញុំដែរ។ គេបែរជាមានការសង្ស័យចំពោះរឿងដ៏សាមញ្ញបែបនេះទៅវិញ៖ «ហឹស! តើមានអ្វីអស្ចារ្យទៅ? ព្រះអង្គយករបស់បន្តិចបន្តួចមកឱ្យខ្ញុំ ហើយឥឡូវនេះ ព្រះអង្គគិតថាខ្ញុំជំពាក់គុណព្រះអង្គហើយ! យ៉ាងណាមិញ របស់ដែលព្រះអង្គយកមកឱ្យ មិនមែនជារបស់ល្អអីទេ។ តើវាអាចជារបស់ល្អបានយ៉ាងម៉េចទៅ បើព្រះអង្គគ្រាន់តែឱ្យវាទទេៗបែបនេះនោះ?»។ មនុស្សនេះពិតជាពិបាកទាក់ទងជាមួយណាស់។ ខ្ញុំមិនបានអះអាងថា របស់ទាំងនេះជាថ្នាំទិព្វដ៏កម្រអ្វីនោះទេ វាគ្រាន់តែជាផលិតផលសម្អាតធម្មតាប៉ុណ្ណោះ។ ប្រសិនបើអ្នកមិនចង់ប្រើវាទេ អ្នកមិនបាច់ប្រើក៏បានដែរ។ ហេតុអ្វីត្រូវធ្វើឱ្យរឿងរ៉ាវស្មុគស្មាញដល់ម្ល៉េះ? ខ្ញុំបានដឹងថា មនុស្សនេះគឺពិបាកចុះសម្រុង និងពិបាកទាក់ទងជាមួយណាស់។ តើវានឹងមិនសូវមានបញ្ហាទេឬអី ប្រសិនបើខ្ញុំមិនបានយកអ្វីទៅឱ្យសោះនោះ? វាមិនប្រាកដនោះទេ។ ការមិនយកអ្វីទៅឱ្យសោះ ក៏ប្រហែលជានឹងបង្កជាបញ្ហាដែរ។ គេប្រហែលជានៅតែគិតថា៖ «ខ្ញុំកំពុងជួលកន្លែងនេះ ហើយព្រះអង្គមិនទាំងបានយកសម្ភារៈសម្អាតណាមួយមកឱ្យខ្ញុំផង។ យើងជាបងប្អូននឹងគ្នា ប៉ុន្តែព្រះអង្គមិនបានបង្ហាញសេចក្ដីស្រឡាញ់ណាមួយដល់ខ្ញុំទាល់តែសោះ!»។ គេនៅតែមានរឿងត្រូវនិយាយដដែល។ ចរិតលក្ខណៈរបស់មនុស្សបែបនេះ គឺអន់ខ្លាំងណាស់។ ពួកគេតែងតែប្រើចំណូលចិត្ត និងស្ដង់ដារបស់ខ្លួនឯង ដើម្បីវាស់ស្ទង់ថាតើអ្នកដទៃល្អ ឬអាក្រក់។ ពួកគេតែងតែពិនិត្យពិច័យ និងវាស់ស្ទង់អ្នកដទៃដោយក្រសែភ្នែកដ៏តឹងរ៉ឹង ដោយគិតថាពួកគេមានសីលធម៌ខ្ពង់ខ្ពស់ជាងគេ ចំណែកឯអ្នកដទៃសុទ្ធតែមានផ្នែកងងឹតនៅក្នុងខ្លួន ហើយថាអ្នកដទៃតែងតែមានចេតនារបស់ខ្លួនជានិច្ច ទោះបីជាពួកគេប្រព្រឹត្តបែបណាក៏ដោយ មានតែពួកគេប៉ុណ្ណោះដែលមិនពុករលួយ និងល្អឥតខ្ចោះ។

មនុស្សដែលងាយនឹងមានការសង្ស័យ មានចរិតលក្ខណៈអន់។ ដោយសារពួកគេមានចរិតលក្ខណៈអន់ ពួកគេច្បាស់ជានឹងប្រព្រឹត្តនៅក្រោមការគ្របដណ្ដប់នៃចរិតលក្ខណៈនេះមិនខាន។ អ្វីដែលពួកគេបញ្ចេញឱ្យឃើញ គឺជានិស្ស័យពុករលួយ វាច្បាស់ជាមិនមែនជាភាពជាមនុស្សធម្មតាឡើយ។ ប្រសិនបើវាមិនមែនជាភាពជាមនុស្សធម្មតាទេ តើវាជាអ្វីឱ្យប្រាកដទៅ? នេះគឺពាក់ព័ន្ធនឹងនិស្ស័យពុករលួយ។ នៅពេលនិយាយដល់ការងាយនឹងមានការសង្ស័យ និស្ស័យពុករលួយជាតំណាងដែលមនុស្សបែបនេះបញ្ចេញឱ្យឃើញ នៅក្នុងសកម្មភាព និងការទាក់ទងជាមួយអ្នកដទៃ ច្បាស់ណាស់គឺជាសេចក្ដីទុច្ចរិត និងភាពបោកបញ្ឆោត។ ការគិតរបស់ពួកគេ គឺស្មុគស្មាញបែបនេះឯង ទុច្ចរិត និងពិសពុលលាក់ពុតបែបនេះឯង។ ដោយសារតែពួកគេផ្ទាល់មិនព្រមធ្វើអ្វីសោះ លុះត្រាតែមានផលប្រយោជន៍សម្រាប់ខ្លួន ពួកគេក៏គិតថាអ្នកដទៃគ្រប់គ្នាសុទ្ធតែដូចគ្នាដែរ។ ទោះបីជាអ្នកមិនមែនជាមនុស្សប្រភេទនោះក៏ដោយ ក៏ពួកគេមិនជឿដែរ ហើយទោះបីជាអ្នកព្យាយាមពន្យល់ក៏ដោយ ក៏វាមិនបានការអ្វីដែរ នោះគឺជារបៀបដែលពួកគេមើលមកអ្នក។ ពួកគេប្រើវិធីសាស្ត្រទុច្ចរិត និងនិស្ស័យទុច្ចរិត ដើម្បីមើលទៅលើអ្វីៗទាំងអស់ គ្រប់រឿងរ៉ាវ និងមនុស្សគ្រប់គ្នា។ ទោះបីជាអ្វីដែលអ្នកធ្វើគឺត្រឹមត្រូវ ស្របតាមតម្រូវការនៃភាពជាមនុស្ស ស្របតាមភាពមានវិចារណញ្ញាណនៃភាពជាមនុស្ស ឬស្របតាមគោលការណ៍សេចក្ដីពិតក៏ដោយ ក៏ពួកគេនឹងដាក់សញ្ញាសួរជាបន្តបន្ទាប់នៅពីក្រោយរឿងនោះ ហើយសួរអ្នកថា៖ «ហេតុអ្វីបានជាអ្នកធ្វើបែបនេះ? តើអ្នកមានចេតនាអ្វី?»។ អ្នកនិយាយថា៖ «ខ្ញុំគ្មានចេតនាអ្វីទេ» ប៉ុន្តែពួកគេពិតជាមិនជឿឡើយ ពួកគេទទូចចោទថាអ្នកមានចេតនាណាមួយ ហើយបង្ខំឱ្យអ្នកសារភាពពីចេតនានោះឱ្យទាល់តែបាន។ តើមនុស្សបែបនេះ មិនគួរឱ្យធុញថប់ទេឬអី? (មែនហើយ។) វាជារឿងពិបាកណាស់ សម្រាប់មនុស្សដែលងាយនឹងមានការសង្ស័យ ក្នុងការចុះសម្រុងជាមួយអ្នកដទៃ។ មនុស្សបែបនេះ ច្បាស់ជាមិនសាមញ្ញ និងបើកចំហទេ ហើយជាការពិតណាស់ ពួកគេមិនមែនជាមនុស្សស្មោះត្រង់ឡើយ។ នៅក្នុងចរិតលក្ខណៈរបស់ពួកគេ ធាតុផ្សំនៃភាពស្មោះត្រង់ សេចក្ដីសប្បុរស និងភាពមានវិចារណញ្ញាណ គឺស្ទើរតែគ្មានទាំងអស់។ ដូច្នេះ តើសមាសធាតុចម្បងនៃចរិតលក្ខណៈរបស់ពួកគេមានអ្វីខ្លះ? គឺភាពសង្ស័យជ្រុល ភាពបោកបញ្ឆោត សេចក្ដីទុច្ចរិត ការខ្វះភាពសាមញ្ញ និងភាពមិនស្មោះត្រង់។ ពួកគេយល់ឃើញថា មនុស្សគ្រប់គ្នា និងបញ្ហាទាំងអស់ ថាមានភាពស្មុគស្មាញខ្លាំងណាស់។ ទោះបីជាអ្នកនិយាយដោយស្មោះត្រង់ទៅកាន់ពួកគេក៏ដោយ ក៏ពួកគេនឹងវិភាគ និងរិះគិតថា ហេតុអ្វីបានជាអ្នកនិយាយបែបនេះដែរ។ ទោះបីជាពួកគេបានទាក់ទងជាមួយអ្នកជាយូរមកហើយ និងដឹងថាចរិតលក្ខណៈរបស់អ្នកយ៉ាងណាក៏ដោយ ក៏ពួកគេនៅតែឧស្សាហ៍ប្រកាន់យកអាកប្បកិរិយាសង្ស័យចំពោះអ្នក នៅពេលសន្ទនា ចាត់ចែងរឿងរ៉ាវ ឬទាក់ទងជាមួយអ្នកដែរ។ ដូច្នេះ មនុស្សបែបនេះគឺគួរឱ្យធុញថប់ខ្លាំងណាស់។ ការទាក់ទងជាមួយពួកគេ បន្ថែមបន្ទុក និងបែបបទជាច្រើន ហើយអ្នកក៏ត្រូវស្វែងយល់ជាមុនឱ្យបានច្រើន និងស្គាល់ពីពួកគេផងដែរ ពោលគឺត្រូវស្វែងយល់ថាតើមានរឿងអ្វីខ្លះដែលពួកគេមិនចូលចិត្ត ហើយអ្វីដែលពួកគេមិនចូលចិត្តធ្វើ ឬមិនចូលចិត្តនិយាយ។ បើពុំនោះទេ ប្រសិនបើអ្នកមិនប្រយ័ត្ន អ្នកអាចនឹងធ្វើឱ្យពួកគេអាក់អន់ចិត្ត ឬតាមការយល់ឃើញរបស់ពួកគេ គឺធ្វើឱ្យពួកគេឈឺចាប់។ ពួកគេប្រព្រឹត្តចំពោះមនុស្សតាមរបៀបនេះ ចុះតើពួកគេប្រព្រឹត្តចំពោះព្រះជាម្ចាស់យ៉ាងដូចម្ដេចដែរ? (ពួកគេប្រព្រឹត្តចំពោះព្រះជាម្ចាស់តាមរបៀបដូចគ្នា។) តើពួកគេនឹងប្រព្រឹត្តចំពោះព្រះជាម្ចាស់ដោយភាពស្មោះស្ម័គ្រដែរឬទេ? (ទេ។) ឧទាហរណ៍ នៅពេលដែលពួកជំនុំរៀបចំឱ្យពួកគេបំពេញភារកិច្ច ពួកគេចាប់ផ្ដើមរិះគិតថា៖ «តើព្រះជាម្ចាស់ជ្រាបទេថា ខ្ញុំកំពុងបំពេញភារកិច្ចនេះ? តើព្រះអង្គនឹងនឹកចាំពីវាដែរឬទេ? តើខ្ញុំគួរប្រឹងប្រែងកម្រិតណា ដើម្បីគ្រាន់តែឱ្យរួចពីដៃ ហើយដើម្បីឱ្យព្រះជាម្ចាស់នឹកចាំពីវា?»។ បន្ទាប់ពីបំពេញភារកិច្ចរបស់ពួកគេបានមួយរយៈ ពួកគេក៏ស្ទាបស្ទង់មើលថាតើពួកអ្នកដឹកនាំ និងពួកអ្នកធ្វើការ មើលមកពួកគេយ៉ាងដូចម្ដេច ហើយថាតើអ្នកទាំងនោះមានការវាយតម្លៃអវិជ្ជមានណាមួយចំពោះពួកគេដែរឬទេ។ តើនេះជាភាពជាមនុស្សប្រភេទអ្វីទៅ? បើវិនិច្ឆ័យមើលលើភាពជាមនុស្សដែលបានសម្ដែងចេញតាមរយៈអាកប្បកិរិយារបស់ពួកគេក្នុងការចាត់ចែងរឿងរ៉ាវ មនុស្សបែបនេះគឺគួរឱ្យធុញថប់ខ្លាំងណាស់ ហើយវាមិនងាយស្រួលទេសម្រាប់ពួកគេក្នុងការទទួលយកសេចក្ដីពិត។ ហេតុអ្វីបានជាដូច្នេះ? ពីព្រោះវាជារឿងពិបាកសម្រាប់ពួកគេក្នុងការធ្វើជាមនុស្សស្មោះត្រង់។ មនសិការរបស់ពួកគេខ្វះស្មារតីយុត្តិធម៌ វិចារណញ្ញាណរបស់ពួកគេមិនប្រក្រតី ហើយរបៀបដែលពួកគេវិនិច្ឆ័យរឿងរ៉ាវ គឺគ្មានវិចារណញ្ញាណឡើយ។ ហេតុអ្វីបានជាខ្ញុំនិយាយថាវាគ្មានវិចារណញ្ញាណ? ពីព្រោះពួកគេមានភាពជ្រុលហួសហេតុគួរសម ងាយនឹងប្រកាន់គំនិតស្លាប់ក្រឡាលើរឿងរ៉ាវ និងថោកទាប។ ពួកគេមិនមើលរឿងរ៉ាវដោយប្រើរបៀបគិតនៃភាពជាមនុស្សធម្មតាឡើយ។ ពួកគេមិនបើកចំហ និងត្រង់ៗនោះទេ ប៉ុន្តែបែរជារស់នៅក្នុងរបៀបដ៏ងងឹតជាពិសេសទៅវិញ។ ក៏ប៉ុន្តែ ពួកគេមិនដែលមានអារម្មណ៍ថាពួកគេរស់នៅក្នុងរបៀបដ៏ងងឹតឡើយ ហើយថែមទាំងគិតថាពួកគេឆ្លាតជាងអ្នកដទៃ និងគិតថាពួកគេរស់នៅដោយមានភាពល្អិតល្អន់ និងយកចិត្តទុកដាក់លើចំណុចលម្អិតជាងអ្នកដទៃទៀតផង។ ពួកគេកោតសរសើរភាពឆ្លាតវៃរបស់ខ្លួនឯងជាពិសេស។ នេះហៅថា ការគិតថាខ្លួនឯងឆ្លាត។ មនុស្សដែលគិតថាខ្លួនឯងឆ្លាត គឺខ្វះខាតយ៉ាងខ្លាំងទាក់ទងនឹងវិចារណញ្ញាណនៃភាពជាមនុស្សរបស់ពួកគេ និងទាក់ទងនឹងស្មារតីយុត្តិធម៌នៅក្នុងមនសិការរបស់ពួកគេ។ ហេតុដូច្នេះ ភាពជាមនុស្សរបស់មនុស្សបែបនេះគឺអាក្រក់ ហើយអ្នកដទៃមិនសុខចិត្តទាក់ទងជាមួយពួកគេឡើយ។ មិនថាអ្នកណានិយាយអ្វីនោះទេ មនុស្សបែបនេះនឹងយកវាធ្វើជាបញ្ហាមិនខាន។ អ្វីដែលពួកគេបកស្រាយ សុទ្ធតែជារឿងជ្រុលហួសហេតុ ដែលវៀចខុសទំនង ជារឿងនៃភាពឆេវឆាវ ជារឿងរបស់សាតាំង និងជារឿងនៃមនោសញ្ចេតនា។ ទាំងនោះសុទ្ធតែជារឿងដែលងងឹត និងអវិជ្ជមាន ជារឿងដែលផ្ទុយនឹងសេចក្ដីពិត និងទាស់ទទឹងនឹងសេចក្ដីពិត។ រឿងទាំងនេះមិនអាចដឹកនាំមនុស្សឱ្យដើរលើផ្លូវត្រូវទាល់តែសោះ។ ដូច្នេះ មនុស្សប្រភេទនេះគឺគួរឱ្យស្អប់ខ្ពើម និងគួរឱ្យខ្ពើមរអើមខ្លាំងណាស់។ ពួកគេរស់នៅក្នុងជ្រុងងងឹត និងនៅក្នុងពិភពលោកតូចចង្អៀតរបស់ពួកគេផ្ទាល់។ ពួកគេងប់ងល់នឹងខ្លួនឯង និងកោតសរសើរខ្លួនឯងជាពិសេស ដោយគិតថាពួកគេរស់នៅក្នុងជីវិតដ៏ល្អប្រណីត ខ្ពង់ខ្ពស់ មានកិត្តិយស និងមានសេចក្ដីថ្លៃថ្នូរជាងអ្នកដទៃ ហើយគ្មាននរណាម្នាក់អាចប៉ះពាល់ពួកគេបានឡើយ។ តាមពិតទៅ ចរិតលក្ខណៈរបស់មនុស្សបែបនេះគឺថោកទាបណាស់ ហើយពួកគេគ្មានសេចក្ដីថ្លៃថ្នូរពិតប្រាកដឡើយ។ អ្វីដែលហៅថាការខ្វះសេចក្ដីថ្លៃថ្នូរពិតប្រាកដ គឺមានន័យថា ចរិតលក្ខណៈរបស់ពួកគេគឺអន់ជាពិសេស ពីព្រោះអ្វីដែលកើតចេញពីភាពជាមនុស្សរបស់ពួកគេ សុទ្ធតែជារឿងងងឹត ដែលមិនអាចយកមកបង្ហាញជាសាធារណៈបាន មិនមែនជារឿងសុចរិត និងត្រង់ៗនោះទេ។ ហេតុដូច្នេះ មនុស្សបែបនេះគ្មានសេចក្ដីថ្លៃថ្នូរទាល់តែសោះ។ តើការងាយនឹងមានការសង្ស័យរបស់មនុស្ស អាចបង្កឱ្យមានផលវិបាកអ្វីខ្លះ? និយាយឱ្យងាយស្ដាប់ទៅ មនុស្សបែបនេះពោរពេញទៅដោយល្បិចកលបោកបញ្ឆោត។ ការងាយនឹងមានការសង្ស័យ មានន័យថា មនុស្សទាំងនេះមានល្បិចកលយ៉ាងច្រើនក្នុងចិត្ត។ ចូរមើលរបៀបដែលស្ដេចអារក្សជិះជាន់ និងចាប់ខ្លួនរាស្ត្ររើសតាំងរបស់ព្រះជាម្ចាស់ ពួកគេមានល្បិចកលយ៉ាងច្រើនក្នុងចិត្ត ដែលទីបំផុតបានធ្វើបាបមនុស្សដល់ថ្នាក់គ្រួសាររបស់ពួកគេត្រូវបែកបាក់ ដោយសមាជិកខ្លះត្រូវស្លាប់ និងត្រូវព្រាត់ប្រាស់គ្នា។ នោះគឺជាទង្វើរបស់ពួកអារក្ស និងស្ដេចអារក្ស។ ហេតុដូច្នេះ គ្មាននរណាម្នាក់ក្នុងចំណោមអ្នកដែលងាយនឹងមានការសង្ស័យ ជាមនុស្សល្អឡើយ។ អ្នកជឿលើព្រះជាម្ចាស់ គួរតែមើលមនុស្ស និងរឿងរ៉ាវដោយផ្អែកលើគោលការណ៍សេចក្ដីពិត ពួកគេមិនត្រូវមានការសង្ស័យផ្ដេសផ្ដាសឡើយ ហើយត្រូវតែមានភស្តុតាងគាំទ្រអ្វីដែលពួកគេនិយាយ។ ការគិតដែលអ្នកបង្កើតឡើងនៅពេលពិចារណាអំពីមនុស្ស ឬរឿងណាមួយ យ៉ាងហោចណាស់គួរតែមានភាពវិជ្ជមាន និងអាចឱ្យអ្នកដទៃទទួលយកបាន។ អ្វីដែលកាន់តែប្រសើរនោះគឺ ការគិតទាំងនោះគួរតែស្របតាមគោលការណ៍សេចក្ដីពិត មានប្រយោជន៍ដល់អ្នកដទៃ និងមានឥទ្ធិពលវិជ្ជមានលើពួកគេ។ ទោះជាយ៉ាងណាក៏ដោយ គ្មានការគិត និងទស្សនៈណាមួយដែលបង្កើតឡើងដោយមនុស្សដែលងាយនឹងមានការសង្ស័យ ស្របតាមសេចក្ដីពិតឡើយ យ៉ាងហោចណាស់ វាមិនមែនជាអ្វីៗដែលវិជ្ជមានទេ ពោលគឺ ទស្សនៈដែលមនុស្សបែបនេះប្រើដើម្បីពិចារណាលើបញ្ហា ឬការគិត និងគំនិតដែលពួកគេបង្កើតឡើង គឺពិតជាមិនស្របតាមសេចក្ដីពិតឡើយ។ ហេតុដូច្នេះ មនុស្សប្រភេទនេះរស់នៅក្នុងជ្រុងងងឹត និងគ្មានសេចក្ដីទៀងត្រង់ ឬសេចក្ដីថ្លៃថ្នូរទាល់តែសោះ។ រឿងដែលកើតចេញពីការគិតរបស់ពួកគេ សុទ្ធតែងងឹត និងទុច្ចរិត។ រឿងទាំងនេះមិនស្របតាមគោលការណ៍សេចក្ដីពិតទេ ហើយនឹងមិនមានឥទ្ធិពលវិជ្ជមានលើមនុស្ស ឬជីវិតរបស់ពួកគេឡើយ។ ប្រសិនបើអ្នកទទួលយកការគិត និងទស្សនៈផ្សេងៗដែលកើតចេញពីការសង្ស័យរបស់មនុស្សបែបនេះ អ្នកនឹងត្រូវបំពុល និងត្រូវពួកគេទាញទម្លាក់។ នេះគឺស្មើនឹងការត្រូវបានសាតាំងធ្វើឱ្យពុករលួយ។ ទោះជាយ៉ាងណាក៏ដោយ ប្រសិនបើអ្នកអាចញែកដឹងមនុស្សបែបនេះ និងចាត់ទុកពួកគេជាគំរូអវិជ្ជមាន អ្នកអាចមានការរីកចម្រើនខ្លះ និងទទួលបានការញែកដឹងខ្លះ ក្នុងការយល់ដឹងពីរឿងអវិជ្ជមាន។ នេះគឺជាការបញ្ចប់ការពិភាក្សារបស់យើងអំពីការងាយនឹងមានការសង្ស័យ។

ភាពអន់ខ្សោយ

បន្ទាប់មកទៀត ចូរយើងនិយាយអំពីភាពអន់ខ្សោយ។ អ្នកគ្រប់គ្នាយល់ពីអត្ថន័យនៃភាពអន់ខ្សោយ វាសំដៅទៅលើការចាត់ចែងរឿងអ្វីក៏មិនបានល្អ មើលទៅដូចជាគ្មានសមត្ថភាព ដូចដែលមនុស្សតែងតែនិយាយថា៖ «ហេតុអ្វីបានជាអ្នកអន់ខ្សោយម៉្លេះ? អ្នកពិតជាគ្មានអនាគតមែន!»។ តើភាពអន់ខ្សោយជារឿងល្អដែរឬទេ? (ទេ។) បើដូច្នេះ ចូរយើងចាត់ថ្នាក់វា តើវាជាអ្វី? (វាគឺជាចំណុចខ្សោយនៃភាពជាមនុស្ស។) ភាពអន់ខ្សោយ ច្បាស់ណាស់គឺជាចំណុចខ្សោយនៃភាពជាមនុស្ស។ ភាពអន់ខ្សោយ មានន័យថា មនុស្សម្នាក់មានប្រាជ្ញាទាបខ្លាំងក្នុងការចាត់ចែងរឿងរ៉ាវ និងមានសមត្ថភាពរស់រានមានជីវិតខ្សោយ នេះហើយដែលហៅថាភាពអន់ខ្សោយ។ មនុស្សខ្លះនិយាយស្ដីមិនប៉ិនប្រសប់ មិនអាចបង្ហាញគំនិតរបស់ខ្លួនតាមពាក្យសម្ដីបាន មនុស្សខ្លះទៀតថែមទាំងមានបុគ្គលិកលក្ខណៈអៀនខ្មាស និងមិនសូវចូលចំណោមគេ នៅពេលដែលពួកគេត្រូវនិយាយនៅចំពោះមុខមនុស្សជាច្រើន ឬត្រូវក្លាយជាទីចាប់អារម្មណ៍របស់គេ ពួកគេមានការភ័យខ្លាច មានអារម្មណ៍ខ្លាចញញើត និងមិនហ៊ាននិយាយ ហើយពួកគេតែងតែត្រូវអ្នកដទៃសម្លុតធ្វើបាប។ មនុស្សអាក្រក់ខ្លះជឿថា ការសម្លុតធ្វើបាបមនុស្សបែបនេះគឺជារឿងត្រឹមត្រូវ ហើយថាវាជារឿងសប្បាយ និងគួរឱ្យរីករាយខ្លាំងណាស់ ពួកគេតែងតែចំអក និងចំអន់មនុស្សប្រភេទនេះជារៀងរាល់ថ្ងៃ។ មនុស្សអន់ខ្សោយ មានសមត្ថភាពខ្សោយក្នុងការចាត់ចែងរឿងរ៉ាវ។ វាអាចទៅរួចដែលថា ពួកគេខ្លះក៏មានសមត្ថភាពរស់រានមានជីវិតខ្សោយ មិនអាចរកលុយបាន ហើយតែងតែមានភាពខ្លាចញញើតខ្លាំង និងប្រុងប្រយ័ត្នជ្រុលនៅពេលនៅក្បែរអ្នកដទៃ។ នៅពេលដែលពួកគេឃើញមនុស្សដែលគួរឱ្យខ្លាចញញើត ពួកគេក៏គេចចេញពីអ្នកទាំងនោះ ហើយមិនហ៊ាននិយាយស្ដីឡើយ។ សូម្បីតែនៅពេលដែលពួកគេត្រូវគេសម្លុតធ្វើបាបក៏ដោយ ក៏ពួកគេមិនហ៊ានតបតវិញដែរ ដោយខ្លាចថាពួកគេអាចនឹងធ្វើឱ្យអ្នកដទៃអាក់អន់ចិត្ត។ បើវិនិច្ឆ័យមើលលើការសម្ដែងចេញនៃភាពអន់ខ្សោយនៅក្នុងភាពជាមនុស្សរបស់មនុស្សប្រភេទនេះ នេះគ្រាន់តែជាប្រភេទនៃចំណុចខ្សោយនៃភាពជាមនុស្សប៉ុណ្ណោះ។ ភាពអន់ខ្សោយរបស់នរណាម្នាក់ មិនដែលបណ្ដាលឱ្យគេបង្កើតការគិត និងទស្សនៈខុសឆ្គង ឬនាំមកនូវផលប៉ះពាល់អវិជ្ជមានណាមួយដល់ខ្លួនឯង ឬអ្នកដទៃឡើយ ហេតុដូច្នេះ ភាពអន់ខ្សោយគ្រាន់តែជាចំណុចខ្សោយនៃភាពជាមនុស្សប៉ុណ្ណោះ។ តើមាននរណាម្នាក់ចង់ធ្វើជាមនុស្សអន់ខ្សោយដែរឬទេ? (ទេ។) គ្មាននរណាម្នាក់ចង់ធ្វើជាមនុស្សអន់ខ្សោយឡើយ តើហេតុអ្វីបានជាដូច្នេះ? មនុស្សអន់ខ្សោយ ត្រូវគេសម្លុតធ្វើបាប ហើយមនុស្សគ្រប់គ្នាមើលងាយពួកគេ មែនទេ? (ត្រូវហើយ។) ប្រសិនបើគេឱ្យអ្នកជ្រើសរើសរវាងការធ្វើជាមនុស្សអាក្រក់ និងការធ្វើជាមនុស្សអន់ខ្សោយ អ្នកច្បាស់ជានឹងជ្រើសរើសធ្វើជាមនុស្សអាក្រក់ ជាជាងធ្វើជាមនុស្សអន់ខ្សោយមិនខាន។ អ្នកនឹងគិតក្នុងចិត្តថា៖ «ខ្ញុំនឹងមិនធ្វើជាមនុស្សអន់ខ្សោយជាដាច់ខាត! នៅក្នុងសង្គមនេះ មនុស្សអន់ខ្សោយត្រូវគេធ្វើបាប និងសម្លុត ពួកគេមិនសូវមានគេចូលចិត្តទេ មិនថាពួកគេទៅទីណាឡើយ ពួកគេត្រូវអ្នកដទៃមើលងាយ និងជាន់ឈ្លី។ ពួកគេមិនត្រឹមតែគ្មានអ្នកណាអើពើនឹងវត្តមានរបស់ខ្លួនប៉ុណ្ណោះទេ ប៉ុន្តែសូម្បីតែសិទ្ធិរស់រានមានជីវិតរបស់ពួកគេ ក៏អាចនឹងត្រូវគេដកហូតយកដែរ។ ប៉ុន្តែ ការធ្វើជាមនុស្សអាក្រក់គឺខុសគ្នា មិនថាមនុស្សអាក្រក់ទៅទីណាទេ អ្នកដទៃខ្លាចពួកគេ និងប្រព្រឹត្តចំពោះពួកគេដោយក្ដីគោរពយ៉ាងខ្លាំង។ គ្មាននរណាម្នាក់ហ៊ានរករឿងពួកគេឡើយ។ មិនថាពួកគេទៅទីណាទេ ពួកគេទទួលបានឯកសិទ្ធិ ហើយថែមទាំងអាចជិះជាន់អ្នកដទៃទៀតផង។ មនុស្សអាក្រក់រស់នៅបានយ៉ាងរុងរឿង មិនថាពួកគេនៅទីណាក្នុងពិភពលោកនេះឡើយ»។ ប្រសិនបើគេឱ្យអ្នករាល់គ្នាជ្រើសរើសនៅពេលនេះ គ្មាននរណាម្នាក់ក្នុងចំណោមអ្នករាល់គ្នានឹងជ្រើសរើសធ្វើជាមនុស្សអន់ខ្សោយឡើយ អ្នករាល់គ្នានឹងជ្រើសរើសធ្វើជាមនុស្សអាក្រក់ទាំងអស់គ្នា។ តើទស្សនៈនេះត្រឹមត្រូវដែរឬទេ? (ទេ។) ហេតុអ្វីបានជាវាមិនត្រឹមត្រូវ? តើវាផ្ទុយនឹងគោលការណ៍សេចក្ដីពិតមួយណា? ភាពអន់ខ្សោយ គឺជាចំណុចខ្សោយនៃភាពជាមនុស្ស។ ការសម្ដែងចេញទូទៅបំផុត គឺការចាត់ចែងរឿងអ្វីក៏មិនបានល្អ ការត្រូវគេរើសអើង និងផាត់ចេញ។ ដោយសារតែមនុស្សអន់ខ្សោយត្រូវគេសម្លុតធ្វើបាប និងជាន់ឈ្លីនៅក្នុងសង្គម ទើបគ្មាននរណាម្នាក់សុខចិត្តធ្វើជាមនុស្សអន់ខ្សោយឡើយ។ មនុស្សគ្រប់គ្នាសុទ្ធតែច្រណែននឹងអ្នកដែលមានសមត្ថភាព និងជំនាញ ហើយពួកគេថែមទាំងប្រាថ្នាចង់លេចធ្លោជាងអ្នកដទៃ ចង់ទទួលបានអំណាច និងឥទ្ធិពល និងចង់ជិះជាន់អ្នកដទៃ ចង់មានឯកសិទ្ធិ និងកិត្យានុភាពនៅក្នុងក្រុមណាមួយ ដោយមិនត្រឹមតែអាចគេចផុតពីការសម្លុតធ្វើបាបពីអ្នកដទៃប៉ុណ្ណោះទេ ប៉ុន្តែថែមទាំងអាចសម្លុតធ្វើបាបអ្នកដទៃតាមអំពើចិត្តទៀតផង។ តើការគិត និងទស្សនៈបែបនេះត្រឹមត្រូវដែរឬទេ? តើវាស្របតាមសេចក្ដីពិតដែរឬទេ? (ទេ។) អ្នករាល់គ្នាបានស្ដាប់សេចក្ដីពិតជាច្រើនមកហើយ ប៉ុន្តែសូម្បីតែពេលនេះ អ្នករាល់គ្នានៅតែគាំទ្រមនុស្សអាក្រក់ដដែល នេះមានន័យថា និស្ស័យរបស់អ្នករាល់គ្នាក៏ទុច្ចរិតខ្លាំងគួរសមដែរ។ មិនថាអ្នករាល់គ្នាឃើញនរណាម្នាក់អាក្រក់នោះទេ អ្នករាល់គ្នាតែងតែច្រណែន និងកោតសរសើរគេ។ អ្នករាល់គ្នាដឹងច្បាស់នៅក្នុងចិត្តថា មនុស្សអាក្រក់គឺមិនល្អទេ ប៉ុន្តែអ្នករាល់គ្នានៅតែទប់ចិត្តមិនបាន ហើយដើរតាមពួកគេ ដោយមានអារម្មណ៍ថា ការធ្វើបែបនេះផ្ដល់ឱ្យអ្នករាល់គ្នានូវកន្លែងពឹងផ្អែក និងការពារអ្នករាល់គ្នាមិនឱ្យត្រូវគេសម្លុតធ្វើបាប។ នៅពេលដែលអ្នករាល់គ្នាឃើញមនុស្សអន់ខ្សោយ អ្នករាល់គ្នាមានអារម្មណ៍ខ្ពើមរអើមចំពោះពួកគេ ហើយមើលងាយពួកគេ ថែមទាំងចង់ជាន់ឈ្លីពួកគេទៀតផង។ ប៉ុន្តែ តើអ្នកធ្លាប់គិតទេថា តើអ្នកនឹងប្រព្រឹត្តអំពើអាក្រក់ប៉ុនណា ហើយតើអ្នកនឹងទទួលផលកម្មប៉ុនណា ប្រសិនបើអ្នកដើរតាមមនុស្សអាក្រក់នោះ? តើឱកាសដែលអ្នកនឹងសម្រេចបានសេចក្ដីសង្គ្រោះមានកម្រិតណា ប្រសិនបើអ្នកដើរតាមមនុស្សអាក្រក់នោះ? តើអ្នកអាចគេចផុតពីការប្រព្រឹត្តអំពើអាក្រក់បានដែរឬទេ ប្រសិនបើអ្នកដើរតាមមនុស្សអាក្រក់នោះ? ឧបមាថាអ្នកដើរតាមមនុស្សអាក្រក់ ដោយបម្រើពួកគេយ៉ាងស្មោះត្រង់ និងធ្វើជាកូនចៅរបស់ពួកគេ។ ពួកគេអាចនឹងចែករំលែកផលប្រយោជន៍ខ្លះដល់អ្នក ហើយអ្នកអាចនឹងដើរតាមពួកគេដើម្បីជិះជាន់អ្នកដទៃ និងមានអាហារ និងភេសជ្ជៈល្អបំផុត ដោយទទួលបានការសោយសុខយ៉ាងខ្លាំង គេចផុតពីការសម្លុតធ្វើបាប និងទទួលបានឋានៈនៅក្នុងចំណោមអ្នកដទៃនៅក្នុងជាតិនេះ។ ប៉ុន្តែ អ្នកត្រូវតែប្រព្រឹត្តអំពើអាក្រក់យ៉ាងច្រើន ដើម្បីសោយសុខនឹងរឿងទាំងនេះ! តើអ្នកដឹងទេថា តើអ្នកនឹងទទួលផលកម្មប៉ុនណា និងទទួលការដាក់ទោសធ្ងន់ធ្ងរប៉ុនណា? តើនេះជាផ្លូវត្រូវដែរឬទេ? (ទេ។) ដូច្នេះ តើអ្នករាល់គ្នានៅតែសុខចិត្តលះបង់ ដោយជ្រើសរើសប្រព្រឹត្តអំពើអាក្រក់ និងទទួលការដាក់ទោស គ្រាន់តែដើម្បីកុំឱ្យក្លាយជាមនុស្សអន់ខ្សោយ និងគេចផុតពីការត្រូវគេសម្លុតធ្វើបាប ដោយលះបង់គោលដៅ និងវាសនារបស់អ្នករាល់គ្នា ដើម្បីដោះដូរយកការសោយសុខនៅក្នុងជាតិនេះមែនទេ? តើនេះជាការគិត និងទស្សនៈរបស់អ្នករាល់គ្នាឬ? មនុស្សខ្លះពិតជាមានទស្សនៈបែបនេះមែន ពួកគេសុខចិត្តជ្រើសរើសធ្វើជាមនុស្សអាក្រក់ ជាជាងធ្វើជាមនុស្សអន់ខ្សោយ និងត្រូវគេសម្លុតធ្វើបាប។ តើនេះមិនមែនជាការចង់ដើរលើផ្លូវរបស់មនុស្សអាក្រក់ទេឬអី? ភាពអន់ខ្សោយ គ្រាន់តែជាចំណុចខ្សោយនៃភាពជាមនុស្សប៉ុណ្ណោះ តើវាមានអ្វីអាក្រក់ទៅ? តើការសម្លុតធ្វើបាបអ្នកដទៃ និងការប្រព្រឹត្តអំពើអាក្រក់ ពិតជាជម្រើសដ៏ល្អជាងមែនទេ? ប្រសិនបើព្រះជាម្ចាស់មិនបណ្ដោយឱ្យអ្នកអត់ឃ្លាន ហើយប្រទានអាហារឱ្យអ្នកបរិភោគ តើអ្នកពិតជាអាចដាច់ពោះស្លាប់បានដែរឬទេ? ប្រសិនបើព្រះជាម្ចាស់អនុញ្ញាតឱ្យអ្នករស់នៅដោយក្ដីអំណរ សេរីភាព សុភមង្គល សេចក្ដីរីករាយ និងសេចក្ដីសុខសាន្ត នោះអ្នកនឹងមិនខ្វះខាតរឿងទាំងនេះឡើយ។ ចុះទោះបីជាអ្នកដទៃសម្លុតធ្វើបាបអ្នក តើវាថ្វីទៅ? គ្មាននរណាម្នាក់អាចដកហូតរឿងទាំងនេះពីអ្នកបានឡើយ អ្វីដែលព្រះជាម្ចាស់ប្រទានដល់អ្នក គ្មាននរណាម្នាក់អាចដកហូតយកបានទេ។ ប្រសិនបើអ្នកដើរតាមមនុស្សអាក្រក់ និងដើរលើផ្លូវរបស់មនុស្សអាក្រក់ ការសោយសុខដែលអ្នកទទួលបាន សុទ្ធតែជាការសោយសុខដែលមានបាប។ បន្ថែមពីនេះ លុយកាក់ ឬការសោយសុខខាងសម្ភារៈណាមួយដែលអ្នកទទួលបានតាមរយៈការប្រព្រឹត្តអំពើអាក្រក់ នឹងត្រូវទទួលបានដោយការដណ្ដើមយកដោយបង្ខំ ការសោយសុខដែលអ្នកទទួលបាននៅក្នុងជាតិនេះ នឹងលើសពីអ្វីដែលព្រះជាម្ចាស់បានប្រទានដល់អ្នក ហេតុដូច្នេះ អ្នកនឹងត្រូវសងវាវិញជាច្រើនជាតិនាពេលអនាគត។ ការទទួលបានការសោយសុខខាងសាច់ឈាមនៅក្នុងជាតិនេះ ដោយត្រូវដោះដូរនឹងការទទួលការដាក់ទោស តើនេះមិនមែនជាការដើរខុសផ្លូវទេឬអី? អ្នករាល់គ្នាសុខចិត្តជ្រើសរើសធ្វើជាមនុស្សអាក្រក់ ជាជាងត្រូវគេសម្លុតធ្វើបាប នេះឆ្លុះបញ្ចាំងពីការយល់ឃើញ និងការឱ្យតម្លៃរបស់អ្នករាល់គ្នាចំពោះសេចក្ដីអាក្រក់នៅក្នុងជម្រៅព្រលឹងរបស់អ្នករាល់គ្នា។ ដូច្នេះ តើការធ្វើជាមនុស្សអន់ខ្សោយ មានអ្វីអាក្រក់ទៅ? បើមើលពីទស្សនៈនៃភាពជាមនុស្ស វាគឺជាប្រភេទនៃចំណុចខ្សោយមួយ ប៉ុន្តែវាក៏ជាលក្ខខណ្ឌពីកំណើតផងដែរ ដែលជារឿងមនុស្សមិនអាចផ្លាស់ប្ដូរបាន។ មនុស្សអន់ខ្សោយ មិនមែនក្លាយជាមនុស្សអន់ខ្សោយដោយការជ្រើសរើសរបស់ពួកគេផ្ទាល់ឡើយ។ ទោះបីជាវាជាចំណុចខ្សោយក៏ដោយ ក៏វាមិនមែនជានិស្ស័យពុករលួយដែរ វាមិនមែនជាបញ្ហានៃចរិតលក្ខណៈរបស់មនុស្សឡើយ។ ដូច្នេះ តើវាមានអ្វីអាក្រក់ទៅ? ប្រសិនបើ ដោយសារតែភាពអន់ខ្សោយ និងឋានៈទាបរបស់អ្នក អ្នកតែងតែត្រូវគេសម្លុតធ្វើបាប ហើយអាចយល់យ៉ាងស៊ីជម្រៅពីភាពអយុត្តិធម៌ និងសេចក្ដីអាក្រក់នៃពិភពលោកនេះ ព្រមទាំងភាពងងឹតនៃសង្គមនេះ ហើយជាលទ្ធផល អ្នកក៏មកចំពោះព្រះជាម្ចាស់ដោយស្មោះស្ម័គ្រ ដើម្បីទទួលយកអធិបតេយ្យភាពរបស់ព្រះជាម្ចាស់ ហើយសុខចិត្តចុះចូលនឹងការត្រួតត្រា និងការចាត់ចែងរបស់ព្រះជាម្ចាស់ ដោយទុកឱ្យព្រះជាម្ចាស់គ្រប់គ្រងវាសនារបស់អ្នក តើភាពអន់ខ្សោយនេះមិនមែនជាទម្រង់នៃការការពារសម្រាប់អ្នកទេឬអី? ភាពអន់ខ្សោយ មិនមែនជារឿងអវិជ្ជមានទេ វាគ្រាន់តែជាប្រភេទនៃចំណុចខ្សោយនៃភាពជាមនុស្សប៉ុណ្ណោះ។ តើចំណុចខ្សោយសំដៅលើអ្វី? វាមានន័យថា ភាពខ្វះខាត បញ្ហាតូចតាច ចំណុចខ្វះខាត វាគ្រាន់តែជារឿងដែលមិនល្អឥតខ្ចោះ មានការខ្វះខាតបន្តិចបន្តួច មិនត្រូវចិត្តទាំងស្រុង ឬមិនល្អតាមដែលចង់បាន ប៉ុន្តែវាមិនបញ្ជាក់ពីចរិតលក្ខណៈអន់ ឬថោកទាបឡើយ។ ដូច្នេះ ហេតុអ្វីបានជាអ្នករាល់គ្នាមិនអាចអត់ឱនចំពោះចំណុចខ្សោយដ៏តូចតាចនេះបាន? លើសពីនេះទៅទៀត ចំណុចខ្សោយដ៏តូចតាចនេះ អាចនាំមកនូវអត្ថប្រយោជន៍យ៉ាងធំធេងដល់ការចូលទៅក្នុងជីវិតរបស់អ្នក។ ឬអាចនិយាយបានថា មនុស្សខ្លះ ដោយសារតែពួកគេមានចំណុចខ្សោយនៃភាពជាមនុស្សនេះ មានលក្ខខណ្ឌពីកំណើតនេះ ទើបពួកគេកាន់តែមានសមត្ថភាពក្នុងការដើរតាមព្រះជាម្ចាស់អស់ពីចិត្តរហូតដល់ទីបញ្ចប់។ ទីបំផុត ដោយសារតែពួកគេអាចទទួលយកសេចក្ដីពិត ចុះចូលនឹងព្រះជាម្ចាស់ និងមានចិត្តកោតខ្លាចព្រះជាម្ចាស់ ពួកគេអាចបោះបង់និស្ស័យពុករលួយរបស់ពួកគេចោល និងសម្រេចបានសេចក្ដីសង្គ្រោះ។ បើមើលពីទស្សនៈនេះ វាគឺជាពរជ័យមួយ មនុស្សមិនគួរបដិសេធក្នុងការធ្វើជាមនុស្សអន់ខ្សោយឡើយ។ តើការធ្វើជាមនុស្សអន់ខ្សោយ មានអ្វីអាក្រក់ទៅ? និស្ស័យពុករលួយរបស់មនុស្សម្នាក់ នឹងមិនកាន់តែអាក្រក់ទៅៗដោយសារតែភាពអន់ខ្សោយឡើយ។ ព្រះជាម្ចាស់នឹងមិនមើលងាយនរណាម្នាក់ ឬបដិសេធមិនសង្គ្រោះគេ ដោយសារតែគេអន់ខ្សោយឡើយ ហើយភាពអន់ខ្សោយក៏នឹងមិនប៉ះពាល់ដល់ការទទួលយកសេចក្ដីពិត ឬការត្រូវបានសង្គ្រោះរបស់គេដែរ។ ដូច្នេះ ការគិត និងទស្សនៈរបស់អ្នករាល់គ្នាត្រូវតែផ្លាស់ប្ដូរ វានៅតែឆ្ងាយពីភាពត្រឹមត្រូវណាស់។ មនុស្សខ្លះនិយាយថា៖ «ខ្ញុំសុខចិត្តធ្វើជាមនុស្សអាក្រក់ ជាជាងធ្វើជាមនុស្សអន់ខ្សោយ។ មនុស្សអន់ខ្សោយគ្មានអនាគតទេ ពួកគេត្រូវមនុស្សគ្រប់គ្នាមើលងាយ ហើយសូម្បីតែពួកគេខ្លួនឯង ក៏មើលងាយខ្លួនឯងដែរ។ ការធ្វើជាមនុស្សអន់ខ្សោយ គឺគ្មានន័យទេ ការធ្វើជាមនុស្សអាក្រក់ទើបអស្ចារ្យ អ្នកអាចធ្វើអ្វីក៏បានតាមចិត្ត សម្លុតធ្វើបាបអ្នកណាដែលមើលទៅងាយនឹងសម្លុត ហើយគ្មាននរណាម្នាក់ហ៊ានតបតឡើយ។ ការរស់នៅបែបនោះ ពិតជាហ៊ឺហាណាស់!»។ តើភាពហ៊ឺហានេះមានប្រយោជន៍អ្វីទៅ? ប្រសិនបើអ្នកមានបាន និងរស់នៅយ៉ាងហ៊ឺហានៅក្នុងពិភពលោកនេះ នោះអនាគត និងគោលដៅរបស់អ្នក នឹងត្រូវបំផ្លាញមិនខាន។ អ្នកនឹងលែងអាចមកចំពោះព្រះជាម្ចាស់បានទៀតហើយ ហើយអ្នកនឹងលែងមានអារម្មណ៍ជាប់ចិត្តនឹងព្រះជាម្ចាស់ទៀតដែរ ព្រះជាម្ចាស់នឹងលែងទាក់ទាញចិត្តអ្នកទៀតហើយ ហើយបរិយាកាសរស់នៅ និងបរិយាកាសធ្វើការនៃដំណាក់របស់ព្រះជាម្ចាស់ ក៏នឹងលែងទាក់ទាញចិត្តអ្នកទៀតដែរ។ អ្នកនឹងចាកចេញពីព្រះជាម្ចាស់ ហើយស្វែងរកបរិយាកាសរស់នៅមួយ ដែលអ្នកអាចប្រើចំណុចខ្លាំងរបស់អ្នក និងសម្រេចបាននូវគុណតម្លៃរបស់អ្នក។ ដំណាក់របស់ព្រះជាម្ចាស់រឹតត្បិតការប្រព្រឹត្តអំពើអាក្រក់របស់មនុស្ស ហើយគ្មានមនុស្សអាក្រក់ណាម្នាក់អាចទៅមុខរួច ឬឈររឹងមាំនៅក្នុងដំណាក់របស់ព្រះជាម្ចាស់ឡើយ។ ប្រសិនបើអ្នកចូលចិត្តមនុស្សអាក្រក់ ហើយចង់ក្លាយជាមនុស្សបែបនោះ តើអ្នកនៅតែអាចបន្តនៅក្នុងដំណាក់របស់ព្រះជាម្ចាស់បានដែរឬទេ? មិនយូរមិនឆាប់ អ្នកនឹងត្រូវជម្រះចេញមិនខាន។ អ្នកមិនត្រឹមតែមិនទទួលបានគោលដៅដ៏ល្អប៉ុណ្ណោះទេ ប៉ុន្តែបន្ទាប់ពីស្លាប់ទៅ អ្នកក៏នឹងទទួលការដាក់ទោសចំពោះអំពើអាក្រក់ដែលអ្នកបានប្រព្រឹត្តផងដែរ។ ហេតុដូច្នេះ ទោះបីជាភាពអន់ខ្សោយគឺជាចំណុចខ្សោយនៃភាពជាមនុស្សក៏ដោយ ក៏វាមិនមែនជានិស្ស័យពុករលួយដែរ ហើយវាក៏មិនមានន័យថា ភាពជាមនុស្សរបស់អ្នកនោះអាក្រក់ដែរ។ តើមាននរណាដែលគ្មានចំណុចខ្វះខាតនោះ? ភាពអន់ខ្សោយ គឺដូចទៅនឹងមនុស្សខ្លះដែលកើតមកនិយាយរអាក់រអួល ឬមនុស្សខ្លះដែលកើតមករាងអាក្រក់មើលបន្តិចអ៊ីចឹង ទាំងនេះសុទ្ធតែជាចំណុចខ្សោយពីកំណើត។ មនុស្សមានពណ៌សម្បុរខុសៗគ្នា មនុស្សខ្លះកើតមកមានសម្បុរស មនុស្សខ្លះកើតមកមានសម្បុរលឿង ហើយមនុស្សខ្លះកើតមកមានសម្បុរខ្មៅ។ នេះគឺជាលក្ខខណ្ឌពីកំណើត។ មនុស្សដែលមានសម្បុរលឿង អាចមើលទៅមិនសូវមានសុខភាពល្អ ដោយមានសម្បុរមិនសូវល្អ នេះគឺជាចំណុចខ្សោយតូចតាចមួយ។ មនុស្សដែលមានសម្បុរខ្មៅ មើលទៅរាងមាំមួនជាង ប៉ុន្តែគ្មាននរណាម្នាក់ចង់មានសម្បុរខ្មៅឡើយ។ មនុស្សដែលមានសម្បុរស ជាទូទៅតែងតែត្រូវគេច្រណែន ប៉ុន្តែសូម្បីតែក្នុងចំណោមពួកគេ ក៏មានអ្នកខ្លះមានអារម្មណ៍ថាស្លេកពេកមិនល្អដែរ ដូច្នេះ ពួកគេចូលចិត្តហាលថ្ងៃឱ្យស្បែករបស់ពួកគេឡើងពណ៌ទង់ដែង ដោយជឿថាវាធ្វើឱ្យពួកគេមើលទៅមានសុខភាពល្អ និងធ្វើឱ្យស្បែករបស់ពួកគេភ្លឺរលោង។ អ្នកឃើញទេ ភាពអន់ខ្សោយ គឺដូចគ្នាទៅនឹងលក្ខខណ្ឌពីកំណើតផ្សេងៗរបស់មនុស្សដែរ វាគ្រាន់តែជាប្រភេទនៃចំណុចខ្សោយមួយប៉ុណ្ណោះ។ ដូច្នេះ តើវាជាបញ្ហាធំដុំដែរឬទេ? (ទេ។) ហេតុដូច្នេះ ទោះបីជាបញ្ហានេះគឺជាចំណុចខ្សោយនៃភាពជាមនុស្សក៏ដោយ ក៏វាមិនប៉ះពាល់ដល់ការទទួលយកសេចក្ដីពិត ឬការយល់ដឹងពីសេចក្ដីពិតរបស់អ្នកឡើយ។ ដូច្នេះ តើអ្នករាល់គ្នានៅតែទាស់ទទឹងនឹងការធ្វើជាមនុស្សអន់ខ្សោយទៀតដែរឬទេ? (លែងទៀតហើយ។) តើអ្នករាល់គ្នានឹងនៅតែសម្លុតធ្វើបាបមនុស្សអន់ខ្សោយ នៅពេលដែលអ្នករាល់គ្នាឃើញពួកគេទៀតដែរឬទេ? (ទេ។) កាលពីមុន អ្នករាល់គ្នាធ្លាប់សម្លុតធ្វើបាបពួកគេច្រើនគួរសមដែរ មែនទេ? ឥឡូវនេះ នៅពេលដែលអ្នករាល់គ្នាឃើញមនុស្សអន់ខ្សោយ តើអ្នករាល់គ្នានឹងនៅតែមើលងាយ និងបន្ទាបបន្ថោកពួកគេទៀតដែរឬទេ? (ទេ។) ប្រសិនបើអ្នកផ្ទាល់ជាមនុស្សអន់ខ្សោយ អ្នករឹតតែមិនគួរមើលងាយខ្លួនឯងទៀត។ ប្រសិនបើអ្នកអន់ខ្សោយ ក៏អន់ខ្សោយចុះ ចូរអនុវត្តការធ្វើជាមនុស្សស្មោះត្រង់ ស្របតាមព្រះបន្ទូលរបស់ព្រះជាម្ចាស់។ ទោះបីជាអ្នកអាចនឹងអន់ខ្សោយក៏ដោយ ក៏អ្នកគួរតែស្មោះត្រង់ និងមិនបោកបញ្ឆោតដែរ ហើយព្រះជាម្ចាស់សព្វព្រះហឫទ័យនឹងមនុស្សប្រភេទនេះ។ តើព្រះជាម្ចាស់សព្វព្រះហឫទ័យនឹងអ្វី? វាមិនមែនជាភាពអន់ខ្សោយរបស់អ្នកទេ។ គឺត្រង់ថា ដោយសារតែភាពអន់ខ្សោយរបស់អ្នក ទើបអ្នកសុខចិត្តធ្វើជាមនុស្សស្មោះត្រង់ គឺត្រង់ថា ដោយសារតែអ្នកត្រូវគេមើលងាយ និងមិនអាចទទួលបានការពេញចិត្តពីមនុស្ស ទើបអ្នកគិតរកវិធីធ្វើជាមនុស្សស្មោះត្រង់ ដើម្បីធ្វើឱ្យព្រះជាម្ចាស់សប្បាយព្រះហឫទ័យ និងដើម្បីផ្គាប់ព្រះហឫទ័យព្រះជាម្ចាស់ ហើយអ្នកធ្វើអ្វីក៏ដោយដែលព្រះជាម្ចាស់មានបន្ទូល។ តាមរបៀបនេះ ភាពអន់ខ្សោយរបស់អ្នកក្លាយជាអត្ថប្រយោជន៍មួយ មែនទេ? (មែនហើយ។) តើទស្សនៈរបស់អ្នករាល់គ្នាបានផ្លាស់ប្ដូរហើយឬនៅពេលនេះ? (មែនហើយ។) ជាការពិតណាស់ មិនមែនមនុស្សអន់ខ្សោយទាំងអស់ សុទ្ធតែអាចទទួលយកសេចក្ដីពិតបាននោះទេ។ មនុស្សខ្លះ ក្រៅពីមានចំណុចខ្សោយនៃភាពអន់ខ្សោយនៅក្នុងភាពជាមនុស្សរបស់ពួកគេ ពួកគេក៏មានបញ្ហាផ្នែកចរិតលក្ខណៈរបស់ពួកគេផងដែរ។ រឿងនេះមិនអាចធ្វើការសន្និដ្ឋានទូទៅបានឡើយ។ ភាពអន់ខ្សោយ មិនមែនជាបញ្ហាធំដុំនោះទេ ប៉ុន្តែអ្នកក៏ត្រូវមើលផងដែរថាតើមនុស្សម្នាក់មានចរិតលក្ខណៈបែបណាដែរ។ ប្រសិនបើនរណាម្នាក់ជាមនុស្សបោកបញ្ឆោត ឬមានចរិតលក្ខណៈថោកទាប ប្រសិនបើគេមុខក្រាស់ឥតអៀនខ្មាស ងាយនឹងមានការសង្ស័យ រសើប ប្រកាន់តឹង ឬសូម្បីតែមាននិស្ស័យកាចសាហាវ នោះមនុស្សនោះមិនមែនជាមនុស្សល្អឡើយ។ ដូច្នេះ មនុស្សអន់ខ្សោយ មិនប្រាកដថាជាមនុស្សដែលមានចរិតលក្ខណៈល្អនោះទេ។ បានហើយ ការពិភាក្សារបស់យើងអំពីភាពអន់ខ្សោយ គឺមានតែប៉ុណ្ណឹងឯង។

ភាពមានចិត្តសប្បុរស

ការសម្ដែងចេញបន្ទាប់ គឺភាពមានចិត្តសប្បុរស។ ការសម្ដែងចេញនេះ គឺជាចំណុចល្អនៃភាពជាមនុស្ស។ បន្ទាប់ពីយើងបានពិភាក្សាគ្នាយ៉ាងច្រើនមក ទីបំផុតយើងក៏បានឈានមកដល់ចំណុចល្អនៃភាពជាមនុស្សហើយ។ តាមពិតទៅ ចំណុចល្អនៃភាពជាមនុស្ស ពិតជាមិនមានច្រើននោះទេ។ ភាពមានចិត្តសប្បុរស គឺជាចំណុចល្អមួយប្រភេទនៃភាពជាមនុស្ស។ ដោយសារវាគឺជាចំណុចល្អ យើងត្រូវតែនិយាយអំពីវាឱ្យបានលម្អិត ពីព្រោះមនុស្សភាគច្រើនមិនមានការសម្ដែងចេញនូវចំណុចល្អនៃភាពជាមនុស្សដ៏តិចតួច ដែលអាចរកឃើញនៅក្នុងមនុស្សនោះទេ។ ដូច្នេះ ចូរយើងក្រឡេកមើល តើចំណុចល្អនៃភាពមានចិត្តសប្បុរសស្ថិតនៅត្រង់ណា? (ភាពមានចិត្តសប្បុរស មានន័យថា បុគ្គលណាម្នាក់មានភាពស្មោះត្រង់គួរសម។ នៅពេលដែលគេចាត់ចែងរឿងរ៉ាវ អ្នកដទៃមានអារម្មណ៍ស្ងប់ចិត្តគួរសម។ គេមានបន្ទុកក្នុងការចាត់ចែងភារកិច្ចដែលអ្នកដទៃបានផ្ទុកផ្ដាក់ដល់គេឱ្យបានល្អ។) (មនុស្សដែលមានចិត្តសប្បុរស មានការប្រព្រឹត្តផ្នែកសីលធម៌ល្អគួរសម ចេះគិតគូរដល់អ្នកដទៃ និងគិតជំនួសអ្នកដទៃ។) ការគិតជំនួសអ្នកដទៃ នេះគឺជារបៀបដ៏ថ្លៃថ្នូរ! មនុស្សបែបនេះគឺថ្លៃថ្នូរ ប៉ុន្តែ តើភាពមានចិត្តសប្បុរសពិតជាថ្លៃថ្នូរបែបនេះដែរឬទេ? (ទេ។) ភាពមានចិត្តសប្បុរស គ្រាន់តែមានន័យថា គំនិតរបស់មនុស្សម្នាក់មិនសូវស្មុគស្មាញនោះទេ គឺសាមញ្ញគួរសម មិនបោកបញ្ឆោតឡើយ។ គេមានចិត្តទូលាយ និងមិនតឹងរ៉ឹងហួសហេតុចំពោះអ្នកដទៃ ហើយគេមិនគិតគូរពីការចំណេញ និងការខាតបង់ផ្ទាល់ខ្លួនឡើយ នៅពេលទាក់ទងជាមួយអ្នកដទៃ។ មានអ្នកដទៃប្រមាថគេ ហើយគេមានអារម្មណ៍អន់ចិត្តមួយរយៈ ប៉ុន្តែបន្ទាប់មក គេគិតថា៖ «ចោលវាទៅ» រួចក៏បណ្ដោយឱ្យរឿងនោះកន្លងផុតទៅ។ មានអ្នកដទៃជំពាក់លុយគេជាយូរមកហើយដោយមិនសង ហើយគេគិតពីរឿងនេះថា៖ «វាជារឿងគួរឱ្យខ្មាសអៀន ក្នុងការដាស់តឿនឱ្យគេសងលុយ។ ម្យ៉ាងវិញទៀត គេកំពុងជួបការលំបាក ហើយនៅពេលនោះ ខ្ញុំមានជីវភាពធូរធារជាងគេ។ ខ្ញុំបានឱ្យខ្ចី ហើយរឿងវាចប់ត្រឹមហ្នឹងទៅ។ ខ្ញុំគ្រាន់តែចាត់ទុកថា វាជាការជួយដល់អ្នកក្រីក្រចុះ»។ អ្នកឃើញទេ គេគិតដោយមានចិត្តទូលាយ និងអត់ឱនគួរសម។ ឧទាហរណ៍ នៅពេលដែលអ្នកដទៃយល់ច្រឡំលើគេ គេមិនប្រកាន់ ហើយក៏មិនការពារខ្លួនឯងដែរ។ នៅពេលដែលអ្នកដទៃវិនិច្ឆ័យគេ និងហៅគេថាល្ងង់ គេមិនខ្វល់ឡើយ។ នៅពេលបំពេញភារកិច្ចរបស់ខ្លួន គេមិនមានអារម្មណ៍ថាហត់នឿយនោះទេ ហើយធ្វើរឿងដែលអ្នកដទៃមិនព្រមធ្វើ។ មានអ្នកដទៃចំអកឱ្យគេ ដោយនិយាយថា៖ «អ្នកផ្សេងទៀតទាំងអស់កំពុងសម្រាក អ៊ីចឹងហេតុអ្វីបានជាអ្នកនៅតែធ្វើការ?» គេឆ្លើយតបថា៖ «តើមានខាតបង់អ្វីទៅ បើធ្វើការងារច្រើនជាងមុនបន្តិចនោះ? វាមិនធ្វើឱ្យខ្ញុំហត់នឿយនោះទេ។ តើការធ្វើការពិតជាអាចធ្វើឱ្យមនុស្សហត់នឿយខ្លាំងមែនទេ? បើអ្នកដទៃមិនធ្វើទេ ទុកឱ្យពួកគេនៅអ៊ីចឹងចុះ។ ដោយសារខ្ញុំអាចធ្វើបាន ខ្ញុំនឹងធ្វើបន្ថែមបន្តិចទៀត»។ គេមិនប្រកាន់ចំពោះរឿងបែបនេះទេ ហើយក៏ចុះដៃធ្វើការងារនោះទៅ។ គេមិនសូវប្រកាន់ច្រើនចំពោះការចំណេញ និងការខាតបង់ទេ ហើយគេក៏មិនសូវប្រកាន់ច្រើនចំពោះមុខមាត់ ឬឋានៈដែរ។ សូម្បីតែនៅពេលដែលគេខ្លួនឯងទទួលរងការខាតបង់ ក៏គេមិននិយាយពីវាដែរ។ នៅពេលដែលអ្នកដទៃជួបប្រទះការលំបាក គេចេញមុខជួយដោយស្ម័គ្រចិត្ត។ ការជួយរបស់គេ គឺគ្មានចេតនា និងគោលបំណងផ្ទាល់ខ្លួនឡើយ ហើយប្រសិនបើអ្នកដទៃចង់សងគុណគេវិញ គេមានអារម្មណ៍ថា ការជួយបន្តិចបន្តួចនេះមិនមែនជារឿងធំដុំនោះទេ ហើយវាជារឿងដែលគេគួរតែធ្វើ។ សូម្បីតែអ្នកដទៃមិនដឹងគុណចំពោះការជួយរបស់គេ បន្ទាប់ពីគេបានជួយរួចហើយក៏ដោយ ក៏គេមិនប្រកាន់ចំពោះរឿងបែបនេះដែរ។ នៅពេលដល់ពេលដែលត្រូវជួយអ្នកដទៃ គេនៅតែជួយដដែល។ តើមានមនុស្សបែបនេះច្រើនដែរឬទេ? (មិនច្រើនទេ។) មិនមានមនុស្សបែបនេះច្រើនទេ។ ទោះបីជាពួកគេមានចិត្តសប្បុរសក៏ដោយ ក៏ពួកគេមានព្រំដែនជាក់លាក់នៅក្នុងរបៀបដែលពួកគេប្រព្រឹត្តខ្លួនដែរ។ ឧទាហរណ៍ មនុស្សមួយចំនួនតែងតែចង់កេងចំណេញពីបុគ្គលបែបនេះ ដោយចាត់ទុកគេថាល្ងង់។ បន្ទាប់ពីកេងចំណេញរួច ពួកគេនិយាយពាក្យពីរោះៗមួយចំនួនដើម្បីលួងលោមគេ ហើយមួយសន្ទុះក្រោយមក ពួកគេក៏កេងចំណេញពីគេម្ដងទៀត។ នៅពេលដែលមនុស្សមានចិត្តសប្បុរសឃើញថា រឿងនេះនឹងមិនចេះចប់មិនចេះហើយ គេមិនប្រកាន់ មិនឈ្លោះប្រកែក ឬមិនវែកញែករកហេតុផលជាមួយពួកគេឡើយ។ នៅក្នុងចិត្តរបស់គេ គេដឹងថា មនុស្សបែបនេះមិនល្អទេ ហើយមិនស័ក្តិសមនឹងទាក់ទងជាមួយឡើយ ដូច្នេះ គេក៏ឈប់អើពើនឹងអ្នកទាំងនោះចាប់ពីពេលនោះមក។ ទោះជាយ៉ាងណាក៏ដោយ គេមិនវិនិច្ឆ័យអ្នកទាំងនោះនៅពីក្រោយខ្នងឡើយ។ យ៉ាងច្រើនបំផុត នៅពេលដែលមានអ្នកណាសួរអំពីមនុស្សប្រភេទនេះ គេនិយាយថា៖ «មនុស្សនោះគ្រាន់តែចូលចិត្តកេងចំណេញបន្តិចបន្តួចប៉ុណ្ណោះ»។ គេមិននិយាយបំប៉ោងរឿងទេ ហើយគេក៏មិនវិនិច្ឆ័យមនុស្សដោយភាពឆេវឆាវដែរ គេគ្រាន់តែនិយាយទៅតាមរឿងជាក់ស្ដែងនោះប៉ុណ្ណោះ។ ភាពជាមនុស្សរបស់មនុស្សដែលមានចិត្តសប្បុរស គឺពិតជាល្អគួរសម។ ចំណុចល្អរបស់ពួកគេ គឺពួកគេមិនសូវប្រកាន់ច្រើនចំពោះរឿងរ៉ាវនានាឡើយ។ ទោះពួកគេធ្វើអ្វីក៏ដោយ ពួកគេមិនធ្វើសកម្មភាពដោយផ្អែកលើភាពឆេវឆាវ អារម្មណ៍ ឬមនោសញ្ចេតនាឡើយ ពួកគេគ្រាន់តែធ្វើអ្វីដែលមនុស្សគួរធ្វើ និងបំពេញការទទួលខុសត្រូវដែលមនុស្សគួរតែបំពេញប៉ុណ្ណោះ។ នៅក្នុងរង្វង់នៃទំនាក់ទំនងធម្មតារវាងបុគ្គល ពួកគេធ្វើអ្វីដែលពួកគេគួរធ្វើ។ អ្វីក៏ដោយដែលពួកគេអាចធ្វើបាន ពួកគេព្យាយាមធ្វើវាឱ្យអស់ពីសមត្ថភាព ដោយខិតខំជួយអ្នកដទៃ ហើយពួកគេធ្វើដូច្នេះដោយស្មោះស្ម័គ្រ និងយ៉ាងយកចិត្តទុកដាក់។ អ្នកខ្លះក្នុងចំណោមពួកគេ សូម្បីតែរង្វាន់ក៏មិនស្វែងរកផង ដោយគិតថា៖ «ខ្ញុំគ្រាន់តែជួយយកអាសារប៉ុណ្ណោះ។ អ្នកមិនចាំបាច់មានអារម្មណ៍ថា អ្នកជំពាក់ខ្ញុំច្រើននោះទេ ហើយអ្នកក៏មិនចាំបាច់មានអារម្មណ៍ថា អ្នកមិនអាចសងគុណខ្ញុំបានជាដាច់ខាត ដោយសារតែអ្នកជំពាក់ខ្ញុំបន្តិចបន្តួចនេះ ដោយតែងតែធ្វើខ្លួនឱនលំទោន និងគោរពខ្ញុំជ្រុលនៅចំពោះមុខខ្ញុំនោះដែរ។ នោះជារឿងមិនចាំបាច់ទេ»។ បុគ្គលបែបនេះ មានភាពជាមនុស្សល្អបំផុតនៅក្នុងចំណោមមនុស្ស។ ពួកគេមិនមានល្បិចកលទេ ហើយពួកគេក៏មិនតឹងរ៉ឹងចំពោះអ្នកដទៃដែរ។ ពួកគេមានចិត្តកក់ក្ដៅ ហើយភាពជាមនុស្សរបស់ពួកគេមានផ្នែកដែលសប្បុរស។ ពួកគេធ្វើអ្វីក៏ដោយដែលពួកគេមានសមត្ថភាពអាចធ្វើបាន មិនសូវប្រកាន់ច្រើនចំពោះការចំណេញ និងការខាតបង់ផ្ទាល់ខ្លួន ហើយក៏មិនសូវខ្វល់ពីរង្វាន់ដែរ។ នេះគឺជាចំណុចល្អនៃភាពជាមនុស្ស។ ចូរអ្នករាល់គ្នាក្រឡេកមើលជុំវិញខ្លួន ហើយមើលថាតើនរណាមានចំណុចល្អបែបនេះ។ ប្រសិនបើបុគ្គលណាម្នាក់មានចរិតលក្ខណៈបែបនេះ នោះគេអាចចាត់ទុកថាជាមនុស្សល្អ ជាមនុស្សត្រឹមត្រូវ នៅក្នុងចំណោមមនុស្សជាតិដែលពុករលួយ។ គេមិនប្រកាន់ច្រើនចំពោះរឿងរ៉ាវ មិនមានល្បិចកល មិនតឹងរ៉ឹងចំពោះអ្នកដទៃ ហើយជួយអ្នកដទៃដោយមិនស្វែងរកផលចំណេញឡើយ។ ជាពិសេស គេចេះអត់ឱនចំពោះអ្នកដទៃ និងមានចិត្តទូលាយខ្លាំងណាស់នៅក្នុងការប្រព្រឹត្តខ្លួនរបស់គេ។ តើការមានចិត្តទូលាយខ្លាំង មានន័យដូចម្ដេច? វាមានន័យថា មិនប្រកាន់ច្រើនមិនចេះចប់មិនចេះហើយចំពោះរឿងកំប៉ិកកំប៉ុក និងមិនគុំកួននៅពេលដែលអ្នកដទៃកេងចំណេញពីគេ។ នេះហៅថាការមានចិត្តទូលាយ ហើយវាគឺជាចំណុចល្អដ៏ធំមួយនៃភាពជាមនុស្ស។ ភាពមានចិត្តសប្បុរស ក៏ជាចំណុចល្អមួយដែរ ហើយភាពមានចិត្តទូលាយ ក៏ជាចំណុចល្អមួយដូចគ្នា។ នេះគឺខុសពីអ្នកដែលមានចិត្តចង្អៀត ចូលចិត្តសង្ស័យ មានភាពរសើប និងមិនរឹងចចេស។ មនុស្សទាំងនេះប្រកាន់ច្រើនចំពោះរឿងកំប៉ិកកំប៉ុកមិនចេះចប់មិនចេះហើយ ឆាប់ខឹង ខឹងសន្ធោសន្ធៅ ធ្វើមុខស្ងួតគួរឱ្យខ្លាច មិនអើពើនឹងអ្នកណាដែលនិយាយទៅកាន់ពួកគេ ហើយមិនគិតអ្វីក្រៅពីរបៀបសងសឹកអ្នកដទៃឡើយ។ ទាំងនេះមិនមែនជារឿងដែលមនុស្សធម្មតាគួរតែមានឡើយ។ មនុស្សដែលមានចិត្តសប្បុរស មិនមានរឿងស្មុគស្មាញទាំងនោះនៅក្នុងគំនិតរបស់ពួកគេទេ ហើយពួកគេក៏មិនមានគំនិតសង្ស័យលើអ្នកដទៃដែរ។ អ្វីៗគ្រប់យ៉ាងនៅក្នុងចិត្តរបស់ពួកគេ គឺជាអ្វីដែលមនុស្សធម្មតាគួរតែមាន។ ជាពិសេស វាស្របទៅនឹងមនសិការ និងវិចារណញ្ញាណនៃភាពជាមនុស្ស ក៏ដូចជាស្របទៅនឹងស្ដង់ដានៃស្មារតីយុត្តិធម៌ និងសេចក្ដីសប្បុរសនៅក្នុងភាពជាមនុស្សផងដែរ។ នៅពេលដែលអ្នកទាក់ទងជាមួយពួកគេ អ្នកមានអារម្មណ៍ថាស្រួលចិត្តខ្លាំងណាស់ ហើយអ្នកមានអារម្មណ៍ថារឿងរ៉ាវគឺសាមញ្ញណាស់ គឺមិនមានរឿងរំខានច្រើននោះទេ ហើយអ្នកមិនចាំបាច់ប្រុងប្រយ័ត្នចំពោះអ្វីឡើយ។ អ្នកមិនចាំបាច់ស្មានពីគំនិតរបស់ពួកគេ ឬទាយចុះទាយឡើងនោះទេ។ សូម្បីតែអ្នកធ្វើឱ្យពួកគេឈឺចាប់ដោយអចេតនាក៏ដោយ ក៏អ្នកមិនចាំបាច់បារម្ភពីផលវិបាកអ្វីដែរ ហើយជាការពិតណាស់ អ្នកក៏មិនចាំបាច់ទទួលរងផលវិបាកអ្វីដែរ។ វាអាចទៅរួចដែលថានៅពេលអ្នកខឹង អ្នកមានភាពឆេវឆាវ ហើយស្រែកគំហកពាក្យសម្ដីធ្ងន់ៗមួយចំនួនដាក់ពួកគេ ហើយនៅពេលនោះ ពួកគេក៏ឈ្លោះប្រកែក និងតវ៉ាជាមួយអ្នកដែរ ប៉ុន្តែបន្ទាប់ពីការឈ្លោះប្រកែកគ្នារួច ពួកគេមិនគុំកួនឡើយ ហើយពួកគេក៏មិនប្រើល្បិចប្រឆាំង ឬសងសឹកអ្នកដែរ។ អ្នកមិនចាំបាច់បារម្ភថា ប្រសិនបើពួកគេទទួលបានឋានៈ ពួកគេនឹងធ្វើឱ្យអ្នកមានការលំបាក ឬចាប់កំហុសតូចតាចរបស់អ្នកនោះទេ ហើយអ្នកក៏មិនចាំបាច់បារម្ភថា ពួកគេនឹងរករឿងអ្នកអ្នកដោយគ្មានហេតុផលនោះដែរ។ ពួកគេមិនមានរឿងបែបនេះនៅក្នុងខ្លួនពួកគេទេ ពួកគេគ្រាន់តែសាមញ្ញបែបនេះឯង។ ពួកគេច្បាស់ជាមិនបន្តប្រកាន់ទោសអ្នកចាប់ពីពេលនោះមកឡើយ។ ពេលរឿងនោះចប់ គឺចប់ហើយ។ ក្រោយមក នៅពេលដែលពួកគេនិយាយជាមួយអ្នក ពួកគេនៅតែប្រព្រឹត្តចំពោះអ្នកជាធម្មតា។ សូម្បីតែពួកគេខឹងនៅពេលនោះ ហើយបានឈ្លោះប្រកែកជាមួយអ្នកក៏ដោយ ក៏ពួកគេមិនគុំកួននឹងអ្នកនៅពេលក្រោយដែរ។ ពួកគេដឹងថា អ្នកគ្រាន់តែនិយាយពាក្យសម្ដីខឹងសម្បាមួយចំនួនប៉ុណ្ណោះ ហើយពួកគេអាចយល់ពីវាបាន៖ «តើមានអ្នកណាដែលមិននិយាយពាក្យសម្ដីធ្ងន់ៗខ្លះនៅពេលដែលពួកគេខឹងនោះ? វាមិនមែនជាចេតនាទេ។ ម្យ៉ាងវិញទៀត មនុស្សគ្រប់រូបសុទ្ធតែមាននិស្ស័យពុករលួយ មនុស្សគ្រប់រូបសុទ្ធតែមានពេលដែលពួកគេមានអារម្មណ៍មិនល្អ ហើយមនុស្សគ្រប់រូបសុទ្ធតែមានភាពឆេវឆាវ។ ក្រោយមក ដរាបណាមនុស្សគ្រប់គ្នាស្ងប់ចិត្ត ទទួលស្គាល់កំហុសរបស់ខ្លួន ហើយឆ្លុះបញ្ចាំងពីការពិតដែលថា ពួកគេបានបញ្ចេញឱ្យឃើញនិស្ស័យពុករលួយ និងមិនបានប្រព្រឹត្តតាមគោលការណ៍ នោះវាមិនអីទេ»។ ពួកគេនឹងអភ័យទោសឱ្យអ្នក ខុសពីមនុស្សអាក្រក់ ដែលតាមយាយីអ្នកមិនឈប់ឈរ ហើយនឹងមិនឈប់ឡើយ រហូតទាល់តែពួកគេបំផ្លាញអ្នក។ ជាទូទៅ មនុស្សដែលមានចិត្តសប្បុរស មិនមានចិត្តចង់សងសឹកឡើយ។ ប្រសិនបើអ្នកធ្វើអ្វីមួយដែលធ្វើឱ្យពួកគេទើសចិត្ត ជួនកាលពួកគេអាចនឹងស្អប់អ្នក ប៉ុន្តែពួកគេច្បាស់ជាមិនបំពានសីលធម៌នៃភាពជាមនុស្ស ហើយប្រើមធ្យោបាយដ៏ថោកទាបដើម្បីធ្វើបាបអ្នកឡើយ។ ទោះបីជាពួកគេមាននិស្ស័យពុករលួយ ហើយអាចនិយាយ ឬធ្វើរឿងមួយចំនួនដោយផ្អែកលើនិស្ស័យពុករលួយទាំងនោះក៏ដោយ ដូចជាការលើកឡើងពីកំហុសដែលអ្នកធ្លាប់បានធ្វើកាលពីអតីតកាល ឬលួសកាត់អ្នកជាដើម ក៏ពួកគេមិនប្រឌិតរឿងឡើងទាំងគ្មានមូលដ្ឋាន ឬប្រើអំណាចដែលពួកគេមាន ដើម្បីវាយប្រហារ ឬសងសឹកអ្នកឡើយ។ សូម្បីតែពួកគេចង់វាយប្រហារ ឬសងសឹកអ្នក ហើយពួកគេមាននិស្ស័យពុករលួយប្រភេទនេះក៏ដោយ ដោយសារតែភាពជាមនុស្សរបស់ពួកគេមានចំណុចល្អនៃភាពមានចិត្តសប្បុរស នៅពេលដែលពួកគេចង់សងសឹក ពួកគេនឹងទប់ខ្លួន ហើយពួកគេនឹងអាចរក្សារឿងរ៉ាវឱ្យស្ថិតក្នុងព្រំដែនដ៏ត្រឹមត្រូវ។ ប្រសិនបើមនុស្សពុករលួយដែលមានអំណាចនៅតែអាចសម្រេចបានដល់កម្រិតនេះ វាគឺជារឿងគួរឱ្យសរសើរណាស់ទៅហើយ។ មនុស្សភាគច្រើន ប្រសិនបើពួកគេមិនមានចំណុចល្អនេះទេ ពួកគេមិនអាចសម្រេចបានសូម្បីតែកម្រិតនៃការទប់ខ្លួននេះ ហើយមិនអាចទប់ខ្លួនមិនឱ្យវាយប្រហារ និងសងសឹកអ្នកដទៃបានឡើយ។

ការសម្ដែងចេញ ឬការបង្ហាញឱ្យឃើញនូវភាពមានចិត្តសប្បុរស គឺជាចំណុចល្អនៃភាពជាមនុស្ស។ ចំណុចល្អនៃភាពជាមនុស្សនេះ នឹងទប់ ឬជំរុញមនុស្សក្នុងកម្រិតដ៏ធំមួយ ដោយធ្វើឱ្យពួកគេអាចគ្រប់គ្រង និងទប់ខ្លួនបានក្នុងកម្រិតណាមួយ នៅពេលដែលនិស្ស័យពុករលួយរបស់ពួកគេត្រូវបានបញ្ចេញឱ្យឃើញ។ ប្រសិនបើមនុស្សដែលមានចិត្តសប្បុរសបែបនេះ គឺជាអ្នកដែលមានការយល់ដឹងខាងវិញ្ញាណ ដែលអាចយល់ពីសេចក្ដីពិត និងទទួលយកសេចក្ដីពិតបាន នោះចំណុចល្អនៃភាពជាមនុស្សរបស់គេនេះ អាចធ្វើឱ្យគេប្រកាន់ខ្ជាប់កាន់តែតឹងរ៉ឹងចំពោះគោលការណ៍សេចក្ដីពិត នៅពេលមើលមនុស្ស និងរឿងរ៉ាវ ព្រមទាំងនៅពេលប្រព្រឹត្តខ្លួន និងធ្វើសកម្មភាព តើមែនទេ? (មែនហើយ។) ផ្ទុយទៅវិញ មនុស្សដែលមានល្បិចកល គឺរឹតតែមានល្បិចកលខ្លាំងជាងនេះទៅទៀត ហើយខុសពីមនុស្សដែលមានចិត្តសប្បុរស។ បន្ទាប់ពីបានធ្វើរឿងអាក្រក់រួច គេមិនត្រឹមតែមិនឆ្លុះបញ្ចាំងមើលខ្លួនឯងប៉ុណ្ណោះទេ ប៉ុន្តែគេថែមទាំងបង្កើនការធ្វើខុសរបស់គេកាន់តែខ្លាំង ហើយបន្តធ្វើវាទាល់តែដល់ទីបញ្ចប់ទៀតផង។ នេះធ្វើឱ្យគេក្លាយជាអារក្ស ដែលផ្ទុយស្រឡះពីគោលការណ៍ដែលមនុស្សមានចិត្តសប្បុរសប្រព្រឹត្តតាម។ ឧទាហរណ៍ ប្រសិនបើបុគ្គលណាម្នាក់ជាមនុស្សដែលមានចិត្តសប្បុរស ហើយមានចំណុចល្អនៃភាពជាមនុស្សនេះ នោះនៅពេលឈ្លោះប្រកែកជាមួយអ្នក គេនឹងនិយាយដោយផ្អែកលើការពិត។ គេនឹងមិននិយាយបំប៉ោងរឿង ប្រឌិតរឿងអវិជ្ជមានមួយចំនួនអំពីអ្នកទាំងគ្មានមូលដ្ឋាន ឬបរិហារកេរ្តិ៍អ្នក និងប្រមាថដល់សេចក្ដីទៀងត្រង់របស់អ្នក ដោយសារតែគេខឹងនឹងអ្នកឡើយ។ គេច្បាស់ជាមិនធ្វើរឿងបែបនេះដាច់ខាត។ នៅពេលឈ្លោះប្រកែកជាមួយអ្នក គេអាចនឹងបញ្ចេញឱ្យឃើញនូវនិស្ស័យក្រអឺតក្រទម ឬកាចសាហាវ ប៉ុន្តែពាក្យសម្ដីដែលគេនិយាយ ពិតជាត្រូវបានទប់ដោយមនសិការ វិចារណញ្ញាណ និងភាពជាមនុស្សដ៏សប្បុរសរបស់គេ។ តាមរបៀបនេះ នៅក្នុងកម្រិតណាមួយ ទំហំនៃការធ្វើឱ្យអ្នកឈឺចាប់ ត្រូវបានកាត់បន្ថយ។ ទោះជាយ៉ាងណាក៏ដោយ មនុស្សអាក្រក់ខ្វះទិដ្ឋភាពនៃភាពមានចិត្តសប្បុរសក្នុងភាពជាមនុស្ស។ តើមនុស្សអាក្រក់ឈ្លោះប្រកែកគ្នាយ៉ាងដូចម្ដេច? «នាងឯងជាស្រីសំផឹង ជាស្រីពេស្យា! អញជេរប្រមាថដល់ដូនតាឯង៨ជំនាន់ ហើយដាក់បណ្ដាសាដល់ដូនតាឯង៨ជំនាន់!» ពួកគេនឹងនិយាយពាក្យសម្ដីធ្ងន់ៗ និងពាក្យព្យាបាទគ្រប់ប្រភេទ។ នេះហើយជាលក្ខណៈរបស់មនុស្សអាក្រក់ ចរិតលក្ខណៈរបស់ពួកគេគឺថោកទាបណាស់។ មនុស្សមួយចំនួនដែលមានចរិតលក្ខណៈថោកទាប មិនជេរប្រមាថដោយផ្អែកលើការពិតឡើយ។ ហេតុអ្វីបានជាពួកគេមិនផ្អែកលើការពិត? ពីព្រោះពួកគេខ្វះមនសិការ ហើយមិនបំពេញតាមស្ដង់ដានៃមនសិការឡើយ។ នៅពេលដែលពួកគេជេរប្រមាថអ្នកដទៃ ពួកគេមិនត្រូវបានរឹតត្បិតដោយមនសិការរបស់ពួកគេឡើយ។ ពួកគេជេរប្រមាថដោយមិនគិតគូរ ដោយនិយាយពាក្យជេរប្រមាថអ្វីក៏ដោយដែលផុសឡើងក្នុងគំនិតរបស់ពួកគេ។ ពាក្យសម្ដីអ្វីក៏ដោយដែលអាចបញ្ចេញសេចក្ដីស្អប់របស់ពួកគេ ធ្វើឱ្យដួងចិត្តរបស់អ្នកឈឺចាប់យ៉ាងខ្លាំង និងធ្វើឱ្យអ្នកខឹងរហូតដល់ឆ្កួតបាន នោះគឺជាពាក្យសម្ដីដែលពួកគេនឹងនិយាយហើយ។ ការជេរប្រមាថរបស់ពួកគេ អាចធ្វើឱ្យអ្នកខឹងស្ទើរតែស្លាប់បាន។ មនុស្សបែបនេះគ្មានសេចក្ដីសប្បុរសនៅក្នុងចិត្តរបស់ពួកគេទេ ហើយពោរពេញទៅដោយការព្យាបាទ។ អ្វីដែលមនុស្សអាក្រក់បញ្ចេញឱ្យឃើញ ជាចម្បងគឺភាពក្រអឺតក្រទម និងភាពកាចសាហាវ ដែលជានិស្ស័យទាំង២ប្រភេទនេះ។ ជាសារជាតិ ពាក្យសម្ដីដែលពួកគេជេរប្រមាថ គឺមានផ្ទុកនូវបណ្ដាសា ពោរពេញទៅដោយការព្យាបាទរបស់សាតាំង និងមានថាមពលបំផ្លិចបំផ្លាញគ្រប់គ្រាន់។ ពួកគេថែមទាំងអាចជេរប្រមាថដោយពាក្យបណ្ដាសាដ៏មានគំនុំព្យាបាទបំផុតទៀតផង។ ប្រសិនបើអ្នកមានភាពជាមនុស្ស ឬប្រសិនបើភាពជាមនុស្សរបស់អ្នកមានចិត្តសប្បុរស នោះអ្នកមិនអាចនិយាយពាក្យជេរប្រមាថបែបនេះបានឡើយ លើសពីនេះទៅទៀត អ្នកមិនអាចប្រឌិតរឿងឡើងទាំងគ្មានមូលដ្ឋានបានទេ។ នេះគឺដោយសារតែអ្នកមានស្មារតីនៃមនសិការ ហើយអ្នកប្រកបដោយភាពមានវិចារណញ្ញាណ ហើយទិដ្ឋភាពនៃការមានចរិតស្លូតបូត និងមានចិត្តសប្បុរសនៅក្នុងមនសិការរបស់អ្នក បានទប់ និងគ្រប់គ្រងអ្នកយ៉ាងខ្លាំង ដែលធ្វើឱ្យអ្នកមិនអាចនិយាយពាក្យជេរប្រមាថបែបនេះបានឡើយ។ នៅពេលដែលមានគេជេរប្រមាថអ្នក អ្នកមានអារម្មណ៍ខឹង ហើយចង់ជេរប្រមាថដល់ដូនតាគេ៨ជំនាន់ និងដាក់បណ្ដាសាគេ ដោយនិយាយថា គេគួរតែធ្លាក់នរក ប៉ុន្តែអ្នកគិតពិចារណាថា៖ «តើខ្ញុំមានសិទ្ធិអ្វីទៅដាក់បណ្ដាសាគេនោះ? ខ្ញុំមិនមែនជាព្រះជាម្ចាស់ទេ ហើយខ្ញុំក៏មិនមែនជាអ្នកសម្រេចចុងក្រោយដែរ»។ អ្នកក៏ចង់ជេរប្រមាថគេតបវិញដោយពាក្យអសុរោះដែរ ប៉ុន្តែអ្នកគិតពិចារណាថា៖ «ប្រសិនបើខ្ញុំប្រើពាក្យអសុរោះ សូម្បីតែខ្ញុំខ្លួនឯងក៏មានអារម្មណ៍ខ្ពើមរអើមដែរ ចុះទម្រាំមនុស្សជុំវិញខ្លួនខ្ញុំ តើពួកគេនឹងគិតយ៉ាងណាពីខ្ញុំ? តើនោះមិនមានន័យថា ខ្ញុំគ្មានសេចក្ដីទៀងត្រង់ ឬសេចក្ដីថ្លៃថ្នូរទេឬអី? តើខ្ញុំមិនកំពុងតែធ្វើខ្លួនដូចជាស្រីមាត់ឆៅទេឬអី? ខ្ញុំនឹងមិនធ្វើជាមនុស្សប្រភេទនោះឡើយ»។ អ្នកមិនអាចដាច់ចិត្តជេរប្រមាថគេបានឡើយ។ ដូច្នេះ ក្នុងកម្រិតដ៏ធំមួយ ការនិយាយស្ដីរបស់អ្នកត្រូវបានទប់ ហើយអ្វីដែលអ្នកអាចដាច់ចិត្តនិយាយចេញមក គឺមានកម្រិតខ្លាំងណាស់។ យ៉ាងច្រើនបំផុត អ្នកប្រហែលជានិយាយថា៖ «អ្នកគឺជាសាតាំង និស្ស័យពុករលួយរបស់អ្នកគឺធ្ងន់ធ្ងរណាស់ អ្នកមិនអាចសម្រេចបានសេចក្ដីសង្គ្រោះទេ ហើយព្រះជាម្ចាស់មិនសព្វព្រះហឫទ័យនឹងអ្នកឡើយ»។ អ្នកប្រហែលជាអាចនិយាយរឿងបែបនេះបានយ៉ាងច្រើនបំផុតតែពីរបីម៉ាត់ប៉ុណ្ណោះ ប៉ុន្តែបន្ទាប់មក អ្នកគិតពិចារណាថា៖ «តើព្រះជាម្ចាស់មិនសព្វព្រះហឫទ័យនឹងនរណាម្នាក់ឬអត់ មិនមែនស្រេចតែលើខ្ញុំជាអ្នកសម្រេចទេ» ដូច្នេះ អ្នកខ្វះភាពជឿជាក់នៅពេលដែលអ្នកនិយាយបែបនោះ។ នៅពេលដែលមានគេជេរប្រមាថអ្នក និងដាក់បណ្ដាសាអ្នក ដោយប្រាប់ឱ្យអ្នកធ្លាក់ទៅនរកជាន់ទី១៨ អ្នកគិតក្នុងចិត្តថា៖ «ការដាក់បណ្ដាសានរណាម្នាក់ ដោយប្រាប់ឱ្យគេធ្លាក់ទៅនរកជាន់ទី១៨ ពាក្យសម្ដីទាំងនោះគឺធ្ងន់ធ្ងរពេកហើយ! ខ្ញុំមិនអាចនិយាយរឿងបែបនោះបានទេ។ ខ្ញុំត្រូវតែប្រើពាក្យសម្ដីឱ្យទន់ភ្លន់ជាងនេះ!»។ ហេតុអ្វីបានជាអ្នកអាចមានគំនិតទាំងនេះបាន? ពីព្រោះអ្វីដែលមាននៅក្នុងភាពជាមនុស្សរបស់អ្នក គឺខុសពីអ្វីដែលមាននៅក្នុងភាពជាមនុស្សរបស់មនុស្សអាក្រក់។ ប្រសិនបើអ្នកមានចិត្តសប្បុរស និងមានចរិតស្លូតបូត ហើយអ្នកមានមនសិការ និងវិចារណញ្ញាណ នោះពាក្យសម្ដីដែលអ្នកនិយាយ នឹងប្រកបដោយវិចារណញ្ញាណណាស់។ នៅក្នុងព្រំដែននៃមនសិការរបស់អ្នក អ្នកប្រហែលជានិយាយពាក្យសម្ដីខឹងសម្បាមួយចំនួន ឬភ្លាត់មាត់និយាយពាក្យអសុរោះខ្លះ ប៉ុន្តែបន្ទាប់ពីនិយាយរួច អ្នកខ្លួនឯងមានអារម្មណ៍មិនស្រួលក្នុងចិត្តយ៉ាងខ្លាំង ហើយមិនបានធ្វើឱ្យអ្នកម្ខាងទៀតឈឺចាប់ពិតប្រាកដឡើយ។ ពាក្យសម្ដីរបស់អ្នកខ្វះថាមពលបំផ្លិចបំផ្លាញ។ មនុស្សអាក្រក់កាន់តែត្រេកអរ នៅពេលដែលពួកគេជេរប្រមាថអ្នកដទៃកាន់តែខ្លាំង ចំណែកឯអ្នកវិញ កាន់តែមានអារម្មណ៍មិនល្អ នៅពេលដែលអ្នកជេរប្រមាថអ្នកដទៃកាន់តែខ្លាំង។ អ្នកគិតក្នុងចិត្តថា៖ «ចោលវាទៅ ការបន្ទាបខ្លួនឱ្យស្មើនឹងមនុស្សដែលមានចរិតលក្ខណៈដ៏ថោកទាប និងអាក្រក់បែបនេះ គឺគ្មានតម្លៃ និងគ្មានន័យអ្វីឡើយ។ ខ្ញុំនឹងមិនឈ្លោះប្រកែកជាមួយគេទៀតទេ»។ ការឈ្លោះប្រកែកជាមួយមនុស្សអាក្រក់ គឺគ្មានប្រសិទ្ធភាពទាល់តែសោះ ដូចជាការព្យាយាមនិយាយអំពីសេចក្ដីពិតជាមួយសាតាំងអ៊ីចឹង។ មិនចាំបាច់ឈ្លោះប្រកែក ឬប្រកាន់ច្រើនចំពោះរឿងរ៉ាវជាមួយពួកគេឡើយ។ គ្រាន់តែនៅឱ្យឆ្ងាយពីមនុស្សបែបនេះទៅនៅថ្ងៃក្រោយ។ តើអ្នកនឹងគិតចង់ធ្វើបាបពួកគេដែរឬទេ? តើអ្នកនឹងគិតចង់សងសឹកពួកគេ ហើយរកឱកាសដើម្បីប្រដៅពួកគេដែរឬទេ? អ្នកមិនមានចិត្តឃោរឃៅបែបនោះទេ។ អ្នកគ្រាន់តែបន្តប្រាប់ខ្លួនឯងថា៖ «ចោលវាទៅ។ ការជេរប្រមាថពីរបីម៉ាត់ពីពួកគេ មិនបានធ្វើឱ្យខ្ញុំខាតបង់អ្វីឡើយ ខ្ញុំនឹងមិនប្រកាន់ច្រើនជាមួយពួកគេទេ»។ មនុស្សមួយចំនួនថែមទាំងលួងលោមខ្លួនឯង ដោយនិយាយថា៖ «ទោះជាយ៉ាងណាក៏ដោយ ព្រះជាម្ចាស់មិនបានដាក់បណ្ដាសាខ្ញុំទេ។ បណ្ដាសារបស់ពួកគេគ្មានឥទ្ធិពលអ្វីឡើយ»។ តាមពិត ដោយសារតែអ្នកមានមនសិការ និងវិចារណញ្ញាណ ហើយអ្នកមានចិត្តសប្បុរស និងមានចរិតស្លូតបូតនៅក្នុងភាពជាមនុស្សរបស់អ្នក ទើបអ្នកមិនអាចនិយាយពាក្យជេរប្រមាថទាំងនោះបាន។ អ្នកយល់ថាពាក្យទាំងនោះកខ្វក់ និងគួរឱ្យអាប់ឱន។ ប្រសិនបើពាក្យទាំងនោះចេញពីមាត់របស់អ្នក អ្នកនឹងមានអារម្មណ៍ថា វាផ្ទុយពីមនសិការរបស់អ្នក។ ជាពិសេស នៅពេលនិយាយដល់ការប្រឌិតរឿង ឬរឿងដែលគ្មានមូលដ្ឋាន អ្នករឹតតែមិនអាចនិយាយវាបានទៅទៀត។ ការដែលមិនអាចនិយាយវាបាន គឺជាការការពារមួយសម្រាប់អ្នក។ ពាក្យសម្ដីរបស់ពួកគេមានអានុភាពបំផ្លិចបំផ្លាញយ៉ាងខ្លាំង ហើយបានធ្វើឱ្យអ្នកឈឺចាប់។ នេះគឺជាអំពើអាក្រក់របស់ពួកគេ។ តើអំពើអាក្រក់នេះកើតឡើងដោយរបៀបណា? គឺដោយសារតែភាពជាមនុស្សរបស់ពួកគេមានផ្ទុកនូវលក្ខណៈដ៏ថោកទាប។ នៅពេលដែលពួកគេមានជម្លោះ ឬការឈ្លោះប្រកែកជាមួយអ្នក និស្ស័យពុករលួយរបស់ពួកគេរីកធំឡើងដោយគ្មានព្រំដែន ហើយពួកគេអាចជេរប្រមាថអ្នកតាមអំពើចិត្ត។ ពួកគេមានចរិតលក្ខណៈដ៏ថោកទាបប្រភេទនេះ ដូច្នេះ ជាធម្មតា ពួកគេបញ្ចេញឱ្យឃើញនូវនិស្ស័យពុករលួយ។ ផ្ទុយទៅវិញ ប្រសិនបើអ្នកជាមនុស្សដែលមានចិត្តសប្បុរស និងមានចរិតស្លូតបូត ព្រមទាំងមានមនសិការ វិចារណញ្ញាណ និងភាពជាមនុស្ស នោះនៅក្នុងស្ថានភាពបែបនេះ អ្នកមិនត្រឹមតែមិនបញ្ចេញនិស្ស័យពុករលួយរបស់អ្នកប៉ុណ្ណោះទេ ប៉ុន្តែភាពជាមនុស្សរបស់អ្នក នឹងទប់ការបង្ហាញឱ្យឃើញនូវនិស្ស័យពុករលួយរបស់អ្នកក្នុងកម្រិតដ៏ធំមួយ។ នេះមានប្រយោជន៍យ៉ាងខ្លាំងសម្រាប់អ្នក។ មើលពីសំបកក្រៅ ហាក់ដូចជាអ្នកទទួលរងការខាតបង់ ស្ថិតក្នុងស្ថានភាពចាញ់ប្រៀបគេ ហើយមិនអាចឈ្នះពួកគេក្នុងការឈ្លោះប្រកែកគ្នា ដោយក្លាយជាទីសើចចំអករបស់អ្នកដទៃ។ តាមពិត ភាពជាមនុស្សរបស់អ្នកបានការពារអ្នក ដោយរារាំងអ្នកមិនឱ្យប្រព្រឹត្តអំពើអាក្រក់ មិនឱ្យធ្វើរឿងដែលព្រះជាម្ចាស់មិនសព្វព្រះហឫទ័យ ឬមិនឱ្យនិយាយពាក្យសម្ដីដែលព្រះជាម្ចាស់មិនសព្វព្រះហឫទ័យ។ តាមរបៀបនេះ តើវាមិនបានការពារអ្នកក្នុងកម្រិតណាមួយទេឬអី? (មែនហើយ។) ចំណុចល្អនៃភាពជាមនុស្សនេះ បានការពារអ្នកក្នុងកម្រិតដ៏ធំមួយ ដោយរារាំងអ្នកមិនឱ្យបន្តធ្វើរឿងដែលព្រះជាម្ចាស់មិនសព្វព្រះហឫទ័យ ឬស្អប់ខ្ពើម ឬមិនឱ្យនិយាយពាក្យសម្ដីដែលព្រះជាម្ចាស់ស្អប់ខ្ពើម និងថ្កោលទោស នៅពេលបញ្ចេញឱ្យឃើញនូវនិស្ស័យពុករលួយ។ ទោះបីជានេះមិនត្រូវបានចាត់ទុកថាជាអំពើល្អក៏ដោយ ក៏យ៉ាងហោចណាស់ អ្នកមិនបានប្រព្រឹត្តអំពើអាក្រក់ដែរ។ អ្វីដែលអ្នកបានធ្វើនៅក្នុងស្ថានភាពនេះ នឹងមិនត្រូវបានថ្កោលទោសឡើយ ហើយអ្នកនឹងមិនត្រូវបានដាក់ទោសចំពោះរឿងនេះទេ។ ផ្ទុយទៅវិញ មនុស្សអាក្រក់មិនត្រឹមតែត្រូវបានថ្កោលទោសប៉ុណ្ណោះទេ ប៉ុន្តែថែមទាំងត្រូវបានដាក់ទោសចំពោះរឿងដែលពួកគេធ្វើនៅក្រោមការត្រួតត្រានៃចរិតលក្ខណៈដ៏ថោកទាបរបស់ពួកគេទៀតផង។ ពួកគេនឹងត្រូវទទួលរងផលវិបាក និងទទួលខុសត្រូវ។ ដូច្នេះ មនុស្សដែលមានចំណុចល្អផ្សេងៗនៅក្នុងភាពជាមនុស្សរបស់ពួកគេ អាចមើលទៅហាក់ដូចជាបាត់បង់មុខមាត់ ឋានៈ និងសេចក្ដីថ្លៃថ្នូរនៅក្នុងរឿងមួយចំនួន ហើយជាពិសេសបាត់បង់ឱកាសក្នុងការចេញមុខវែកញែករកហេតុផលរបស់ពួកគេ ប៉ុន្តែនេះមិនមែនជាការទទួលរងការខាតបង់ឡើយ។ មនុស្សមួយចំនួននិយាយថា៖ «ប្រសិនបើវាមិនមែនជាការទទួលរងការខាតបង់ទេ តើវាមានន័យថាជាការកេងចំណេញឬ?»។ វាមិនអាចវាស់វែងក្នុងន័យនៃការទទួលរងការខាតបង់ ឬការកេងចំណេញបានឡើយ។ ដូច្នេះ តើវាគួរត្រូវបានវាស់វែងដោយរបៀបណា? វាគួរត្រូវបានវាស់វែងបែបនេះ៖ ការទទួលរងការខាតបង់នៅក្នុងស្ថានភាពណាមួយ មិនមែនជារឿងសំខាន់នោះទេ អ្វីដែលសំខាន់គឺថា អ្នកអាចទទួលបានអត្ថប្រយោជន៍ពីវា។ នៅក្នុងស្ថានភាពនេះ គឺចំណុចល្អនៃភាពជាមនុស្សរបស់អ្នកហើយ ដែលបានការពារអាកប្បកិរិយារបស់អ្នក ដោយរារាំងអ្នកមិនឱ្យប្រព្រឹត្តអំពើអាក្រក់ និងធានាថាអ្នកមិនត្រូវបានព្រះជាម្ចាស់ថ្កោលទោស។ តើនេះមិនមែនជាការទទួលបានអត្ថប្រយោជន៍ទេឬអី? ឥឡូវនេះ អ្នកមិនអាចទទួលរងការដាក់ទោសជាលទ្ធផលនៃការប្រព្រឹត្តអំពើអាក្រក់បានឡើយ។ តើនេះមិនមែនជារឿងល្អសម្រាប់អ្នកទេឬអី? (មែនហើយ។) ទោះបីជាអ្វីដែលអ្នកបានធ្វើនោះ មិនមែនជាអំពើល្អដែលអ្នកបានផ្ដួចផ្ដើមធ្វើដោយខ្លួនឯង ហើយក៏មិនមែនជាសកម្មភាពដែលអ្នកបានធ្វើដោយសកម្ម ដើម្បីប្រកាន់ខ្ជាប់នូវគោលការណ៍សេចក្ដីពិតក៏ដោយ ប៉ុន្ដែបើពិនិត្យពីគុណសម្បត្តិខាងភាពជាមនុស្សរបស់អ្នក អ្នកបានធ្វើអ្វីមួយដែលមិនបំពានលើគោលការណ៍សេចក្ដីពិតទេ។ តាមរបៀបនេះ អ្នកត្រូវបានការពារ។ ទោះបីជាវានឹងមិនត្រូវបានចងចាំក៏ដោយ ក៏យ៉ាងហោចណាស់ វាមិនត្រូវបានថ្កោលទោសដែរ។ ដូច្នេះ អ្នកមិនចាំបាច់ទទួលខុសត្រូវ ឬទទួលរងការដាក់ទោសអ្វីឡើយ។ តើនេះមិនមែនជារឿងល្អទេឬអី? (មែនហើយ។) នៅក្នុងដំណើរនៃការដើរតាមព្រះជាម្ចាស់ មិនថាអ្វីដែលអ្នកធ្វើស្របទៅនឹងសេចក្ដីពិត ឬយ៉ាងណានោះទេ ហើយមិនថាព្រះជាម្ចាស់ទតមើលរឿងនេះយ៉ាងណានោះទេ យ៉ាងហោចណាស់ អ្នកមានមនសិការជ្រះថ្លា។ សូម្បីតែព្រះជាម្ចាស់មិនចងចាំវាក៏ដោយ ក៏យ៉ាងហោចណាស់ អ្នកគួរតែជៀសវាងកុំឱ្យត្រូវបានព្រះជាម្ចាស់ថ្កោលទោស ឬធ្វើឱ្យព្រះជាម្ចាស់ស្អប់អ្នកឡើយ។ នេះគឺជាគោលការណ៍ជាមូលដ្ឋានបំផុតដែលអ្នកគួរតែធ្វើតាម។ តើចំណុចល្អនៃភាពជាមនុស្ស មិនមានសារៈសំខាន់ខ្លាំងចំពោះមនុស្សទេឬអី? (មែនហើយ។) ដូច្នេះ កុំតែងតែមានអារម្មណ៍ថាមិនសុខចិត្ត គ្រាន់តែដោយសារតែអ្នកគិតថា ការមានចំណុចល្អនៃភាពជាមនុស្សមួយចំនួន ធ្វើឱ្យអ្នកមិនសូវមានគេចូលចិត្តនៅក្នុងចំណោមមនុស្ស អ្នកនឹងតែងតែបាត់បង់ឱកាសក្នុងការកេងចំណេញ ឬទទួលបានផលប្រយោជន៍ ហើយផលចំណេញទាំងអស់នឹងត្រូវអ្នកដទៃយកអស់ ខណៈដែលអ្នកនឹងតែងតែជាអ្នកដែលទទួលរងការខាតបង់នោះឡើយ។ តើការទទួលរងការខាតបង់ មានអ្វីអាក្រក់ទៅ? យ៉ាងហោចណាស់ អ្វីដែលអ្នកកំពុងសោយសុខ គឺជាអ្វីដែលព្រះជាម្ចាស់បានប្រទានដល់អ្នកតាំងពីដើមដំបូងមក ហើយអ្នកមិនបានយកអ្វីដែលជារបស់អ្នកដទៃឡើយ។ ប្រសិនបើអ្នកកេងចំណេញ នោះគឺជារឿងមិនត្រឹមត្រូវទេ វាមានន័យថា អ្នកបានយកចំណែករបស់អ្នកដទៃហើយ។ ប្រសិនបើអ្នកយកអ្វីដែលមិនមែនជារបស់អ្នក អ្នកនឹងត្រូវបានព្រះជាម្ចាស់ថ្កោលទោស។ មនុស្សមិនគួរធ្វើរឿងដែលព្រះជាម្ចាស់ថ្កោលទោសឡើយ។ មនុស្សមួយចំនួននិយាយថា៖ «ខ្ញុំមិនដឹងថា ខ្ញុំគួរធ្វើសកម្មភាពបែបណា ដែលនឹងត្រូវបានព្រះជាម្ចាស់ចងចាំនោះទេ»។ ប៉ុន្តែ តើអ្នកដឹងទេថាសកម្មភាពណាខ្លះដែលត្រូវបានព្រះជាម្ចាស់ថ្កោលទោស? ប្រសិនបើអ្នកដឹង នោះយ៉ាងហោចណាស់ អ្នកគួរតែប្រកាន់ខ្ជាប់នូវព្រំដែននេះ៖ កុំធ្វើរឿងដែលព្រះជាម្ចាស់ថ្កោលទោសឱ្យសោះ។ តើអ្នកយល់ទេ? (យល់ហើយ។) ឥឡូវនេះ ដោយសារយើងបានពិភាក្សាពីរឿងទាំងនេះកាន់តែច្រើន អ្នកគួរតែយល់ហើយ។

ចំណុចល្អនៃភាពមានចិត្តសប្បុរសនៅក្នុងភាពជាមនុស្ស គឺមិនមាននៅក្នុងមនុស្សភាគច្រើនឡើយ។ ទោះជាយ៉ាងណាក៏ដោយ ប្រសិនបើបុគ្គលណាម្នាក់ពិតជាមានចំណុចល្អនេះមែន នោះគេពិតជាមនុស្សល្អនៅក្នុងចំណោមមនុស្សជាតិដែលពុករលួយហើយ មនុស្សបែបនេះគឺកម្រមានណាស់។ ប្រសិនបើអ្នកពិតជាមានចំណុចល្អនេះមែន ព្រះជាម្ចាស់នឹងប្រទានពរដល់អ្នក ព្រះជាម្ចាស់នឹងផ្ដល់ព្រះគុណដល់អ្នកនៅគ្រប់កាលៈទេសៈ។ និយាយតាមភាសាមនុស្ស វាមានន័យថា ព្រះជាម្ចាស់នឹងថែរក្សាអ្នកនៅគ្រប់កាលៈទេសៈ។ តើព្រះអង្គថែរក្សាអ្នកដោយរបៀបណា? ការថែរក្សារបស់ព្រះជាម្ចាស់ចំពោះអ្នក គឺថា ទោះបីជាអ្នកតែងតែគិតដល់អ្នកដទៃ និងលះបង់ផលប្រយោជន៍ផ្ទាល់ខ្លួន ហើយអ្នកដទៃកេងចំណេញពីអ្នកក៏ដោយ ក៏ពួកគេមិនអាចទទួលបានព្រះពររបស់ព្រះជាម្ចាស់ឡើយ។ ពួកគេអាចរស់នៅបានត្រឹមតែដោយការកេងចំណេញពីអ្នកដទៃប៉ុណ្ណោះ ហើយនឹងត្រូវសងវិញចំពោះការកេងចំណេញនេះនៅជាតិក្រោយ។ ទោះជាយ៉ាងណាក៏ដោយ អ្នករស់នៅដោយព្រះពររបស់ព្រះជាម្ចាស់។ ទោះបីជាអ្នកដទៃអាចកេងចំណេញពីអ្នកក៏ដោយ តែតាមពិតទៅ អ្នកមិនខាតបង់អ្វីឡើយ។ ប្រាប់ខ្ញុំមក តើនេះជារឿងល្អដែរឬទេ? (មែនហើយ។) អ្នកឃើញទេ មើលពីសំបកក្រៅ មនុស្សដែលមានចិត្តសប្បុរស ហាក់ដូចជាតែងតែទទួលរងការខាតបង់ជានិច្ច។ អ្នកដទៃមើលឃើញថាពួកគេសាមញ្ញ និងគ្មានល្បិច ដូច្នេះ នៅពេលនិយាយស្ដី និងធ្វើសកម្មភាព អ្នកដទៃតែងតែកេងចំណេញពីអ្នកទាំងនោះ ដោយប្រព្រឹត្តចំពោះពួកគេដូចជាមនុស្សល្ងង់ ធ្វើបាបពួកគេ យកទាំងលុយ និងផលប្រយោជន៍ពីពួកគេ ហើយដណ្ដើមយកទ្រព្យសម្បត្តិរបស់ពួកគេជាច្រើន។ ប៉ុន្តែ តើអ្នកឃើញមនុស្សដែលមានចិត្តសប្បុរសខ្វះខាតអ្វីដែរឬទេ? ពួកគេមិនខ្វះខាតអ្វីឡើយ។ ពួកគេត្រូវបានផ្គត់ផ្គង់យ៉ាងបរិបូរណ៍នៅក្នុងគ្រប់រឿងទាំងអស់។ នៅពេលធ្វើកិច្ចការ ពួកគេមានភាពឈ្លាសវៃ និងប្រាជ្ញា ហើយមិនព្រួយបារម្ភឡើយ។ ទោះបីជាដំណាក់របស់ព្រះជាម្ចាស់ចាត់តាំងភារកិច្ចអ្វីដល់ពួកគេក៏ដោយ ក៏ពួកគេមិនប្រកាន់ច្រើនចំពោះការចំណេញ និងការខាតបង់ដែរ ហើយពួកគេក៏មិនឈ្លោះប្រកែក ឬប្រកួតប្រជែងឡើយ។ ពួកគេគ្រាន់តែធ្វើអ្វីក៏ដោយដែលគេប្រាប់ឱ្យធ្វើ។ មិនថាជាកិច្ចការអ្វីនោះទេ ពួកគេកម្រនឹងធ្វើខុសណាស់។ សូម្បីតែជួនកាលមានបញ្ហាតូចតាច ឬកំហុសតូចតាចកើតឡើងក៏ដោយ ក៏ពួកគេមិនមានចេតនាដែរ។ ពួកគេធ្វើអ្វីៗអស់ពីចិត្ត ពួកគេបំពេញតាមស្ដង់ដាអប្បបរមាទាក់ទងនឹងមនសិការ និងវិចារណញ្ញាណរបស់ពួកគេ ហើយពួកគេអាចទទួលយកការពិនិត្យពិច័យរបស់ព្រះជាម្ចាស់បាន។ ហេតុដូច្នេះ មនុស្សបែបនេះអាចទទួលបានព្រះពររបស់ព្រះជាម្ចាស់។ ដោយសារអ្នករាល់គ្នាដឹងថា ភាពមានចិត្តសប្បុរសគឺជាចំណុចល្អនៃភាពជាមនុស្ស តើអ្នករាល់គ្នាគួរតែខិតខំឈានទៅរកចំណុចនេះនៅក្នុងការប្រព្រឹត្តខ្លួនរបស់អ្នករាល់គ្នាដែរឬទេ? (មែនហើយ។) កុំប្រកាន់ច្រើនចំពោះរឿងកំប៉ិកកំប៉ុក ហើយកុំធ្វើខ្លួនដូចជាមនុស្សដែលឆាប់ប្រកាន់ខឹង រហូតដល់គ្មាននរណាម្នាក់ហ៊ានចូលទៅជិត ឬរករឿងគេឡើយ កុំធ្វើជាមនុស្សប្រភេទនោះឱ្យសោះ។ ប្រសិនបើអ្នកដទៃកេងចំណេញពីអ្នកបន្តិចបន្តួច កុំតែងតែមានអារម្មណ៍ថា ពួកគេកំពុងធ្វើបាបអ្នកឡើយ។ តើមានអ្វីអាក្រក់ទៅ បើធ្វើជាមនុស្សសាមញ្ញ និងគ្មានល្បិចជាងមុនបន្តិចនោះ? មនុស្សមួយចំនួនឆ្លាតវាងវៃជ្រុល ហើយតែងតែចង់បញ្ជាក់ថាពួកគេមិនល្ងង់ទេ ដោយនិយាយថា៖ «កុំចាត់ទុកខ្ញុំថាល្ងង់ឱ្យសោះ។ ខ្ញុំមានខួរក្បាល! ខ្ញុំអាចមើលដឹងថា អ្នកណាមិនចូលចិត្តខ្ញុំ ឬប្រព្រឹត្តមិនល្អដាក់ខ្ញុំ។ ខ្ញុំអាចមើលដឹងថា អ្នកណាមើលងាយខ្ញុំ ហើយពាក្យសម្ដីរបស់អ្នកណាដែលពោរពេញទៅដោយការចំអក ឬការចាក់ដោតលាក់កំបាំង»។ ការដែលអាចមើលឃើញ និងឮរឿងបែបនេះ គឺគ្មានប្រយោជន៍ឡើយ។ នេះគ្រាន់តែជាភាពឆ្លាតវៃកំប៉ិកកំប៉ុក និងភាពវាងវៃប៉ុណ្ណោះ។ ការមានភាពវាងវៃបន្តិចបន្តួចនេះ មិនមានន័យថាអ្នកមានប្រាជ្ញា ឬថាអ្នកពិតជាឆ្លាតនោះទេ។ ផ្ទុយទៅវិញ មនុស្សនឹងមើលងាយអ្នក ពីព្រោះសូម្បីតែសត្វក៏មានភាពវាងវៃ និងគំនិតកំប៉ិកកំប៉ុកប្រភេទនេះដែរ។ ហេតុអ្វីបានជាខ្ញុំនិយាយបែបនេះ? អ្នកដែលមានទំនាក់ទំនងជិតស្និទ្ធជាមួយសត្វ សុទ្ធតែដឹងរឿងនេះ៖ សូម្បីតែសត្វតូចៗក៏អាចយល់បានដែរ នៅពេលដែលអ្នកនិយាយរឿងល្អ ឬមិនល្អអំពីពួកវា។ ឧទាហរណ៍ ប្រសិនបើឆ្កែមួយក្បាលឮអ្នកនិយាយពាក្យមិនល្អ វានឹងមិនសប្បាយចិត្តភ្លាមៗ ប៉ុន្តែបើអ្នកនិយាយពាក្យល្អៗដែលស្ដាប់ទៅពីរោះ វាក៏អាចដឹងបានដែរ។ ប្រសិនបើមនុស្សតែងតែប្រើអ្វីដែលសូម្បីតែសត្វតូចៗក៏មាន មកវាស់វែងខ្លួនឯង តើនោះមិនមែនជាការបន្ទាបតម្លៃលក្ខណៈជាមនុស្សរបស់ពួកគេទេឬអី? តាមរយៈការបន្ទាបស្ដង់ដាសម្រាប់វាស់វែងមនុស្សជាតិដែលព្រះបានបង្កើត អ្នកកំពុងតែបន្ទាបតម្លៃខ្លួនឯងហើយ។ កុំចេះតែនិយាយរឿងដូចជា៖ «កុំគិតថាខ្ញុំល្ងង់ ហើយប្រព្រឹត្តចំពោះខ្ញុំដូចជាក្មេងអាយុ៣ឆ្នាំឱ្យសោះ។ ប្រសិនបើអ្នកឱ្យនំប៉័ងពោតមកខ្ញុំ ខ្ញុំច្បាស់ជាមិនញ៉ាំទេ យកនំគាវមកឱ្យខ្ញុំវិញមក។ តើមានអ្នកណាដែលមិនដឹងថានំគាវឆ្ងាញ់នោះ?»។ កុំប្រើពាក្យសម្ដីល្ងង់ខ្លៅបែបនេះ ដើម្បីព្យាយាមបញ្ជាក់ថាអ្នកមិនល្ងង់ឱ្យសោះ។ ប្រសិនបើអ្នកពិតជាមិនល្ងង់មែន នោះត្រូវខិតខំដើម្បីបំពេញតាមស្ដង់ដានៃភាពជាមនុស្ស។ អ្វីដែលគួរតែមាននៅក្នុងមនសិការ និងវិចារណញ្ញាណរបស់មនុស្ស អ្វីដែលជាការសម្ដែងចេញនូវចំណុចល្អនៃភាពជាមនុស្ស អ្វីដែលជាការសម្ដែងចេញនូវចំណុចខ្សោយនៃភាពជាមនុស្ស និងចរិតលក្ខណៈមិនល្អ ត្រូវប្រកបគ្នា និងស្វែងយល់ពីទិដ្ឋភាពទាំងនេះ។ ត្រូវប្រកបគ្នាបន្តិចអំពីអ្វីដែលមនុស្សគួរតែមាននៅក្នុងភាពជាមនុស្សរបស់ពួកគេ និងអ្វីដែលមនុស្សជាតិដែលព្រះបានបង្កើតគួរតែមាន បន្ទាប់មក ខិតខំឈានទៅរកចំណុចទាំងនោះ ហើយខិតខំប្រឹងប្រែងដើម្បីឱ្យមានលក្ខណៈទាំងនេះ។ តើនេះមិនមែនជាការលើកកម្ពស់តម្លៃផ្ទាល់ខ្លួនរបស់អ្នកទេឬអី? តើអ្នកនឹងអាចរីកចម្រើនទៅមុខបានដែរឬទេ តាមរយៈការប្រៀបធៀបភាពឆ្លាតវៃរបស់អ្នកជានិច្ច ទៅនឹងភាពឆ្លាតវៃរបស់ក្មេងអាយុ៣ឆ្នាំនោះ? តើអ្នកអាចក្លាយជាមនុស្សចាស់ទុំតាមរបៀបនោះបានដែរឬទេ? ក្មេងអាយុ៣ឆ្នាំម្នាក់និយាយថា៖ «ខ្ញុំអាចបៅទឹកដោះគោពីដបបៅផ្លាស្ទិចបាន» ហើយអ្នកនិយាយថា៖ «ខ្ញុំអាចផឹកពីដបកែវបាន ហើយខ្ញុំមិនខ្លាចរលាកដៃទេ»។ ក្មេងអាយុ៣ឆ្នាំនិយាយថា៖ «ខ្ញុំអាចបែងចែកឆ្វេង និងស្ដាំ នៅពេលពាក់ស្បែកជើង» ហើយអ្នកនិយាយថា៖ «ខ្ញុំអាចបែងចែកខាងមុខ និងខាងក្រោយ នៅពេលពាក់អាវរងា។ តើអ្នកអាចធ្វើបែបនោះបានទេ?»។ តើអ្នកនឹងអាចរីកចម្រើនទៅមុខបានដែរឬទេ បើធ្វើបែបនេះ? ប្រសិនបើភាពឆ្លាតវៃ ចរិតលក្ខណៈ និងសមត្ថភាពផ្សេងៗរបស់អ្នក ដែលភាពជាមនុស្សរបស់អ្នកគួរតែមាន នៅតែជាប់គាំងនៅត្រឹមកម្រិតជាក្មេងអាយុ៣ឆ្នាំ ឬជាអនីតិជន នោះវានឹងពិបាកខ្លាំងណាស់សម្រាប់អ្នកក្នុងការក្លាយជាមនុស្សចាស់ទុំ ឬឱ្យអ្នកដទៃប្រព្រឹត្តចំពោះអ្នកដូចជាមនុស្សពេញវ័យ។ តើអ្នកអាចធ្វើឱ្យអ្នកដទៃប្រព្រឹត្តចំពោះអ្នកដូចជាមនុស្សពេញវ័យដោយរបៀបណា? អ្នកត្រូវតែធ្វើរឿងដែលមនុស្សពេញវ័យគួរធ្វើ និងរឿងដែលមនុស្សដែលព្រះបានបង្កើតគួរធ្វើ។ អ្នកត្រូវតែមានភាពជាមនុស្សដែលមនុស្សដែលព្រះបានបង្កើតគួរតែមាន។ តើយ៉ាងហោចណាស់ ភាពជាមនុស្សនេះគួរតែមានអ្វីខ្លះ? មនសិការ វិចារណញ្ញាណ និងទិដ្ឋភាពផ្សេងៗនៃចរិតលក្ខណៈល្អ។ តាមរបៀបនេះ អ្នកនឹងកែលម្អ និងរីកចម្រើនបន្តិចម្ដងៗ ទាក់ទងនឹងចំណុចខ្សោយ និងបញ្ហានៃភាពជាមនុស្សរបស់អ្នក។ បន្ទាប់មក វានឹងកាន់តែងាយស្រួលខ្លាំងក្នុងការចូលទៅក្នុងសេចក្ដីពិត ហើយវានឹងមានឧបសគ្គកាន់តែតិច។

ចំណុចល្អនៃភាពមានចិត្តសប្បុរសនៅក្នុងភាពជាមនុស្ស គឺកម្រមានណាស់ ហើយមិនមាននៅក្នុងមនុស្សភាគច្រើនឡើយ។ ដូច្នេះ តើមនុស្សម្នាក់អាចសម្រេចបានចំណុចល្អនេះដោយរបៀបណា? នៅពេលដែលអ្នកមិនយល់ពីសេចក្ដីពិតណាមួយទេ វាពិតជាពិបាកខ្លាំងណាស់ក្នុងការមានចំណុចល្អនៃភាពជាមនុស្សនេះ និងក្នុងការធ្វើជាមនុស្សបែបនេះ។ ទោះជាយ៉ាងណាក៏ដោយ នៅពេលដែលអ្នកយល់ពីសេចក្ដីពិតមួយចំនួន អ្នកនឹងមានផ្លូវដើម្បីក្លាយជាមនុស្សបែបនេះ ហើយអ្នកនឹងមានសង្ឃឹមក្នុងការសម្រេចបានរឿងនេះ។ ចំពោះការដែលថាតើអ្នកអាចសម្រេចវាបាន និងទទួលបានលទ្ធផលនៅទីបញ្ចប់ឬអត់នោះ វាអាស្រ័យលើថាតើអ្នកអាចទទួលបានសេចក្ដីពិត និងមានការចូលទៅក្នុងជីវិតដែរឬទេ។ តើមនុស្សម្នាក់គួរអនុវត្តដោយរបៀបណា ដើម្បីសម្រេចបានចំណុចល្អនេះ? មិនថាមាននរណាម្នាក់ធ្វើ ឬនិយាយអ្វីដាក់អ្នកនោះទេ កុំដោះស្រាយរឿងនោះដោយផ្អែកលើភាពឆេវឆាវ ឬមនោសញ្ចេតនាឡើយ។ កុំវិភាគថាតើគេមានចេតនាអ្វីចំពោះអ្នក តើគេបានធ្វើឱ្យអ្នកផ្ទាល់ឈឺចាប់កម្រិតណា ឬតើគេបានបំផ្លាញកេរ្តិ៍ឈ្មោះរបស់អ្នកកម្រិតណានោះឡើយ។ កុំដោះស្រាយរឿងរ៉ាវទាំងនេះដោយផ្អែកលើគំនិតរបស់អ្នក ឆន្ទៈរបស់មនុស្ស ឬទស្សនវិជ្ជាសម្រាប់ការប្រព្រឹត្តក្នុងលោកីយ៍ឡើយ។ ដូច្នេះ តើអ្នកគួរដោះស្រាយរឿងទាំងនោះដោយរបៀបណា? ត្រូវដោះស្រាយរឿងគ្រប់យ៉ាងដោយផ្អែកលើព្រះបន្ទូលរបស់ព្រះជាម្ចាស់ និងគោលការណ៍សេចក្ដីពិត។ ត្រូវខិតខំធានាថា នៅក្នុងគ្រប់មជ្ឈដ្ឋាន និងនៅពេលប្រឈមមុខនឹងមនុស្សគ្រប់រូប មិនថាពេលនិយាយជាមួយគេ ទាក់ទងជាមួយគេ ឬចាត់ចែងរឿងរ៉ាវជាក់លាក់ណាមួយនោះទេ អ្នកស្វែងរកគោលការណ៍សេចក្ដីពិត ហើយធ្វើសកម្មភាពស្របតាមគោលការណ៍ទាំងនោះ។ វិធីសាស្ត្រនេះ នឹងមានឥទ្ធិពលក្នុងការធ្វើឱ្យភាពជាមនុស្សរបស់អ្នកកាន់តែប្រសើរឡើង ក្នុងកម្រិតដ៏ធំមួយ។ ពោលគឺ វាផ្តល់នូវការគាំទ្រក្នុងកម្រិតណាមួយដល់មនសិការ និងវិចារណញ្ញាណនៃភាពជាមនុស្សរបស់អ្នក ដោយជួយអ្នកឱ្យអភិវឌ្ឍស្មារតីយុត្តិធម៌ និងធ្វើឱ្យអ្នកអាចមើលមនុស្ស និងរឿងរ៉ាវពីជំហរ និងទស្សនៈដ៏ត្រឹមត្រូវ។ នេះហើយដែលហៅថា ការធ្វើឱ្យប្រសើរឡើង។ ការធ្វើឱ្យប្រសើរឡើង គឺការធ្វើឱ្យភាពជាមនុស្សរបស់អ្នកដែលដើមឡើយអាក្រក់ ក្លាយជាល្អ ធ្វើឱ្យវាក្លាយជាប្រក្រតី។ ដូច្នេះ តើភាពជាមនុស្សរបស់អ្នកដែលដើមឡើយអាក្រក់ កើតឡើងដោយរបៀបណា? វាបណ្ដាលមកពីឥទ្ធិពល និងការត្រួតត្រានៃនិស្ស័យពុករលួយ។ ឥឡូវនេះ ប្រសិនបើអ្នកប្រព្រឹត្តខ្លួន និងធ្វើសកម្មភាពដោយផ្អែកលើព្រះបន្ទូលរបស់ព្រះជាម្ចាស់ និងគោលការណ៍សេចក្ដីពិត នោះនៅពេលដែលអ្នកធ្វើសកម្មភាព ភាពជាមនុស្សរបស់អ្នកនឹងទទួលឥទ្ធិពលពីព្រះបន្ទូលរបស់ព្រះជាម្ចាស់ និងសេចក្ដីពិត ក្នុងកម្រិតដ៏ធំមួយ។ ឥទ្ធិពលនេះហើយដែលហៅថា ការធ្វើឱ្យប្រសើរឡើង។ ជាការពិតណាស់ ការធ្វើឱ្យប្រសើរឡើងនេះ មិនមានន័យថា ភាពជាមនុស្សរបស់អ្នកនឹងផ្លាស់ប្ដូរ ហើយចរិតលក្ខណៈរបស់អ្នកនឹងក្លាយជាថ្លៃថ្នូរ តាមរយៈព្រឹត្តិការណ៍តែមួយដងនោះទេ។ ផ្ទុយទៅវិញ វាកើតចេញពីការអនុវត្ត និងការដកបទពិសោធ ដោយយកព្រះបន្ទូលរបស់ព្រះជាម្ចាស់ និងសេចក្ដីពិត ជាលក្ខណៈវិនិច្ឆ័យ ជារបៀប និងជាទិសដៅសម្រាប់ធ្វើសកម្មភាព ក្នុងរយៈពេលដ៏យូរ ដែលក្នុងអំឡុងពេលនោះ អ្នកនឹងកាន់តែយល់ពីសេចក្ដីពិត និងចាត់ចែងរឿងរ៉ាវដោយកាន់តែប្រកាន់ខ្ជាប់នូវគោលការណ៍។ តាមរបៀបនេះ ភាពជាមនុស្សរបស់អ្នកនឹងផ្លាស់ប្ដូរបន្តិចម្ដងៗ ហើយអភិវឌ្ឍទៅរកទិសដៅវិជ្ជមាន។ អ្នកនឹងកាន់តែមានមនសិការ កាន់តែមានចិត្តសប្បុរស និងកាន់តែមានស្មារតីយុត្តិធម៌។ វិចារណញ្ញាណរបស់អ្នកនឹងកាន់តែប្រក្រតី ហើយអ្នកនឹងលែងធ្វើសកម្មភាពដោយផ្អែកលើភាពឆេវឆាវ ឬធ្វើតាមតែអារម្មណ៍មួយឆាវទៀតហើយ។ ដូច្នេះ ភាពជាមនុស្សរបស់អ្នកនឹងកាន់តែអាចទប់ស្កាត់និស្ស័យពុករលួយរបស់អ្នកបានខ្លាំងឡើងៗ​​ ក្នុងកម្រិតដ៏ធំ។ នៅលើមូលដ្ឋាននៃស្ថានភាពនៃភាពជាមនុស្សបែបនេះ ការទប់ស្កាត់ការបញ្ចេញឱ្យឃើញនូវនិស្ស័យពុករលួយរបស់អ្នក នឹងកាន់តែរឹងមាំ និងកាន់តែមានកម្លាំងខ្លាំងឡើង។ ដូច្នេះ ការបញ្ចេញឱ្យឃើញនូវនិស្ស័យពុករលួយរបស់អ្នក នឹងកាន់តែថយចុះ ហើយកម្រិតរបស់វានឹងកាន់តែស្រាលទៅៗ។ សកម្មភាពដែលអ្នកធ្វើ ឬទស្សនៈដែលអ្នកបញ្ចេញឱ្យឃើញ នឹងកាន់តែស្របទៅនឹងអ្វីៗដែលវិជ្ជមាន និងគោលការណ៍សេចក្ដីពិត។ បាតុភូតប្រភេទនេះ ការបង្ហាញឱ្យឃើញប្រភេទនេះ បង្ហាញថា ជីវិតរបស់មនុស្សម្នាក់កំពុងឆ្លងកាត់ការផ្លាស់ប្ដូរ។ និយាយឱ្យជាក់លាក់ទៅ ប្រសិនបើអ្នកមើលមនុស្ស និងរឿងរ៉ាវ ព្រមទាំងប្រព្រឹត្តខ្លួន និងធ្វើសកម្មភាព ស្របតាមព្រះបន្ទូលរបស់ព្រះជាម្ចាស់ ដោយយកសេចក្ដីពិតជាលក្ខណៈវិនិច្ឆ័យរបស់អ្នក នោះភាពជាមនុស្សរបស់អ្នកនឹងកាន់តែប្រក្រតី ហើយការបញ្ចេញឱ្យឃើញនូវនិស្ស័យពុករលួយរបស់អ្នក នឹងកាន់តែថយចុះ។ បន្តិចម្ដងៗ អ្នកនឹងបោះបង់និស្ស័យពុករលួយរបស់អ្នកចោល។ នេះគឺជាវដ្ដវិជ្ជមាន។ ទោះជាយ៉ាងណាក៏ដោយ ប្រសិនបើអ្នកមើលមនុស្ស និងរឿងរ៉ាវ ព្រមទាំងប្រព្រឹត្តខ្លួន និងធ្វើសកម្មភាព ស្របតាមតក្កវិជ្ជារបស់សាតាំង នោះក្នុងកម្រិតដ៏ធំមួយ វានឹងធ្វើឱ្យភាពជាមនុស្សរបស់អ្នកសៅហ្មង និងពុកផុយ។ និស្ស័យពុករលួយរបស់អ្នកនឹងកាន់តែរីកធំឡើង និងកាន់តែធ្ងន់ធ្ងរឡើង។ នេះគឺជាវដ្ដដ៏អាក្រក់។ ការយល់ឃើញចំពោះមនុស្ស និងរឿងរ៉ាវ ព្រមទាំងការប្រព្រឹត្តខ្លួន និងការធ្វើសកម្មភាព ស្របតាមព្រះបន្ទូលរបស់ព្រះជាម្ចាស់ គឺជាវដ្ដវិជ្ជមាន។ ការយល់ឃើញចំពោះមនុស្ស និងរឿងរ៉ាវ ព្រមទាំងការប្រព្រឹត្តខ្លួន និងការធ្វើសកម្មភាព ស្របតាមតក្កវិជ្ជារបស់សាតាំង អាចត្រឹមតែដឹកនាំអ្នកឱ្យវិលវល់មិនចេះចប់មិនចេះហើយ នៅក្នុងជីវិត និងស្ថានភាពនៃវដ្ដដ៏អាក្រក់ ដោយមិនអាចរំដោះខ្លួនបានឡើយ។ ប្រសិនបើអ្នកចង់ចូលទៅក្នុងវដ្ដវិជ្ជមាន វិធីសាស្ត្រដ៏សាមញ្ញ និងមិនស្មុគស្មាញបំផុត គឺត្រូវចាប់ផ្ដើមឆ្លុះបញ្ចាំងពីខ្លួនឯង និងស្វែងយល់ពីខ្លួនឯង ដោយចាប់ផ្ដើមពីចំណុចខ្សោយនៃភាពជាមនុស្សរបស់អ្នក និងការបញ្ចេញឱ្យឃើញនូវសេចក្ដីពុករលួយរបស់អ្នក ហើយដោះស្រាយនិស្ស័យពុករលួយរបស់អ្នក ដោយប្រើព្រះបន្ទូលរបស់ព្រះជាម្ចាស់ និងគោលការណ៍សេចក្ដីពិតជាមូលដ្ឋាន ឈានទៅសម្រេចបានលទ្ធផលនៃការអាចអនុវត្តសេចក្ដីពិត និងចុះចូលនឹងព្រះជាម្ចាស់។ តាមរបៀបនេះ ជីវិតរបស់អ្នកនឹងចូលទៅក្នុងវដ្ដវិជ្ជមាន ភាពជាមនុស្សរបស់អ្នកនឹងកាន់តែប្រក្រតី ហើយនិស្ស័យពុករលួយរបស់អ្នកនឹងត្រូវបានផ្លាស់ប្ដូរ និងបោះបង់ចោលបន្តិចម្ដងៗ។ នេះគឺជាដំណើរការនៃការចូលទៅក្នុងជីវិត ហើយក៏ជាដំណើរការដ៏ចាំបាច់សម្រាប់មនុស្សក្នុងការបោះបង់និស្ស័យពុករលួយរបស់ពួកគេចោល និងសម្រេចបានសេចក្ដីសង្គ្រោះផងដែរ។ ជាការពិតណាស់ នេះក៏ជាផ្លូវឆ្ពោះទៅរកការចូលទៅក្នុងជីវិតផងដែរ។ ចំណុចខ្សោយ និងចំណុចខ្វះខាតនៃភាពជាមនុស្ស ក៏ដូចជាបញ្ហានៃចរិតលក្ខណៈដ៏ថោកទាប និងការខ្វះសេចក្ដីទៀងត្រង់ ដែលយើងបានពិភាក្សាគ្នា ប្រសិនបើអ្នករកឃើញបញ្ហាទាំងនេះនៅក្នុងខ្លួនអ្នក អ្នកគួរតែស្វែងរកសេចក្ដីពិតដើម្បីដោះស្រាយបញ្ហាទាំងនោះ។ បន្ទាប់មក ជំនួសវាវិញដោយការអនុវត្តព្រះបន្ទូលរបស់ព្រះជាម្ចាស់ និងសេចក្ដីពិត។ តាមរបៀបនេះ អ្នកនឹងចូលទៅក្នុងវដ្ដវិជ្ជមាន។ នៅទីបញ្ចប់ អ្វីដែលអ្នកទទួលបាន មិនត្រឹមតែជាការផ្លាស់ប្ដូរភាពជាមនុស្សប៉ុណ្ណោះទេ ប៉ុន្តែថែមទាំងជាការបោះបង់និស្ស័យពុករលួយរបស់អ្នកចោលទៀតផង។ មូលដ្ឋាននៃនិស្ស័យពុករលួយរបស់អ្នក ដែលអ្នកពឹងផ្អែកដើម្បីរស់រានមានជីវិត នឹងត្រូវបានផ្លាស់ប្ដូរ។ ការអនុវត្តតាមរបៀបនេះ ផ្ដល់ឱ្យអ្នកនូវក្ដីសង្ឃឹមក្នុងការសម្រេចបានសេចក្ដីសង្គ្រោះ។ ទោះជាយ៉ាងណាក៏ដោយ ប្រសិនបើអ្នកមិនស្វែងរកសេចក្ដីពិត ឬមិនអនុវត្តសេចក្ដីពិតតាមរបៀបនេះទេ ហើយអ្នកគិតក្នុងចិត្តរបស់អ្នកថា៖ «អ្នកនិយាយថា ខ្ញុំមានចិត្តចង្អៀត ថាខ្ញុំមានចំណុចខ្សោយ និងចំណុចខ្វះខាតនៅក្នុងភាពជាមនុស្សរបស់ខ្ញុំ ដូចជាការមិនរឹងចចេស មុខក្រាស់មិនចេះខ្មាសអៀន និងងាយសង្ស័យ។ អ៊ីចឹង ខ្ញុំគឺបែបនេះឯង ហើយខ្ញុំនឹងរស់នៅបែបនេះ។ ខ្ញុំមិនផ្លាស់ប្ដូរទេ។ ចង់និយាយអ្វីក៏និយាយទៅ! ទោះជាយ៉ាងណាក៏ដោយ ខ្ញុំគ្រាន់តែមិនចង់ទទួលរងការខាតបង់ប៉ុណ្ណោះ។ ដរាបណាខ្ញុំអាចកេងចំណេញបាន ខ្ញុំមិនអីទេ!» ប្រសិនបើទាំងនេះគឺជាគំនិត និងទស្សនៈរបស់អ្នក នោះគួរឱ្យស្ដាយណាស់ អ្នកនឹងធ្លាក់ចូលទៅក្នុងវដ្ដដ៏អាក្រក់ និងគួរឱ្យខ្លាច ដោយមិនអាចរំដោះខ្លួនបានឡើយជារៀងរហូត។ តើផលវិបាកចុងក្រោយនឹងទៅជាយ៉ាងណា? វានឹងក្លាយជារឿងមួយដែលអ្នកប្រហែលជាមិនចង់ឃើញឡើយ៖ និស្ស័យពុករលួយរបស់អ្នក នឹងនៅតែជាជីវិតរបស់អ្នកជារៀងរហូត។ ពួកវានឹងចងរឹតអ្នកយ៉ាងតឹងអស់មួយជីវិតរបស់អ្នក ដោយចាក់ឫសយ៉ាងជ្រៅនៅក្នុងគំនិតរបស់អ្នក និងនៅក្នុងជម្រៅព្រលឹងរបស់អ្នក ហើយវានឹងមិនអាចទៅរួចឡើយសម្រាប់អ្នកក្នុងការបោះបង់ពួកវាចោល។ តើការដែលមិនអាចបោះបង់ពួកវាចោលបាន មានន័យដូចម្ដេច? វាមានន័យថា អ្នកគ្មានសង្ឃឹមក្នុងការសម្រេចបានសេចក្ដីសង្គ្រោះឡើយ ហើយអ្នកគ្មានចំណែកនៅក្នុងគោលដៅដែលព្រះជាម្ចាស់បានរៀបចំសម្រាប់មនុស្សជាតិឡើយ។ នេះគឺជាផលវិបាក។ ប្រសិនបើអ្នកមិនចង់ឃើញផលវិបាកនេះទេ នោះត្រូវចាប់ផ្ដើមចូលទៅតាមផ្លូវដែលខ្ញុំបានរៀបរាប់ និងអនុវត្តតាមផ្លូវនោះ ហើយសម្រេចឱ្យបាននូវវដ្ដវិជ្ជមាន ហើយនៅទីបញ្ចប់ អ្នកច្បាស់ជាទទួលបានលទ្ធផលមិនខាន។ តើអ្នកយល់ទេ? (យល់ហើយ។)

ទោះបីជាយើងមិនបានលើកយកប្រធានបទផ្សេងៗជាច្រើនមកនិយាយនៅក្នុងការប្រកបគ្នានៅថ្ងៃនេះក៏ដោយ ក៏យើងបានពិភាក្សាអំពីខ្លឹមសារជាច្រើនដែរ។ ចូរយើងបញ្ចប់ការប្រកបគ្នានៅថ្ងៃនេះ ត្រឹមនេះសិនចុះ។ យើងនឹងបន្តប្រកបគ្នាអំពីប្រធានបទ និងខ្លឹមសារផ្សេងទៀតនៅពេលក្រោយ។ លាហើយ!

ថ្ងៃទី២ ខែធ្នូ ឆ្នាំ២០២៣


របៀបដេញតាមសេចក្ដីពិត (៣១)

កាលពីលើកមុន យើងបានប្រកបគ្នាអំពីការលះបង់ចោលនូវសញ្ញាណ និងការស្រមើស្រមៃរបស់មនុស្សអំពីព្រះជាម្ចាស់ដែលយកកំណើតជាមនុស្ស ដែលពាក់ព័ន្ធនឹងប្រធានបទ «របៀបដេញតាមសេចក្ដីពិត» តើមែនទេ? (មែនហើយ។) ទាក់ទងនឹងរឿងនេះ យើងបានប្រកបគ្នាអំពីប្រធានបទ «ការមិនចាត់ទុកព្រះជាម្ចាស់ដែលយកកំណើតជាមនុស្ស ស្មើនឹងមនុស្សជាតិពុករលួយ» ហើយនៅក្នុងប្រធានបទនេះ យើងបានប្រកបគ្នាអំពីរបៀបដែលព្រះជាម្ចាស់ដែលយកកំណើតជាមនុស្ស ទតមើលការរងទុក្ខ ដែលពាក់ព័ន្ធនឹងគំនិត ទស្សនៈ និងមតិមួយចំនួនស្ដីពីការរងទុក្ខ។ ការប្រកបគ្នាអំពីរបៀបដែលមនុស្សគួរយល់ឃើញចំពោះការរងទុក្ខ អនុញ្ញាតឱ្យមនុស្សមានគំនិត និងទស្សនៈត្រឹមត្រូវអំពីការរងទុក្ខ ដែលធ្វើឱ្យគេអាចយល់ដឹងពីការរងទុក្ខបានយ៉ាងត្រឹមត្រូវ និងមានការប្រព្រឹត្តត្រឹមត្រូវចំពោះការរងទុក្ខ។ ពោលគឺ អ្នកត្រូវតែស៊ូទ្រាំនឹងការរងទុក្ខដែលអ្នកគួរតែស៊ូទ្រាំ។ ប្រសិនបើអ្នកស៊ូទ្រាំនឹងការរងទុក្ខដែលមិនមែនជាអ្វីដែលអ្នកគួរតែស៊ូទ្រាំ ឬដែលគ្មានន័យ នោះព្រះជាម្ចាស់នឹងមិននឹកចាំពីការរងទុក្ខនោះឡើយ។ ប្រសិនបើវាជាការរងទុក្ខដែលអ្នកគួរតែស៊ូទ្រាំ ហើយការស៊ូទ្រាំនឹងការរងទុក្ខនេះ គឺជារឿងដែលអ្នកគួរតែធ្វើ នោះអ្នកត្រូវតែប្រព្រឹត្តចំពោះរឿងនេះឱ្យបានត្រឹមត្រូវ ទទួលយកវាពីព្រះជាម្ចាស់ និងមានផ្នត់គំនិតនៃការចុះចូល។ អ្នកមិនគួររអ៊ូរទាំឡើយ ហើយអ្នកមិនគួរបដិសេធ ឬគេចវេះពីការរងទុក្ខនោះឡើយ ផ្ទុយទៅវិញ ត្រូវយល់ដឹងពីវាឱ្យបានត្រឹមត្រូវ។ ការយល់ដឹងពីរឿងនេះឱ្យបានត្រឹមត្រូវ មានន័យថា ត្រូវយល់ឃើញឱ្យបានត្រឹមត្រូវអំពីអត្ថន័យនៃការរងទុក្ខ តម្លៃនៃការរងទុក្ខ ព្រមទាំងអ្វីដែលមនុស្សគួរសម្រេចបាន និងអ្វីដែលមនុស្សគួរទទួលបាន បន្ទាប់ពីបានស៊ូទ្រាំនឹងការរងទុក្ខ។ សរុបមក ការរងទុក្ខគឺជារឿងដែលមនុស្សគ្រប់រូបត្រូវតែឆ្លងកាត់។ មនុស្សទាំងអស់ដែលរស់នៅក្នុងសាច់ឈាម ត្រូវតែរងទុក្ខ។ មិនថាអ្នកកំពុងដេញតាមជីវិតដ៏ល្អ ដេញតាមសេចក្ដីប្រាថ្នា ឬដេញតាមសេចក្ដីពិតដើម្បីសម្រេចបានសេចក្ដីសង្គ្រោះនៅក្នុងជំនឿរបស់អ្នកលើព្រះជាម្ចាស់នោះទេ ក៏ការរងទុក្ខគឺជារឿងដែលមនុស្សត្រូវតែឆ្លងកាត់ និងជារឿងដែលមនុស្សគួរតែប្រព្រឹត្តចំពោះវាឱ្យបានត្រឹមត្រូវ។ មនុស្សត្រូវតែយល់ឃើញឱ្យបានត្រឹមត្រូវ និងយល់ដឹងឱ្យបានត្រឹមត្រូវចំពោះបញ្ហានៃការរងទុក្ខ។ ប្រសិនបើវាជាការរងទុក្ខដែលមនុស្សគួរតែស៊ូទ្រាំ នោះគេគួរតែទទួលយកវា និងចុះចូល ហើយមិនគួររអ៊ូរទាំ មិនគួរបដិសេធវា និងមិនគួរគេចវេះពីវាឡើយ។ ក្នុងពេលជាមួយគ្នានេះ គេត្រូវតែស្វែងរកសេចក្ដីពិត និងស្វែងរកបំណងព្រះហឫទ័យរបស់ព្រះជាម្ចាស់ នៅកណ្ដាលការរងទុក្ខនោះ។ ជាការពិតណាស់ វារឹតតែប្រសើរ ប្រសិនបើនៅក្នុងដំណើរការនៃការរងទុក្ខ អ្នកអាចដឹងពីសេចក្ដីពុករលួយ និងទង្វើបះបោររបស់អ្នកផ្ទាល់ ហើយដឹងពីភាពខ្វះខាត និងភាពមិនគ្រប់គ្រាន់របស់អ្នកផ្ទាល់ ព្រមទាំងដឹងថាតើសេចក្ដីពិត និងគោលការណ៍នៃការប្រព្រឹត្តខ្លួនអ្វីខ្លះ ដែលព្រះជាម្ចាស់អនុញ្ញាតឱ្យអ្នកដកបទពិសោធ ទទួលដឹង និងទទួលបាន នៅក្នុងមជ្ឈដ្ឋាន ឬកាលៈទេសៈនៃទុក្ខលំបាកនេះ។ សរុបមក ការរងទុក្ខគឺជារឿងដែលមនុស្សគ្រប់រូបគួរតែឆ្លងកាត់ និងគួរតែទទួលយក។ ជាការពិតណាស់ យើងក៏បានប្រកបគ្នាដែរថា ប្រសិនបើការរងទុក្ខដែលមនុស្សម្នាក់ស៊ូទ្រាំ គឺជារឿងចាំបាច់ និងមានតម្លៃ ត្រូវបានព្រះជាម្ចាស់សព្វព្រះហឫទ័យ ហើយជាការរងទុក្ខដែលមនុស្សគួរតែស៊ូទ្រាំ នោះវាគឺជាការរងទុក្ខដែលពាក់ព័ន្ធនឹងការអនុវត្តសេចក្ដីពិតហើយ។ ប្រសិនបើការរងទុក្ខដែលមនុស្សម្នាក់ស៊ូទ្រាំ គ្មានអ្វីពាក់ព័ន្ធនឹងការអនុវត្តសេចក្ដីពិតទេ ប្រសិនបើវាជាការរងទុក្ខដែលមនុស្សបង្កើតឡើង ឬជាការរងទុក្ខដែលដេញតាមដោយសារតែឆន្ទៈរបស់មនុស្ស នោះវាមិនមែនជាការរងទុក្ខដែលយើងគាំទ្រឡើយ។ ការបង្កើតឱ្យមានការលំបាក និងរឿងអំពល់ទុក្ខមួយចំនួន ការបង្កើតឱ្យមានបញ្ហាមួយចំនួន ហើយបន្ទាប់មកខំប្រឹងជម្នះទៅឆ្លងកាត់រឿងទាំងនោះ គឺសុទ្ធតែជារឿងមិនចាំបាច់ និងជារឿងឥតប្រយោជន៍។ លើសពីនេះ ការរងទុក្ខដែលមនុស្សស៊ូទ្រាំដើម្បីបំពេញមហិច្ឆតា និងបំណងប្រាថ្នារបស់ខ្លួន ដើម្បីបំពេញការស្រេកឃ្លានចំពោះឋានៈ ឬដើម្បីបំពេញបំណងប្រាថ្នាដ៏អាត្មានិយមរបស់ពួកគេ ក៏ជារឿងមិនចាំបាច់ដែរ។ ធម្មជាតិនៃការស៊ូទ្រាំនឹងការរងទុក្ខប្រភេទនេះ គឺខុសពីធម្មជាតិនៃការរងទុក្ខពិតប្រាកដ ដែលជាការរងទុក្ខដែលត្រូវស៊ូទ្រាំដើម្បីទទួលបានសេចក្ដីពិត និងទទួលបានផលពិតប្រាកដ។ យើងបានប្រកបគ្នាអំពីទិដ្ឋភាពនេះ តើមែនទេ? (មែនហើយ។) ឥឡូវនេះ តើអ្នករាល់គ្នាយល់ឃើញយ៉ាងណាចំពោះបញ្ហានៃការរងទុក្ខ? (ពីមុន ខ្ញុំមានទស្សនៈ និងការយល់ដឹងដែលវៀចខុសទំនងជាច្រើននៅក្នុងចិត្តរបស់ខ្ញុំទាក់ទងនឹងការរងទុក្ខ ដោយជឿថា នៅពេលនិយាយដល់ការបំពេញភារកិច្ចរបស់ខ្ញុំ មិនថាខ្ញុំរងទុក្ខយ៉ាងណា ហើយមិនថាខ្ញុំស៊ូទ្រាំនឹងការរងទុក្ខប្រភេទណានោះទេ ក៏ព្រះជាម្ចាស់នឹងគាប់ព្រះហឫទ័យនឹងការរងទុក្ខនោះ ហើយទ្រង់នឹងសព្វព្រះហឫទ័យចំពោះវា។ ទាល់តែបន្ទាប់ពីព្រះជាម្ចាស់បានប្រកបគ្នាអំពីប្រភេទនៃការរងទុក្ខដែលព្រះជាម្ចាស់សព្វព្រះហឫទ័យ និងប្រភេទនៃការរងទុក្ខដែលធ្វើឡើងដើម្បីការអនុវត្តសេចក្ដីពិត ទើបខ្ញុំចាប់ផ្ដើមញែកដឹងពីទស្សនៈដែលខុសទំនងរបស់ខ្ញុំផ្ទាល់ចំពោះរឿងនានា។ ហើយនៅពេលនោះហើយ ទើបខ្ញុំចាប់ផ្ដើមឆ្លុះបញ្ចាំងពីរបៀបដែលខ្ញុំប្រព្រឹត្តចំពោះការរងទុក្ខ និងឆ្លុះបញ្ចាំងថាតើការរងទុក្ខណាដែលខ្ញុំកំពុងស៊ូទ្រាំនាពេលនេះ ជាការរងទុក្ខដែលត្រូវបានប្រឌិតឡើង និងឥតប្រយោជន៍ តើការរងទុក្ខណាដែលខ្ញុំស៊ូទ្រាំដើម្បីតែបំណងប្រាថ្នាដ៏អាត្មានិយម កេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួន ឬមហិច្ឆតា និងបំណងប្រាថ្នារបស់ខ្ញុំ ហើយតើការរងទុក្ខណាដែលខ្ញុំគួរតែស៊ូទ្រាំ និងមិនគួរបដិសេធ។ ឧទាហរណ៍៖ ការរងទុក្ខដែលត្រូវស៊ូទ្រាំដើម្បីយល់ពីសេចក្ដីពិត និងអនុវត្តសេចក្ដីពិត ការរងទុក្ខដែលត្រូវស៊ូទ្រាំដើម្បីធ្វើបន្ទាល់ថ្វាយព្រះជាម្ចាស់ ការរងទុក្ខដែលត្រូវស៊ូទ្រាំដើម្បីបំពេញភារកិច្ចរបស់ខ្ញុំឱ្យបានល្អ និងធ្វើឱ្យព្រះជាម្ចាស់ពេញព្រះហឫទ័យ ព្រមទាំងការរងទុក្ខដែលត្រូវស៊ូទ្រាំដើម្បីការបំផ្លាស់បំប្រែនិស្ស័យ ពោលគឺ ការរងទុក្ខប្រភេទនេះត្រូវតែស៊ូទ្រាំ ហើយអ្វីដែលទទួលបានបន្ទាប់ពីស៊ូទ្រាំនឹងការរងទុក្ខនេះ គឺសេចក្ដីពិត។ ទាល់តែបន្ទាប់ពីព្រះជាម្ចាស់បានប្រកបគ្នាអំពីរឿងនេះ ទើបខ្ញុំដឹងថា ខ្ញុំត្រូវតែយល់ដឹងពីបញ្ហានៃការរងទុក្ខឱ្យបានត្រឹមត្រូវ ហើយថាខ្ញុំមិនគួរមានអារម្មណ៍ទាស់ទទឹងចំពោះការរងទុក្ខដែលខ្ញុំគួរតែស៊ូទ្រាំនោះទេ ប៉ុន្តែផ្ទុយទៅវិញ ត្រូវទទួលយកវា និងចុះចូល ដោយខិតខំប្រឹងប្រែងឆ្ពោះទៅមុខបន្តិចម្ដងៗ។ ខ្ញុំសង្ឃឹមថា ថ្ងៃណាមួយ ខ្ញុំអាចឈានដល់ចំណុចនៃការអធិស្ឋានទៅកាន់ព្រះជាម្ចាស់ដូចដែលពេត្រុសបានធ្វើ ដោយប្រាថ្នាចង់ឱ្យការដាក់ទណ្ឌកម្ម និងការជំនុំជម្រះរបស់ព្រះជាម្ចាស់កុំចាកចេញពីខ្ញុំ ហើយអាចទទួលយកការរងទុក្ខនៃការជំនុំជម្រះ និងការដាក់ទណ្ឌកម្ម ព្រមទាំងការល្បងល និងការបន្សុទ្ធ ដើម្បីឱ្យខ្ញុំអាចមានការចូលទៅក្នុងជីវិតពិតប្រាកដបាន។) អ្នករាល់គ្នាត្រូវតែប្រព្រឹត្តឱ្យបានត្រឹមត្រូវចំពោះរឿងនៃការរងទុក្ខ ហើយអ្នករាល់គ្នាត្រូវតែមានការយល់ដឹងដ៏ស្អាតស្អំអំពីរឿងនេះ។ សរុបមក នៅពេលនិយាយដល់ការរងទុក្ខដែលមិនមែនជារឿងដែលអ្នកគួរតែស៊ូទ្រាំ កុំបង្កើតទុក្ខលំបាក ឬកុំបង្កើតឧបសគ្គផ្សេងៗ ដើម្បីធ្វើឱ្យរឿងរ៉ាវកាន់តែលំបាកសម្រាប់ខ្លួនអ្នកឡើយ។ ការធ្វើឱ្យរឿងរ៉ាវកាន់តែលំបាកសម្រាប់ខ្លួនអ្នក គឺជាការខ្វះភាពជាមនុស្ស ហើយវាក៏ជារឿងដែលមិនប្រកបដោយវិចារណញ្ញាណផងដែរ។ អ្វីដែលសំខាន់បំផុតនោះគឺ មិនថាអ្នកធ្វើឱ្យរឿងរ៉ាវកាន់តែលំបាកសម្រាប់ខ្លួនអ្នកយ៉ាងណានោះទេ មិនថាវាជាការជម្នះលើបញ្ហាផ្ទាល់ខ្លួនមួយចំនួនរបស់អ្នក ឬការបង្កើតរឿងអំពល់ទុក្ខមួយចំនួនដើម្បីធ្វើឱ្យរឿងរ៉ាវកាន់តែលំបាកសម្រាប់ខ្លួនអ្នកក៏ដោយ ក៏អ្វីដែលអ្នកទទួលបាននៅទីបញ្ចប់ យ៉ាងច្រើនបំផុតនឹងគ្រាន់តែជាការបំពេញមហិច្ឆតា និងបំណងប្រាថ្នាផ្ទាល់ខ្លួនរបស់អ្នក ឬការស្កប់ស្កល់ខាងមនោសញ្ចេតនារបស់អ្នកប៉ុណ្ណោះ ប៉ុន្តែអ្នកនឹងមិនទទួលបានតថភាពសេចក្ដីពិតយ៉ាងពិតប្រាកដឡើយ។ ប្រសិនបើការរងទុក្ខដែលអ្នកស៊ូទ្រាំ គឺដើម្បីការពារអត្ថិភាពនៃអ្វីៗដែលវិជ្ជមាន ដើម្បីការពារអត្ថិភាពនៃយុត្តិធម៌ និងដើម្បីការពារផលប្រយោជន៍នៃដំណាក់របស់ព្រះជាម្ចាស់ ហើយវាជាការរងទុក្ខដែលអ្នកស៊ូទ្រាំដើម្បីមានសេចក្ដីស្មោះស្ម័គ្រ ដើម្បីបំពេញការទទួលខុសត្រូវរបស់អ្នក និងដើម្បីឈានដល់ចំណុចនៃការចុះចូលនឹងព្រះជាម្ចាស់ និងការធ្វើឱ្យព្រះជាម្ចាស់ពេញព្រះហឫទ័យ នោះការស៊ូទ្រាំនឹងការរងទុក្ខបែបនេះ គឺមានតម្លៃ និងមានន័យ។ វាគឺជាការរងទុក្ខដែលមនុស្សគួរតែស៊ូទ្រាំ។ ប្រសិនបើការរងទុក្ខដែលអ្នកស៊ូទ្រាំ គឺដើម្បីការពារអំនួត ឋានៈ និងកេរ្តិ៍ឈ្មោះរបស់អ្នកផ្ទាល់ ដើម្បីបំពេញបំណងប្រាថ្នាដ៏អាត្មានិយមរបស់អ្នក និងបំពេញមហិច្ឆតារបស់អ្នកផ្ទាល់ ព្រមទាំងដើម្បីទទួលបានឋានៈ និងទទួលបានកិត្យានុភាពដ៏អស្ចារ្យនៅក្នុងចំណោមមនុស្ស ប៉ុន្តែនៅក្នុងការស៊ូទ្រាំនឹងការរងទុក្ខនេះ អ្នកមិនបានការពារផលប្រយោជន៍នៃដំណាក់របស់ព្រះជាម្ចាស់ និងមិនបានការពារអ្វីៗដែលវិជ្ជមាន ហើយវាមិនមែនជាការស៊ូទ្រាំដើម្បីបំពេញការទទួលខុសត្រូវរបស់អ្នក ហើយរឹតតែមិនមែនដើម្បីឈានដល់ចំណុចនៃការមានសេចក្ដីស្មោះស្ម័គ្រ និងឈានដល់ចំណុចនៃការធ្វើឱ្យព្រះជាម្ចាស់ពេញព្រះហឫទ័យទៀតនោះ នោះការរងទុក្ខទាំងអស់នេះ គឺជាការរងទុក្ខដែលមិនចាំបាច់ និងជាការរងទុក្ខដែលគ្មានតម្លៃឡើយ។ ទោះបីជាអ្នកស៊ូទ្រាំនឹងការរងទុក្ខនោះក៏ដោយ ក៏អ្នកធ្វើដូច្នេះដោយឥតប្រយោជន៍ដែរ។ អ្នកគួរតែចៀសវាងការរងទុក្ខបែបនេះឱ្យច្រើនតាមដែលអាចធ្វើទៅបាន។ តើអ្នកអាចចៀសវាងពីវាដោយរបៀបណា? តើរឿងនេះងាយធ្វើដែរឬទេ? (ជាដំបូង យើងគួរតែទទួលយកទស្សនៈត្រឹមត្រូវស្ដីពីការរងទុក្ខដែលមកពីព្រះជាម្ចាស់ ហើយបន្ទាប់មក យកទស្សនៈទាំងនោះមកផ្ទៀងផ្ទាត់នឹងខ្លួនយើងបន្តិចម្ដងៗនៅក្នុងបទពិសោធរបស់យើង។ នៅពេលយើងដឹងថា ការរងទុក្ខបែបនេះគឺគ្មានតម្លៃ នោះយើងនឹងលែងស៊ូទ្រាំនឹងការរងទុក្ខដែលគ្មានន័យបែបនេះទៀតហើយ។)

ពួកជំនុំខ្លះស្ថិតនៅក្នុងតំបន់ដែលមានលក្ខខណ្ឌរស់នៅលំបាក។ មជ្ឈដ្ឋានហូបចុក និងស្នាក់នៅគឺអន់ ហើយសូម្បីតែការរកទឹកស្អាតមួយកែវ ក៏ជារឿងលំបាកដែរ ប៉ុន្តែអ្នកត្រូវបានតម្រូវឱ្យបំពេញភារកិច្ចរបស់អ្នកនៅទីនោះ តើគួរធ្វើដូចម្ដេចក្នុងស្ថានភាពនេះ? ឧបមាថា អ្នកគិតក្នុងចិត្តខ្លួនឯងថា៖ «ការរងទុក្ខដែលកើតចេញពីលក្ខខណ្ឌខាងក្រៅទាំងនេះ មិនមែនជាអ្វីដែលខ្ញុំគួរតែស៊ូទ្រាំឡើយ។ ខ្ញុំកើតមកដើម្បីធ្វើកិច្ចការពួកជំនុំ។ ខ្ញុំគឺជាអ្នកដឹកនាំម្នាក់ ហើយការប្រព្រឹត្តចំពោះដែលខ្ញុំទទួលបាន គួរតែល្អជាងអ្វីដែលមនុស្សសាមញ្ញទទួលបាន។ លក្ខខណ្ឌរស់នៅទីនេះគឺលំបាកពេក ដែលប៉ះពាល់ដល់អារម្មណ៍របស់ខ្ញុំ និងរារាំងខ្ញុំមិនឱ្យធ្វើកិច្ចការរបស់ខ្ញុំឱ្យបានល្អ។ បែបនេះមិនកើតទេ។ មជ្ឈដ្ឋានដ៏លំបាកនេះ មិនស័ក្តិសមសម្រាប់ខ្ញុំក្នុងការបំពេញភារកិច្ចរបស់ខ្លួនឡើយ។ ខ្ញុំត្រូវប្ដូរទៅកន្លែងដែលមានទេសភាពស្រស់ស្អាត និងមានមជ្ឈដ្ឋានគាប់ប្រសើរ ដើម្បីបំពេញភារកិច្ចរបស់ខ្ញុំ។ ខ្ញុំក៏ត្រូវមានផ្ទះទទួលភ្ញៀវដ៏ល្អមួយ ដែលមានម្ហូបឆ្ងាញ់ ហើយខ្ញុំអាចគេងបានយ៉ាងស្រួល ដែលមានម៉ាស៊ីនត្រជាក់នៅខាងក្នុង និងមានទេសភាពស្អាតៗ ព្រមទាំងមានកន្លែងសម្រាប់ដើរលេងនៅខាងក្រៅផងដែរ។ កន្លែងបែបនោះហើយ ទើបស័ក្តិសមសម្រាប់ខ្ញុំក្នុងការបំពេញភារកិច្ចរបស់ខ្ញុំ»។ ជាលទ្ធផល អ្នកក៏ជ្រើសរើសចាកចេញពីកន្លែងដ៏លំបាកនោះ ហើយស្វែងរកកន្លែងណាមួយដែលមានមជ្ឈដ្ឋានល្អ ដើម្បីបំពេញភារកិច្ចរបស់អ្នក។ តើការអនុវត្តបែបនេះយ៉ាងម៉េចដែរ? (វាមិនល្អទេ។) អ្នកខ្លះនិយាយថា៖ «តើព្រះអង្គមិនបានព្រះមានបន្ទូលទេឬថា មិនត្រូវបង្កើតរឿងអំពល់ទុក្ខឱ្យខ្លួនយើងនោះ? ការមកកាន់មជ្ឈដ្ឋានដ៏ក្រីក្រ និងលំបាក ដែលការហូបចុក និងការស្នាក់នៅមិនល្អបែបនេះ តើនេះមិនមែនជាការនាំរឿងអំពល់ទុក្ខដាក់ខ្លួនឯង និងនាំការរងទុក្ខដាក់ខ្លួនឯងទេឬ? ដោយសារតែនេះគឺជាការស្វែងរកការរងទុក្ខ និងស្វែងរករឿងអំពល់ទុក្ខ ហើយបង្កើតឧបសគ្គសម្រាប់កិច្ចការ ដូច្នេះ ទូលបង្គំគួរតែស្វែងរកកន្លែងដែលគ្មានរឿងអំពល់ទុក្ខ»។ តើការធ្វើបែបនេះអាចទទួលយកបានដែរឬទេ? (មិនអាចទេ។) ចូរប្រាប់ខ្ញុំមកមើល តើមានអ្នកណាយល់ដឹងពីរឿងរ៉ាវតាមរបៀបនេះដែរឬទេ? (មាន។) តើការយល់ដឹងពីរឿងរ៉ាវតាមរបៀបនេះ ត្រឹមត្រូវដែរឬទេ? (មិនត្រឹមត្រូវទេ ការយល់ដឹងប្រភេទនេះគឺវៀចខុសទំនងបន្តិចហើយ។) ដូច្នេះ នៅពេលអ្នករាល់គ្នាជួបប្រទះនឹងមជ្ឈដ្ឋាននៃទុក្ខលំបាកបែបនេះ ដែលមជ្ឈដ្ឋានហូបចុក និងស្នាក់នៅគឺអន់ ម្ហូបអាហារ និងភេសជ្ជៈមិនមានអនាម័យ តែងតែមានរុយ មូស និងសត្វល្អិតគ្រប់ប្រភេទហើរចុះហើរឡើង អ្នករាល់គ្នាគេងនៅលើគ្រែឈើដ៏រឹង ភួយសើម និងកខ្វក់ អ្នករាល់គ្នាមិនអាចគេងលក់ស្រួលនៅពេលយប់ គ្មានកន្លែងស្ងាត់ដើម្បីរៀបចំការជួបជុំ មជ្ឈដ្ឋានមិនមានសុវត្ថិភាព ហើយលើសពីនេះទៅទៀត របបរបស់សាតាំងធ្វើការធ្វើទុក្ខបុកម្នេញ និងតាមប្រមាញ់ចាប់ខ្លួននៅទីនោះ នោះតើអ្នករាល់គ្នាមិននិយាយទេឬថា អ្នករាល់គ្នាប្រាកដជាស៊ូទ្រាំនឹងការរងទុក្ខយ៉ាងច្រើននៅក្នុងមជ្ឈដ្ឋានបែបនេះ? (មែនហើយ។) ប៉ុន្តែមានពួកជំនុំមួយនៅកន្លែងនេះ ហើយមានកិច្ចការដែលត្រូវធ្វើ ដូច្នេះ តើអ្នកគួរធ្វើដូចម្ដេច? តើអ្នកនឹងស៊ូទ្រាំនឹងការរងទុក្ខនេះឬក៏អត់? (ពួកយើងត្រូវតែស៊ូទ្រាំនឹងវា។) និយាយតាមគោលលទ្ធិ មនុស្សអាចទទួលយករឿងនេះ និងដឹងថា ពួកគេត្រូវតែស៊ូទ្រាំនឹងការរងទុក្ខនេះ ប៉ុន្តែហេតុអ្វីបានជាពួកគេត្រូវតែស៊ូទ្រាំនឹងវា? (ដោយសារតែកិច្ចការរបស់ពួកជំនុំទាមទារឱ្យធ្វើបែបនេះ ដូចគ្នានឹងភារកិច្ចរបស់យើងដែរ ដូច្នេះការរងទុក្ខនេះត្រូវតែស៊ូទ្រាំ។) នេះគឺជាកិច្ចការដែលអ្នកគួរតែធ្វើ ហើយវាគឺជាការទទួលខុសត្រូវដែលអ្នកគួរតែបំពេញ។ នៅពេលមានរឿងដូច្នេះ វាពាក់ព័ន្ធនឹងបញ្ហាថាតើអ្នកមានសេចក្ដីស្មោះស្ម័គ្រក្នុងការបំពេញភារកិច្ចរបស់អ្នកដែរឬទេ។ អ្នកមិនអាចពិចារណាថាតើមជ្ឈដ្ឋាននោះមានផាសុកភាពឬអត់នោះទេ ហើយអ្នកក៏មិនអាចប្រព្រឹត្តដោយផ្អែកលើថាតើសាច់ឈាមរបស់អ្នកមានផាសុកភាព ឬក៏ឈឺចាប់នោះដែរ។ អ្នកមិនអាចធ្វើតាមអារម្មណ៍ទាំងនេះឡើយ។ អ្នកត្រូវតែព្យាយាមគ្រប់មធ្យោបាយដែលអាចធ្វើទៅបាន ដើម្បីជម្នះការលំបាកផ្សេងៗ ដើម្បីបំពេញការទទួលខុសត្រូវ និងភារកិច្ចរបស់អ្នក។ អ្នកខ្លះនិយាយថា៖ «ខ្ញុំផ្ទាល់នឹងមិនទៅទេ។ ខ្ញុំនឹងរកអ្នកណាម្នាក់ដែលស័ក្តិសមឱ្យទៅធ្វើកិច្ចការនេះ និងស៊ូទ្រាំនឹងការរងទុក្ខនេះ។ ខ្ញុំនឹងសន្សំកម្លាំងរបស់ខ្ញុំដើម្បីធ្វើកិច្ចការសំខាន់ៗផ្សេងទៀត ហើយខ្ញុំនឹងមិនចាំបាច់ស៊ូទ្រាំនឹងការរងទុក្ខដែលគ្មានន័យនោះឡើយ»។ តើការយល់ដឹងពីរឿងនេះតាមរបៀបនេះ ត្រឹមត្រូវដែរឬទេ? (មិនត្រឹមត្រូវទេ។ ប្រសិនបើវាប្រាកដណាស់ថា នេះគឺជាកន្លែងដែលខ្ញុំគួរតែទៅ ហើយថាមានកិច្ចការដែលខ្ញុំគួរតែធ្វើ ប៉ុន្តែខ្ញុំរៀបចំឱ្យអ្នកផ្សេងធ្វើវាដោយសារតែខ្លាចការរងទុក្ខ នេះគឺជាការធ្វើខ្លួនរអិលដូចអន្ទង់ និងការខ្ជិលច្រអូសហើយ។) ប្រសិនបើវាប្រាកដណាស់ថា នេះគឺជាកន្លែងដែលអ្នកគួរតែទៅ ហើយថាមានកិច្ចការដែលអ្នកគួរតែធ្វើ មានភារកិច្ចដែលអ្នកគួរតែធ្វើ និងមានបញ្ហាដែលអ្នកគួរតែដោះស្រាយនៅទីនោះ ប៉ុន្តែអ្នកមិនទៅ ហើយបែរជារកលេស និងហេតុផលគ្រប់បែបយ៉ាងដើម្បីឱ្យអ្នកផ្សេងទៅជំនួស នេះមិនមែនជាការមានសេចក្ដីស្មោះស្ម័គ្រឡើយ ហើយនេះគឺជាការគេចវេះ និងការបដិសេធទុក្ខលំបាក។ មូលហេតុជាមូលដ្ឋានបំផុតដែលអ្នកឱ្យអ្នកផ្សេងទៅជំនួស មិនមែនដោយសារតែវាមិនងាយស្រួលសម្រាប់ឱ្យអ្នកទៅនោះទេ ហើយក៏មិនមែនដោយសារតែការទៅទីនោះគឺជាជម្រើសសម្រាប់អ្នកនោះដែរ ប៉ុន្តែដោយសារតែមជ្ឈដ្ឋាននៅទីនោះអាក្រក់ ហើយលក្ខខណ្ឌរស់នៅគឺអន់ ហើយអ្នកខ្លាចការស៊ូទ្រាំនឹងការរងទុក្ខ នោះហើយជាមូលហេតុដែលអ្នកមិនសុខចិត្តទៅ។ ប្រសិនបើអ្នកមានផ្នត់គំនិត និងចេតនាបែបនេះ នេះគឺជាការគ្មានសេចក្ដីស្មោះស្ម័គ្រទាល់តែសោះ ហើយនេះគឺជាការគេចវេះពីការរងទុក្ខ និងការបដិសេធមិនស៊ូទ្រាំនឹងការរងទុក្ខ។ អ្នកត្រូវតែទទួលយកការរងទុក្ខដែលអ្នកគួរតែស៊ូទ្រាំ មិនថាមានការលំបាកច្រើនប៉ុនណាក៏ដោយ ក៏អ្នកមិនអាចគេចវេះពីវាបានឡើយ។ មិនថាមានគ្រោះថ្នាក់ខ្លាំងប៉ុនណាក៏ដោយ ក៏អ្នកត្រូវតែប្រឈមមុខនឹងវាដែរ។ ហើយទោះបីជាមានមហន្តរាយប្រភេទណាមួយកំពុងកើតឡើងនៅទីនោះក៏ដោយ ក៏អ្នកត្រូវតែទៅ អ្នកមិនអាចគេចវេះពីវាបានឡើយ ហើយអ្នកត្រូវតែប្រឈមមុខនឹងការលំបាកទាំងនោះដោយផ្ទាល់។ នេះហៅថាការមានសេចក្ដីស្មោះស្ម័គ្រ។ ឧបមាថា ទោះបីជាអ្នកដឹងថាការទៅទីនោះនឹងធ្វើឱ្យសាច់ឈាមរបស់អ្នករងទុក្ខ ហើយថានឹងមានគ្រោះថ្នាក់ក៏ដោយ ក៏អ្នកមិនបដិសេធ ឬគេចវេះពីវាឡើយ ហើយថែមទាំងអាចប្រឈមមុខនឹងគ្រោះថ្នាក់ និងជម្នះការលំបាកធ្វើជាអ្នកនាំមុខគេទៀតផង ដើម្បីកិច្ចការរបស់ពួកជំនុំ និងដើម្បីបំពេញភារកិច្ចរបស់អ្នកឱ្យបានល្អ។ នេះហៅថាការមានសេចក្ដីស្មោះស្ម័គ្រ នេះហៅថាការបំពេញការទទួលខុសត្រូវរបស់អ្នក ហើយនេះហៅថាការមានការគិតគូរដល់ព្រះរាជបំណងរបស់ព្រះជាម្ចាស់។ ការដែលអាចប្រកាន់ខ្ជាប់នូវទីបន្ទាល់របស់ខ្លួននៅក្នុងមជ្ឈដ្ឋាននៃទុក្ខលំបាក គឺជាអ្វីដែលមនុស្សត្រូវតែសម្រេចឱ្យបាន ហើយវាក៏ជាការអនុវត្តដែលមនុស្សគួរតែមានផងដែរ តើមែនទេ? (មែនហើយ។) នៅពេលជួបប្រទះនឹងស្ថានភាពបែបនេះ អ្នកត្រូវតែយល់ដឹងពីរឿងនេះតាមរបៀបនេះ និងអនុវត្តតាមរបៀបនេះ។

ប្រសិនបើអ្នកទៅកន្លែងណាមួយដើម្បីបំពេញភារកិច្ចរបស់ខ្លួន ហើយលក្ខខណ្ឌរស់នៅទីនោះគឺល្អ មជ្ឈដ្ឋានក៏ល្អ ម្ហូបអាហារក៏ឆ្ងាញ់ណាស់ដែរ អ្នកអាចញ៉ាំសាច់ស្ទើរតែរាល់ពេលអាហារ ហើយកន្លែងស្នាក់នៅរបស់អ្នកក៏មានផាសុកភាពខ្លាំង ដោយមានម៉ាស៊ីនកម្ដៅនៅរដូវរងា និងម៉ាស៊ីនត្រជាក់នៅរដូវក្ដៅ ហើយលក្ខខណ្ឌទាំងអស់គឺល្អណាស់ តើអ្នកគួរប្រព្រឹត្តចំពោះមជ្ឈដ្ឋានធ្វើកិច្ចការប្រភេទនេះដោយរបៀបណា នៅពេលអ្នកជួបប្រទះនឹងវា? អ្នកខ្លះនិយាយថា៖ «ការធ្វើកិច្ចការនៅក្នុងមជ្ឈដ្ឋានបែបនេះ គឺពិតជាគួរឱ្យសប្បាយរីករាយណាស់។ ប្រសិនបើខ្ញុំធ្វើកិច្ចការរបស់ខ្ញុំនៅកន្លែងនេះ តើខ្ញុំកំពុងសម្ងំយកសុខក្នុងភាពសុខស្រួលមែនទេ? តើខ្ញុំមិនមានសេចក្ដីស្មោះស្ម័គ្រចំពោះភារកិច្ចរបស់ខ្ញុំទេឬ? តើនេះមិនខុសទេឬ?» ប្រសិនបើអ្នកជួបប្រទះនឹងមជ្ឈដ្ឋានដែលមានលក្ខខណ្ឌរស់នៅល្អបែបនេះ តើអ្នកយល់ដឹងពីរឿងនេះដោយរបៀបណា? (ជាដំបូង ខ្ញុំត្រូវកំណត់ថាតើនេះគឺជាតម្រូវការសម្រាប់កិច្ចការរបស់ពួកជំនុំដែរឬទេ។ ប្រសិនបើកិច្ចការតម្រូវឱ្យខ្ញុំបំពេញភារកិច្ចរបស់ខ្ញុំនៅកន្លែងនេះ នោះខ្ញុំគួរតែប្រព្រឹត្តឱ្យបានត្រឹមត្រូវចំពោះមជ្ឈដ្ឋាននេះ មិនត្រូវសម្ងំយកសុខក្នុងភាពសុខស្រួលឡើយ ហើយមិនត្រូវផ្ដោតលើការហូបចុកឆ្ងាញ់ ឬការស្លៀកពាក់ស្អាតបាតនោះទេ ប៉ុន្តែផ្ទុយទៅវិញ ត្រូវផ្ដោតលើការបំពេញភារកិច្ចរបស់ខ្ញុំឱ្យបានល្អ។ មានតែការធ្វើបែបនេះប៉ុណ្ណោះ ទើបជាមនុស្សដែលមានមនសិការ និងវិចារណញ្ញាណ។ ប៉ុន្តែ ប្រសិនបើកិច្ចការមិនតម្រូវឱ្យខ្ញុំបំពេញភារកិច្ចរបស់ខ្ញុំនៅទីនោះទេ ហើយខ្ញុំមានចេតនាជ្រើសរើសកន្លែងដែលមានលក្ខខណ្ឌរស់នៅល្អ ដើម្បីទទួលបានការសោយសុខខាងសាច់ឈាមកាន់តែច្រើន នោះគឺជាការសម្ងំយកសុខក្នុងភាពសុខស្រួលហើយ។) ទោះបីជាអ្នកស្ថិតនៅក្នុងមជ្ឈដ្ឋានដែលមានលក្ខខណ្ឌរស់នៅល្អក៏ដោយ ក៏អ្នកមិនគួរអនុញ្ញាតឱ្យរឿងនេះរារាំងអ្នកពីការបំពេញភារកិច្ចរបស់ខ្លួនឱ្យបានល្អនោះដែរ។ អ្នកមិនគួរសម្ងំយកសុខនៅក្នុងមជ្ឈដ្ឋានរស់នៅបែបនេះឡើយ គ្រាន់តែធ្វើអ្វីដែលអ្នកគួរតែធ្វើ ហើយបំពេញភារកិច្ចរបស់អ្នកតាមរបៀបដែលវាគួរតែត្រូវបានបំពេញទៅបានហើយ។ ប្រសិនបើគ្រួសារទទួលភ្ញៀវយកចិត្តទុកដាក់ចំពោះអ្នកជាពិសេស ដោយសារតែអ្នកគឺជាអ្នកដឹកនាំ ឬជាអ្នកធ្វើការម្នាក់ ដោយផ្ដល់ឱ្យអ្នកនូវម្ហូបអាហារល្អៗដើម្បីបរិភោគ និងរបស់របរល្អៗដើម្បីប្រើប្រាស់ ព្រមទាំងផ្ដល់ឱ្យអ្នកនូវការថែទាំពិសេស និងការប្រព្រឹត្តចំពោះយ៉ាងពិសេសមួយចំនួន ហើយអ្នកគិតថា៖ «ខ្ញុំត្រូវតែទទួលយករឿងនេះពីព្រះជាម្ចាស់។ នេះគឺជាការដែលព្រះជាម្ចាស់ប្រទានព្រះគុណដល់ខ្ញុំ ហើយវាគឺជាអ្វីដែលខ្ញុំគួរតែសោយសុខ ដូច្នេះ ខ្ញុំនឹងគ្រាន់តែសោយសុខនឹងវាចុះ។ ខ្ញុំមិនអាចបដិសេធបានទេ» នោះវាគឺជារឿងខុសឆ្គងហើយ ដែលអ្នកគិតបែបនេះ។ តាមពិត របៀបដែលគ្រួសារទទួលភ្ញៀវប្រព្រឹត្ត និងមើលថែអ្នក គឺល្អខ្លាំងជាងរបៀបដែលពួកគេធ្វើនៅពេលពួកគេទទួលបងប្អូនប្រុសស្រីធម្មតាទៅទៀត។ វាបានលើសពីស្ដង់ដា និងគោលការណ៍នៃការទទួលភ្ញៀវឆ្ងាយណាស់ទៅហើយ។ ដូច្នេះ តើអ្នកគួរប្រព្រឹត្តចំពោះស្ថានភាពនេះដោយរបៀបណា? (ខ្ញុំត្រូវតែរៀនបដិសេធ។) តើអ្នកគួរបដិសេធដោយរបៀបណា? (ជាដំបូង ខ្ញុំគួរតែប្រកបគ្នាឱ្យបានច្បាស់លាស់ជាមួយគ្រួសារទទួលភ្ញៀវ អំពីគោលការណ៍នៃការទទួលភ្ញៀវ ដោយប្រាប់ពួកគេថា ពួកគេមិនគួរផ្ដល់ការថែទាំពិសេសដល់ពួកអ្នកដឹកនាំ និងពួកអ្នកធ្វើការ គ្រាន់តែដោយសារតែពួកគេមានឋានៈនោះទេ ព្រោះការធ្វើបែបនេះ ងាយនឹងធ្វើឱ្យពួកអ្នកដឹកនាំ និងពួកអ្នកធ្វើការសម្ងំយកសុខក្នុងភាពសុខស្រួលណាស់។ លើសពីនេះ ខ្ញុំផ្ទាល់ត្រូវតែរៀនបដិសេធពួកគេ ដោយសោយសុខនឹងការប្រព្រឹត្តចំពោះដ៏ពិសេសនេះឡើយ។ ខ្ញុំគួរតែបង្ហាញការបដិសេធរបស់ខ្ញុំ តាមរយៈការប្រព្រឹត្តជាក់ស្ដែងរបស់ខ្ញុំ និងតាមរយៈសកម្មភាពរបស់ខ្ញុំ។) ចុះតើអ្នកចាំបាច់ត្រូវទទួលយករឿងនេះពីព្រះជាម្ចាស់ដែរឬទេ? (មិនចាំបាច់ទេ។) អ្នកផ្ទាល់ត្រូវតែចេះញែកដឹងពីស្ថានភាពទាំងនោះ ហើយដឹងពីរបៀបប្រព្រឹត្តចំពោះរឿងទាំងនោះឱ្យបានសមស្រប។ អ្នកខ្លះនិយាយថា៖ «នេះគ្រាន់តែជារបៀបដែលគ្រួសារទទួលភ្ញៀវរស់នៅប៉ុណ្ណោះ។ ប្រសិនបើខ្ញុំបដិសេធ តើវាមិនមែនជាការបដិសេធព្រះគុណរបស់ព្រះជាម្ចាស់ទេឬ? តើវាមិនមែនជាការនាំទុក្ខដាក់ខ្លួនទេឬ? ពួកអ្នកដឹកនាំ និងពួកអ្នកធ្វើការ គួរតែទទួលបានលក្ខខណ្ឌនៃការទទួលភ្ញៀវដ៏ល្អ នៅពេលបំពេញកិច្ចការរបស់ពួកគេ»។ តើការយល់ដឹងនេះត្រឹមត្រូវដែរឬទេ? (មិនត្រឹមត្រូវទេ។) ការយល់ដឹងនេះប្រាកដជាខុសហើយ។ ប្រសិនបើអ្នកទៅដល់កន្លែងមួយដែលលក្ខខណ្ឌរស់នៅក្នុងតំបន់នោះល្អខ្លាំង ហើយអ្វីដែលគ្រួសារទទួលភ្ញៀវផ្ដល់ឱ្យអ្នក ក៏ជាផ្នែកមួយនៃការចំណាយ និងតម្រូវការធម្មតានៅក្នុងជីវិតប្រចាំថ្ងៃរបស់ពួកគេដែរ ហើយនេះគ្រាន់តែជារឿងធម្មតានៅក្នុងជីវិតរបស់ពួកគេ នោះអ្នកគួរតែគោរពទម្លាប់នៃការរស់នៅរបស់ពួកគេ។ នោះគ្រាន់តែជាលក្ខខណ្ឌរស់នៅប្រចាំតំបន់ប៉ុណ្ណោះ។ ប្រសិនបើអ្នកបដិសេធ វាមើលទៅហាក់ដូចជាធ្វើឫកបន្តិចហើយ។ អ្នកគួរតែទទួលយករឿងនេះពីព្រះជាម្ចាស់ និងប្រព្រឹត្តចំពោះវាឱ្យបានត្រឹមត្រូវ អ្នកគួរតែអរព្រះគុណព្រះជាម្ចាស់ដែលបានប្រទានព្រះគុណដល់អ្នក ហើយអ្នកមិនគួរព្យាយាមស្វែងរកការរងទុក្ខដាក់ខ្លួនឡើយ។ ប៉ុន្តែ ប្រសិនបើការប្រព្រឹត្តចំពោះដែលគ្រួសារទទួលភ្ញៀវផ្ដល់ឱ្យអ្នក លើសពីស្ដង់ដារស់នៅប្រចាំថ្ងៃរបស់ពួកគេ ដែលមានន័យថា ពួកគេមើលថែអ្នកតាមរបៀបពិសេសមួយចំនួន នោះវាមិនស្របតាមគោលការណ៍ឡើយ។ អ្នកគួរតែបដិសេធ ហើយអ្នកគួរតែប្រកបគ្នាអំពីគោលការណ៍ជាមួយពួកគេ អ្នកមិនគួរធ្វើឱ្យពួកគេលំបាកឡើយ។ តើនេះមិនមែនជារបៀបដែលអ្នកគួរអនុវត្តទេឬ? (មែនហើយ។) ប្រសិនបើអ្នករកលេស ដោយនិយាយថា៖ «នេះគ្រាន់តែជាស្ដង់ដារស់នៅធម្មតារបស់ពួកគេប៉ុណ្ណោះ។ ពួកគេហូបចុកយ៉ាងហ៊ឺហាជារៀងរាល់ថ្ងៃ ហើយតែងតែមានផ្លែឈើស្រស់គ្រប់ប្រភេទ ដូច្នេះ ខ្ញុំក៏គួរតែសោយសុខនឹងរបស់ទាំងនេះដែរ» តើវាត្រឹមត្រូវដែរឬទេដែលអ្នករកលេសបែបនេះ? (មិនត្រឹមត្រូវទេ។) នេះគឺជាការសម្ងំយកសុខក្នុងភាពសុខស្រួលហើយ។ ពេលដែលមនុស្សមួយចំនួនទៅដល់កន្លែងដែលមានលក្ខខណ្ឌរស់នៅល្អ ពួកគេមិនចង់ចាកចេញទេ ហើយពួកគេស្នាក់នៅកន្លែងបែបនោះក្នុងរយៈពេលយូរជាពិសេស។ ពួកគេខ្លាចថាខ្លួនឯងនឹងស៊ូទ្រាំនឹងការរងទុក្ខ ប្រសិនបើពួកគេទៅកន្លែងផ្សេង ដូច្នេះ ពួកគេរកលេសគ្រប់បែបយ៉ាងដើម្បីកុំឱ្យទៅ។ ទោះបីជាមានកិច្ចការនៅកន្លែងផ្សេង ដែលមានបញ្ហាដែលពួកគេត្រូវដោះស្រាយក៏ដោយ ក៏ពួកគេគ្រាន់តែទៅដើម្បីបញ្ចប់ភារកិច្ចក្នុងរយៈពេលមួយថ្ងៃឬពីរថ្ងៃប៉ុណ្ណោះ រួចក៏ប្រញាប់ត្រឡប់មកកន្លែងដ៏ល្អនេះវិញ។ តើនេះមិនមែនជាការខ្លាចការស៊ូទ្រាំនឹងការរងទុក្ខទេឬ? (មែនហើយ។) នេះគឺជាការខ្លាចការស៊ូទ្រាំនឹងការរងទុក្ខ ហើយវាគឺជាការសម្ងំយកសុខក្នុងភាពសុខស្រួល។ ពួកគេថ្នាក់ថ្នមសាច់ឈាមរបស់ខ្លួន រហូតដល់ពួកគេប្រែជាធាត់ទ្រលុកទ្រលន់ និងសខ្ចី ហើយពួកគេនៅតែរកហេតុផល និងលេស ដោយនិយាយថា៖ «ប្រសិនបើខ្ញុំមិនហូបចុកឱ្យបានល្អ ឬមិនស្នាក់នៅកន្លែងល្អ ហើយខ្ញុំធ្លាក់ខ្លួនឈឺ តើនេះនឹងមិនប៉ះពាល់ដល់ការបំពេញភារកិច្ចរបស់ខ្ញុំជាអ្នកដឹកនាំទេឬ? ដើម្បីធ្វើកិច្ចការឱ្យបានល្អ ខ្ញុំត្រូវតែថ្នាក់ថ្នមសាច់ឈាមរបស់ខ្ញុំ រក្សាសាច់ឈាមរបស់ខ្ញុំឱ្យមានសុខភាពល្អ និងពោរពេញដោយថាមពល។ មានតែការធ្វើបែបនេះទេ ទើបខ្ញុំមានប្រសិទ្ធភាពក្នុងការបំពេញភារកិច្ចរបស់ខ្ញុំ»។ តើទាំងនេះមិនមែនជាលេសទេឬ? (មែនហើយ គឺជាលេស។) នេះគឺជាការរកលេសឱ្យការសម្ងំយកសុខក្នុងភាពសុខស្រួល។ សរុបមក មិនថាវាជាមជ្ឈដ្ឋាននៃទុក្ខលំបាក ឬជាមជ្ឈដ្ឋាននៃភាពសុខស្រួលនោះទេ ក៏អ្នកគួរតែអាចជៀសវាងពីការរងឥទ្ធិពល ឬត្រូវបានរឹតត្បិតពីរឿងនេះ។ ប្រសិនបើគ្មានទុក្ខលំបាកទេ កុំបង្កើតទុក្ខលំបាកឱ្យខ្លួនអ្នកអី។ ប្រសិនបើមានទុក្ខលំបាក ក៏កុំបដិសេធវាឡើយ។ ប្រសិនបើមជ្ឈដ្ឋានដែលអ្នកជួបប្រទះ តម្រូវឱ្យមានការរងទុក្ខ អ្នកត្រូវតែស៊ូទ្រាំនឹងវា។ មិនថាទុក្ខលំបាកនោះធំធេងប៉ុនណាក៏ដោយ ក៏អ្នកត្រូវតែជម្នះវាដែរ។ គោលបំណងនៃការជម្នះទុក្ខលំបាក គឺដើម្បីបំពេញភារកិច្ចរបស់អ្នកឱ្យបានកាន់តែល្អ មិនមែនដើម្បីមានចេតនាធ្វើបាបសាច់ឈាមរបស់អ្នកផ្ទាល់នោះទេ។ មិនថាការលំបាកនោះធំធេងប៉ុនណាក៏ដោយ ក៏អ្នកមិនគួរបដិសេធ ឬគេចវេះពីវាឡើយ ផ្ទុយទៅវិញ អ្នកគួរតែគិតរកវិធីគ្រប់បែបយ៉ាងដើម្បីធ្វើកិច្ចការឱ្យបានល្អ បំពេញភារកិច្ចដែលអ្នកគួរតែបំពេញឱ្យបានល្អ ហើយនិយាយអ្វីដែលគួរតែនិយាយ ព្រមទាំងចាត់ចែង និងដោះស្រាយបញ្ហាទាំងនោះ រួចហើយអ្នកអាចចាកចេញបាន។ នោះទើបសមស្រប។ នៅពេលអ្នកទៅកន្លែងណាមួយដែលមានលក្ខខណ្ឌរស់នៅល្អ អ្នកក៏ត្រូវតែអាចបំពេញភារកិច្ច និងកិច្ចការរបស់អ្នកជាធម្មតាផងដែរ ដោយមិនត្រូវជាប់ជំពាក់នឹងភាពសុខស្រួល និងការសោយសុខខាងសាច់ឈាមឡើយ ផ្ទុយទៅវិញ ត្រូវផ្ដោតនៅក្នុងចិត្តរបស់អ្នកលើការធ្វើកិច្ចការឱ្យបានល្អ។ ជាការពិតណាស់ នៅក្នុងមជ្ឈដ្ឋានបែបនេះ អ្នកមិនចាំបាច់បង្កើតទុក្ខលំបាកបន្ថែម ដើម្បីធ្វើឱ្យរឿងរ៉ាវកាន់តែលំបាកសម្រាប់ខ្លួនអ្នក ឬដើម្បីថ្វាយភាពស្មោះត្រង់ ឬបង្ហាញពីការតាំងចិត្តរបស់អ្នកចំពោះព្រះជាម្ចាស់ឡើយ។ ផ្ទុយទៅវិញ អ្នកមិនគួរទទួលរងឥទ្ធិពលពីមជ្ឈដ្ឋាននេះទេ អ្នកមិនគួរសម្ងំយកសុខក្នុងភាពសុខស្រួលខាងសាច់ឈាមឡើយ ហើយអ្នកមិនគួរក្លាយជាធ្លាក់ចុះអន់ថយឡើយ។ អ្នកមិនគួរបណ្ដោយឱ្យលក្ខខណ្ឌរស់នៅដ៏ល្អ និងមជ្ឈដ្ឋានដ៏មានផាសុកភាព ប៉ះពាល់ដល់ដំណើរការនៃកិច្ចការ ឬប៉ះពាល់ដល់ការតាំងចិត្តរបស់អ្នកក្នុងការរងទុក្ខ និងសេចក្ដីស្មោះស្ម័គ្ររបស់អ្នកចំពោះភារកិច្ចរបស់ខ្លួនឡើយ។ នៅក្នុងមជ្ឈដ្ឋាននៃភាពសុខស្រួល អ្នកនៅតែត្រូវតែបំពេញការទទួលខុសត្រូវរបស់អ្នក និងបំពេញភារកិច្ចរបស់អ្នកឱ្យបានល្អដដែល។ ប្រសិនបើមានកិច្ចការនៅកន្លែងផ្សេង ហើយអ្នកគួរតែទៅ នោះអ្នកត្រូវតែទៅ។ អ្នកមិនអាចវក់នឹងការសោយសុខរបស់អ្នក រហូតដល់អ្នកភ្លេចអំពីភារកិច្ចរបស់ខ្លួន ហើយមិនចង់ទៅកន្លែងផ្សេង គ្រាន់តែដោយសារសាច់ឈាមរបស់អ្នកមានផាសុកភាព និងសុខស្រួល ហើយជីវិតរបស់អ្នកនៅទីនេះគឺគាប់ចិត្តនោះទេ។ នេះគឺជារឿងខុសឆ្គងហើយ។ នេះគឺជាការបដិសេធមិនស៊ូទ្រាំនឹងការរងទុក្ខ វាគឺជាការសម្ងំយកសុខក្នុងភាពសុខស្រួល ហើយវាមិនមែនជាការមានសេចក្ដីស្មោះស្ម័គ្រចំពោះភារកិច្ចរបស់អ្នកឡើយ។ តើមិនអ៊ីចឹងទេឬ? (អ៊ីចឹងមែន។)

មិនថាមានទុក្ខលំបាកនៅក្នុងមជ្ឈដ្ឋានដែលអ្នកបំពេញភារកិច្ចរបស់អ្នក មជ្ឈដ្ឋានកិច្ចការរបស់អ្នក ឬក៏មជ្ឈដ្ឋានរស់នៅរបស់អ្នកនោះទេ សរុបមក អ្នកគួរតែយល់ដឹងពីបញ្ហានៃការរងទុក្ខឱ្យបានត្រឹមត្រូវ ហើយអ្នកក៏គួរតែប្រព្រឹត្តចំពោះវាប្រកបដោយវិចារណញ្ញាណ និងដោយអាកប្បកិរិយាត្រឹមត្រូវផងដែរ។ ប្រសិនបើការរងទុក្ខដែលអ្នកស៊ូទ្រាំ គឺដើម្បីបំពេញភារកិច្ចរបស់អ្នកឱ្យបានល្អ ដើម្បីអាចអនុវត្តស្របតាមគោលការណ៍សេចក្ដីពិត ដើម្បីថ្វាយសេចក្ដីស្មោះស្ម័គ្ររបស់អ្នក និងដើម្បីអាចចុះចូលចំពោះការចាត់ចែង និងការរៀបចំរបស់ព្រះជាម្ចាស់ នោះអ្នកគួរតែទទួលយកវា។ មិនថាការលំបាកនោះធំធេងប៉ុនណាក៏ដោយ ក៏អ្នកត្រូវតែជម្នះវា ហើយអ្នកត្រូវតែស៊ូទ្រាំនឹងវា អ្នកមិនគួរបដិសេធ ឬគេចវេះពីវាឡើយ។ ក៏ប៉ុន្តែ ប្រសិនបើគ្មានទុក្ខលំបាក ឬការលំបាកទេ ហើយអ្នកហូបចុកបានល្អ និងរស់នៅដោយមានផាសុកភាព ព្រមទាំងមិនប្រឈមមុខនឹងស្ថានភាពលំបាកណាមួយក្នុងរយៈពេលយូរ ពោលគឺប្រសិនបើអ្វីៗគ្រប់យ៉ាងសុទ្ធតែល្អគ្រប់ទិដ្ឋភាព នោះអ្នកមិនគួរមានអារម្មណ៍មិនស្រួលក្នុងចិត្តឡើយ។ នៅក្នុងមជ្ឈដ្ឋាននៃភាពសុខស្រួលបែបនេះ អ្នករឹតតែគួរធ្វើឱ្យចិត្តរបស់អ្នកស្ងប់នៅចំពោះព្រះជាម្ចាស់ ធ្វើការចំណាយពេលខាងវិញ្ញាណរបស់អ្នកឱ្យបានត្រឹមត្រូវ បំពាក់បំប៉នខ្លួនអ្នកដោយសេចក្ដីពិត និងពង្រឹងការយល់ដឹងរបស់អ្នក។ អ្នកគួរតែឆ្លុះបញ្ចាំងពីភាពខ្វះខាតរបស់អ្នកក្នុងអំឡុងពេលនេះ ឬឆ្លុះបញ្ចាំងថាតើនិស្ស័យពុករលួយណាខ្លះដែលអ្នកបានបញ្ចេញឱ្យឃើញ ហើយចាំបាច់ត្រូវដឹង និងចាំបាច់ត្រូវដោះស្រាយតាមរយៈការស្វែងរកសេចក្ដីពិត។ បន្ទាប់មក ត្រូវមើលថាតើអ្នកនៅមានបញ្ហាអ្វីខ្លះ បញ្ហាណាខ្លះដែលអ្នកមិនដឹងពីរបៀបដោះស្រាយ តើទិដ្ឋភាពណាខ្លះនៃសេចក្ដីពិតដែលអ្នកនៅខ្វះខាត ហើយតើទិដ្ឋភាពណាខ្លះដែលអ្នកចាំបាច់ត្រូវចូលទៅក្នុង និងចាំបាច់ត្រូវកែលម្អ។ នេះគឺជារបៀបនៃការអនុវត្ត ដើម្បីប្រព្រឹត្តចំពោះបញ្ហានៃការរងទុក្ខឱ្យបានត្រឹមត្រូវ និងដើម្បីប្រព្រឹត្តចំពោះមជ្ឈដ្ឋានដែលព្រះជាម្ចាស់រៀបចំសម្រាប់អ្នកឱ្យបានត្រឹមត្រូវ។ ប្រសិនបើនេះជារបៀបដែលអ្នកអនុវត្ត នោះជាមូលដ្ឋាន អ្នកនឹងមិនទទួលរងឥទ្ធិពលពីមជ្ឈដ្ឋានខាងក្រៅឡើយ។ មិនថាទុក្ខលំបាកនៅក្នុងមជ្ឈដ្ឋានខាងក្រៅធំធេងប៉ុនណាក៏ដោយ ដរាបណាមនុស្សម្នាក់អាចមានគោលដៅត្រឹមត្រូវ និងទិសដៅនៃការដេញតាមដ៏ត្រឹមត្រូវនៅក្នុងចិត្តរបស់គេ អាចរក្សាចិត្តឱ្យស្ងប់នៅចំពោះព្រះជាម្ចាស់ អាចគិតថាតើគោលការណ៍សេចក្ដីពិតជាអ្វី និងរបៀបអនុវត្តបែបណានៅពេលគេជួបប្រទះនឹងរឿងរ៉ាវនានា ហើយបន្ទាប់មកធ្វើការវិនិច្ឆ័យដែលត្រឹមត្រូវ និងអនុវត្តឱ្យបានត្រឹមត្រូវ នោះតាមរយៈការប្រព្រឹត្តចំពោះបញ្ហានៃការរងទុក្ខតាមរបៀបនេះ នៅទីបំផុត គេនឹងទទួលបានអ្វីៗដែលវិជ្ជមានមួយចំនួនដែលគេគួរតែទទួលបាន។ ឧទាហរណ៍៖ ជួនកាល អ្នកអាចនឹងជួបប្រទះបញ្ហាធំៗដែលចាំបាច់ត្រូវដោះស្រាយជាបន្ទាន់ ខណៈពេលបំពេញភារកិច្ចរបស់អ្នក ដែលតម្រូវឱ្យអ្នកក្រោកពីព្រលឹម និងចូលគេងយប់ជ្រៅ ឬតម្រូវឱ្យអ្នកអត់បាយ ឬតម្រូវឱ្យអ្នកធ្វើដំណើរផ្លូវឆ្ងាយ និងឆ្លងកាត់ភ្នំ និងជ្រលងភ្នំ។ ជាពិសេស កន្លែងដាច់ស្រយាលមួយចំនួន មិនអាចធ្វើដំណើរទៅដល់ដោយយានយន្តបានទេ ហើយសូម្បីតែផ្លូវជិះកង់ក៏គ្មានដែរ ដូច្នេះ អ្នកអាចត្រឹមទៅដល់ទីនោះបានដោយការដើរប៉ុណ្ណោះ។ ដូច្នេះ តើអ្នកគួរធ្វើដូចម្ដេច នៅពេលអ្នកប្រឈមមុខនឹងមជ្ឈដ្ឋាននៃទុក្ខលំបាកបែបនេះ? ទាំងនេះគឺជាប្រភេទនៃទុក្ខលំបាកជាក់លាក់មួយចំនួន។ នៅពេលអ្នកជួបប្រទះនឹងមជ្ឈដ្ឋានទាំងនេះ អ្នកមិនអាចបដិសេធ ឬគេចវេះពីវាឡើយ។ នេះគឺជាការរងទុក្ខដែលអ្នកគួរតែស៊ូទ្រាំ។ ដើម្បីបំពេញភារកិច្ចរបស់អ្នកឱ្យបានល្អ អ្នកត្រូវតែស៊ូទ្រាំនឹងការរងទុក្ខបែបនេះ។ ក៏ប៉ុន្តែ កាលៈទេសៈពិសេសមួយចំនួន ចាំបាច់ត្រូវប្រព្រឹត្តតាមរបៀបផ្សេង។ ឧទាហរណ៍៖ នៅក្នុងតំបន់មួយចំនួនដែលមានពួកជំនុំ ស្ថានភាពគឺអាក្រក់ខ្លាំង ដោយគណបក្សកុម្មុយនីស្តចិនធ្វើការចាប់ខ្លួនយ៉ាងឆ្កួតលីលា។ ពួកអ្នកដឹកនាំ និងពួកអ្នកធ្វើការមួយចំនួនត្រូវបានចាប់ខ្លួន ហើយបងប្អូនប្រុសស្រីមួយចំនួន ត្រូវស្ថិតក្រោមការឃ្លាំមើលយ៉ាងតឹងរ៉ឹងពីគណបក្សកុម្មុយនីស្តចិន។ កិច្ចការរបស់ពួកជំនុំបានរងផលប៉ះពាល់យ៉ាងធ្ងន់ធ្ងរ ហើយចាំបាច់ត្រូវតែត្រូវបានដោះស្រាយ។ ប្រសិនបើអ្នកទៅទីនោះ អ្នកនឹងប្រឈមហានិភ័យនៃការត្រូវបានចាប់ខ្លួន ហើយជីវិតរបស់អ្នកថែមទាំងអាចនឹងជួបគ្រោះថ្នាក់ទៀតផង។ នៅក្នុងស្ថានភាពបែបនេះ អ្នកត្រូវតែប្រើប្រាជ្ញាខ្លះ។ អ្នកអាចសរសេរសំបុត្រទាក់ទងគ្នា ឬឱ្យអ្នកមើលការខុសត្រូវក្នុងតំបន់ប្រមូលផ្ដុំគ្នានៅតំបន់ផ្សេងដើម្បីប្រកបគ្នា ហើយជួយពួកគេចាត់ចែងកិច្ចការបន្តបន្ទាប់ ដើម្បីឱ្យកិច្ចការរបស់ពួកជំនុំអាចដើរលើគន្លងត្រឹមត្រូវវិញបានឆាប់តាមដែលអាចធ្វើទៅបាន។ សរុបមក នៅក្នុងមជ្ឈដ្ឋានដ៏គ្រោះថ្នាក់បែបនេះ អ្នកត្រូវតែប្រុងប្រយ័ត្នជាពិសេស ហើយមិនអាចប្រថុយប្រថានឡើយ។ នៅក្នុងស្ថានភាពខ្លះ អ្នកអាចព្យាយាមប្រថុយប្រថានបាន ប៉ុន្តែនៅក្នុងស្ថានភាពផ្សេងទៀត វាមិនសមស្របក្នុងការធ្វើដូច្នេះឡើយ។ ទោះក្នុងកាលៈទេសៈណាក៏ដោយ នៅពេលអ្នកយល់ដឹងពីបញ្ហានៃការរងទុក្ខបានត្រឹមត្រូវ អ្នកគួរតែឆ្លុះបញ្ចាំងពីខ្លួនឯង ដោយផ្អែកលើគំនិត និងទស្សនៈដ៏ត្រឹមត្រូវទាំងនេះ។ ចូរមើលពីការរងទុក្ខដែលអ្នកប្រឈមមុខនៅក្នុងជីវិតរបស់អ្នក និងនៅក្នុងដំណើរនៃការបំពេញភារកិច្ចរបស់អ្នក។ ចូរមើលថាតើការរងទុក្ខប្រភេទណាដែលអ្នកគួរតែស៊ូទ្រាំ ហើយប្រភេទណាដែលស្របតាមគោលការណ៍សេចក្ដីពិត គឺការរងទុក្ខប្រភេទនេះហើយដែលអ្នកត្រូវតែស៊ូទ្រាំ អ្នកត្រូវតែទទួលយកវាពីព្រះជាម្ចាស់។ ចូរមើលថាតើការរងទុក្ខប្រភេទណាដែលមិនចាំបាច់ ហើយគ្រាន់តែជាបញ្ហាដែលអ្នកបានបង្កើតឱ្យខ្លួនឯង។ មិនថាអ្នកស៊ូទ្រាំនឹងការរងទុក្ខប្រភេទនេះច្រើនប៉ុនណាក៏ដោយ ក៏ព្រះជាម្ចាស់នឹងមិននឹកចាំពីវាឡើយ។ ប្រសិនបើអ្នកផ្សេងបង្កើតបញ្ហាដែលប៉ះពាល់ដល់កិច្ចការរបស់ពួកជំនុំ ហើយអ្នកគួរតែដោះស្រាយបញ្ហាដ៏រញ៉េរញ៉ៃនេះ និងគួរតែបំពេញការទទួលខុសត្រូវរបស់អ្នក នោះអ្នកមិនអាចរអ៊ូរទាំឡើយ។ អ្នកត្រូវតែមើលការខុសត្រូវអ្វីក៏ដោយដែលអ្នកគួរតែចាត់ចែង។ ឧទាហរណ៍៖ អ្នកខ្លះធ្វើឱ្យខូចខាតដល់បរិក្ខារ ឧបករណ៍ និងសម្ភារផ្សេងៗទៀតរបស់ពួកជំនុំ ឬប្រព្រឹត្តអំពើខុសឆ្គងដោយមិនគិតមុខគិតក្រោយ ដែលបណ្ដាលឱ្យមានស្ថានភាពអាក្រក់ ឬមនុស្សមានគំនិតច្របូកច្របល់ ឬក៏មនុស្សដែលមានកម្រិតសមត្ថភាពអន់ ធ្វើឱ្យខូចការអ្វីមួយ អ្នកចាំបាច់ត្រូវតែដោះស្រាយរឿងនេះ។ នៅពេលបែបនេះ អ្នកមិនអាចនិយាយថា៖ «អ្នកណាធ្វើ អ្នកនោះទទួលខុសត្រូវ។ រឿងនេះមិនពាក់ព័ន្ធនឹងខ្ញុំទេ។ នេះមិនមែនជាការរងទុក្ខដែលខ្ញុំគួរតែស៊ូទ្រាំឡើយ។ ខ្ញុំបដិសេធមិនទទួលយកភារកិច្ចនេះទេ!» តើការនិយាយបែបនេះត្រឹមត្រូវដែរឬទេ? (ទេ នេះគឺជាការគ្មានសេចក្ដីស្មោះស្ម័គ្រ និងគ្មានស្មារតីទទួលខុសត្រូវ។) នេះពាក់ព័ន្ធនឹងសេចក្ដីស្មោះស្ម័គ្ររបស់មនុស្សម្ដងទៀតហើយ។ ប្រសិនបើវាជារឿងដែលធ្លាក់មកលើអ្នកត្រូវធ្វើ នោះអ្នកត្រូវតែទៅមើលការខុសត្រូវ និងចាត់ចែងវា។ ទោះបីជាការចាត់ចែងរឿងនេះមានន័យថាត្រូវស្រោចស្រង់ស្ថានការណ៍ដ៏អាក្រក់ណាមួយក៏ដោយ ក៏អ្នកនៅតែត្រូវតែទៅដែរ។ អ្នកមិនត្រូវប្រកែកឡើយ ហើយអ្នកមិនត្រូវរអ៊ូរទាំឡើយ ដោយនិយាយថា៖ «មនុស្សមានគំនិតច្របូកច្របល់ទាំងនេះ មនុស្សល្ងង់ខ្លៅដែលមានកម្រិតសមត្ថភាពអន់ទាំងនេះ បានបន្សល់ទុកនូវបញ្ហាដ៏រញ៉េរញ៉ៃនេះ ដូច្នេះ ហេតុអ្វីបានជាខ្ញុំត្រូវជាអ្នកដោះស្រាយវាទៅវិញ? តើខ្ញុំមិនមែនកំពុងរងទុក្ខលើសពីអ្វីដែលចាំបាច់ទេឬ? ស្ថានភាពនេះត្រូវបានបង្កឡើងដោយមនុស្ស។ វាមិនមែនមកពីព្រះជាម្ចាស់ឡើយ»។ វាគឺជារឿងខុសឆ្គងហើយ ដែលអ្នកនិយាយបែបនេះ។ វាអាចថាការដោះស្រាយបញ្ហាដ៏រញ៉េរញ៉ៃនេះ និងការស្រោចស្រង់ស្ថានការណ៍ឡើងវិញ មិនមែនជាភារកិច្ចរបស់អ្នកទេ ហើយក៏មិនស្ថិតក្នុងវិសាលភាពនៃកិច្ចការរបស់អ្នកផ្ទាល់ដែរ ប៉ុន្តែរឿងនេះពាក់ព័ន្ធនឹងផលប្រយោជន៍នៃដំណាក់របស់ព្រះជាម្ចាស់ ដូច្នេះ តើអ្នកគួរប្រព្រឹត្តចំពោះវាយ៉ាងដូចម្ដេច? ប្រសិនបើអ្នកមិនទៅដោះស្រាយបញ្ហាដ៏រញ៉េរញ៉ៃនេះទេ នោះកិច្ចការរបស់ពួកជំនុំនឹងត្រូវពន្យារពេល ហើយផលប្រយោជន៍នៃដំណាក់របស់ព្រះជាម្ចាស់នឹងរងការខាតបង់។ ប៉ុន្តែ ដើម្បីដោះស្រាយបញ្ហាដ៏រញ៉េរញ៉ៃនេះ អ្នកត្រូវនិយាយពាក្យសម្ដីជាច្រើនដើម្បីប្រកបគ្នាអំពីសេចក្ដីពិត និងដោះស្រាយបញ្ហាទាំងនោះ។ នៅក្នុងស្ថានភាពនេះ តើអ្នកអាចតស៊ូព្យាយាមដោះស្រាយបញ្ហាទាំងអស់ និងធ្វើកិច្ចការឱ្យបានល្អគ្រប់ជ្រុងជ្រោយដែរឬទេ? អ្នកផ្សេងមិនអាចដោះស្រាយបញ្ហាទាំងនោះបាន ហើយមិនបានធ្វើកិច្ចការឱ្យបានល្អឡើយ ដូច្នេះ អ្នកត្រូវខិតខំប្រឹងប្រែងបន្ថែមទៀត ដើម្បីដោះស្រាយបញ្ហាទាំងនោះ និងធ្វើកិច្ចការឱ្យបានល្អគ្រប់ជ្រុងជ្រោយ។ មានតែការធ្វើបែបនេះប៉ុណ្ណោះ ទើបធ្វើឱ្យអ្នកស័ក្តិសមនឹងឱ្យព្រះជាម្ចាស់ប្រើ។ នៅពេលអ្នកត្រូវបានតម្រូវឱ្យរងទុក្ខ អ្នកត្រូវតែស៊ូទ្រាំនឹងវា។ មិនថាមានបញ្ហាច្រើនប៉ុនណាក៏ដោយ ក៏អ្នកត្រូវតែដោះស្រាយវាដែរ។ នៅពេលការលំបាកទាំងនេះកើតឡើងនៅក្នុងកិច្ចការ តើអ្នកនៅតែធ្វើកិច្ចការនោះដែរឬទេ? (ពួកយើងនៅតែត្រូវតែធ្វើវា។) មិនថាមជ្ឈដ្ឋានរស់នៅរបស់អ្នកល្អ ឬអាក្រក់នោះទេ ហើយមិនថាអារម្មណ៍របស់អ្នកយ៉ាងណានោះទេ ក៏អ្នកត្រូវតែធ្វើកិច្ចការដែលព្រះជាម្ចាស់បានផ្ទុកផ្ដាក់ដល់អ្នកឱ្យបានល្អ ហើយអ្នកត្រូវតែបំពេញភារកិច្ចនេះឱ្យបានល្អ។ ប្រសិនបើអ្នកមិនចង់ទទួលយកភារកិច្ចនេះទេ អ្នកអាចដើរចេញពីវាបាន។ ដំណាក់របស់ព្រះជាម្ចាស់នឹងមិនបង្ខំអ្នកឡើយ។ ប៉ុន្តែ ដោយសារតែអ្នកបានទទួលយកវាហើយ អ្នកគួរតែបំពេញភារកិច្ចនេះឱ្យបានល្អ។ ជាពិសេស នៅពេលវាពាក់ព័ន្ធនឹងកិច្ចការពង្រីកដំណឹងល្អ រាស្ត្ររើសតាំងទាំងអស់របស់ព្រះជាម្ចាស់សុទ្ធតែមានការទទួលខុសត្រូវ។ ទោះបីជាអ្នកប្រឈមមុខនឹងការលំបាក ឬត្រូវស៊ូទ្រាំនឹងការរងទុក្ខយ៉ាងធំធេងក៏ដោយ ក៏អ្នកត្រូវតែតស៊ូព្យាយាមធ្វើវាដែរ។ ហេតុអ្វីបានជាខ្ញុំនិយាយបែបនេះ? (ពីព្រោះរឿងនេះពាក់ព័ន្ធនឹងភារកិច្ចរបស់យើង ហើយមនុស្សគួរតែការពារផលប្រយោជន៍ដំណាក់របស់ព្រះជាម្ចាស់។) រឿងរ៉ាវដែលពាក់ព័ន្ធនឹងភារកិច្ចរបស់មនុស្ស មិនមែនជារឿងសាមញ្ញឡើយ។ ម្យ៉ាង រឿងទាំងនោះពាក់ព័ន្ធនឹងការចូលទៅក្នុងជីវិតរបស់មនុស្ស ហើយក្នុងពេលជាមួយគ្នានេះ វាក៏ពាក់ព័ន្ធនឹងការប្រតិបត្តិព្រះហឫទ័យរបស់ព្រះជាម្ចាស់ដែរ។ ហេតុដូច្នេះហើយ ក្នុងការប្រព្រឹត្តចំពោះបញ្ហាទាំងនេះ មនុស្សគួរតែស្វែងរកសេចក្ដីពិតដើម្បីដោះស្រាយវា ហើយគួរតែបំពេញភារកិច្ចរបស់ខ្លួនដើម្បីការពារផលប្រយោជន៍នៃដំណាក់របស់ព្រះជាម្ចាស់ នេះគឺជាការទទួលខុសត្រូវដែលមិនអាចគេចវេះបានឡើយ! ការមានការទទួលខុសត្រូវដែលមិនអាចគេចវេះបាន មានន័យថាជាការមានសេចក្ដីស្មោះស្ម័គ្រ និងការបំពេញការទទួលខុសត្រូវរបស់អ្នក។ មិនថាអ្នកជួបប្រទះនឹងបញ្ហា ឬការលំបាកអ្វីនោះទេ ក៏កុំរអ៊ូរទាំឡើយ ហើយនៅពេលដែលអ្នកខឹង កុំយកកំហឹងនោះទៅជះកិច្ចការរបស់ពួកជំនុំឡើយ។ ចូរធ្វើកិច្ចការឱ្យបានត្រឹមត្រូវតាមរបៀបដែលគួរធ្វើ។ ចូររៀបចំការជួបជុំ និងការប្រកបគ្នាអំពីគោលការណ៍ជាមួយមនុស្ស រួចហើយដោះស្រាយបញ្ហាដ៏រញ៉េរញ៉ៃនេះ ដើម្បីឱ្យកិច្ចការរបស់ពួកជំនុំអាចដើរលើគន្លងត្រឹមត្រូវវិញ ហើយកិច្ចការដែលត្រូវបានពន្យារពេល អាចត្រឡប់មកប្រក្រតីវិញ។ ឧទាហរណ៍៖ កាលពីមុន មនុស្សមានគំនិតច្របូកច្របល់ និងមនុស្សអាក្រក់មួយចំនួន បានកាន់អំណាច និងធ្វើជាអ្នកដឹកនាំ។ ពួកគេបានធ្វើឱ្យប្រសិទ្ធភាពនៃកិច្ចការរបស់ពួកជំនុំធ្លាក់ចុះ ឬជាប់គាំង ដែលបណ្ដាលឱ្យកិច្ចការនៃដំណាក់របស់ព្រះជាម្ចាស់រងការខាតបង់។ ឥឡូវនេះ អ្នកត្រូវតែប្រញាប់កែខៃរឿងនេះ ដោយធ្វើការកែសម្រួលបុគ្គលិកឱ្យបានសមស្រប ធ្វើការកែសម្រួលផែនការ និងវិធីសាស្ត្រកិច្ចការឱ្យបានសមស្រប ព្រមទាំងគិតរកវិធីគ្រប់បែបយ៉ាងដើម្បីពន្លឿនរឿងរ៉ាវ។ កាលពីមុន អ្នកប្រហែលជាធ្វើការប្រាំបីម៉ោងក្នុងមួយថ្ងៃ។ ឥឡូវនេះ អ្នកធ្វើការបន្ថែមពីរម៉ោងទៀតជារៀងរាល់ថ្ងៃ ដើម្បីពន្លឿនកិច្ចការឱ្យបានលឿនដូចដើមវិញ និងប៉ះប៉ូវការខាតបង់ពីមុននៅក្នុងកិច្ចការ។ នេះហៅថាការមានសេចក្ដីស្មោះស្ម័គ្រ។ ការរងទុក្ខនេះត្រូវតែស៊ូទ្រាំ។ ការស៊ូទ្រាំនឹងការរងទុក្ខនេះ គឺមានន័យ និងមានតម្លៃ។ វាគឺជាអំពើល្អ ហើយព្រះជាម្ចាស់នឹងនឹកចាំពីវា។ ក្នុងការធ្វើដូច្នេះ អ្នកកំពុងតែអនុវត្តសេចក្ដីពិតហើយ។ តើការអនុវត្តសេចក្ដីពិតនៅត្រង់នេះ សំដៅលើអ្វី? វាមានន័យថាជាការថ្វាយសេចក្ដីស្មោះស្ម័គ្ររបស់អ្នក ការការពារផលប្រយោជន៍នៃដំណាក់របស់ព្រះជាម្ចាស់ និងការប៉ះប៉ូវការខាតបង់ដែលបានកើតឡើងនៅក្នុងកិច្ចការ។ នេះគឺជាការអនុវត្តសេចក្ដីពិត ហើយនេះហៅថាការធ្វើអំពើល្អ។ វាអាចថា ក្នុងអំឡុងពេលដែលអ្នកកំពុងធ្វើកិច្ចការនេះ អ្នករវល់ខ្លាំងណាស់។ អ្នកអាចសម្រាកបានតែក្រោយម៉ោងដប់ពីរយប់ប៉ុណ្ណោះ ហើយអ្នកក្រោកពីព្រលឹមមុនពេលថ្ងៃរះ។ អ្នកហូបអាហារយ៉ាងប្រញាប់ប្រញាល់ រួចក៏ប្រញាប់ត្រឡប់ទៅរវល់នឹងកិច្ចការវិញ។ នេះក៏ព្រោះតែកិច្ចការនៅនឹងមុខអ្នកស្រាប់ ពោលគឺមានការកែសម្រួលបុគ្គលិកជាច្រើនដែលត្រូវធ្វើ ហើយមានរឿងរ៉ាវជាច្រើនដែលត្រូវចាត់ចែង។ ការចូលគេងពីព្រលប់គឺមិនកើតទេ ដោយសារតែកិច្ចការមួយចំនួនមិនទាន់ត្រូវបានបញ្ចប់នៅឡើយ។ ការក្រោកពីគេងយឺតក៏មិនកើតដែរ ដោយសារតែមនុស្សគ្រប់គ្នាកំពុងរង់ចាំអ្នករៀបចំចាត់ចែងកិច្ចការ។ អ្នកត្រូវតែរៀបផែនការកិច្ចការដែលត្រូវធ្វើនៅថ្ងៃនេះ មុនពេលមនុស្សគ្រប់គ្នាក្រោកពីគេង រួចហើយរៀបចំ និងចាត់តាំងកិច្ចការនោះ។ អ្នករងទុក្ខគួរសមដែរក្នុងអំឡុងខែនេះ។ សាច់ឈាមរបស់អ្នកហត់នឿយបន្តិច និងអស់កម្លាំងបន្តិច អ្នកមានពេលសម្រាកតិចជាងមុន ហើយអ្នកបានស្រកទម្ងន់អស់គួរសមដែរ ប៉ុន្តែបន្ទាប់ពីតស៊ូព្យាយាមអស់មួយខែ ដំណើរការនៃកិច្ចការរបស់ពួកជំនុំក្លាយជាប្រក្រតីគ្រប់ទិដ្ឋភាព ហើយនៅទីបំផុត អ្វីៗគ្រប់យ៉ាងក៏ត្រូវបានដោះស្រាយរួច។ តើការដែលអ្វីៗគ្រប់យ៉ាងត្រូវបានដោះស្រាយរួច មានន័យដូចម្ដេច? វាមានន័យថា មនុស្សដែលត្រូវបានចាត់តាំងឱ្យបំពេញតួនាទីនីមួយៗ សុទ្ធតែស័ក្តិសម។ គ្មានអ្នកណាបង្កការបង្អាក់ និងការរំខាន ឬបង្កបញ្ហាឡើយ គ្មានអ្នកណាស្រែកពាក្យស្លោក ឬពោលទ្រឹស្ដីដែលស្ដាប់ទៅខ្ពង់ខ្ពស់ឡើយ ហើយក៏គ្មានអ្នកណាតែងតែអវិជ្ជមានដែរ។ មនុស្សគ្រប់គ្នាអាចបំពេញភារកិច្ចរបស់ខ្លួនជាធម្មតា ហើយមនុស្សនៅគ្រប់តួនាទី សុទ្ធតែមានសមត្ថភាពក្នុងកិច្ចការរបស់ពួកគេ។ គ្មានអ្នកទំនេរអត់ការងារធ្វើឡើយ ហើយក៏គ្មានអ្នកដែលរស់នៅទទេៗពឹងលើពួកជំនុំដែរ។ គ្រប់កិច្ចការទាំងអស់ កំពុងដំណើរការជាធម្មតាស្របតាមសេចក្ដីតម្រូវនៃការរៀបចំចាត់ចែងកិច្ចការ កំពុងផ្ដល់លទ្ធផល និងបានដើរលើគន្លងត្រឹមត្រូវ។ មានតែពេលនោះទេ ទើបអ្នកជាមនុស្សដែលរស់នៅចំពោះព្រះជាម្ចាស់។ ប្រសិនបើអ្នកអាចស្វែងរកសេចក្ដីពិតដើម្បីដោះស្រាយរាល់ការលំបាកដែលអ្នកជួបប្រទះ ហើយអ្នកធ្វើអ្វីដែលស្ថិតក្នុងវិសាលភាពនៃកិច្ចការរបស់អ្នកផ្ទាល់បានយ៉ាងល្អ នោះតើការរងទុក្ខទាំងអស់ដែលអ្នកស៊ូទ្រាំនេះ សមតម្លៃដែរឬទេ? (មែនហើយ។) វាពិតជាសមតម្លៃខ្លាំងណាស់! អ្នកខ្លះស៊ូទ្រាំនឹងការរងទុក្ខមួយចំនួន ដើម្បីបំពេញភារកិច្ចរបស់ពួកគេ ហើយនៅពេលពួកគេឈានចូលវ័យខ្ទង់សែសិបឆ្នាំ ឬហាសិបឆ្នាំឆ្នាំប្លាយ ពួកគេក៏កើតមានជំងឺតូចតាចមួយចំនួន។ អ្នកខ្លះមានអាការហឹងក្នុងក្បាល ឬហឹងត្រចៀក ចំណែកឯអ្នកផ្សេងទៀតមានជំងឺពុកឆ្អឹងក ឬឈឺចង្កេះ និងឈឺជើង។ ទោះបីជាពួកគេបានស៊ូទ្រាំនឹងការរងទុក្ខមួយចំនួនក៏ដោយ ក៏ពួកគេបានបំពេញការទទួលខុសត្រូវរបស់ខ្លួន និងបានការពារកិច្ចការរបស់ពួកជំនុំដែរ។ ជាថ្នូរនឹងជំងឺ និងការឈឺចាប់ទាំងនេះ ពួកគេទទួលបានសេចក្ដីស្មោះស្ម័គ្រចំពោះព្រះជាម្ចាស់ ហើយពួកគេទទួលបានការគាប់ព្រះហឫទ័យ និងការសព្វព្រះហឫទ័យពីព្រះជាម្ចាស់ ព្រមទាំងការនឹកចាំរបស់ព្រះជាម្ចាស់។ តើអ្នករាល់គ្នានឹងនិយាយថាវាសមតម្លៃដែរឬទេ? (មែនហើយ។) បទពិសោធនីមួយៗនៃការរងទុក្ខ បទពិសោធនីមួយៗនៃការការពារកិច្ចការដំណាក់របស់ព្រះជាម្ចាស់ និងបទពិសោធនីមួយៗនៃការថ្វាយសេចក្ដីស្មោះស្ម័គ្ររបស់អ្នក គឺជាការចងចាំដ៏អស្ចារ្យសម្រាប់អ្នក។ ទាំងនេះសុទ្ធតែជាការចងចាំដ៏អស្ចារ្យបំផុតដែលបានបង្កើតឡើង ក្នុងអំឡុងពេលបំពេញភារកិច្ចរបស់ភាវៈដែលព្រះបានបង្កើត។ ជួនកាល នៅពេលអ្នកមានអារម្មណ៍ចុកចាប់ និងឈឺចាប់នៅក្នុងរាងកាយរបស់អ្នក ហើយបន្ទាប់មករិះគិតពីការរងទុក្ខដែលអ្នកបានស៊ូទ្រាំក្នុងរយៈពេលប៉ុន្មានឆ្នាំនេះ នៅក្នុងដំណើរនៃការបំពេញភារកិច្ចរបស់អ្នក ក៏ដូចជាលទ្ធផលទាក់ទងនឹងជីវិត និងលទ្ធផលទាក់ទងនឹងកិច្ចការដែលអ្នកទទួលបាន នោះអ្នកនឹងមានអារម្មណ៍ថាវាសមតម្លៃ អ្នកនឹងមិនមានការស្ដាយក្រោយឡើយ ហើយអ្នកនឹងមានអារម្មណ៍សុខស្រួលនៅក្នុងចិត្តរបស់អ្នក។ ចូរប្រាប់ខ្ញុំមកមើល តើការស៊ូទ្រាំនឹងការរងទុក្ខនេះសមតម្លៃដែរឬទេ? (មែនហើយ។) វាពិតជាសមតម្លៃខ្លាំងណាស់! តើអារម្មណ៍សុខស្រួលនៅក្នុងចិត្តរបស់អ្នកនេះ កើតឡើងដោយរបៀបណា? (តាមរយៈការរងទុក្ខ និងការលះបង់ដើម្បីការពារកិច្ចការនៃដំណាក់របស់ព្រះជាម្ចាស់។) អ្នកទទួលបានអារម្មណ៍សុខស្រួលពីការរងទុក្ខ ពីព្រោះរឿងរ៉ាវទាំងនេះដែលអ្នកធ្វើ និងកិច្ចការនេះដែលអ្នកបំពេញ សុទ្ធតែជាអ្វីៗដែលវិជ្ជមាន សុទ្ធតែជាការការពារអត្ថិភាពនៃបុព្វហេតុយុត្តិធម៌ សុទ្ធតែជាការការពារផលប្រយោជន៍របស់ព្រះជាម្ចាស់ និងការការពារផលប្រយោជន៍នៃដំណាក់របស់ព្រះជាម្ចាស់ ហើយសុទ្ធតែជាការអនុវត្តសេចក្ដីពិត និងការដើរតាមផ្លូវរបស់ព្រះជាម្ចាស់។ មនសិការរបស់អ្នកមិនចោទប្រកាន់ទោសអ្នកឡើយ ដូច្នេះ អ្នកទទួលបានអារម្មណ៍សុខស្រួលនៅក្នុងចិត្តរបស់អ្នក។ ការរងទុក្ខទាំងអស់នេះដែលអ្នកស៊ូទ្រាំ គឺដើម្បីការពារអត្ថិភាពនៃអ្វីៗដែលវិជ្ជមាន។ តើអ្វីខ្លះជាអ្វីៗដែលវិជ្ជមាន? (ឧទាហរណ៍៖ ដំណើរការជាប្រក្រតីនៃកិច្ចការរបស់ពួកជំនុំ ដំណើរការជាប្រក្រតីនៃកិច្ចការផ្សាយដំណឹងល្អ ផលប្រយោជន៍នៃដំណាក់របស់ព្រះជាម្ចាស់ ជាដើម អ្វីៗទាំងនេះសុទ្ធតែជាអ្វីៗដែលវិជ្ជមាន។) ត្រឹមត្រូវហើយ។ អ្នកការពារអត្ថិភាពនៃអ្វីៗដែលវិជ្ជមាន ដោយធានាថាគ្រប់កិច្ចការរបស់ពួកជំនុំ ដំណើរការជាប្រក្រតី និងមានប្រសិទ្ធភាព ធានាថាមនុស្សគ្រប់គ្នាកំពុងបំពេញភារកិច្ចដែលស័ក្តិសមនឹងពួកគេ ហើយធានាថាមនុស្សគ្រប់គ្នាអាចចុះចូលនឹងការរៀបចំរបស់ដំណាក់ព្រះជាម្ចាស់។ គ្មានអ្នកណាបង្កការបង្អាក់ និងការរំខានឡើយ ហើយគ្មានអ្នកណាមិនខ្វល់ពីកិច្ចការត្រឹមត្រូវ ហើយធ្វើជាអ្នកដែលរស់នៅទទេៗពឹងលើពួកជំនុំឡើយ។ ការរៀបចំចាត់ចែងបុគ្គលិក និងកិច្ចការ សុទ្ធតែស័ក្តិសម និងសុទ្ធតែត្រឹមត្រូវ។ ប្រសិនបើមានអ្នកណាបង្កការបង្អាក់ និងការរំខាន អ្នកអាចរកឃើញ និងបញ្ឈប់គេបានទាន់ពេលវេលា ហើយអ្នកអាចប្រកបគ្នាអំពីសេចក្ដីពិតដើម្បីដោះស្រាយបញ្ហានេះ។ ប្រសិនបើបុគ្គលដែលបង្កការបង្អាក់ និងការរំខាន អាចទទួលយកសេចក្ដីពិត ហើយបន្ទាប់ពីអ្នកបានប្រកបគ្នា និងជួយគេជាច្រើនលើកច្រើនសា ព្រមទាំងផ្ដល់ឱកាសឱ្យគេប្រែចិត្ត នៅទីបំផុត គេក៏ផ្លាស់ប្ដូរ នោះវាគឺជាលទ្ធផលនៃកិច្ចការរបស់អ្នក ហើយនេះគឺជាអ្វីដែលវិជ្ជមាន។ ប្រសិនបើគេមិនទទួលយកសេចក្ដីពិតទេ ហើយបន្ទាប់ពីការប្រកបគ្នា ការជួយ និងការលួសកាត់ជាច្រើនលើកច្រើនសា គេនៅតែមិនអាចកែប្រែបាន បន្តបង្កការបង្អាក់ និងការរំខាន ហើយតែងតែបញ្ចេញភាពអវិជ្ជមាន នោះអ្នកគួរតែបោសសម្អាតគេចេញ និងចាត់ការគេឱ្យទាន់ពេលវេលា។ តើនេះមិនមែនសុទ្ធតែជាការការពារអត្ថិភាពនៃអ្វីៗដែលវិជ្ជមានទេឬ? (មែនហើយ។) លើសពីនេះ ប្រសិនបើអ្នកអាចរកឃើញថាតើផ្នែកណាខ្លះនៃកិច្ចការមានកំហុស ឬមានចន្លោះប្រហោងកើតឡើង ដែលបណ្ដាលឱ្យកិច្ចការរងការខាតបង់ ហើយបន្ទាប់មកក៏បញ្ឈប់ ចាត់ចែង និងដោះស្រាយវាបានទាន់ពេលវេលា តើនេះមិនមែនជាការការពារកិច្ចការរបស់ពួកជំនុំទេឬ? តើនេះមិនមែនជាការការពារអ្វីៗដែលវិជ្ជមានទេឬ? (មែនហើយ។) ទាំងអស់នេះសុទ្ធតែជាការការពារអត្ថិភាពនៃអ្វីៗដែលវិជ្ជមាន។ ប្រសិនបើការរងទុក្ខដែលអ្នកស៊ូទ្រាំ គឺសុទ្ធតែដើម្បីការពារអត្ថិភាពនៃអ្វីៗដែលវិជ្ជមានជាក់លាក់ទាំងនេះ នោះនៅពេលអ្នកនឹកឃើញពីរឿងរ៉ាវទាំងនេះដែលអ្នកបានធ្វើនៅទីបញ្ចប់ តើអ្នកនឹងមិនមានអារម្មណ៍សុខស្រួលនៅក្នុងចិត្តរបស់អ្នកទេឬ? អ្នកប្រាកដជានឹងមានអារម្មណ៍សុខស្រួលពេញក្នុងចិត្តមិនខាន។ ក៏ប៉ុន្តែ ឧបមាថា អ្នកនឹកឃើញពីរឿងរ៉ាវបន្តិចម្ដងៗ ហើយអ្នកដឹងថា នៅពីក្រោយរាល់ការរងទុក្ខរបស់អ្នក គឺជាបំណងប្រាថ្នាដើម្បីបំពេញការសោយសុខខាងសាច់ឈាមរបស់អ្នក ឬថាអ្នកបានរងទុក្ខដើម្បីការពារអំនួតរបស់អ្នកផ្ទាល់ ដើម្បីរក្សាឋានៈរបស់អ្នកផ្ទាល់ និងពង្រឹងអំណាចរបស់អ្នកផ្ទាល់ ឬដើម្បីតស៊ូដណ្ដើមផលប្រយោជន៍ផ្ទាល់ខ្លួនណាមួយ ដូចជាផលប្រយោជន៍ខាងសម្ភារ ផលប្រយោជន៍ខាងហិរញ្ញវត្ថុ ឬផលប្រយោជន៍ខាងផ្លូវចិត្ត ហើយអ្នកមិនបានធ្វើអ្វីដែលវិជ្ជមានសូម្បីតែមួយ។ ហើយទោះបីជាអ្នកបានស៊ូទ្រាំនឹងការរងទុក្ខយ៉ាងច្រើនក៏ដោយ ក៏រាល់ពាក្យសម្ដីដែលអ្នកបាននិយាយ រាល់សកម្មភាពដែលអ្នកបានធ្វើ និងរាល់កិច្ចការដែលអ្នកបានបំពេញ មិនថានៅទីសាធារណៈ ឬនៅទីកំបាំងមុខនោះទេ គឺសុទ្ធតែដើម្បីខ្លួនឯងទាំងស្រុង ដើម្បីអំនួត និងឋានៈរបស់អ្នកផ្ទាល់ និងដើម្បីកេរ្តិ៍ឈ្មោះរបស់អ្នកផ្ទាល់ ហើយអ្វីដែលអ្នកបានការពារ គឺសុទ្ធតែជាអ្វីៗដែលអវិជ្ជមាន។ ក្នុងករណីនោះ នៅពេលអ្នកយកខ្លួនឯងទៅផ្ទៀងផ្ទាត់នឹងព្រះបន្ទូលរបស់ព្រះជាម្ចាស់ និងផ្ទៀងផ្ទាត់នឹងសេចក្ដីពិត តើអ្នកនឹងមានអារម្មណ៍យ៉ាងណានៅក្នុងចិត្ត? តើអ្នកនឹងមានអារម្មណ៍ល្អដែរឬទេ? (ទេ មិនល្អទេ។) ឥឡូវនេះ ចូរពិចារណាពីលទ្ធផលនៃកិច្ចការរបស់អ្នក៖ អ្នកមិនបានចាត់ចែងបញ្ហាដែលកើតឡើងនៅក្នុងផ្នែកណាមួយនៃកិច្ចការឱ្យបានទាន់ពេលវេលាឡើយ ហើយរឹតតែមិនបានដោះស្រាយវាទៅទៀត។ មិនថាអ្នកណាបង្កការបង្អាក់ និងការរំខាននោះទេ ដរាបណាវាមិនពាក់ព័ន្ធនឹងឋានៈ និងផលប្រយោជន៍របស់អ្នក នោះមិនថាផលប្រយោជន៍នៃដំណាក់របស់ព្រះជាម្ចាស់រងការខូចខាតខ្លាំងប៉ុនណាក៏ដោយ ក៏អ្នកមិនបញ្ឈប់ ឬរឹតត្បិតអ្នកទាំងនោះឡើយ ផ្ទុយទៅវិញ អ្នកបណ្ដោយឱ្យរឿងរ៉ាវកន្លងហួសទៅ ធ្វើមិនដឹងមិនឮ ព្រងើយកន្តើយ និងមិនខ្វល់ពីពួកគេឡើយ។ ក្រោយមក នៅពេលខាងលើស៊ើបអង្កេត និងទាមទារឱ្យចាត់ការភាគីដែលទទួលខុសត្រូវ និងតម្រូវឱ្យពួកគេសងការខាតបង់ អ្នកគ្រាន់តែអនុវត្ត និងប្រតិបត្តិវា ដោយធ្វើឱ្យតែរួចពីដៃ ហើយក៏ត្រឹមតែប៉ុណ្ណឹង។ អ្នកមិនដែលដោះស្រាយបញ្ហាដែលកើតឡើងនៅក្នុងកិច្ចការរបស់អ្នកផ្ទាល់ដោយសកម្មឡើយ។ អ្នកអសកម្មទាំងស្រុង។ តើកិច្ចការអ្វីដែលអ្នកសុខចិត្តធ្វើ ហើយដែលអ្នកម្ចាស់ការធ្វើនោះ? វាគឺជារឿងទាំងអស់ដែលអ្នកធ្វើដើម្បីការពារកេរ្តិ៍ឈ្មោះ លាភសក្ការៈ និងឋានៈរបស់អ្នកផ្ទាល់ និងដើម្បីការពារផលប្រយោជន៍របស់អ្នកផ្ទាល់។ អ្វីដែលអ្នកការពារ គឺសុទ្ធតែជាអ្វីៗដែលអវិជ្ជមាន។ អ្នកធ្វើរឿងទាំងនេះដោយភាពក្លៀវក្លាឥតនឿយហត់ ប៉ុន្តែអ្នកមិនដែលម្ចាស់ការធ្វើរឿងដូចជាការការពារផលប្រយោជន៍នៃដំណាក់របស់ព្រះជាម្ចាស់ ឬការការពារអ្វីៗដែលវិជ្ជមានឡើយ។ នៅពេលដែលថ្ងៃណាមួយ អ្នកនឹកឃើញពីរឿងនេះ ហើយពិនិត្យមើលសកម្មភាព និងអំពើរបស់អ្នកផ្ទាល់ តើអ្នកនឹងមិនមានវិប្បដិសារីនៅក្នុងចិត្តទេឬ? នៅពេលអ្នកយកខ្លួនឯងទៅប្រៀបធៀបនឹងព្រះបន្ទូលរបស់ព្រះជាម្ចាស់ អ្នកនឹងពោរពេញដោយវិប្បដិសារីនៅក្នុងចិត្តមិនខាន! ប្រសិនបើអ្នកមានវិប្បដិសារី តើអ្នកអាចមានសេចក្ដីសុខសាន្តនៅក្នុងចិត្តដែរឬទេ? តើអ្នកអាចមានអារម្មណ៍សុខស្រួលដែរឬទេ? អ្នកនឹងគ្មានអារម្មណ៍សុខស្រួល ហើយគ្មានសេចក្ដីសុខសាន្តឡើយ។ អ្នកនឹងមិនមានអារម្មណ៍សុខស្រួលណាមួយពីការស៊ូទ្រាំនឹងការរងទុក្ខនេះឡើយ បើដូច្នេះ តើការស៊ូទ្រាំនឹងវាមិនមែនជារឿងឥតន័យទេឬ? (មែនហើយ។) អ្នកបានស៊ូទ្រាំនឹងការរងទុក្ខយ៉ាងច្រើន ប៉ុន្តែអ្នកមិនដឹងថាតើអ្វីដែលអ្នកបានធ្វើពិតជាអំពើល្អដែរឬទេ តើអ្នកបានថ្វាយសេចក្ដីស្មោះស្ម័គ្ររបស់អ្នកដែរឬទេ តើអ្វីដែលអ្នកបានធ្វើត្រូវបានព្រះជាម្ចាស់គាប់ព្រះហឫទ័យដែរឬទេ ឬតើអ្នកពិតជាមនុស្សដែលសម្រេចបានសេចក្ដីសង្គ្រោះនៅក្នុងព្រះនេត្ររបស់ព្រះជាម្ចាស់ដែរឬទេ។ អ្នកមិនដឹងពីរឿងទាំងនេះទាល់តែសោះ ហើយអ្នកភ័យខ្លាចយ៉ាងខ្លាំងនៅក្នុងចិត្ត តើអ្នកនៅតែអាចមានអារម្មណ៍សុខស្រួលបានដែរឬទេ? (ទេ មិនអាចទេ។) ការមានអារម្មណ៍សុខស្រួលនៅក្នុងចិត្តរបស់អ្នក បន្ទាប់ពីបានជឿលើព្រះជាម្ចាស់រហូតដល់ទីបញ្ចប់ គឺជាអ្វីដែលអ្នកអាចទទួលបាន តែតាមរយៈការដើរលើផ្លូវត្រូវ ការធ្វើជាមនុស្សដែលព្រះជាម្ចាស់សព្វព្រះហឫទ័យ និងការត្រៀមអំពើល្អជាច្រើននៅក្នុងដំណើរនៃការបំពេញភារកិច្ចរបស់អ្នកប៉ុណ្ណោះ។ វាមិនមែនជាអ្វីដែលអ្នកទទួលបានតាមរយៈការស៊ូទ្រាំនឹងការរងទុក្ខក្នុងកម្រិតណាមួយឡើយ។ ប្រសិនបើលក្ខណៈនៃការរងទុក្ខរបស់អ្នក គឺដើម្បីការពារផលប្រយោជន៍នៃដំណាក់របស់ព្រះជាម្ចាស់ និងដើម្បីការពារអ្វីៗដែលវិជ្ជមាន នោះទីបំផុត អ្នកនឹងទទួលបានអារម្មណ៍សុខស្រួលពីរឿងនេះ។ ក៏ប៉ុន្តែ ប្រសិនបើលក្ខណៈនៃការរងទុក្ខរបស់អ្នក គឺដើម្បីការពារផលប្រយោជន៍ផ្ទាល់ខ្លួនរបស់អ្នក និងដើម្បីការពារអ្វីៗដែលអវិជ្ជមាន នោះទីបំផុត អ្នកនឹងមិនត្រឹមតែមិនទទួលបានអារម្មណ៍សុខស្រួលពីរឿងនេះប៉ុណ្ណោះទេ ប៉ុន្តែអ្នកក៏នឹងមានអារម្មណ៍បន្ទោសខ្លួនឯង និងមិនស្រួលនៅក្នុងចិត្តរបស់អ្នកផងដែរ។ អស់អ្នកដែលមានអារម្មណ៍មិនស្រួលនៅក្នុងចិត្ត តែងតែរិះគិតថា៖ «តើខ្ញុំទទួលបានអ្វីខ្លះពីការជឿលើព្រះជាម្ចាស់? មើលចុះថាតើពួកទទឹងនឹងព្រះគ្រីស្ទបានលួចតង្វាយប៉ុន្មាន ហើយតើពួកគេបានយកសម្លៀកបំពាក់ល្អៗ គ្រឿងប្រើប្រាស់ល្អៗ និងរបស់របរល្អៗផ្សេងទៀតប៉ុន្មានសម្រាប់ខ្លួនពួកគេ។ ចូរមើលពីអ្វីដែលពួកគេបានសោយសុខ ហើយមើលពីអ្វីដែលខ្ញុំបានសោយសុខចុះ! តើខ្ញុំទទួលបានអ្វីខ្លះពីការស៊ូទ្រាំនឹងការរងទុក្ខយ៉ាងច្រើននេះ?» អ្នកឃើញទេ ពួកគេអាចនិយាយរឿងបែបនេះបាន។ ការដែលពួកគេអាចសួរថា «តើខ្ញុំទទួលបានអ្វីខ្លះពីការជឿលើព្រះជាម្ចាស់?» បញ្ជាក់ថា ពួកគេមិនមានអារម្មណ៍សុខស្រួលនៅក្នុងចិត្តរបស់ពួកគេឡើយ។ ពួកគេមិនមានអារម្មណ៍ស្កប់ស្កល់នៅក្នុងចិត្តទេ ផ្ទុយទៅវិញ គឺទទេស្អាត។ អស់អ្នកដែលគ្មានអារម្មណ៍សុខស្រួល មានអារម្មណ៍មិនស្ងប់នៅក្នុងចិត្ត។ ចំពោះអស់អ្នកដែលមានអារម្មណ៍សុខស្រួល តើហេតុអ្វីបានជាពួកគេមានអារម្មណ៍បែបនេះ? វាមិនមែនគ្រាន់តែដោយសារពួកគេស៊ូទ្រាំនឹងការរងទុក្ខនោះទេ ប៉ុន្តែជាចម្បង គឺដោយសារតែពួកគេបានយល់ពីសេចក្ដីពិតមួយចំនួន និងទទួលបានផលវិជ្ជមាននៅក្នុងដំណើរការនៃការរងទុក្ខ។ ចំណែកអស់អ្នកដែលមិនទទួលបានផលអ្វីសោះពីដំណើរការនៃការរងទុក្ខ គិតថានៅទីបំផុត ពួកគេមិនទទួលបានអ្វីសោះឡើយ ថាពួកគេរងទុក្ខដោយអយុត្តិធម៌ ហើយថាវាមិនសមតម្លៃទេ ព្រមទាំងមានអារម្មណ៍ថាពួកគេបានខាតបង់។ នៅក្នុងស្ថានភាពនេះ ពួកគេមានអារម្មណ៍ថាព្រះជាម្ចាស់មិនសុចរិត ហើយថាព្រះជាម្ចាស់អយុត្តិធម៌ចំពោះពួកគេ ថាអ្នកផ្សេងត្រូវបានដំណាក់របស់ព្រះជាម្ចាស់លើកស្ទួយជាពួកអ្នកដឹកនាំ និងពួកអ្នកធ្វើការ ហើយមានឋានៈខ្ពស់ជាងពួកគេ ខណៈដែលឥឡូវនេះ ពួកគេអន់ជាង ហើយមិនបានសោយសុខនឹងអ្វីសោះ។ បន្ទាប់ពីបានរងទុក្ខ និងលះបង់ខ្លួនឯងអស់ជាច្រើនឆ្នាំ នៅទីបំផុត ពួកគេមិនទទួលបានអ្វីសោះ ដូច្នេះ ពួកគេមានអារម្មណ៍ទាស់ទទឹងនៅក្នុងចិត្ត។ ប្រសិនបើពួកគេអាចមានអារម្មណ៍ទាស់ទទឹង ហើយក៏មានអារម្មណ៍ថារងភាពអយុត្តិធម៌ផងដែរ នោះចូរប្រាប់ខ្ញុំមកមើល តើពួកគេទទួលបានសេចក្ដីពិតដែរឬទេ? (ទេ មិនបានទេ។) ពួកគេប្រាកដជាមិនទទួលបានសេចក្ដីពិតឡើយ។ ប្រសិនបើអ្វីដែលមនុស្សទទួលបានគឺជាសេចក្ដីពិត នោះនៅពេលនិយាយដល់របៀបដែលពួកគេប្រព្រឹត្តចំពោះរឿងខាងសម្ភារគ្រប់ប្រភេទ របៀបដែលពួកគេប្រព្រឹត្តចំពោះឋានៈ និងកេរ្តិ៍ឈ្មោះ របៀបដែលពួកគេប្រព្រឹត្តចំពោះការរងទុក្ខ របៀបដែលពួកគេប្រព្រឹត្តចំពោះភារកិច្ចរបស់ខ្លួន និងរឿងរ៉ាវផ្សេងៗទៀត ពួកគេនឹងមានការយល់ដឹងត្រឹមត្រូវ ព្រមទាំងមានគំនិត និងទស្សនៈត្រឹមត្រូវ។ ទស្សនៈរបស់ពួកគេចំពោះជីវិត និងផ្លូវជីវិតដែលពួកគេជ្រើសរើស នឹងផ្លាស់ប្ដូរ ពោលគឺ ជីវិតនៅខាងក្នុងពួកគេនឹងផ្លាស់ប្ដូរ ហើយទស្សនៈផ្សេងៗនៅពីក្រោយការដេញតាមរបស់ពួកគេ ក៏នឹងផ្លាស់ប្ដូរផងដែរ។ នៅពេលមនុស្សឆ្លងកាត់ការផ្លាស់ប្ដូរទាំងនេះ ហើយនៅពេលពួកគេទទួលបានរឿងទាំងនេះ ពួកគេមានអារម្មណ៍ស្កប់ស្កល់។ ពួកគេមានអារម្មណ៍ថា៖ «ក្នុងរយៈពេលប៉ុន្មានឆ្នាំនៃការដើរតាមព្រះជាម្ចាស់នេះ ខ្ញុំបានយល់ពីសេចក្ដីពិតជាច្រើន និងទទួលបានយ៉ាងច្រើន។ ផលពិតប្រាកដរបស់ខ្ញុំគឺបរិបូរណ៍ ហើយព្រះពររបស់ខ្ញុំក៏ហូរហៀរដែរ»។ ទោះបីជាសាច់ឈាមរបស់ពួកគេហត់នឿយបន្តិចក៏ដោយ ក៏ពួកគេមានអារម្មណ៍សុខសាន្ត ស្រួលចិត្ត សប្បាយចិត្ត និងសុខស្រួលជាពិសេសនៅក្នុងចិត្តរបស់ពួកគេ។ ផ្ទុយទៅវិញ អស់អ្នកដែលរងទុក្ខដើម្បីដេញតាមឋានៈ និងកេរ្តិ៍ឈ្មោះ នៅទីបំផុត មិនត្រឹមតែមិនទទួលបានផលប្រយោជន៍ដ៏បរិបូរណ៍ប៉ុណ្ណោះទេ ពួកគេថែមទាំងត្រូវបានបញ្ចេញឱ្យឃើញ និងជម្រុះចោលទៀតផង។ ដោយឃើញថាពួកគេគ្មានសង្ឃឹមក្នុងការទទួលបានព្រះពរ ពួកគេមានអារម្មណ៍ថាខ្លួនបានខាតបង់ ពួកគេកាន់តែស្អប់ខ្ពើមសេចក្ដីពិតនៅក្នុងចិត្តរបស់ខ្លួន ហើយពួកគេបាត់បង់សេចក្ដីជំនឿរបស់ពួកគេលើព្រះជាម្ចាស់ អ្នកខ្លះថែមទាំងលែងចាប់អារម្មណ៍ក្នុងការជឿលើព្រះជាម្ចាស់ទៀតផង។ វាដូចជាមនុស្សខាងសាសនាមួយចំនួន ដែលបានជឿលើព្រះអម្ចាស់អស់មួយជីវិតរបស់ពួកគេអ៊ីចឹង។ នៅទីបំផុត ពេលដែលពួកគេមានអារម្មណ៍ថាពួកគេមិនទទួលបានអ្វីសោះ តើពួកគេនិយាយអ្វីខ្លះ? ពួកគេនិយាយថា៖ «ព្រះអម្ចាស់យេស៊ូវគឺដូចជាជញ្ជាំងដែលរារាំងផ្លូវរបស់ខ្ញុំ រារាំងខ្ញុំមិនឱ្យឆ្ពោះទៅមុខ និងធ្វើឱ្យខ្ញុំមិនអាចមើលឃើញពន្លឺណាមួយឡើយ»។ នេះគឺជាអ្វីដែលពួកអ្នកជឿដែលជឿពេញមួយជីវិតរបស់ខ្លួន ទទួលបាននៅទីបញ្ចប់។ ការដែលពួកគេនិយាយរឿងដែលបះបោរយ៉ាងហួសហេតុបែបនេះ តើអ្នកមិនគិតថាវាជារឿងដ៏អាក្រក់ក្នុងការស្ដាប់ឮរឿងបែបនេះទេឬ? (មែនហើយ។)

មនុស្សដែលជឿលើព្រះជាម្ចាស់ ប៉ុន្តែមិនទទួលយកសេចក្ដីពិត តែងតែរៀបល្បិចដើម្បីផលប្រយោជន៍ខាងសាច់ឈាមរបស់ពួកគេផ្ទាល់ ហើយពួកគេសុទ្ធតែសុខចិត្តរងទុក្ខដើម្បីកេរ្តិ៍ឈ្មោះ លាភសក្ការៈ និងឋានៈរបស់ពួកគេផ្ទាល់។ ដរាបណាពួកគេអាចសោយសុខនឹងផលប្រយោជន៍នៃឋានៈ ពួកគេមានអារម្មណ៍ពេញចិត្តនៅក្នុងចិត្តរបស់ពួកគេ។ រាល់សកម្មភាព និងអំពើរបស់ពួកគេ គឺដើម្បីការសោយសុខខាងសាច់ឈាមរបស់ពួកគេផ្ទាល់។ ពួកគេមិនដែលទទួលយកសេចក្ដីពិតឡើយ ពួកគេមិនការពារកិច្ចការរបស់ពួកជំនុំទេ ហើយពួកគេមិនការពារផលប្រយោជន៍នៃដំណាក់របស់ព្រះជាម្ចាស់ឡើយ។ កិច្ចការដែលពួកគេធ្វើ មិនមែនដើម្បីការពារអត្ថិភាពនៃបុព្វហេតុយុត្តិធម៌នោះទេ ផ្ទុយទៅវិញ គឺដើម្បីការពារកេរ្តិ៍ឈ្មោះ លាភសក្ការៈ និងឋានៈរបស់ពួកគេផ្ទាល់ និងដើម្បីការពារផលប្រយោជន៍របស់ពួកគេផ្ទាល់។ តើពួកគេអាចទទួលបានអ្វីខ្លះ តាមរយៈការរងទុក្ខដើម្បីតែផលប្រយោជន៍របស់ពួកគេផ្ទាល់នោះ? ពួកគេមិនទទួលបានអ្វីទាល់តែសោះ។ វាគ្រាន់តែជាការខិតខំប្រឹងប្រែងដោយឥតប្រយោជន៍ និងអសារបង់ទាំងស្រុងប៉ុណ្ណោះ។ អ្នកខ្លះរស់នៅរាល់ថ្ងៃយ៉ាងជូរចត់ ដូចជាអ្នកបួសតបៈ ដោយមិនហូបចុកឱ្យបានល្អ ឬសោយសុខនឹងរបស់ល្អៗអ្វីឡើយ ពួកគេផ្ដោតតែលើការរត់ចុះរត់ឡើងឱ្យបានច្រើន និងលះបង់ខ្លួនឯងឱ្យបានច្រើនប៉ុណ្ណោះ។ ពួកគេបង្កើតច្បាប់ និងបទប្បញ្ញត្តិជាច្រើនសម្រាប់ខ្លួនឯង ដែលធ្វើឱ្យពួកគេរងទុក្ខយ៉ាងខ្លាំង។ អ្នកខ្លះថែមទាំងធ្វើការរហូតដល់ធ្លាក់ខ្លួនឈឺទៀតផង។ ប៉ុន្តែនៅទីបំផុត ពួកគេមិនទទួលបានសេចក្ដីពិត ឬត្រៀមអំពើល្អបានច្រើនឡើយ។ នេះគឺជារឿងដ៏គួរឱ្យសោកសៅ។ តើអ្វីដែលធ្វើឱ្យវាគួរឱ្យសោកសៅ? តើឫសគល់នៃបញ្ហានៅត្រង់ណា? ពួកគេគ្រាន់តែរងទុក្ខដើម្បីកេរ្តិ៍ឈ្មោះ លាភសក្ការៈ និងឋានៈរបស់ពួកគេផ្ទាល់ប៉ុណ្ណោះ ហើយពួកគេគ្រាន់តែដេញតាមផលប្រយោជន៍ផ្ទាល់ខ្លួនរបស់ពួកគេប៉ុណ្ណោះ។ ពួកគេចាត់ទុក «លាភសក្ការៈ» ធំជាងអ្វីៗទាំងអស់ ហើយផ្ដល់អាទិភាពដល់ផលប្រយោជន៍របស់ពួកគេផ្ទាល់លើសអ្វីៗទាំងអស់។ ពួកគេមិនដែលស្រឡាញ់សេចក្ដីពិតនៅក្នុងចិត្តរបស់ពួកគេឡើយ។ ហេតុដូច្នេះហើយ ពួកគេគ្រាន់តែធ្វើខ្លួនឱ្យរវល់ និងរងទុក្ខដើម្បីផលប្រយោជន៍ខាងសាច់ឈាមរបស់ពួកគេផ្ទាល់ប៉ុណ្ណោះ មិនដែលរងទុក្ខដើម្បីការពារអត្ថិភាពនៃអ្វីៗដែលវិជ្ជមានសូម្បីបន្តិច។ តើពួកគេនៅឯណា ពេលដែលមនុស្សអាក្រក់បង្កការបង្អាក់ និងការរំខាននៅក្នុងកិច្ចការរបស់ពួកជំនុំ? តើពួកគេនៅឯណា ពេលដែលនាគដ៏ធំមានសម្បុរក្រហមចាប់ខ្លួនរាស្ត្ររើសតាំងរបស់ព្រះជាម្ចាស់ ឬនៅពេលយូដាសលក់ក្បាលពួកជំនុំ? ពួកគេឃើញរឿងទាំងនេះ ប៉ុន្តែធ្វើពុតជាមិនឃើញ។ ពួកគេដឹងពីរឿងទាំងនេះ ប៉ុន្តែធ្វើពុតជាមិនដឹង។ ទាល់តែបន្ទាប់ពីរឿងនេះត្រូវបានចាត់ចែងរួចរាល់ ទើបពួកគេបង្ហាញមុខ ដោយនិយាយថា៖ «ខ្ញុំមិនបានដឹងពីរឿងនេះទេ។ ប្រសិនបើខ្ញុំបានដឹង ខ្ញុំមុខជាចាត់ចែងវាបាត់ហើយ។ ខ្ញុំមិនបានបំពេញការទទួលខុសត្រូវរបស់ខ្ញុំទេ ខ្ញុំត្រូវតែប្រែចិត្តចំពោះព្រះជាម្ចាស់ ហើយខ្ញុំត្រូវតែសុំទោសបងប្អូនប្រុសស្រី»។ នៅពេលរឿងនេះត្រូវបានចាត់ចែងរួចរាល់ ពួកគេក៏លោតចេញមកដូចជាត្លុក។ ប៉ុន្តែ ពេលមានបញ្ហាកើតឡើងភ្លាម ពួកគេក៏រត់ចូលរន្ធដូចជាសត្វកណ្ដុរ ហើយបាត់ស្រមោលឈឹង។ នៅពេលពិតជាត្រូវការឱ្យពួកគេចេញមុខការពារយុត្តិធម៌ ការពារផលប្រយោជន៍នៃដំណាក់របស់ព្រះជាម្ចាស់ និងការពារអ្វីៗដែលវិជ្ជមាន ពួកគេមិនដែលចេញមុខឡើយ។ ពួកគេមិនធ្វើឱ្យអ្នកណាអាក់អន់ចិត្តឡើយ ពួកគេគ្រាន់តែជ្រើសរើសធ្វើជាមនុស្សផ្គាប់ចិត្តគេ ធ្វើគថ្លង់ និងធ្វើពុតជាមិនឃើញ ឬមិនឮអ្វីទាំងអស់។ នៅពេលមនុស្សអាក្រក់បង្កការបង្អាក់ និងការរំខាននៅក្នុងកិច្ចការរបស់ពួកជំនុំ ពួកគេដឹងច្បាស់ណាស់ថាអ្នកណាជាអ្នកបង្ករំខាន ប៉ុន្តែពួកគេគ្រាន់តែមិនព្រមលាតត្រដាងអ្នកនោះ ដោយបដិសេធមិនព្រមនិយាយថាអ្នកណាជាអ្នកធ្វើរឿងនេះឱ្យប្រាកដឡើយ។ មាននរណាម្នាក់ទូន្មានពួកគេ ដោយនិយាយថា៖ «កុំធ្វើជាមនុស្សផ្គាប់ចិត្តគេអី។ ប្រសិនបើអ្នកលាតត្រដាងមនុស្សអាក្រក់ ហើយជម្រះពួកគេចេញពីពួកជំនុំ នោះទោះបីជាអ្នកធ្វើឱ្យមនុស្សអាក់អន់ចិត្ត និងត្រូវគេសម្លក់សម្លឹងក៏ដោយ ក៏នៅទីបំផុត អ្នកនឹងបានការពារផលប្រយោជន៍នៃដំណាក់របស់ព្រះជាម្ចាស់ និងបានថ្វាយសេចក្ដីស្មោះស្ម័គ្ររបស់អ្នកដែរ»។ ពួកគេនៅតែរកលេស និងធ្វើខ្លួនគេចវេះ ដោយនិយាយថា៖ «ខ្ញុំមិនដឹងសេចក្ដីលម្អិតទេ ខ្ញុំចាំបាច់ត្រូវស៊ើបមើលរឿងនេះសិន» រួចហើយក៏ប្រញាប់គេចខ្លួនបាត់ទៅ។ ប៉ុន្តែ ប្រសិនបើមានអ្នកណាមានទស្សនៈអវិជ្ជមាន ឬមានមតិចំពោះពួកគេ ឬប្រសិនបើមានបញ្ហាកើតឡើងនៅក្នុងកិច្ចការរបស់ពួកគេ ដែលប៉ះពាល់ដល់ឋានៈ និងកិត្យានុភាពរបស់ពួកគេនៅក្នុងចិត្តមនុស្ស នោះពួកគេចាត់ទុកវាជាមហន្តរាយ។ ពួកគេហូបមិនចូល ដេកមិនលក់ឡើយ។ សូម្បីតែម៉ោងមួយទៀបភ្លឺ ក៏ពួកគេនៅតែរិះគិតពីរបៀបស្រោចស្រង់មុខមាត់របស់ពួកគេដែរ។ នៅពេលព្រឹក ដោយមិនទាន់ទាំងបានហូបអាហារពេលព្រឹកផង ពួកគេចាប់ផ្ដើមហៅមនុស្សគ្រប់គ្នាឱ្យមកជួបជុំគ្នា ដើម្បីដោះសា និងការពារខ្លួនឯង ដោយពន្យល់ពីមូលហេតុដែលពួកគេធ្វើបែបនោះ និងពន្យល់ថាកំហុសឆ្គងស្ថិតនៅត្រង់ណាក្នុងការធ្វើបែបនោះ។ ពួកគេក៏សុំទោសមនុស្សគ្រប់គ្នាផងដែរ ដោយសង្ឃឹមថាគ្មានអ្នកណានឹងយល់ច្រឡំលើពួកគេឡើយ។ ពួកគេអះអាងថា វាមិនមែនដោយសារតែពួកគេមិនសុខចិត្តធ្វើកិច្ចការឱ្យបានល្អនោះទេ ប៉ុន្តែផ្ទុយទៅវិញ ដោយសារតែពួកគេរវល់នឹងរឿងផ្សេង ហើយមិនមានពេលដើម្បីចាត់ចែងកិច្ចការនោះ ព្រមទាំងមិនយល់ពីស្ថានភាពជាក់ស្ដែងផង ដែលជាមូលហេតុធ្វើឱ្យកំហុសឆ្គងកើតឡើងនៅក្នុងកិច្ចការ។ នៅពេលពួកគេទទួលបានការពេញចិត្តពីមនុស្សគ្រប់គ្នា និងបានបញ្ឆោតមនុស្សគ្រប់គ្នាឱ្យផ្ដល់ក្ដីអាណិត និងការទទួលស្គាល់ដល់ពួកគេ ពួកគេមានអារម្មណ៍សុវត្ថិភាពនៅក្នុងចិត្តថា៖ «អឺ កិច្ចការត្រូវបានធ្វើយ៉ាងត្រឹមត្រូវហើយ។ ឥឡូវនេះ ខ្ញុំអាចគេងលក់យ៉ាងស្រួល និងមានផាសុកភាព ហើយអាចហូបអាហារបានយ៉ាងឆ្ងាញ់។ សព្វថ្ងៃនេះ តែងតែមានបញ្ហាជាមួយនឹងការកែសម្រួលបុគ្គលិក តែងតែមានកិច្ចការដែលត្រូវធ្វើមិនចេះចប់ ហើយតែងតែមានបញ្ហាដែលត្រូវដោះស្រាយមិនចេះចប់នៅក្នុងកិច្ចការ មើលចុះថាខ្ញុំហត់នឿយប៉ុនណាទៅ!» នៅពេលមានបញ្ហាកើតឡើងនៅក្នុងកិច្ចការរបស់ពួកជំនុំ ហើយបងប្អូនប្រុសស្រីសួរពួកគេពីរបៀបចាត់ចែងបញ្ហាទាំងនោះ ពួកគេនិយាយថា៖ «មិនបាច់ប្រញាប់ទេ។ ឱ្យតែមានអ្នកកំពុងធ្វើកិច្ចការនោះ ឱ្យតែមានមនុស្សនៅគ្រប់តួនាទី ហើយមនុស្សគ្រប់គ្នាកំពុងរវល់ គឺមិនអីទេ។ កិច្ចការនៃដំណាក់របស់ព្រះជាម្ចាស់ នឹងមិនអាចត្រូវបានបញ្ចប់ក្នុងរយៈពេលមួយថ្ងៃ ឬពីរថ្ងៃឡើយ។ ដើម្បីធ្វើកិច្ចការនេះ អ្នកត្រូវតែប្រព្រឹត្តចំពោះវាដោយផ្នត់គំនិតរយៈពេលវែង ធ្វើការបន្ទាប់ពីព្រះអាទិត្យរះ និងសម្រាកបន្ទាប់ពីព្រះអាទិត្យលិច ដោយមិនចាំបាច់ប្រញាប់ប្រញាល់ ឬបន្ទាន់់អ្វីឡើយ។ ការធ្វើតិចតួចបន្តិច នឹងមិនធ្វើឱ្យរឿងរ៉ាវកាន់តែអាក្រក់នោះទេ ហើយការធ្វើច្រើនបន្តិច ក៏នឹងមិនធ្វើឱ្យរឿងរ៉ាវកាន់តែល្អប្រសើរនោះដែរ។ ពួកយើងមិនចាំបាច់ធ្វើឱ្យខ្លួនឯងហត់នឿយខ្លាំងយ៉ាងនេះឡើយ។ ប្រសិនបើយើងធ្លាក់ខ្លួនឈឺដោយសារតែភាពហត់នឿយ តើនៅថ្ងៃមុខ អ្នកណានឹងធ្វើកិច្ចការនៃដំណាក់របស់ព្រះជាម្ចាស់នោះ? តើវានឹងមិននៅតែធ្លាក់មកលើយើងទេឬ? ប្រសិនបើយើងដួលសន្លប់ដោយសារតែភាពហត់នឿយ តើដំណាក់របស់ព្រះជាម្ចាស់នឹងមិននៅតែត្រូវចំណាយថ្លៃព្យាបាលជំងឺរបស់យើងទេឬ? យើងមិនអាចធ្វើឱ្យខ្លួនឯងហត់នឿយខ្លាំងយ៉ាងនោះទេ។ យើងត្រូវតែសំចៃកម្លាំងបន្តិច»។ តើអ្នកគិតយ៉ាងណាចំពោះទស្សនៈរបស់ពួកគេ? (វាខុសហើយ។) នៅពេលមានបញ្ហាកើតឡើងនៅក្នុងកិច្ចការរបស់ពួកជំនុំ ហើយមានអ្នកណាបង្កការបង្អាក់ និងការរំខាន នេះតម្រូវឱ្យអ្នកចេញមុខដើម្បីដោះស្រាយបញ្ហា និងចាត់ការអ្នកដែលទទួលខុសត្រូវ។ មនុស្សមួយចំនួនក្នុងចំណោមមនុស្សទាំងនេះ នឹងត្រូវដកហូតតំណែង ហើយអ្នកខ្លះនឹងត្រូវបញ្ជូនទៅពួកជំនុំធម្មតា ឬសូម្បីតែក្រុម «ខ» ទៀតផង។ អ្នកនឹងមិនអាចចៀសផុតពីការធ្វើឱ្យមនុស្សអាក់អន់ចិត្តឡើយ ហើយអ្នកនឹងត្រូវអ្នកដទៃស្អប់ ត្រូវអ្នកដទៃជេរប្រមាថ ត្រូវអ្នកដទៃវិនិច្ឆ័យ និងផាត់ចេញ ហើយថែមទាំងត្រូវមនុស្សថោកទាបរៀបល្បិចដាក់អ្នកទៀតផង។ ប៉ុន្តែ មនុស្សទាំងនោះរិះគិតនៅក្នុងចិត្តរបស់ខ្លួនថា៖ «អ្នកចង់ឱ្យខ្ញុំចាត់ការមនុស្សអាក្រក់ឬ? នោះមានន័យថាជាការធ្វើឱ្យអ្នកដទៃអាក់អន់ចិត្តហើយ។ ខ្ញុំមិនល្ងង់ដល់ថ្នាក់ហ្នឹងទេ! ខ្ញុំនឹងគ្រាន់តែមិនចាត់ការពួកគេទៅបានហើយ! មិនថាកិច្ចការនៃដំណាក់របស់ព្រះជាម្ចាស់ត្រូវរំខាន ឬមិនថាផលប្រយោជន៍នៃដំណាក់របស់ព្រះជាម្ចាស់រងការខូចខាតនោះទេ តើវាពាក់ព័ន្ធអ្វីនឹងខ្ញុំទៅ? ទោះបីជាមានបុគ្គលពីរបីនាក់បង្កបញ្ហា ព្រមទាំងបង្កការបង្អាក់ និងការរំខានក៏ដោយ ក៏វាមិនប៉ះពាល់ដល់ស្ថានភាពរួមដែរ ហើយកិច្ចការនៅតែត្រូវបានធ្វើដដែល ដូច្នេះ ហេតុអ្វីបានជាគួរចាត់ការពួកគេ? ម្យ៉ាងទៀត ប្រសិនបើខ្ញុំចាត់ការពួកគេ តើពួកគេនឹងមិនស្អប់ខ្ញុំទេឬ? ទោះបីជាកិច្ចការនេះត្រូវបានធ្វើឡើងយ៉ាងល្អក៏ដោយ ក៏គ្មានអ្នកណានឹងនិយាយអ្វីល្អអំពីខ្ញុំដែរ ហើយខាងលើក៏នឹងមិនដឹងដែរ។ ខ្ញុំនឹងធ្វើឱ្យមនុស្សអាក់អន់ចិត្ត ហើយបន្ទាប់មក ត្រូវរងការផាត់ចេញពីអ្នកទាំងនោះ និងត្រូវពួកគេសម្លក់សម្លឹង។ ខ្ញុំមិនព្រមស៊ូទ្រាំនឹងការរងទុក្ខនោះជាដាច់ខាត!» នៅពេលប្រឈមមុខនឹងបញ្ហាមនុស្សអាក្រក់បង្កការបង្អាក់ និងការរំខាន ពួកគេមិនដែលចេញមុខឡើយ ពួកគេមិនដែលការពារផលប្រយោជន៍នៃដំណាក់របស់ព្រះជាម្ចាស់ទេ ហើយពួកគេមិនធ្វើកិច្ចការការពារយុត្តិធម៌ឡើយ។ ពួកគេមិននិយាយសូម្បីតែមួយម៉ាត់ដើម្បីលាតត្រដាង ឬបញ្ឈប់អ្នកទាំងនោះ ដោយខ្លាចយ៉ាងខ្លាំងក្នុងការធ្វើឱ្យមនុស្សអាក់អន់ចិត្ត និងត្រូវគេវិនិច្ឆ័យ ឬត្រូវគេសងសឹក។ ដើម្បីការពារកុំឱ្យមនុស្សយល់ច្រឡំលើពួកគេ និងដើម្បីការពារឋានៈ និងមុខមាត់របស់ខ្លួននៅក្នុងចំណោមមនុស្ស ពួកគេនៅតែបន្តរៀបចំការជួបជុំ ដោយខំប្រឹងដោះសា និងការពារខ្លួនឯង ព្រមទាំងនិយាយមិនចេះចប់មិនចេះហើយ។ ប៉ុន្តែ ចំពោះរឿងរ៉ាវនៃការការពារកិច្ចការរបស់ពួកជំនុំវិញ ពួកគេគ្មានអ្វីត្រូវនិយាយឡើយ ហើយមិនបញ្ចេញកម្លាំងសូម្បីតែបន្តិច។ តើមនុស្សបែបនេះមានអំពើល្អណាមួយដែរឬទេ? តើអំពើល្អរបស់ពួកគេនៅឯណា? ទីបំផុត នៅពេលពួកគេស្ថិតនៅចំពោះព្រះវត្តមានរបស់ព្រះជាម្ចាស់ តើពួកគេនឹងអាចទូលឆ្លើយចំពោះទ្រង់បានដែរឬទេ? (ទេ មិនអាចទេ។) ពួកគេនៅតែមានអារម្មណ៍ថា ពួកគេបានស៊ូទ្រាំនឹងការរងទុក្ខយ៉ាងច្រើនក្នុងការធ្វើកិច្ចការរបស់ពួកជំនុំ ប៉ុន្តែតើពួកគេពិតជារងទុក្ខដើម្បីអ្វីទៅ? តើពួកគេកំពុងរងទុក្ខដើម្បីបុព្វហេតុយុត្តិធម៌ និងដើម្បីកិច្ចការងារដំណាក់របស់ព្រះជាម្ចាស់មែនទេ? (មិនមែនទេ ពួកគេកំពុងរងទុក្ខដើម្បីផលប្រយោជន៍របស់ពួកគេផ្ទាល់។) ពួកគេអាចស៊ូទ្រាំរាល់ការរងទុក្ខ ដើម្បីការពារផលប្រយោជន៍របស់ពួកគេផ្ទាល់ ប៉ុន្តែនឹងមិនស៊ូទ្រាំនឹងការរងទុក្ខសូម្បីតែបន្តិច ដើម្បីការពារផលប្រយោជន៍នៃដំណាក់របស់ព្រះជាម្ចាស់ឡើយ។ មនុស្សបែបនេះគឺអាត្មានិយមពេកហើយ ហើយពួកគេមិនដើរលើផ្លូវត្រូវទេ តើមែនទេ? (មែនហើយ។) ពួកគេពិតជាមិនធ្វើអ្វីដែលផ្ដល់ប្រយោជន៍ដល់កិច្ចការរបស់ពួកជំនុំទាល់តែសោះ ប៉ុន្តែពួកគេធ្វើអ្វីៗគ្រប់យ៉ាងដែលផ្ដល់ប្រយោជន៍ដល់កិត្យានុភាព និងឋានៈរបស់ពួកគេផ្ទាល់ ដោយមិនរំលងសូម្បីតែមួយរឿង។ ពួកគេខ្វល់តែពីការការពារផលប្រយោជន៍របស់ពួកគេផ្ទាល់ប៉ុណ្ណោះ។ មនុស្សបែបនេះគឺគួរឱ្យអាម៉ាស់ណាស់! ពួកគេរងទុក្ខដើម្បីតែការពារផលប្រយោជន៍របស់ពួកគេផ្ទាល់ប៉ុណ្ណោះ ប៉ុន្តែពួកគេនៅតែទាមទារគុណបំណាច់ពីព្រះជាម្ចាស់ និងទាមទាររង្វាន់ពីទ្រង់ទៀត។ តើនេះមិនគួរឱ្យស្អប់ខ្ពើមទេឬ? (មែនហើយ។) មនុស្សបែបនេះគឺអាត្មានិយម និងគួរឱ្យស្អប់ខ្ពើមពេកហើយ។ ពួកគេគ្មានមនសិការទេ ហើយពួកគេគ្មានវិចារណញ្ញាណឡើយ គឺសរុបមក ពួកគេគ្មានភាពជាមនុស្សទេ។ មនុស្សប្រភេទនេះមិនដើរលើផ្លូវត្រូវឡើយ។ ប្រសិនបើមានអ្នកណាមិនពេញចិត្តនឹងគេ ហើយញែកដឹងពីគេនៅពីក្រោយខ្នង ឬសូម្បីតែរាយការណ៍ពីគេទៅខាងលើ និងលាតត្រដាងថាគេមិនធ្វើកិច្ចការជាក់ស្ដែង ប៉ុន្តែបែរជាបានធ្វើរឿងមួយចំនួនដែលបង្កការបង្អាក់ និងការរំខានទៅវិញ នោះបន្ទាប់ពីបានឮរឿងនេះ គេក៏រក្សាទុកសេចក្ដីស្អប់ចំពោះអ្នកដែលបានលាតត្រដាងគេ ហើយតាមសងសឹកនឹងបុគ្គលនោះ។ គេមិនពិនិត្យមើលខ្លួនឯងទេ ហើយក៏មិនប្រព្រឹត្តចំពោះមនុស្សឱ្យបានត្រឹមត្រូវដែរ។ ផ្ទុយទៅវិញ គេប្រឆាំងនឹងមនុស្សដោយការសងសឹកទៅមក តាមចាប់កំហុសនូវរឿងដែលគេអាចប្រើប្រឆាំងនឹងអ្នកទាំងនោះ និងតាមរកកំហុសរបស់អ្នកទាំងនោះ។ គេថែមទាំងប្រើព្រះបន្ទូលរបស់ព្រះជាម្ចាស់ដើម្បីវាយប្រហារមនុស្សទៀតផង។ តើនេះមិនមែនជាការប្រមាថព្រះបន្ទូលរបស់ព្រះជាម្ចាស់ និងការប្រមាថសេចក្ដីពិតទេឬ? នេះគឺជាការប្រើសេចក្ដីពិតដើម្បីវាយប្រហារ និងសងសឹកអ្នកដទៃ ដើម្បីការពារឋានៈរបស់ខ្លួនឯង។ នៅទីកំបាំងមុខ មនុស្សអាក្រក់មួយចំនួនវិនិច្ឆ័យព្រះជាម្ចាស់ និងប្រមាថព្រះជាម្ចាស់ វិនិច្ឆ័យការរៀបចំចាត់ចែងកិច្ចការនៃដំណាក់របស់ព្រះជាម្ចាស់ ហើយបង្ហាញការមិនពេញចិត្តចំពោះទិដ្ឋភាពណាមួយនៃការរៀបចំចាត់ចែងកិច្ចការនៃដំណាក់របស់ព្រះជាម្ចាស់ ឬការមិនពេញចិត្តចំពោះពួកអ្នកដឹកនាំ និងពួកអ្នកធ្វើការនៅកម្រិតណាមួយនៃដំណាក់របស់ព្រះជាម្ចាស់។ បន្ទាប់ពីបានឮរឿងនេះ មនុស្សទាំងនេះគ្រាន់តែមិនអើពើនឹងវាសោះ ហើយធ្វើដូចជាពួកគេមិនបានឮរឿងនេះអ៊ីចឹង។ ពួកគេមិនដែលចេញមុខដើម្បីការពារព្រះនាមរបស់ព្រះជាម្ចាស់ ឬដើម្បីការពារកិច្ចការនៃដំណាក់របស់ព្រះជាម្ចាស់ឡើយ ហើយពួកគេក៏មិនលាតត្រដាងមនុស្សអាក្រក់ដែរ។ ប្រសិនបើអ្នកចង់ធ្វើជាមនុស្សផ្គាប់ចិត្តគេ ហើយមិនហ៊ានលាតត្រដាងមនុស្សអាក្រក់ទេ នោះអ្នកនៅតែអាចរាយការណ៍ពីមនុស្សអាក្រក់ទាំងនោះទៅខាងលើបាន។ នេះនឹងរាប់ថាជាការបំពេញការទទួលខុសត្រូវមួយចំនួនរបស់អ្នកហើយ។ ក៏ប៉ុន្តែ មនុស្សបែបនេះ មិនអាចបំពេញសូម្បីតែការទទួលខុសត្រូវដ៏តូចតាចនេះផង។ ដើម្បីការពារផលប្រយោជន៍ខាងសាច់ឈាមរបស់ពួកគេ ព្រមទាំងកិត្យានុភាព និងឋានៈរបស់ខ្លួន ពួកគេសុខចិត្តលះបង់គ្រប់យ៉ាង ឆ្លងកាត់ឧបសគ្គគ្រប់បែបយ៉ាង និងស៊ូទ្រាំនឹងការរងទុក្ខគ្រប់ប្រភេទ។ ប៉ុន្តែ ពួកគេមិនដែលលះបង់អ្វី ឬស៊ូទ្រាំនឹងការរងទុក្ខណាមួយ ដើម្បីការពារអត្ថិភាពនៃអ្វីៗដែលវិជ្ជមាន ឬដើម្បីធានាថាសេចក្ដីពិតអាចដំណើរការទៅដោយគ្មានការរារាំងឡើយ។ រាល់ពេលដែលរឿងរ៉ាវទាំងនេះដែលបង្អាក់ និងរំខានដល់កិច្ចការរបស់ពួកជំនុំកើតឡើង ហើយតម្រូវឱ្យមានអ្នកណាម្នាក់ចេញមុខដើម្បីការពារអត្ថិភាពនៃអ្វីៗដែលវិជ្ជមាន អ្នកមិនដែលឃើញមនុស្សទាំងនេះនៅទីណាឡើយ ឬមិនដែលឮមតិ ឬទស្សនៈណាមួយរបស់ពួកគេឡើយ។ ពួកគេគ្មានទស្សនៈទេ។ ពួកគេគ្រាន់តែឈរនៅទីនោះ ធ្វើគថ្លង់ មិននិយាយស្ដី ឬមិនបញ្ជាក់ពីជំហររបស់ខ្លួនឡើយ ដោយមិនធ្វើឱ្យអ្នកណាអាក់អន់ចិត្តនោះទេ។ ពួកគេខ្លាចធ្វើឱ្យមនុស្សអាក់អន់ចិត្តខ្លាំងណាស់ ប៉ុន្តែមិនខ្លាចធ្វើឱ្យព្រះជាម្ចាស់ទាស់ព្រះហឫទ័យឡើយ។ នេះគឺជារបៀបដែលពួកគេប្រព្រឹត្តចំពោះសេចក្ដីពិត ប្រព្រឹត្តចំពោះការផ្ទុកផ្ដាក់ដែលព្រះជាម្ចាស់បានប្រទានដល់ពួកគេ ប្រព្រឹត្តចំពោះភារកិច្ចរបស់ពួកគេ និងប្រព្រឹត្តចំពោះអ្វីៗដែលវិជ្ជមាន។ ចំពោះមនុស្សប្រភេទនេះ ការការពារអត្ថិភាពនៃអ្វីៗដែលវិជ្ជមាន និងការការពារអត្ថិភាពនៃបុព្វហេតុយុត្តិធម៌ មិនមានអ្វីពាក់ព័ន្ធនឹងគេឡើយ អ្នកណាដែលធ្វើរឿងនេះគឺជាមនុស្សល្ងង់ ហើយទោះជាយ៉ាងណាក៏ដោយ ក៏គេនឹងមិនធ្វើដូច្នេះឡើយ។ គេមិនដែលនិយាយសូម្បីតែមួយម៉ាត់ដើម្បីការពារអ្វីៗដែលវិជ្ជមាន ហើយគេក៏មិនធ្វើសូម្បីតែមួយរឿងដើម្បីការពារកិច្ចការរបស់ព្រះជាម្ចាស់ដែរ។ ពេលមានបញ្ហាកើតឡើងភ្លាម គេក៏រត់ចូលស្នូកដូចជាសត្វអណ្ដើក ប៉ុន្តែនៅទីបំផុត គេនៅតែទាមទាររង្វាន់ពីព្រះជាម្ចាស់ដដែល។ ព្រះជាម្ចាស់មានព្រះបន្ទូលថា៖ «អ្នកមិនបានរងទុក្ខដើម្បីសេចក្ដីពិតទាល់តែសោះ»។ គេថែមទាំងរអ៊ូរទាំ ដោយនិយាយថា៖ «ទូលបង្គំបានស៊ូទ្រាំនឹងការរងទុក្ខយ៉ាងច្រើន ទូលបង្គំបានរត់ចុះរត់ឡើងយ៉ាងច្រើន ហើយទូលបង្គំបានបោះបង់ និងលះបង់ខ្លួនយ៉ាងច្រើន។ តើទូលបង្គំបានសោយសុខនឹងអ្វីខ្លះ? តើទូលបង្គំទទួលបានអ្វីខ្លះ?» សេចក្ដីថ្លែងនេះ លាតត្រដាងពីចេតនារបស់ពួកគេក្នុងការជឿលើព្រះជាម្ចាស់ ហើយបញ្ជាក់ថា គេគ្រាន់តែស៊ូទ្រាំនឹងការរងទុក្ខ និងលះបង់ខ្លួនដើម្បីទទួលបានព្រះពរប៉ុណ្ណោះ មិនមែនដើម្បីទទួលបានសេចក្ដីពិតឡើយ។ គេមិនបានទទួលយកសេចក្ដីពិតទេ ហើយមិនបានឈានជើងដើរលើផ្លូវត្រូវឡើយ ដូច្នេះ នៅទីបំផុត គេមិនទទួលបានសេចក្ដីពិតណាមួយឡើយ។ នេះគឺជារឿងដែលជៀសមិនរួចទេ។ អ្នកសាបព្រោះអ្វី អ្នកច្រូតកាត់នោះ។ ហេតុដូច្នេះហើយ ក្នុងការមានទស្សនៈចំពោះបញ្ហានៃការរងទុក្ខ ម្យ៉ាងគឺ អ្នកត្រូវតែមានគំនិត និងទស្សនៈត្រឹមត្រូវ។ ម្យ៉ាងវិញទៀត និងសំខាន់បំផុតនោះគឺ អ្នកត្រូវតែពិនិត្យមើលថាតើលក្ខណៈនៃការរងទុក្ខរបស់អ្នកជាអ្វី តើការរងទុក្ខដែលអ្នកស៊ូទ្រាំមានតម្លៃដែរឬទេ ហើយតើវាមានអត្ថន័យដែរឬទេ ព្រមទាំងថាតើការរងទុក្ខនេះគឺជាការរងទុក្ខដែលអ្នកគួរតែស៊ូទ្រាំដែរឬទេ។ ប្រសិនបើវាជាការរងទុក្ខដែលអ្នកគួរតែស៊ូទ្រាំ ជាការរងទុក្ខដែលត្រូវស៊ូទ្រាំដើម្បីការពារអ្វីៗដែលវិជ្ជមាន និងជាការរងទុក្ខដែលត្រូវស៊ូទ្រាំដើម្បីធ្វើបន្ទាល់ថ្វាយព្រះជាម្ចាស់ នោះអ្នកប្រាកដជាត្រូវតែស៊ូទ្រាំនឹងការរងទុក្ខនេះ។ អ្នកគួរតែទទួលយកវាពីព្រះជាម្ចាស់ ហើយមិនគួរគេចវេះពីវាឡើយ។

មនុស្សមួយចំនួនតែងតែនិយាយថា៖ «ខ្ញុំបានរងការធ្វើទុក្ខបុកម្នេញ និងទុក្ខវេទនា ក្នុងនាមជាអ្នកជឿលើព្រះជាម្ចាស់ ហើយតើខ្ញុំទទួលបានអ្វីខ្លះទៅ?» តើការនិយាយបែបនេះត្រឹមត្រូវដែរឬទេ? (ទេ មិនត្រឹមត្រូវទេ។) តើវាខុសយ៉ាងដូចម្ដេច? (ការពិតដែលពួកគេអាចនិយាយបែបនេះបាន បញ្ជាក់ថា ពួកគេមិនទទួលបានសេចក្ដីពិតណាមួយឡើយ ហើយថា ពួកគេមិនមែនកំពុងដើរលើផ្លូវនៃការដេញតាមសេចក្ដីពិតនោះទេ។) មានការរងទុក្ខជាច្រើនដែលមនុស្សគួរតែស៊ូទ្រាំ ដូច្នេះ តើពួកគេត្រូវតែទទួលបានអ្វីមួយពីការរងទុក្ខដែរឬទេ? រឿងនេះពាក់ព័ន្ធនឹងការយល់ដឹង និងទស្សនៈរបស់មនុស្សទាក់ទងនឹងការរងទុក្ខ។ ប្រសិនបើការរងទុក្ខនេះ គឺជាអ្វីដែលអ្នកគួរតែស៊ូទ្រាំ ជាអ្វីដែលអ្នកត្រូវតែស៊ូទ្រាំ និងជាអ្វីដែលព្រះជាម្ចាស់បានកំណត់ទុកជាមុន ដូច្នេះ តើអ្នកអាចទទួលបានអ្វីឱ្យប្រាកដទៅ តាមរយៈការស៊ូទ្រាំនឹងការរងទុក្ខនេះ? ឧទាហរណ៍៖ មនុស្សប្រហែលជាមិនប្រាកដថាទទួលបានអ្វីនោះទេ ពីការស៊ូទ្រាំនឹងការរងទុក្ខក្នុងការចិញ្ចឹមកូន ឬការរងទុក្ខដោយសារការត្រូវគេធ្វើទុក្ខបុកម្នេញ ព្រោះតែការជឿលើព្រះជាម្ចាស់។ ដូច្នេះ តើអ្នកនឹងស៊ូទ្រាំនឹងការរងទុក្ខនេះឬក៏អត់? រឿងនេះអាស្រ័យលើថាតើផ្លូវដែលមនុស្សម្នាក់ដើរនោះត្រឹមត្រូវដែរឬទេ ហើយថាតើគេជាមនុស្សដែលដេញតាមសេចក្ដីពិតឬក៏អត់។ ប្រសិនបើមនុស្សម្នាក់ស្វែងរកសេចក្ដីពិតក្នុងគ្រប់អ្វីៗទាំងអស់ ក្នុងពេលកំពុងដកបទពិសោធពីកិច្ចការរបស់ព្រះជាម្ចាស់ ហើយមានការចុះចូលពិតប្រាកដចំពោះព្រះជាម្ចាស់ នោះគេនឹងទទួលបានអ្វីៗ ពីការស៊ូទ្រាំនឹងការរងទុក្ខនេះ។ រឿងនេះតម្រូវឱ្យមនុស្សមានការតាំងចិត្តក្នុងការចុះចូល និងចុះចូលចំពោះការចាត់ចែងរបស់ព្រះជាម្ចាស់។ ពួកគេមិនអាចប្រព្រឹត្តចំពោះការរងទុក្ខ ដោយផ្នត់គំនិតបែបដោះដូរនោះទេ។ មនុស្សមួយចំនួននិយាយថា៖ «ប្រសិនបើខ្ញុំបញ្ចេញកម្លាំងខ្លះ ខ្ញុំគួរតែទទួលបានអ្វីមួយជាថ្នូរមកវិញ។ ប្រសិនបើខ្ញុំស៊ូទ្រាំនឹងការរងទុក្ខបន្តិចបន្តួច ខ្ញុំគួរតែទទួលបានភាពផ្អែមល្ហែមបន្តិចបន្តួចដែរ។ មានតែបែបនេះប៉ុណ្ណោះ ទើបការរងទុក្ខនេះមានតម្លៃ ហើយមានតែបែបនេះទេ ទើបជាតម្លៃនៃការរងទុក្ខរបស់ខ្ញុំ»។ តើទស្សនៈនេះត្រឹមត្រូវដែរឬទេ? (ទេ មិនត្រឹមត្រូវទេ។) ចុះបើនិយាយដល់រឿងការរងទុក្ខវិញ តើការយល់ដឹងបែបណា និងការយល់ឃើញស៊ីជម្រៅបែបណាទើបត្រឹមត្រូវ? (ប្រសិនបើការរងទុក្ខដែលយើងស៊ូទ្រាំ ត្រូវបានកំណត់ទុកជាមុនដោយព្រះជាម្ចាស់ ហើយជាអ្វីដែលយើងគួរតែស៊ូទ្រាំ នោះយើងមានកាតព្វកិច្ចត្រូវតែទទួលយកវា។ ទោះបីជាចុងក្រោយយើងមិនទទួលបានអ្វីសោះក៏ដោយ ក៏យើងមិនគួរត្អូញត្អែរដែរ។ យើងគួរតែមានអាកប្បកិរិយាចុះចូល ដោយចុះចូលចំពោះការចាត់ចែង និងការរៀបចំរបស់ព្រះអាទិករ។ ក្នុងពេលជាមួយគ្នានេះ ខណៈដែលយើងស៊ូទ្រាំនឹងការរងទុក្ខ យើងគួរតែផ្ដោតលើការស្វែងរកសេចក្ដីពិត និងការទទួលបានសេចក្ដីពិត។ តាមរបៀបនេះ ការរងទុក្ខដែលយើងស៊ូទ្រាំ គឺមានតម្លៃ និងមានន័យ។) ជារឿយៗ គោលបំណងវិជ្ជមាននៃការរងទុក្ខ គឺដើម្បីការពារអត្ថិភាពនៃអ្វីៗដែលវិជ្ជមាន ហើយនៅទីបំផុត អាចទទួលបានអ្វីមួយ ព្រមទាំងអាចទទួលបានសេចក្ដីពិត និងឈានទៅស្គាល់សេចក្ដីពិត។ នេះគឺជាគោលដៅដ៏ប្រសើរបំផុតមួយ។ ក៏ប៉ុន្តែ តាមពិតទៅ ការរងទុក្ខជារឿយៗត្រូវបានដកបទពិសោធ និងត្រូវបានស៊ូទ្រាំ នៅក្នុងដំណើរការដ៏សាមញ្ញធម្មតាមួយ។ នៅពេលអ្នកសង្ខេបវាក្នុងរយៈពេលខ្លី អ្នកឃើញថា អ្នកមិនទទួលបានអ្វីសោះ ថាអ្នកនឿយហត់ខាងរាងកាយខ្លាំងណាស់ ថាអ្នកថែមទាំងប្រហែលជាត្រូវស៊ូទ្រាំនឹងជំងឺខ្លះទៀតផង ហើយថាអ្នកមិនមានវឌ្ឍនភាពនៅក្នុងសេចក្ដីពិតទេ មិនមានការចូលទៅក្នុងកាន់តែជ្រៅទាក់ទងនឹងជីវិតឡើយ ហើយក៏មិនទទួលបានការយល់ដឹងបន្ថែមអំពីបំណងព្រះហឫទ័យរបស់ព្រះជាម្ចាស់ដែរ។ បើដូច្នេះ តើការស៊ូទ្រាំនឹងការរងទុក្ខនេះ គឺជារឿងឥតប្រយោជន៍ឬ? មនុស្សមួយចំនួនគិតថា៖ «ក្នុងស្ថានភាពនេះ តើខ្ញុំអាចអធិដ្ឋានទៅកាន់ព្រះជាម្ចាស់ ដើម្បីដកខ្ញុំចេញពីមជ្ឈដ្ឋាននៃទុក្ខលំបាកបែបនេះបានទេ? ចុះតើខ្ញុំមានហេតុផលដើម្បីគេចវេះ និងបដិសេធមជ្ឈដ្ឋាននៃទុក្ខលំបាកបែបនេះដែរឬទេ?» តើការគិតបែបនេះត្រឹមត្រូវដែរឬទេ? (ទេ មិនត្រឹមត្រូវទេ។) អ្នកត្រូវយល់ពីរឿងនេះតាមរបៀបនេះ៖ ការដែលអាចទទួលបានអ្វីៗដែលវិជ្ជមាន និងល្អៗខ្លះពីការរងទុក្ខ គឺជាអ្វីដែលមនុស្សម្នាក់សង្ឃឹមចង់បានយ៉ាងខ្លាំង ហើយវាគឺជាលទ្ធផលដ៏ល្អបំផុត ដែលការរងទុក្ខអាចផ្ដល់ឱ្យនៅទីបំផុត។ ក៏ប៉ុន្តែ ប្រសិនបើការរងទុក្ខដែលអ្នកស៊ូទ្រាំនៅក្នុងជីវិតប្រចាំថ្ងៃរបស់អ្នក ត្រូវបានរៀបចំដោយព្រះជាម្ចាស់ និងត្រូវបានកំណត់ទុកជាមុនដោយព្រះជាម្ចាស់ ហើយជាអ្វីដែលអ្នកត្រូវតែដកបទពិសោធ ដើម្បីសម្រេចបានសេចក្ដីសង្គ្រោះ នោះអ្នកត្រូវតែទទួលយកវាពីព្រះជាម្ចាស់ ហើយប្រព្រឹត្តចំពោះវាឱ្យបានត្រឹមត្រូវ។ តើអ្នកអាចប្រព្រឹត្តចំពោះវាឱ្យបានត្រឹមត្រូវដោយរបៀបណា? អ្នកត្រូវតែមានគំនិត និងទស្សនៈត្រឹមត្រូវ៖ អ្នកត្រូវតែយល់ថា ការរងទុក្ខគឺជាផ្នែកមួយនៃជីវិតមនុស្ស ហើយជាដំណាក់កាលដែលមនុស្សត្រូវតែដកបទពិសោធនៅពេលពួកគេរស់នៅ ដែលគ្មាននរណាម្នាក់អាចគេចផុតឡើយ។ ជាការពិតណាស់ វាក៏ជាដំណាក់កាលដែលមនុស្សគ្រប់រូបត្រូវតែដកបទពិសោធ ដើម្បីសម្រេចបានសេចក្ដីសង្គ្រោះផងដែរ។ វាអាចថា នៅទីបំផុត អ្នកមិនទទួលបានអារម្មណ៍នៃការកម្សាន្តចិត្តណាមួយឡើយ ប៉ុន្តែអ្នកស្ម័គ្រចិត្តរាល់ពេលដែលអ្នកស៊ូទ្រាំនឹងការរងទុក្ខ អាចទទួលយកវាពីព្រះជាម្ចាស់ និងមានអាកប្បកិរិយាចុះចូល ហើយមិនដែលព្យាយាមតថ្លៃជាមួយព្រះជាម្ចាស់ឡើយ។ ការដើរលើផ្លូវបែបនេះ និងការធ្វើជម្រើសនេះ គឺជាការទទួលខុសត្រូវដែលភាវៈដែលព្រះបានបង្កើតគួរតែបំពេញ ហើយវាគឺជាអាកប្បកិរិយាដែលអ្នកគួរតែមានចំពោះដំណើរជីវិតដែលត្រូវបានរៀបចំដោយព្រះអាទិករ។ វាគឺជាអាកប្បកិរិយាដែលមនុស្សម្នាក់គួរតែមានចំពោះទុក្ខលំបាកក្នុងជីវិត។ ការទទួលយកទុក្ខលំបាក និងការដែលអាចស៊ូទ្រាំនឹងការរងទុក្ខ គឺជាផ្នែកមួយនៃការបំពេញការទទួលខុសត្រូវរបស់អ្នក ដូច្នេះ អ្នកមិនគួរគេចវេះពីវាឡើយ ហើយអ្នកក៏មិនគួរជ្រើសរើសថាតើត្រូវស៊ូទ្រាំនឹងវា ឬអត់នោះដែរ។ មនុស្សគ្រប់រូបត្រូវតែស៊ូទ្រាំនឹងការរងទុក្ខខ្លះៗនៅក្នុងជីវិត និងនៅក្នុងដំណើរការនៃការជឿលើព្រះជាម្ចាស់ ដើម្បីសម្រេចបានសេចក្ដីសង្គ្រោះ។ ជាការពិតណាស់ ការរងទុក្ខដែលយើងកំពុងនិយាយដល់នេះ មិនមែនជាប្រភេទការរងទុក្ខដែលមនុស្សស៊ូទ្រាំដើម្បីដេញតាមកេរ្តិ៍ឈ្មោះ លាភសក្ការៈ និងឋានៈ ឬដើម្បីដេញតាមផលប្រយោជន៍ខាងសាច់ឈាមរបស់ខ្លួនផ្ទាល់នោះទេ ប៉ុន្តែផ្ទុយទៅវិញ វាគឺជាការរងទុក្ខខ្លះៗដែលមនុស្សគ្រប់រូបត្រូវតែស៊ូទ្រាំ នៅក្នុងដំណើរការនៃការដើរលើផ្លូវដ៏ត្រឹមត្រូវក្នុងជីវិតមនុស្ស និងការដេញតាមសេចក្ដីសង្គ្រោះ។ ការរងទុក្ខប្រភេទនេះ គឺជាផ្នែកមួយនៃជីវិត ជាផ្នែកមួយនៃដំណើរការនៃការរស់រានមានជីវិត ហើយលើសពីនេះទៅទៀតនោះ វាគឺជាដំណាក់កាលដែលមនុស្សត្រូវតែដកបទពិសោធ ដើម្បីសម្រេចបានសេចក្ដីសង្គ្រោះនៅទីបំផុត។ អ្នកគួរតែប្រព្រឹត្តចំពោះការរងទុក្ខនេះឱ្យបានត្រឹមត្រូវ។ នេះគឺជាអាកប្បកិរិយាដែលអ្នកគួរតែមានចំពោះមជ្ឈដ្ឋាននៃទុក្ខលំបាក ហើយវាក៏ជាការទទួលខុសត្រូវដែលអ្នកគួរតែបំពេញផងដែរ។ ពោលគឺ ការរងទុក្ខក៏ជាផ្នែកមួយនៃការបំពេញភារកិច្ចរបស់អ្នក និងការបំពេញការទទួលខុសត្រូវរបស់អ្នក ក្នុងនាមជាភាវៈដែលព្រះបានបង្កើតផងដែរ។ វាមិនមែនជារឿងបន្ថែមនោះទេ។ វាគឺជាអ្វីដែលព្រះអាទិកររៀបចំសម្រាប់គ្រប់ភាវៈដែលព្រះបានបង្កើត។ កម្រិត ពេលវេលា និងរយៈពេលនៃការរងទុក្ខ គឺខុសគ្នាសម្រាប់មនុស្សម្នាក់ៗ ប៉ុន្តែមនុស្សគ្រប់រូបត្រូវតែឆ្លងកាត់វា។ មនុស្សគ្រប់រូបត្រូវតែជម្រះឧបសគ្គនេះ។ នេះគឺជាការទទួលខុសត្រូវដែលមនុស្សគួរតែបំពេញ។ ប្រសិនបើអ្នកចង់ធ្វើឱ្យបានល្អ ក្នុងនាមជាភាវៈដែលព្រះបានបង្កើត អ្នកគួរតែប្រព្រឹត្តចំពោះការរងទុក្ខឱ្យបានត្រឹមត្រូវ។ អ្នកគួរតែទទួលយកវាពីព្រះជាម្ចាស់ អ្នកមិនគួរបដិសេធវាឡើយ ហើយអ្នកមិនគួរមានអារម្មណ៍ទាស់ទទឹងចំពោះវានោះទេ។ ជាការពិតណាស់ លើសពីនេះទៅទៀត អ្នកមិនគួរប្រើការរងទុក្ខដើម្បីទាមទារគុណបំណាច់ ឬព្យាយាមតថ្លៃជាមួយព្រះជាម្ចាស់ឡើយ ប៉ុន្តែផ្ទុយទៅវិញ ត្រូវទទួលយកការរងទុក្ខ ជាការទទួលខុសត្រូវដែលអ្នកគួរតែបំពេញ។ តើអ្នករាល់គ្នាយល់ថា ការយល់ដឹងពីរឿងនេះតាមរបៀបនេះ គឺស្អាតស្អំដែរឬទេ? តើវាស្របតាមសេចក្ដីពិតដែរឬទេ? (ស្រប។) តាមរយៈការយល់ដឹងពីរឿងនេះតាមរបៀបនេះ តើអ្នកនឹងមិនមានការយល់ដឹងកាន់តែស៊ីជម្រៅ និងកាន់តែជាក់ស្ដែងអំពីការរងទុក្ខ ព្រមទាំងមានផ្នត់គំនិតត្រឹមត្រូវទេឬ? (មែនហើយ តាមរបៀបនេះ ខ្ញុំនឹងមិនមានអារម្មណ៍ទាស់ទទឹងចំពោះការរងទុក្ខឡើយ ហើយវានឹងងាយស្រួលក្នុងការចុះចូល នៅពេលខ្ញុំស្ថិតក្នុងមជ្ឈដ្ឋានជាក់លាក់ណាមួយ។) ការដែលអាចចុះចូល និងមិនមានអារម្មណ៍ទាស់ទទឹង នេះគឺជាអាកប្បកិរិយាដែលភាវៈដែលព្រះបានបង្កើតគួរតែមានចំពោះការរងទុក្ខ។ ទោះបីជាអ្នកស៊ូទ្រាំនឹងការរងទុក្ខជាច្រើន និងលះបង់ជាច្រើន នៅក្នុងដំណើរការនៃការដេញតាមសេចក្ដីពិត និងការបំពេញភារកិច្ចជាភាវៈដែលព្រះបានបង្កើតក៏ដោយ ហើយទោះបីជាអ្នករងការធ្វើទុក្ខបុកម្នេញ និងទុក្ខវេទនាខ្លះ ដោយសារតែជំនឿរបស់អ្នកលើព្រះជាម្ចាស់ក៏ដោយ ពេលដែលអ្នកមានការយល់ដឹងត្រឹមត្រូវអំពីការស៊ូទ្រាំនឹងការរងទុក្ខនេះ និងការលះបង់នេះ អ្នកនឹងមិនមានអារម្មណ៍ថា ការស៊ូទ្រាំនឹងការរងទុក្ខនេះ គឺជាទុនមួយប្រភេទសម្រាប់ខ្លួនអ្នកឡើយ។ អ្នកនឹងមិនចាត់ទុកខ្លួនឯងថាជាមនុស្សដែលមានគុណសម្បត្តិ ដោយសារតែការរងទុក្ខរបស់អ្នកឡើយ ហើយអ្នកក៏នឹងមិនអួតសម្ញែងពីទំហំនៃការរងទុក្ខដែលអ្នកបានស៊ូទ្រាំ ដើម្បីធ្វើបន្ទាល់អំពីការខិតខំប្រឹងប្រែង និងការចូលរួមចំណែករបស់អ្នកផ្ទាល់ ដើម្បីឱ្យអ្នកដទៃឱ្យតម្លៃអ្នកខ្ពស់នោះដែរ។ អ្នកនឹងមិនអួតអាងពីភាពចាស់វស្សារបស់ខ្លួន មិនសម្ងំយកសុខលើស្នាដៃពីមុនរបស់ខ្លួន ឬមិនព្យាយាមតថ្លៃជាមួយព្រះជាម្ចាស់ឡើយ ហើយរឹតតែមិនទាមទារការប្រព្រឹត្តដាក់យ៉ាងពិសេសនៅក្នុងដំណាក់របស់ព្រះជាម្ចាស់ ឬទាមទារគុណបំណាច់ពីនរណាម្នាក់ ដោយសារតែអ្នកបានស៊ូទ្រាំនឹងការរងទុក្ខយ៉ាងច្រើនទៅទៀត។ ប្រសិនបើអ្នកជឿថា ការរងទុក្ខគឺជាការទទួលខុសត្រូវដែលអ្នកគួរតែអនុវត្ត និងគួរតែបំពេញនៅចំពោះព្រះអាទិករ ក្នុងនាមជាភាវៈដែលព្រះបានបង្កើត នោះអ្នកមិនគួរប្រើការរងទុក្ខជាទុន ដើម្បីទាមទាររង្វាន់ពីព្រះជាម្ចាស់ ឬដើម្បីឱ្យព្រះជាម្ចាស់សង្គ្រោះអ្នកឡើយ តើត្រូវទេ? (ត្រូវហើយ។) ប្រសិនបើអ្នកប្រព្រឹត្តបែបនេះ តើវាអាចជំរុញការតាំងចិត្តរបស់អ្នកក្នុងការដេញតាមសេចក្ដីពិតដែរឬទេ? (ទេ មិនអាចទេ។) ការប្រព្រឹត្តបែបនេះ គឺច្បាស់ក្រឡែតណាស់ថាជាការព្យាយាមធ្វើការដោះដូរជាមួយព្រះជាម្ចាស់ ដែលជារឿងដែលទ្រង់ស្អប់ខ្ពើម។

កាលពីមុន ពួកអ្នកដឹកនាំ និងពួកអ្នកធ្វើការជាច្រើនបានស៊ូទ្រាំនឹងការរងទុក្ខខ្លះ ហើយជាការពិតណាស់ ពេលវេលាទាំងនោះគឺពិបាកឆ្លងកាត់ណាស់។ ដោយសារតែការចាប់ខ្លួន និងការធ្វើទុក្ខបុកម្នេញដែលត្រូវបានធ្វើឡើងដោយនាគដ៏ធំមានសម្បុរក្រហម មជ្ឈដ្ឋានគឺអាក្រក់ខ្លាំងណាស់។ ពួកអ្នកដឹកនាំ និងពួកអ្នកធ្វើការសុទ្ធតែស្ថិតក្នុងហានិភ័យនៃការត្រូវបានចាប់ខ្លួន និងការដាក់ពន្ធនាគារ ដោយសារការធ្វើកិច្ចការពួកជំនុំ។ មនុស្សមួយចំនួនត្រូវគេតាមចាប់ខ្លួន ហើយអាចត្រឹមតែរត់គេច និងរស់នៅនិរទេសខ្លួនប៉ុណ្ណោះ មិនអាចត្រឡប់ទៅផ្ទះវិញបានឡើយ ហើយដោយមានអារម្មណ៍ឯកោ និងទាល់ច្រកតែម្នាក់ឯង ពួកគេឧស្សាហ៍យំយ៉ាងជូរចត់ និងអធិដ្ឋាននៅចំពោះព្រះជាម្ចាស់។ មិនថានិយាយពីលក្ខខណ្ឌនៃការរស់នៅរបស់ពួកគេ ឬនិយាយពីការស្ថិតក្នុងមជ្ឈដ្ឋានដែលពួកគេត្រូវបានតាមប្រមាញ់នោះទេ ពួកគេបានស៊ូទ្រាំនឹងការរងទុក្ខខ្លះ។ ក្រោយមក មនុស្សទាំងនេះតែងតែមានអារម្មណ៍ថា ពួកគេបានចូលរួមចំណែកយ៉ាងធំធេងដល់ដំណាក់របស់ព្រះជាម្ចាស់ និងដល់កិច្ចការនៃដំណាក់របស់ព្រះជាម្ចាស់ ថាពួកគេបានបម្រើការដ៏មានគុណសម្បត្តិដល់ដំណាក់របស់ព្រះជាម្ចាស់ ហើយថានៅពេលព្រះជាម្ចាស់ទទួលបានសិរីល្អដ៏អស្ចារ្យ ពួកគេគួរតែមានចំណែកនៅក្នុងសិរីល្អរបស់ទ្រង់ដែរ។ ដោយមានគំនិត និងអាកប្បកិរិយាបែបនេះ ពួកគេឧស្សាហ៍ធ្វើបន្ទាល់ក្នុងឱកាសផ្សេងៗអំពីទំហំនៃការរងទុក្ខរបស់ពួកគេ អំពីឆ្នាំ និងខែណាដែលឈឺចាប់បំផុតសម្រាប់ពួកគេ ហើយអំពីរបៀបដែលពួកគេរងការធ្វើបាបនៅពេលនោះ ដល់ថ្នាក់ពួកគេមិនអាចហូបអាហារបាននៅពេលថ្ងៃ និងឧស្សាហ៍ភ្ញាក់ពីដំណេកដោយសារយល់សប្តិអាក្រក់នៅពេលយប់ ព្រមទាំងរងការធ្វើបាបរហូតដល់មុខរបស់ពួកគេប្រែជាស្លេកស្លាំង និងស្រកទម្ងន់អស់យ៉ាងច្រើន។ អស់អ្នកដែលបានឮពួកគេ សុទ្ធតែមានអារម្មណ៍កោតសរសើរ និងច្រណែន។ ជាការពិតណាស់ បុគ្គលមួយចំនួនតូចក៏មានអារម្មណ៍ឈ្នានីសផងដែរ។ ក៏មានអ្នកខ្លះដែលរំជួលចិត្តរហូតដល់ស្រក់ទឹកភ្នែក ដោយសារបទពិសោធនៃទុក្ខលំបាកដែលមនុស្សទាំងនោះបានរៀបរាប់ ដោយនិយាយថា៖ «វាពិតជាគួរឱ្យកោតសរសើរណាស់ ដែលអ្នកបានរងទុក្ខច្រើនយ៉ាងនេះ! អ្នកបានធ្វើឱ្យពួកយើងរំជួលចិត្តរហូតដល់ស្រក់ទឹកភ្នែកបែបនេះ ព្រះជាម្ចាស់ប្រាកដជារំជួលព្រះហឫទ័យខ្លាំងដែរហើយ។ ការរងទុក្ខរបស់អ្នកពិតជាមានតម្លៃណាស់។ អ្នកពិតជាអស្ចារ្យមែន!» ពួកគេនឹងមិនធ្វើបន្ទាល់អំពីការរងទុក្ខរបស់ខ្លួនឯង ត្រឹមតែម្ដងនោះទេ ផ្ទុយទៅវិញ ក្នុងឱកាសផ្សេងៗជាច្រើន ពួកគេឧស្សាហ៍ធ្វើបន្ទាល់អំពីទំហំនៃការរងទុក្ខរបស់ពួកគេ និងអំពីសមិទ្ធផលដែលពួកគេសម្រេចបាន ព្រមទាំងទំហំនៃការចូលរួមចំណែករបស់ពួកគេដល់ដំណាក់របស់ព្រះជាម្ចាស់ តាមរយៈការរងទុក្ខនេះ។ ប៉ុន្តែ ពួកគេបែរជាមិននិយាយអំពីទំហំនៃសេចក្ដីពិតដែលពួកគេបានយល់ និស្ស័យពុករលួយអ្វីខ្លះដែលពួកគេបានបោះបង់ កម្រិតនៃការលូតលាស់របស់ពួកគេនៅក្នុងជីវិត ទីបន្ទាល់អ្វីខ្លះដែលពួកគេបានធ្វើថ្វាយព្រះជាម្ចាស់ លទ្ធផលអ្វីខ្លះដែលពួកគេសម្រេចបានក្នុងការធ្វើកិច្ចការពួកជំនុំ ឬបុព្វហេតុយុត្តិធម៌អ្វីខ្លះដែលពួកគេបានការពារ តាមរយៈការរងទុក្ខរបស់ពួកគេនោះទេ។ ពួកគេគ្មានទីបន្ទាល់បែបនេះដើម្បីផ្ដល់ឱ្យឡើយ។ អ្វីគ្រប់យ៉ាងដែលពួកគេនិយាយ គឺមានតែពីរបៀបដែលពួកគេបានរងទុក្ខ និងទំហំនៃការរងទុក្ខរបស់ពួកគេប៉ុណ្ណោះ។ គោលដៅចុងក្រោយរបស់ពួកគេ គឺឱ្យមនុស្សដឹងថា ពួកគេបានខិតខំធ្វើការ និងបានចូលរួមចំណែកយ៉ាងធំធេង ថាការចូលរួមចំណែកទាំងនេះមិនអាចលុបចោលបានទេ ហើយថា ពួកគេគឺជាសសរទ្រូង និងជាបង្អែកនៅក្នុងដំណាក់របស់ព្រះជាម្ចាស់ ហើយថា ពួកគេគួរតែទទួលបានការប្រព្រឹត្តដាក់យ៉ាងពិសេស និងគួរតែទទួលបានការគោរពបូជាពីមនុស្ស ពោលគឺ មនុស្សមិនត្រឹមតែគួរច្រណែន និងកោតសរសើរពួកគេប៉ុណ្ណោះទេ ប៉ុន្តែថែមទាំងត្រូវលើកតម្កើងពួកគេ និងធ្វើបន្ទាល់អំពីការរងទុក្ខរបស់ពួកគេទៀតផង។ ចូរមើលចុះ ថាតើការរងទុក្ខរបស់ពួកគេ «អស្ចារ្យ» និង «មានតម្លៃ» ប៉ុនណាទៅ! ពួកគេទទួលបានការសរសើរពីមនុស្សគ្រប់គ្នា ដោយសំឡេងសរសើរបានបន្លឺឡើងម្ដងហើយម្ដងទៀត និងបន្លឺឡើងឥតឈប់ឈរនៅក្នុងត្រចៀករបស់ពួកគេ។ ចូរប្រាប់ខ្ញុំមកមើល តើការរងទុក្ខរបស់ពួកគេមានតម្លៃដែរឬទេ? តើមនុស្សទាំងនេះអស្ចារ្យដែរឬទេ? តើពួកគេអាចមានចំណែកនៅក្នុងសិរីល្អរបស់ព្រះជាម្ចាស់ ជាមួយទ្រង់ដែរឬទេ? (ទេ មិនអាចទេ។) ចុះតើពួកគេមានគោលបំណងអ្វី ក្នុងការធ្វើបន្ទាល់អំពីខ្លួនឯងតាមរបៀបនេះ? (ដើម្បីឱ្យមនុស្សឃើញថា ពួកគេបានរងទុក្ខយ៉ាងច្រើន ដើម្បីឱ្យមនុស្សគោរពកោតសរសើរពួកគេ និងឱ្យតម្លៃពួកគេខ្ពស់។) ពួកគេចង់ទទួលបានសិរីល្អ តើត្រូវទេ? (មែនហើយ។) ពួកគេបានព្យាយាមដោះដូរការរងទុក្ខរបស់ពួកគេ ដើម្បីយកសិរីល្អ។ ពួកគេប្រាកដជាមិនមែនធ្វើរឿងនេះ ដើម្បីតែដោះដូរយកមកុដ និងរង្វាន់ទាំងស្រុងនោះទេ។ អ្វីដែលសំខាន់បំផុតនោះគឺ ពួកគេចង់ទទួលបានសិរីល្អក្នុងចំណោមមនុស្ស ពួកគេចង់ឱ្យមនុស្សថ្វាយបង្គំពួកគេ ហើយពួកគេចង់ឱ្យមនុស្សគោរពកោតសរសើរពួកគេ និងចងចាំពួកគេ។ តើពួកគេទាមទារច្រើនពេកទេ? តើមហិច្ឆតារបស់ពួកគេធំធេងដែរឬទេ? (មែនហើយ គឺធំធេងមែន។) សូម្បីតែខ្ញុំ ក៏មិនដែលហ៊ាននិយាយអំពីការទទួលបានសិរីល្អក្នុងចំណោមអ្នករាល់គ្នាដែរ។ តើខ្ញុំតែងតែនិយាយអំពីអ្វី? គឺការនាំអ្នករាល់គ្នាមកចំពោះព្រះជាម្ចាស់ ការនាំអ្នករាល់គ្នាចូលទៅក្នុងតថភាពសេចក្ដីពិត ការជួយអ្នករាល់គ្នាឱ្យយល់ពីសេចក្ដីពិត មានផ្លូវដើម្បីដើរតាម និងដឹងពីរបៀបអនុវត្តស្របតាមគោលការណ៍ ព្រមទាំងការនាំអ្នករាល់គ្នាចូលទៅក្នុងផ្លូវនៃសេចក្ដីសង្គ្រោះ ដើម្បីឱ្យអ្នកទាំងអស់គ្នាអាចត្រូវបានសង្គ្រោះ ប៉ុន្តែខ្ញុំមិនដែលនិយាយអំពីការទទួលបានសិរីល្អឡើយ។ ទោះជាយ៉ាងនេះក្ដី មនុស្សប្រភេទនោះ ធ្វើបន្ទាល់ជាពិសេសអំពីរបៀបដែលពួកគេរងទុក្ខ និងរបៀបដែលពួកគេលះបង់ ដោយនិយាយអំពីរបៀបដែលពួកគេត្រូវបានរដ្ឋាភិបាលចាប់ខ្លួន និងធ្វើទុក្ខបុកម្នេញ ព្រមទាំងត្រូវបានមនុស្សលោកីយ៍មួលបង្កាច់ និងវិនិច្ឆ័យ អំពីទំហំនៃការផាត់ចេញដែលពួកគេបានទទួលរង អំពីទុក្ខសោកច្រើនប៉ុនណាដែលពួកគេបានទទួលរង អំពីការឈឺចាប់ខាងរាងកាយប៉ុនណាដែលពួកគេបានស៊ូទ្រាំ និងអំពីរបៀបដែលពួកគេបានយកឈ្នះលើរឿងនេះ ដើម្បីការជឿលើព្រះជាម្ចាស់ និងការបំពេញភារកិច្ចរបស់ពួកគេ។ ពួកគេមិនត្រឹមតែចង់ធ្វើបន្ទាល់អំពីការរងទុក្ខរបស់ខ្លួនប៉ុណ្ណោះទេ ប៉ុន្តែពួកគេក៏ចង់ធ្វើបន្ទាល់ផងដែរអំពីភាពអស្ចារ្យរបស់ខ្លួន អំពីកម្រិតដ៏ខ្ពង់ខ្ពស់ដែលពួកគេស្ថិតនៅ និងអំពីភាពពិសេសខុសពីអ្នកដទៃរបស់ពួកគេ ក្នុងពេលកំពុងស៊ូទ្រាំនឹងការរងទុក្ខរបស់ពួកគេ ព្រមទាំងអំពីរបៀបដែលពួកគេខ្ពស់ជាងសាច់ឈាម ក្នុងអំឡុងដំណើរការនេះ។ ពួកគេចង់ទទួលបានសិរីល្អ តើត្រូវទេ? (មែនហើយ ពួកគេចង់បាន។) ប្រសិនបើនរណាម្នាក់តែងតែធ្វើបន្ទាល់អំពីរបៀបដែលគេបានរងទុក្ខ តើអ្នករាល់គ្នាគិតថា គេមានបំណងចង់ផ្សព្វផ្សាយពីរបៀបដ៏ត្រឹមត្រូវក្នុងការមានទស្សនៈចំពោះការរងទុក្ខ ឬក៏មានបំណងចង់ធ្វើបន្ទាល់ និងផ្សព្វផ្សាយពីរឿងរ៉ាវនៃការរងទុក្ខរបស់ពួកគេផ្ទាល់? (ពួកគេចង់ធ្វើបន្ទាល់ និងផ្សព្វផ្សាយពីរឿងរ៉ាវនៃការរងទុក្ខរបស់ពួកគេផ្ទាល់។) ពួកគេគាំទ្រការប្រើប្រាស់ការរងទុក្ខ ដើម្បីតថ្លៃជាមួយព្រះជាម្ចាស់ និងមានចំណែកនៅក្នុងសិរីល្អជាមួយព្រះអង្គ នេះគឺជាអ្វីដែលពួកគេគាំទ្រ។ គ្រប់ទីកន្លែងដែលពួកគេទៅ ពួកគេធ្វើបន្ទាល់អំពីចំនួនដងដែលពួកគេត្រូវបានវាយដំ ជេរប្រមាថ បណ្ដេញចេញ និងធ្វើទុក្ខបុកម្នេញដោយមនុស្សខាងសាសនា ព្រមទាំងទំហំនៃការរងទុក្ខរបស់ពួកគេ ក្នុងពេលកំពុងផ្សាយដំណឹងល្អ អំពីទំហំនៃការរងទុក្ខរបស់ពួកគេពីការត្រូវបានបដិសេធ មួលបង្កាច់ និងជេរប្រមាថដោយសាច់ញាតិ មិត្តភក្ដិ និងមនុស្សលោកីយ៍ និងអំពីទំហំនៃការរងទុក្ខរបស់ពួកគេពីការត្រូវបានរដ្ឋាភិបាលតាមប្រមាញ់ ដោយត្រូវលាក់ខ្លួនគ្រប់ទីកន្លែង គ្មានផ្ទះសម្បែងត្រឡប់ទៅវិញ ហើយគ្មានសូម្បីតែកន្លែងសម្រាប់កើយក្បាលរបស់ពួកគេ ដូចជាបុត្រមនុស្សអ៊ីចឹង។ ក៏មានមនុស្សមួយចំនួនដែលធ្វើបន្ទាល់អំពីការលំបាកប៉ុន្មានដែលពួកគេបានយកឈ្នះ និងការរងទុក្ខប៉ុនណាដែលពួកគេបានស៊ូទ្រាំ ពេលដែលពួកគេបានយកឈ្នះលើជំងឺខាងសាច់ឈាម ខណៈពេលកំពុងបំពេញភារកិច្ចរបស់ពួកគេផងដែរ។ ជារឿយៗ ពួកគេប្រកាសពីរឿងទាំងនេះនៅចំពោះមុខអ្នកដទៃ ប៉ុន្តែពួកគេមិនដែលចែករំលែកអ្វីសោះអំពីបទពិសោធជីវិតរបស់ខ្លួន។ ពួកគេគ្រាន់តែអធិប្បាយ និងធ្វើបន្ទាល់អំពីរឿងរ៉ាវនៃការរងទុក្ខរបស់ពួកគេផ្ទាល់ប៉ុណ្ណោះ។ គោលបំណងរបស់ពួកគេ គឺគ្រាន់តែចង់ឱ្យមនុស្សឱ្យតម្លៃពួកគេខ្ពស់ប៉ុណ្ណោះ។ ចូរប្រាប់ខ្ញុំមកមើល ពួកគេចង់ឱ្យមនុស្សឱ្យតម្លៃពួកគេខ្ពស់ ប៉ុន្តែតើពួកគេចង់បានអ្វីពីព្រះជាម្ចាស់ទៅ? តើពួកគេគ្រាន់តែចង់ឱ្យព្រះជាម្ចាស់ឱ្យតម្លៃពួកគេខ្ពស់ដូចគ្នាឬ? ពួកគេមិនមែនចង់បានត្រឹមតែប៉ុណ្ណឹងទេ តើត្រូវទេ? បើដូច្នេះ ពួកគេមានទស្សនៈដូចគ្នានឹងប៉ុលដែរ៖ «ខ្ញុំបានប្រយុទ្ធយ៉ាងល្អ ខ្ញុំបានបញ្ចប់ការរត់ប្រណាំងរបស់ខ្ញុំ ហើយខ្ញុំបានរក្សាសេចក្តីជំនឿខ្ញុំយ៉ាងមាំ។ ពីពេលនេះតទៅ មានមកុដនៃសេចក្តីសុចរិតមួយ ដែលបម្រុងទុកសម្រាប់ខ្ញុំ» (២ ធីម៉ូថេ ៤:៧-៨)។ នៅទីបំផុត ពួកគេថែមទាំងតថ្លៃជាមួយព្រះជាម្ចាស់ទៀតផង ដោយនិយាយថា៖ «ព្រះជាម្ចាស់ទទួលបានសិរីល្អ ដូច្នេះ ខ្ញុំក៏គួរតែទទួលបានសិរីល្អជាមួយទ្រង់ដែរ! ដោយសារខ្ញុំបានរងទុក្ខជាមួយនឹងព្រះជាម្ចាស់ ខ្ញុំក៏មានចំណែកនៅក្នុងសិរីល្អរបស់ព្រះជាម្ចាស់ដែរ! ព្រះជាម្ចាស់បានពាក់មកុដមាស ទ្រង់ក៏គួរតែប្រទានអលង្ការមួយដល់ខ្ញុំដែរ។ តើខ្ញុំមិនគួរទទួលបានការថ្វាយបង្គំ និងការគោរពបូជាពីមនុស្សជាតិ ដូចព្រះជាម្ចាស់ដែរទេឬ?» តើនេះមិនមែនជាអ្វីដែលពួកគេចង់បានទេឬ? (មែនហើយ។) បើដូច្នេះ តើវាជារឿងល្អដែរឬទេ ដែលពួកគេធ្វើបន្ទាល់អំពីការរងទុក្ខរបស់ពួកគេតាមរបៀបនេះ? (ទេ មិនល្អទេ។) ហេតុអ្វីបានជាវាមិនល្អ? (ពួកគេចង់ដាក់ខ្លួនឯងឱ្យស្មើនឹងព្រះជាម្ចាស់ ដែលជារឿងដែលទ្រង់ស្អប់ខ្ពើម។ ពួកគេក៏កំពុងប្រជែងដណ្ដើមមនុស្សពីព្រះជាម្ចាស់ផងដែរ។) ចូរយើងទុកមួយឡែកសិន ថាតើទស្សនៈ និងបំណងផ្ទាល់ខ្លួនរបស់ពួកគេជាអ្វី គ្រាន់តែនិយាយពីអ្វីដែលពួកគេប្រកបគ្នា តើពួកគេនឹងបំភាន់មនុស្សប៉ុន្មាននាក់ដែលមិនយល់ពីសេចក្ដីពិត? មនុស្សខ្វះការយល់ដឹងដ៏ស្អាតស្អំអំពីការរងទុក្ខរួចទៅហើយ ហើយមិនយល់ពីទិដ្ឋភាពនៃសេចក្ដីពិតនេះទេ។ លើសពីនេះទៅទៀត បើវិនិច្ឆ័យតាមសារជាតិនៃនិស្ស័យពុករលួយខាងសាច់ឈាមរបស់មនុស្ស មនុស្សគ្រប់គ្នាចូលចិត្តការទទួលបានព្រះពរ និងការទទួលបានរង្វាន់។ ប៉ុន្តែ មនុស្សបែបនេះតែងតែធ្វើបន្ទាល់អំពីការរងទុក្ខរបស់ពួកគេផ្ទាល់។ ចេតនារបស់ពួកគេ ព្រមទាំងពាក្យសម្ដី និងសកម្មភាពរបស់ពួកគេផ្ទាល់ គឺផ្គាប់ផ្គុនបំណងប្រាថ្នា និងការទាមទាររបស់មនុស្សជាតិពុករលួយ។ តាមរយៈការនិយាយបែបនេះ និងការធ្វើបែបនេះ ពួកគេបញ្ឆេះមហិច្ឆតា និងបំណងប្រាថ្នារបស់មនុស្ស ពួកគេបញ្ឆេះបំណងប្រាថ្នារបស់មនុស្សក្នុងការដោះដូរការរងទុក្ខដើម្បីយកព្រះពរ ហើយពួកគេក៏បញ្ឆេះគំនិត និងការអនុវត្តនៃការដោះដូរការរងទុក្ខដើម្បីយករង្វាន់ពីព្រះជាម្ចាស់ និងការតថ្លៃជាមួយទ្រង់ផងដែរ។ ជាលទ្ធផលនៃរឿងនេះ តើមនុស្សមានការចុះចូលចំពោះព្រះជាម្ចាស់កាន់តែច្រើន ឬការចុះចូលកាន់តែតិច? (ការចុះចូលកាន់តែតិច។) ហេតុអ្វីបានជាពួកគេមានការចុះចូលកាន់តែតិច? (គឺដោយសារតែមនុស្សមាននិស្ស័យពុករលួយរួចទៅហើយ នៅពេលពួកគេស៊ូទ្រាំនឹងការរងទុក្ខបន្តិចបន្តួច ពួកគេមានទំនោរចាត់ទុកវាជាទុន ដែលពួកគេអាចប្រើដើម្បីធ្វើការដោះដូរជាមួយព្រះជាម្ចាស់ ហើយនៅពេលពួកគេត្រូវបានបំភាន់ដោយពាក្យសម្ដី និងការអនុវត្តរបស់មនុស្សបែបនេះ ពួកគេកាន់តែមានអារម្មណ៍ថា ការដោះដូរការរងទុក្ខដើម្បីយកព្រះពរ គឺជារឿងត្រឹមត្រូវ ហើយពួកគេកាន់តែមិនអាចទទួលស្គាល់ពីចេតនាដ៏គួរឱ្យស្អប់ខ្ពើមរបស់ខ្លួន ក្នុងការធ្វើការដោះដូរជាមួយព្រះជាម្ចាស់។ ដូច្នេះហើយ ពួកគេរឹតតែមិនអាចចុះចូលនឹងព្រះជាម្ចាស់បាន។) ពួកគេមានអារម្មណ៍ថា ពួកគេមានមូលដ្ឋានសម្រាប់ធ្វើរឿងនេះ ហើយមានអារម្មណ៍ថា ពួកគេមានខ្នងបង្អែក។ ហើយនៅពេលពួកគេប្រមូលផ្ដុំគ្នា ពួកគេមានអារម្មណ៍ថាកាន់តែមានអំណាច៖ «មនុស្សច្រើនមានកម្លាំងខ្លាំង។ ពេលមនុស្សគ្រប់គ្នាជាជនល្មើស នោះច្បាប់មិនអាចយកមកអនុវត្តបានទេ។ មនុស្សគ្រប់គ្នាគិតបែបនេះ យល់ដឹងពីរឿងនេះតាមរបៀបនេះ និងដេញតាមក្នុងរបៀបនេះ។ ប្រសិនបើយើងសុទ្ធតែតថ្លៃជាមួយព្រះជាម្ចាស់ និងបង្ខិតបង្ខំទ្រង់ នោះទ្រង់មិនអាចធ្វើអ្វីពួកយើងបានឡើយ»។ ពួកគេច្បាស់ណាស់ថាកំពុងប្រមូលផ្ដុំគ្នាជាក្រុមដើម្បីបង្កបញ្ហា ហើយរួមកម្លាំងគ្នាដើម្បីប្រើប្រាស់សេចក្ដីបង្រៀនខុសឆ្គង និងទស្សនៈខុសទំនង ដើម្បីប្រឆាំងទាស់នឹងព្រះជាម្ចាស់។ តាមរយៈការតែងតែធ្វើបន្ទាល់អំពីការរងទុក្ខរបស់ពួកគេផ្ទាល់ តើមនុស្សទាំងនោះមិនកំពុងបំភាន់អ្នកដទៃទេឬ? តើពួកគេមិនកំពុងធ្វើឱ្យមនុស្សកាន់តែពុករលួយទេឬ? (ពួកគេកំពុងធ្វើបែបនេះមែន។) ហេតុដូច្នេះហើយ ការដែលពួកគេតែងតែធ្វើបន្ទាល់អំពីការរងទុក្ខរបស់ពួកគេផ្ទាល់ មិនត្រឹមតែមិនអាចធ្វើឱ្យមនុស្សស្អាងចិត្ត ឬមិនផ្ដល់លទ្ធផលវិជ្ជមានប៉ុណ្ណោះទេ ផ្ទុយទៅវិញ តាមពិតវាបំភាន់ និងធ្វើឱ្យមនុស្សពុករលួយ។ បើដូច្នេះ តើមនុស្សបែបនេះកំពុងដើរតួជាអ្វី? (តួអង្គរបស់សាតាំង។) ពួកគេកំពុងដើរតួជាសាតាំង។ នេះគឺដូចគ្នាបេះបិទទៅនឹងការដែលសាតាំងបំភាន់មនុស្សអ៊ីចឹង។ សាតាំងនិយាយថា៖ «មនុស្សមិនត្រូវបានព្រះជាម្ចាស់បង្កើតឡើងនោះទេ។ គ្មានព្រះជាម្ចាស់នៅលើលោកនេះទាល់តែសោះ។ មនុស្សបានវិវត្តចេញពីសត្វស្វា។ មួយជំហានម្ដងៗ សត្វស្វាបានចាប់ផ្ដើមដើរត្រង់ខ្លួន ហើយបន្តិចម្ដងៗក៏បានវិវត្តទៅជាមនុស្សសម័យទំនើប!» ពេលបានឮដូច្នេះ មនុស្សក៏ទទួលយកវា៖ «មនុស្សមិនត្រូវបានព្រះជាម្ចាស់បង្កើតឡើងឡើយ។ គ្មានព្រះជាម្ចាស់នៅលើលោកនេះទេ។ យើងមិនអាចមើលឃើញថាព្រះជាម្ចាស់នៅទីណាឡើយ ប៉ុន្តែយើងអាចមើលឃើញថាសត្វស្វាមានលក្ខណៈស្រដៀងនឹងមនុស្សខ្លះដែរ ដូច្នេះ យើងប្រាកដថាមនុស្សបានវិវត្តចេញពីសត្វស្វា»។ នៅពេលមនុស្សទទួលយកសេចក្ដីបង្រៀនខុសឆ្គង និងទស្សនៈខុសទំនងរបស់សាតាំង តើវាគ្រាន់តែជាការទទួលយកដ៏សាមញ្ញមួយឬ? វាមិនមែនដូចជាការហូបអ្វីមួយចូលទៅក្នុងក្រពះរបស់អ្នក ដោយមិនបង្កើតឱ្យមានប្រតិកម្មអ្វីនោះទេ ផ្ទុយទៅវិញ អ្វីដែលកើតឡើងនោះគឺថា គំនិត និងទស្សនៈជាក់លាក់ណាមួយរបស់សាតាំង ចូលទៅក្នុងចិត្តរបស់មនុស្ស ដោយជ្រាបចូលទៅក្នុងឈាម និងខួរឆ្អឹងរបស់ពួកគេ។ បន្ទាប់មក គំនិត និងទស្សនៈរបស់មនុស្សក៏ត្រូវបានផ្លាស់ប្ដូរ ហើយធម្មជាតិបែបសាតាំងរបស់ពួកគេក៏កើតមានឡើង។ បន្ទាប់ពីរឿងនេះ មនុស្សក៏ចាប់ផ្ដើមកើតមានការសង្ស័យ និងមានអារម្មណ៍ទាស់ទទឹងចំពោះព្រះបន្ទូលដែលព្រះជាម្ចាស់ថ្លែង ហើយបដិសេធមិនទទួលយកព្រះបន្ទូលទាំងនោះឡើយ។ ពួកគេបដិសេធថា ព្រះជាម្ចាស់បានបង្កើតរបស់សព្វសារពើ និងមានអធិបតេយ្យភាពលើរបស់សព្វសារពើ ដោយគិតថា៖ «មនុស្សបានវិវត្តចេញពីសត្វស្វា។ មនុស្សមិនត្រូវបានបង្កើតឡើងដោយព្រះជាម្ចាស់ទេ»។ ចំណែកឯការដែលព្រះជាម្ចាស់មានអធិបតេយ្យភាពលើរបស់សព្វសារពើ និងចាត់ចែងរបស់សព្វសារពើ ព្រមទាំងវាសនារបស់មនុស្សស្ថិតនៅក្នុងព្រះហស្ដរបស់ព្រះជាម្ចាស់ មនុស្សលែងជឿលើការពិតទាំងនេះទៀតហើយ។ បន្ទាប់មក សាតាំងធ្វើឱ្យអ្នកកាន់តែពុករលួយថែមទៀត ដោយប្រាប់អ្នកថា៖ «មនុស្សអាចយកឈ្នះធម្មជាតិ» និង «តយុទ្ធនឹងស្ថានសួគ៌ជារឿងគួរឱ្យរីករាយ! តយុទ្ធនឹងផែនដីជារឿងគួរឱ្យរីករាយ! តយុទ្ធនឹងមនុស្សជារឿងគួរឱ្យរីករាយ!»។ ក្រោយពីបានឮដូច្នេះ អ្នកក៏ទទួលយកការអះអាងរបស់សាតាំង ហើយប្រឆាំងនឹងច្បាប់ធម្មជាតិ ដើម្បីធ្វើរឿងនេះ និងធ្វើរឿងនោះ។ គំនិត និងទស្សនៈទាំងនេះរបស់សាតាំង មានឥទ្ធិពលលើអ្នកដោយមិនដឹងខ្លួន ដោយធ្វើឱ្យអ្នកក្លាយទៅជាដូចវាបន្តិចម្ដងៗ។ នៅពេលអ្នកឮពាក្យទាំងនេះម្ដងទៀតថា៖ «ព្រះជាម្ចាស់មានអធិបតេយ្យភាពលើរបស់សព្វសារពើ និងមានអធិបតេយ្យភាពលើវាសនារបស់អ្នក» អ្នកមានអារម្មណ៍ថា៖ «ខ្ញុំមិនអាចមើលឃើញថាព្រះជាម្ចាស់មានអធិបតេយ្យភាពលើអ្វីៗទាំងអស់ដោយរបៀបណានោះទេ។ គ្មានព្រះជាម្ចាស់ទេ!»។ យ៉ាងម៉េចដែរ? តើមនុស្សមិនត្រូវបានសាតាំងចាប់យកទាំងស្រុងទេឬ? (មែនហើយ។) ការត្រូវបានសាតាំងចាប់យក គឺចាប់ផ្ដើមពីការទទួលយកគំនិត និងទស្សនៈដ៏ខុសទំនង។

មនុស្សមួយចំនួនតែងតែធ្វើបន្ទាល់អំពីការរងទុក្ខរបស់ពួកគេផ្ទាល់ និងផ្សព្វផ្សាយទស្សនៈខុសទំនងអំពីការរងទុក្ខ។ នៅពេលមនុស្សទទួលយកគំនិត និងទស្សនៈទាំងនេះ រួមផ្សំនឹងការពិតដែលថាពួកគេមានមហិច្ឆតា និងបំណងប្រាថ្នា ព្រមទាំងមាននិស្ស័យពុករលួយ ពួកគេក៏ចាត់ទុកថាវាជារឿងប្រាកដណាស់ ដែលពួកគេអាចដោះដូរការរងទុក្ខរបស់ពួកគេដើម្បីយកព្រះពរ និងប្រើប្រាស់ការរងទុក្ខរបស់ពួកគេជាមធ្យោបាយ ដើម្បីមានចំណែកនៅក្នុងសិរីល្អជាមួយទ្រង់។ បន្ទាប់មក ពួកគេទាំងអស់គ្នាក៏ទៅរងទុក្ខ ហើយពួកគេទាំងអស់គ្នាផ្ដោតលើការស៊ូទ្រាំនឹងការរងទុក្ខ។ គ្មាននរណាម្នាក់ក្នុងចំណោមពួកគេអនុវត្តសេចក្ដីពិតទេ គ្មាននរណាម្នាក់ក្នុងចំណោមពួកគេផ្ដោតលើការស្ដាប់ព្រះបន្ទូលរបស់ព្រះជាម្ចាស់ឡើយ ហើយក៏គ្មាននរណាម្នាក់ក្នុងចំណោមពួកគេខិតខំប្រឹងប្រែងលើសេចក្ដីពិតនោះដែរ។ ផ្ទុយទៅវិញ ពួកគេប្រកួតប្រជែងគ្នាដើម្បីមើលថាតើនរណាអាចស៊ូទ្រាំនឹងការរងទុក្ខបានច្រើនជាង ពួកគេប្រកួតប្រជែងគ្នាដើម្បីមើលថាតើនរណារងទុក្ខច្រើនជាង ពួកគេប្រកួតប្រជែងគ្នាដើម្បីមើលថាតើនរណាហូបអាហារអន់ជាង និងពាក់សម្លៀកបំពាក់ចាស់រហែកជាង ហើយពួកគេប្រកួតប្រជែងគ្នាដើម្បីមើលថាតើនរណាក្រោកពីគេងលឿនជាង និងចូលគេងយឺតជាង ពោលគឺនេះជាអ្វីដែលពួកគេប្រកួតប្រជែងគ្នា។ មនុស្សមួយចំនួនមិនទៅហូបអាហារទេ នៅពេលដល់ម៉ោងញ៉ាំអាហារ។ ពួកគេនិយាយថា ពួកគេរវល់នឹងការបំពេញភារកិច្ចរបស់ខ្លួនពេក ដល់ថ្នាក់មិនអាចហូបបានទេ ដូច្នេះ ពួកគេក៏រំលងអាហារមួយពេល។ ពេលបានឮដូច្នេះ មនុស្សមួយចំនួនទៀតនិយាយថា៖ «តើការរំលងអាហារមួយពេលម្ដងម្កាល មានអីធំដុំទៅ? ខ្ញុំមានជំងឺក្រពះ ប៉ុន្តែវាមិនបានពន្យារពេលការបំពេញភារកិច្ចរបស់ខ្ញុំឡើយ»។ ហើយបន្ទាប់មក មាននណារម្នាក់ផ្សេងទៀតបន្ថែមថា៖ «អ្នកមានជំងឺក្រពះ ចំណែកខ្ញុំវិញមានដំបៅក្រពះ»។ ចូរស្ដាប់អ្វីដែលមនុស្សទាំងនេះនិយាយចុះ តើពួកគេមានតថភាពសេចក្ដីពិតដែរឬទេ? ពួកគេគ្រាន់តែប្រកួតប្រជែងគ្នាថាតើនរណារងទុក្ខច្រើនជាង និងជំងឺរបស់នរណាធ្ងន់ធ្ងរជាង ដោយជឿថា ព្រះជាម្ចាស់សព្វព្រះហឫទ័យបំផុតចំពោះអ្នកដែលរងទុក្ខច្រើនបំផុត។ តើពួកគេមានវិចារណញ្ញាណដែរឬទេ នៅពេលពួកគេនិយាយរឿងបែបនេះ? តើពួកគេមិនមានសតិបញ្ញាខ្សោយទេឬ? តើការបង្ហសញចេញនៃការមានសតិបញ្ញាខ្សោយទាំងនេះ មកពីណា? ពួកវាបណ្ដាលមកពីការដែលមនុស្សទទួលយកសេចក្ដីបង្រៀនខុសឆ្គង និងទស្សនៈខុសទំនងគ្រប់ប្រភេទ។ ពួកគេមិនយល់ពីសេចក្ដីពិតទេ។ នៅក្នុងព្រះបន្ទូលរបស់ព្រះជាម្ចាស់ គ្រប់ទិដ្ឋភាពនៃសេចក្ដីពិតត្រូវបានប្រកបគ្នាយ៉ាងច្បាស់លាស់ ប៉ុន្តែពួកគេមិនហូប និងមិនផឹកព្រះបន្ទូលរបស់ព្រះជាម្ចាស់ ហើយក៏មិនស្វែងរកសេចក្ដីពិតដែរ។ នៅពេលមានរឿងកើតឡើងចំពោះពួកគេ ពួកគេប្រព្រឹត្តដោយផ្អែកលើសញ្ញាណ និងការស្រមើស្រមៃរបស់ពួកគេ ហើយប្រព្រឹត្តដោយផ្អែកលើគំនិត និងទស្សនៈខុសទំនងផ្សេងៗ ដែលត្រូវបានសាតាំងបណ្ដុះនៅក្នុងពួកគេ។ ពួកគេងាកចេញកាន់តែឆ្ងាយទៅៗពីព្រះជាម្ចាស់ ហើយនៅទីបំផុត ក៏ក្លាយជាមនុស្សមិនប្រក្រតីខាងសតិអារម្មណ៍។ ដូច្នេះ ការតែងតែធ្វើបន្ទាល់អំពីការរងទុក្ខរបស់ខ្លួនឯង តាមទស្សនៈរបស់ខ្ញុំ គឺជារឿងមិនសមរម្យទេ។ តើអ្នករាល់គ្នាគិតយ៉ាងណាដែរ? (វាមិនសមរម្យទេ។ លក្ខណៈនៃរឿងនេះ គឺធ្ងន់ធ្ងរជាពិសេស។) លក្ខណៈនៃរឿងនេះគឺធ្ងន់ធ្ងរ ហើយវាបណ្ដាលឱ្យមានផលវិបាកយ៉ាងធ្ងន់ធ្ងរ។ ប្រសិនបើអ្នកជឿថា ការរងទុក្ខអាចត្រូវបានដោះដូរយករង្វាន់ និងព្រះពរ នោះអ្នកគួរតែស្វែងរកសេចក្ដីពិតទាក់ទងនឹងរឿងនេះ។ ប្រសិនបើអ្នកតែងតែព្យាយាមប្រកែកជាមួយព្រះជាម្ចាស់ ហើយអធិស្ឋាន ដោយនិយាយថា៖ «ឱព្រះជាម្ចាស់អើយ សូមទតមើលចុះ ក្នុងអំឡុងពេលជាច្រើនឆ្នាំដែលទូលបង្គំជឿលើព្រះអង្គ ទូលបង្គំបានលះបង់គ្រួសារ និងអាជីពរបស់ទូលបង្គំ ដើម្បីបំពេញភារកិច្ចរបស់ទូលបង្គំ។ ទូលបង្គំក៏បានរងការធ្វើទុក្ខបុកម្នេញពីគណបក្សកុម្មុយនីស្តចិន និងបានស៊ូទ្រាំនឹងការរងទុក្ខយ៉ាងច្រើនផងដែរ។ ទូលបង្គំបានធ្លាក់ខ្លួនឈឺដោយសារការនឿយហត់ ហើយឥឡូវនេះ ទូលបង្គំមានវ័យកណ្ដាល និងមានសុខភាពមិនល្អ។ ដើម្បីការរងទុក្ខទាំងអស់ដែលទូលបង្គំបានស៊ូទ្រាំ តើព្រះអង្គអាចប្រទានរង្វាន់ខ្លះ ឬមកុដមួយដល់ទូលបង្គំនៅទីបំផុតបានឬទេ? ទូលបង្គំយល់ព្រមសូម្បីតែធ្វើជាមេទ័ពរយនាក់នៅក្នុងនគរព្រះនាពេលអនាគតក៏បានដែរ» អ៊ីចឹង ចូរមើលថាតើអ្នកមានអារម្មណ៍យ៉ាងណានៅក្នុងចិត្ត បន្ទាប់ពីអធិដ្ឋានបែបនេះរួច។ ប្រសិនបើអ្នកមិនអាចដឹងថា ការអធិដ្ឋានរបស់អ្នកមានផ្ទុកនូវភាពមិនបរិសុទ្ធ និងមានផ្ទុកនូវបំណងទេ នោះវាគឺជាបញ្ហាសម្រាប់អ្នកហើយ។ ខ្ញុំខ្លាចថានិស្ស័យពុករលួយរបស់អ្នក មិនអាចដោះស្រាយបានឡើយ។ ហេតុដូច្នេះហើយ ប្រសិនបើអ្នកមានវិចារណញ្ញាណ អ្នកគួរតែបង្ហាញទស្សនៈរបស់អ្នក និងបំណងរបស់អ្នកទៅកាន់ព្រះជាម្ចាស់នៅក្នុងការអធិដ្ឋាន ទូលសូមការបំភ្លឺ និងការស្រាយបំភ្លឺពីព្រះវិញ្ញាណបរិសុទ្ធ ហើយទុកឱ្យព្រះជាម្ចាស់ទតពិនិត្យមើលរឿងរ៉ាវទាំងនេះសម្រាប់អ្នក។ មុនពេលអ្នកទទួលបានភាពប្រាកដប្រជាលើ ថាតើទស្សនៈរបស់អ្នកត្រឹមត្រូវ ឬអត់ អ្នកដាច់ខាតមិនត្រូវផ្សព្វផ្សាយ ឬធ្វើបន្ទាល់អំពីគំនិត និងទស្សនៈរបស់អ្នក ក្នុងចំណោមបងប្អូនប្រុសស្រីឡើយ ហើយរឹតតែមិនត្រូវធ្វើបន្ទាល់អំពីរបៀបដែលអ្នកបានរងទុក្ខ និងរបៀបដែលអ្នកបានលះបង់ទៅទៀត។ ប្រសិនបើអ្នកធ្វើបែបនេះ អ្នកគ្មានវិចារណញ្ញាណទាល់តែសោះ។ នេះគឺដូចគ្នាបេះបិទទៅនឹងការដេញតាមរបស់ប៉ុលដែរ។ ម្យ៉ាង ការផ្សព្វផ្សាយពាក្យសម្ដី និងការធ្វើបន្ទាល់អំពីការរងទុក្ខរបស់អ្នកផ្ទាល់បែបនេះ នឹងប៉ះពាល់ដល់អ្នកដទៃ។ លើសពីនេះទៅទៀត នៅពេលអ្នកបំភាន់មនុស្ស ហើយមនុស្សគ្រប់គ្នាថ្វាយបង្គំអ្នក និងដើរតាមអ្នក នោះលក្ខណៈនៃរឿងនេះនឹងក្លាយជាធ្ងន់ធ្ងរ។ មិនត្រឹមតែការរងទុក្ខដែលអ្នកបានស៊ូទ្រាំ នឹងក្លាយជាអសារបង់ប៉ុណ្ណោះទេ ប៉ុន្តែអ្នកក៏នឹងត្រូវព្រះជាម្ចាស់ដាក់ទោសផងដែរ។ ដូច្នេះ តើលក្ខណៈនៃការធ្វើបន្ទាល់អំពីរបៀបដែលអ្នករងទុក្ខ និងលះបង់ គឺជាអ្វី? ការធ្វើបន្ទាល់អំពីការរងទុក្ខរបស់អ្នកផ្ទាល់តាមរបៀបនេះ គឺជាការបំភាន់មនុស្ស។ វាគឺជារបៀបដែលប៉ុលបានប្រព្រឹត្ត។ អ្នកកំពុងផ្សព្វផ្សាយសេចក្ដីបង្រៀនខុសឆ្គង និងទស្សនៈខុសទំនង ដើម្បីធ្វើបន្ទាល់ឱ្យខ្លួនឯង។ មិនថាអ្នករងទុក្ខច្រើនប៉ុនណាក៏ដោយ ក៏មិនចាំបាច់អួតអាងពីវាដែរ។ ប្រសិនបើអ្នកស្ម័គ្រចិត្តរងទុក្ខ នោះគ្រាន់តែបន្តទៅមុខទៀតទៅ។ ប្រសិនបើអ្នកមានអារម្មណ៍ថា អ្នកបានរងទុក្ខគ្រប់គ្រាន់ហើយ ហើយមានសិទ្ធិដើម្បីតថ្លៃជាមួយព្រះជាម្ចាស់ នោះចូរទៅចំពោះព្រះជាម្ចាស់ ហើយអធិដ្ឋានទៅកាន់ទ្រង់ចុះ។ ប្រសិនបើព្រះជាម្ចាស់មិនសព្វព្រះហឫទ័យចំពោះអ្នកទេ នោះអ្នកត្រូវតែឆ្លុះបញ្ចាំងថាតើវិធីសាស្ត្រនៃការព្យាយាមដោះដូរការរងទុក្ខដើម្បីយករង្វាន់នេះ អាចទៅរួចដែរឬទេ។ ប្រសិនបើវាមិនអាចទៅរួចទេ នោះអ្នកត្រូវតែជ្រើសរើសផ្លូវដ៏ត្រឹមត្រូវ ដើម្បីទទួលបានការសព្វព្រះហឫទ័យពីព្រះជាម្ចាស់។ ឧបមាថា អ្នកនៅតែរឹងរូសប្រកាន់ខ្ជាប់នូវផ្លូវរបស់អ្នកផ្ទាល់ ដោយគិតថា៖ «ការរងទុក្ខរបស់ខ្ញុំគឺជារឿងវិជ្ជមាន។ វាជារឿងត្រឹមត្រូវណាស់ ដែលខ្ញុំទទួលបានរង្វាន់សម្រាប់ការរងទុក្ខច្រើនយ៉ាងនេះ។ ខ្ញុំត្រូវតែស៊ូទ្រាំនឹងការរងទុក្ខដែលអ្នកដទៃមិនស៊ូទ្រាំ ហើយទ្រាំទ្រនឹងទុក្ខលំបាកដែលអ្នកដទៃមិនអាចទ្រាំទ្របាន ពីព្រោះដូចពាក្យពោលថា “បុគ្គលម្នាក់ត្រូវតែស៊ូទ្រាំនឹងការលំបាកបំផុត ដើម្បីក្លាយជាមនុស្សអស្ចារ្យបំផុត”។ តើទស្សនៈនេះមិនល្អណាស់ទេឬ? វាពិតជាអស្ចារ្យ និងត្រឹមត្រូវណាស់! ខ្ញុំត្រូវតែប្រកាន់ខ្ជាប់ទស្សនៈនេះ ហើយមិនបោះបង់វាចោលជាដាច់ខាត។ នេះគឺជាអាវុធសម្ងាត់សម្រាប់ទទួលបានរង្វាន់ និងទទួលបានព្រះពរ!» តើវាជាអាវុធសម្ងាត់មែនទេ? តើនេះមិនមែនជាការព្យាយាមធ្វើការដោះដូរជាមួយព្រះជាម្ចាស់ទេឬ? ប្រហែលជាព្រះជាម្ចាស់ ដោយទតឃើញថាអ្នកបានរងទុក្ខអស់រយៈពេលជាច្រើនឆ្នាំ បានខិតខំធ្វើការ និងបានចូលរួមចំណែកយ៉ាងធំធេង ព្រះអង្គនឹងប្រទានព្រះគុណខ្លះដល់អ្នក ដោយធ្វើឱ្យអ្នកមានមាំមួន និងព្យាបាលអ្នកឱ្យជាសះស្បើយពីគ្រប់ជំងឺទាំងអស់ ឬទ្រង់ប្រហែលជាប្រទានបញ្ញា និងប្រាជ្ញាខ្លះដល់អ្នក ដើម្បីកុំឱ្យអ្នកល្ងង់ខ្លៅបែបនេះតទៅទៀត។ ទាំងនេះសុទ្ធតែជារឿងដែលងាយស្រួលធ្វើបំផុត។ តើនេះមិនមែនជាអ្វីដែលអ្នកកំពុងស្វែងរកទេឬ? វាគឺជារឿងងាយស្រួលពេកហើយសម្រាប់ព្រះជាម្ចាស់ ក្នុងការប្រទានរឿងទាំងនេះដល់មនុស្ស។ ប៉ុន្តែ តើមានតម្លៃណាមួយដែរឬទេ ក្នុងការដោះដូរការរងទុក្ខរបស់អ្នក ដើម្បីយករឿងទាំងនេះ? (ទេ គ្មានតម្លៃទេ។)

តើអ្នករាល់គ្នាសង្ឃឹមថាទទួលបានអ្វីខ្លះ ពីការជឿលើព្រះជាម្ចាស់? តើអ្នករាល់គ្នាមានគោលដៅដែរឬទេ? (មាន។) ពេលនេះ តើគោលដៅរបស់អ្នករាល់គ្នាក្នុងការជឿលើព្រះជាម្ចាស់ ច្បាស់លាស់ហើយឬនៅ? (ពេលនេះ ច្បាស់លាស់ហើយ។) នៅក្នុងការជឿលើព្រះជាម្ចាស់ អ្វីដែលអ្នកគួរធ្វើ និងមិនគួរធ្វើ ផ្លូវណាដែលអ្នកគួរដើរ និងផ្លូវណាដែលអ្នកគួរបដិសេធចោល របៀបដែលអ្នកគួរយល់ដឹង និងស្វែងយល់ពីបញ្ហាជាក់លាក់ និងទិដ្ឋភាពជាក់លាក់នៃរឿងរ៉ាវនានា គំនិត និងទស្សនៈណាដែលត្រឹមត្រូវ វិជ្ជមាន និងដែលមនុស្សគួរតែមាន ហើយគំនិត និងទស្សនៈណាដែលវៀចខុសទំនង ងាកចេញពីផ្លូវត្រូវ ជាអ្វីៗដែលអវិជ្ជមាន ហើយដែលមនុស្សគួរតែញែកដឹង និងបដិសេធចោល តើអ្នករាល់គ្នាដឹងពីរឿងទាំងនេះដែរឬទេ? (ដឹងបន្តិចបន្តួច។) ថាតើការរងទុក្ខប្រភេទណាដែលមនុស្សម្នាក់អាចស៊ូទ្រាំបាន គឺវាត្រូវបានគ្រប់គ្រងដោយគំនិត និងទស្សនៈរបស់បុគ្គលនោះ។ ជាការពិតណាស់ បើនិយាយឱ្យស៊ីជម្រៅជាងនេះមួយកម្រិតទៀត ដោយសារវាពាក់ព័ន្ធនឹងគំនិត និងទស្សនៈរបស់មនុស្ស វាក៏ពាក់ព័ន្ធនឹងជម្រើសរបស់ពួកគេដែរ។ បើនិយាយឱ្យកាន់តែច្បាស់ទៅ ដោយសារវាពាក់ព័ន្ធនឹងជម្រើសរបស់មនុស្ស វាក៏ពាក់ព័ន្ធនឹងផ្លូវដែលពួកគេដើរដែរ។ ហើយដោយសារវាពាក់ព័ន្ធនឹងផ្លូវដែលមនុស្សដើរ វាក៏ពាក់ព័ន្ធនឹងសេចក្ដីសង្គ្រោះរបស់ពួកគេដែរ។ ហេតុដូច្នេះហើយ ទោះបីជាការរងទុក្ខហាក់ដូចជាបញ្ហាធម្មតាមួយក៏ដោយ ប្រសិនបើអ្នកមានគំនិត និងទស្សនៈមិនត្រឹមត្រូវចំពោះការរងទុក្ខ ព្រមទាំងមានការដេញតាមមិនត្រឹមត្រូវចំពោះវា នោះវាទំនងណាស់ថានឹងបណ្ដាលឱ្យអ្នកដើរទៅទិសដៅផ្ទុយពីផ្លូវដែលព្រះជាម្ចាស់បានចង្អុលបង្ហាញសម្រាប់អ្នក។ លទ្ធផលចុងក្រោយគឺថា នៅពេលកិច្ចការរបស់ព្រះជាម្ចាស់បញ្ចប់ អ្នកនឹងមិនត្រឹមតែមិនអាចទទួលបានរង្វាន់ ហើយមិនត្រឹមតែមិនត្រូវបានសង្គ្រោះប៉ុណ្ណោះទេ ប៉ុន្តែថែមទាំងនឹងត្រូវបានជម្រុះចោលទៀតផង នេះគឺជារឿងដ៏គួរឱ្យខ្លាចណាស់។ ដើម្បីការពារកុំឱ្យផលវិបាកដ៏គួរឱ្យខ្លាចនេះកើតឡើងនៅទីបំផុត អ្នកត្រូវតែមានគំនិត និងទស្សនៈត្រឹមត្រូវ ព្រមទាំងការយល់ដឹងត្រឹមត្រូវ ទាក់ទងនឹងបញ្ហានៃការរងទុក្ខ រួចហើយកំណត់គោលការណ៍នៃការអនុវត្តឱ្យបានត្រឹមត្រូវ។ ប្រសិនបើគំនិត ទស្សនៈ និងគោលការណ៍នៃការអនុវត្តរបស់អ្នក ដឹកនាំអ្នកទៅកាន់ផ្លូវនៃសេចក្ដីសង្គ្រោះ នោះគំនិត និងទស្សនៈដែលអ្នកមាន ព្រមទាំងផ្លូវនៃការអនុវត្តដែលអ្នកបានជ្រើសរើស គឺត្រឹមត្រូវ វិជ្ជមាន និងស្របតាមសេចក្ដីពិត។ ប្រសិនបើគំនិត និងទស្សនៈដែលអ្នកមាន ព្រមទាំងគោលការណ៍នៃការអនុវត្តដែលអ្នកបានជ្រើសរើស មិនដឹកនាំអ្នកទៅកាន់ផ្លូវនៃសេចក្ដីសង្គ្រោះ និងមិនអាចធ្វើឱ្យអ្នកសម្រេចបានសេចក្ដីសង្គ្រោះទេ នោះគំនិត និងទស្សនៈដែលអ្នកមាន ព្រមទាំងគោលការណ៍នៃការអនុវត្តដែលអ្នកបានជ្រើសរើស គឺខុសហើយ។ រឿងនេះគឺប្រាកដណាស់។ ពោលគឺ ប្រសិនបើគំនិត និងទស្សនៈដែលអ្នកបានជ្រើសរើស ព្រមទាំងផ្លូវនៃការអនុវត្តដែលអ្នកបានកំណត់ ដឹកនាំអ្នកឱ្យវង្វេងផ្លូវ និងដើរផ្ទុយពីផ្លូវនៃសេចក្ដីសង្គ្រោះដែលព្រះជាម្ចាស់បានបង្រៀនអ្នក នោះផ្លូវដែលអ្នកបានជ្រើសរើស គឺខុសហើយ។ អ្នកគួរបដិសេធវាចោល។ អ្នកគួរតែផ្លាស់ប្ដូរគំនិត និងទស្សនៈរបស់អ្នក ហើយផ្លាស់ប្ដូរគោលការណ៍នៃការអនុវត្ត និងវិធីសាស្ត្រនៃការអនុវត្តរបស់អ្នក។ នេះនឹងមានប្រយោជន៍សម្រាប់ការសម្រេចបានសេចក្ដីសង្គ្រោះរបស់អ្នក។ តើអ្នករាល់គ្នាយល់ទេ? (យល់ហើយ។) គ្មានរឿងណាមួយក្នុងចំណោមរឿងទាំងនោះដែលពាក់ព័ន្ធនឹងការសម្រេចបានសេចក្ដីសង្គ្រោះ គឺជារឿងតូចតាចនោះទេ។ សូម្បីតែបញ្ហាដែលហាក់ដូចជាមិនសូវគួរឱ្យកត់សម្គាល់ និងងាយនឹងត្រូវបានមើលរំលងក៏ដោយ ក៏អ្នកត្រូវតែប្រព្រឹត្តចំពោះបញ្ហាទាំងនោះដោយប្រុងប្រយ័ត្ន និងរិះគិតពីបញ្ហាទាំងនោះឱ្យបានហ្មត់ចត់ដែរ រួចហើយបង្កើតគំនិត ទស្សនៈ និងផ្លូវនៃការអនុវត្តឱ្យបានត្រឹមត្រូវ គឺមានតែបែបនេះទេ ទើបជាការអនុវត្តដែលមនុស្សគួរតែមាន ដើម្បីសម្រេចបានសេចក្ដីសង្គ្រោះ។ អ្នកមិនត្រូវមានភាពច្របូកច្របល់អំពីរឿងនេះឡើយ។

ខ្ញុំធ្លាប់បានទៅកន្លែងមួយដើម្បីជជែក និងនិយាយជាមួយមនុស្សនៅទីនោះ និងដើម្បីប្រកបគ្នាអំពីរឿងមួយចំនួនជាមួយពួកគេ។ ដល់ពេលដែលខ្ញុំប្រកបគ្នាចប់ វាហួសម៉ោងបរិភោគអាហារទៅហើយ ហើយខ្ញុំក៏បានចាកចេញទៅ ដោយមិនបានបរិភោគអ្វីឡើយ។ ក្រោយមក មនុស្សមួយចំនួនបានផ្សព្វផ្សាយតៗគ្នាថា៖ «ព្រះជាម្ចាស់បានប្រកបគ្នាជាមួយពួកយើងពេញមួយព្រឹក។ ទ្រង់មិនបានសោយទឹកសូម្បីមួយក្អឹក ហើយទ្រង់បានយាងចេញទៅដោយមិនបានសោយក្រយាឡើយ»។ បន្ទាប់ពីមានមនុស្សម្នាក់បាននិយាយបែបនេះ រឿងនេះក៏បានឮសុះសាយពីម្នាក់ទៅដប់នាក់ និងពីដប់នាក់ទៅមួយរយនាក់ ហើយមនុស្សជាច្រើនក៏បានដឹងអំពីរឿងនេះ។ តើលទ្ធផលនៃការដែលពួកគេបានដឹងរឿងនេះគឺជាអ្វី? មនុស្សទាំងនេះបានចាត់ទុករឿងដ៏តូចតាចនេះ ថាជាប្រធានបទសម្រាប់ការប្រកបគ្នាជាផ្លូវការនៅក្នុងការជួបជុំ ហើយបានប្រកបគ្នាអំពីរឿងនេះ ហាក់ដូចជាវាជាសេចក្ដីពិតអ៊ីចឹង។ ខ្ញុំងឿងឆ្ងល់ថា៖ តើមានអ្វីដែលត្រូវនិយាយពាក់ព័ន្ធនឹងរឿងនេះទៅ? តើការនិយាយអំពីរឿងនេះមានតម្លៃអ្វីទៅ? តើការប្រកបគ្នាអំពីរឿងនេះមានប្រយោជន៍អ្វីទៅ? ជួនកាល ខ្ញុំជជែកជាមួយអ្នករាល់គ្នា ដោយនិយាយអំពីរឿងរ៉ាវនៅក្នុងជីវិតប្រចាំថ្ងៃ ឬរឿងនៅកន្លែងធ្វើការ។ នេះគឺជារឿងធម្មតាណាស់ គឺធម្មតាដូចជាការសន្ទនាដែលអ្នករាល់គ្នាសន្ទនាជាមួយគ្នានោះដែរ។ វាមិនមានអ្វីដែលត្រូវអួតអាងនោះទេ ហើយក៏គ្មានអ្វីដែលត្រូវផ្សព្វផ្សាយដែរ។ ហេតុអ្វីបានជាពួកគេផ្សព្វផ្សាយរឿងនេះនៅពីក្រោយខ្នងខ្ញុំដូច្នេះ? ខ្ញុំងឿងឆ្ងល់ណាស់។ ក្រោយមក នៅពេលពួកគេផ្សព្វផ្សាយតៗគ្នាយ៉ាងច្រើនអំពីរឿងនេះ ខ្ញុំក៏បានយល់ពីរឿងនេះ៖ ពួកគេជឿថា នេះគឺជាការធ្វើបន្ទាល់អំពីបទពិសោធនៃការរងទុក្ខរបស់ព្រះជាម្ចាស់ដែលយកកំណើតជាមនុស្ស ហើយថាពួកគេកំពុងតែពង្រីកសេចក្ដីពិត មិនមែនគ្រាន់តែផ្សព្វផ្សាយតៗគ្នាអំពីព្រឹត្តិការណ៍ណាមួយនោះទេ។ ខ្ញុំប្រាប់ទៅចុះថា ប្រសិនបើអ្នកចង់ធ្វើបន្ទាល់អំពីបទពិសោធនៃការរងទុក្ខរបស់ព្រះជាម្ចាស់ដែលយកកំណើតជាមនុស្ស នោះគឺជារឿងដែលមិនចាំបាច់ទាល់តែសោះ។ ការជួប ការជជែក និងការនិយាយជាមួយអ្នករាល់គ្នា គឺជារឿងដែលខ្ញុំធ្វើដោយស្ម័គ្រចិត្ត។ ខ្ញុំមិនមែនធ្វើវាដើម្បីឱ្យនរណាម្នាក់មើលឃើញនោះទេ ខ្ញុំមិនមែនធ្វើវាដើម្បីយកចិត្តអ្នករាល់គ្នានោះទេ ហើយខ្ញុំក៏មិនមែនកំពុងសម្ដែងនោះដែរ។ ចំពោះការពិតដែលថា ជួនកាលនៅពេលខ្ញុំប្រកបគ្នាក្នុងរយៈពេលយូរ ខ្ញុំមិនបានបរិភោគ ឬផឹកអ្វីសោះនោះ វាមិនមែនជាចេតនានោះទេ គឺដោយសារតែខ្ញុំមិនស្រេក ហើយក៏មិនសូវឃ្លាន។ ប្រសិនបើខ្ញុំឃ្លានរហូតដល់ទ្រាំមិនបាន ខ្ញុំមុខជានឹងប្រាប់អ្នកឱ្យរកម្ហូបអាហារខ្លះឱ្យខ្ញុំ ឬឱ្យអ្នកធ្វើអាហារសាមញ្ញៗឱ្យខ្ញុំមិនខាន។ ខ្ញុំដាច់ខាតមិនទ្រាំនឹងការស្រេកឃ្លាននោះទេ ខ្ញុំក៏នឹងមិនធ្វើជាគួរសមជាមួយអ្នកដែរ។ តើការចាកចេញដោយមិនបានបរិភោគនៅពេលដល់ម៉ោងអាហារ រាប់ថាជាការរងទុក្ខដែរឬទេ? បើវិនិច្ឆ័យតាមអ្វីដែលអ្នករាល់គ្នាកំពុងផ្សព្វផ្សាយ វាហាក់ដូចជាខ្ញុំកំពុងធ្វើរឿងដើម្បីសម្ដែងអ៊ីចឹង។ ហេតុអ្វីបានជាខ្ញុំមានអារម្មណ៍ថាមិនស្រួលសោះ នៅពេលឮបែបនេះ? វាហាក់ដូចជាខ្ញុំកំពុងធ្វើរឿងនេះ ដើម្បីឱ្យអ្នករាល់គ្នាឃើញថា ខ្ញុំរងទុក្ខខ្លាំងប៉ុនណា ខ្ញុំអាចស៊ូទ្រាំបានកម្រិតណា ខ្ញុំមានសេចក្ដីស្រឡាញ់ចំពោះអ្នករាល់គ្នាច្រើនប៉ុនណា និងខ្ញុំបានរួមចំណែកសម្រាប់អ្នករាល់គ្នាច្រើនប៉ុនណា ដើម្បីឱ្យបន្ទាប់ពីខ្ញុំចាកចេញទៅ អ្នករាល់គ្នានឹងប្រកាសពីរឿងនេះជំនួសខ្ញុំ ដោយផ្សព្វផ្សាយថា ខ្ញុំបានរងទុក្ខខ្លាំងប៉ុនណា និងបានធ្វើរឿងច្រើនប៉ុនណាដើម្បីអ្នករាល់គ្នា ហាក់ដូចជាខ្ញុំកំពុងប្រើវិធីនេះយកចិត្តអ្នករាល់គ្នាអ៊ីចឹង។ តើនេះគឺជាគោលបំណងរបស់ខ្ញុំឬ? (មិនមែនទេ។) នេះមិនមែនជាគោលបំណងរបស់ខ្ញុំឡើយ។ ខ្ញុំទៅលេងដើម្បីជជែក និងនិយាយជាមួយអ្នករាល់គ្នា ហើយជួនកាល ខ្ញុំត្រឡប់ទៅវិញដោយមិនបានបរិភោគអ្វី នៅពេលដល់ម៉ោងអាហារ។ នេះគឺជារឿងធម្មតាណាស់។ ប៉ុន្តែអ្នករាល់គ្នាចាត់ទុករឿងនេះថាជាព្រឹត្តិការណ៍ដ៏ធំដុំណាមួយ ដោយគិតថាខ្ញុំបានរងទុក្ខ ថាមានសេចក្ដីពិតដែលត្រូវស្វែងរកនៅក្នុងរឿងនេះ ថាអ្នករាល់គ្នាគួរតែយកតម្រាប់តាម និងគួរតែធ្វើតាម ហើយអ្នករាល់គ្នាថែមទាំងផ្សព្វផ្សាយរឿងនេះ ហាក់ដូចជាវាជាសេចក្ដីពិតអ៊ីចឹង។ ការផ្សព្វផ្សាយរឿងនេះ គឺស្មើនឹងការផ្សព្វផ្សាយតៗគ្នាពីរឿងអត់ប្រយោជន៍។ ខ្ញុំមិនចូលចិត្តឱ្យអ្នករាល់គ្នាផ្សព្វផ្សាយតៗគ្នាពីរឿងអត់ប្រយោជន៍នោះទេ។ ខ្ញុំមានអារម្មណ៍ថាស្អប់ខ្ពើម និងខ្ពើមរអើម នៅពេលខ្ញុំឮអំពីរឿងនេះ។ ខ្ញុំខ្ពើមរអើមនឹងអ្នកណាដែលផ្សព្វផ្សាយតៗគ្នាពីរឿងអត់ប្រយោជន៍។ ប្រសិនបើខ្ញុំប្រកបគ្នាជាមួយអ្នករាល់គ្នា អំពីខ្លឹមសារមួយចំនួនដែលពាក់ព័ន្ធនឹងសេចក្ដីពិត ឬពាក់ព័ន្ធនឹងកិច្ចការពួកជំនុំ នោះខ្លឹមសារនេះគឺជាអ្វីដែលអ្នករាល់គ្នាត្រូវការ គឺអ្នករាល់គ្នាអាចកត់ត្រាវាទុក ហើយចែករំលែក និងប្រកបគ្នាអំពីរឿងនេះជាមួយមនុស្សគ្រប់គ្នាបាន។ ប៉ុន្តែនៅពេលអ្នករាល់គ្នាផ្សព្វផ្សាយតៗគ្នាអំពីរបៀបដែលខ្ញុំបានរងទុក្ខដោយសារការស្រេកឃ្លាន ឬដោយសារភាពរងានៅកន្លែងណាមួយ នៅពេលអ្នករាល់គ្នាផ្សព្វផ្សាយរឿងទាំងនេះ ខ្ញុំមានអារម្មណ៍ថាខ្ពើមរអើមណាស់។ ខ្ញុំពិតជាស្អប់ខ្ពើមយ៉ាងខ្លាំងចំពោះការផ្សព្វផ្សាយតៗគ្នាពីរឿងអត់ប្រយោជន៍។ ហេតុអ្វីបានជាអ្នករាល់គ្នាសកម្មក្នុងការធ្វើរឿងបែបនេះម៉្លេះ? តើអ្នករាល់គ្នាគិតថាវាធ្វើឱ្យខ្ញុំសប្បាយចិត្តឬ? ខ្ញុំមិនដូចជាអ្នករាល់គ្នាទេ។ រឿងនេះមិនធ្វើឱ្យខ្ញុំសប្បាយចិត្តទាល់តែសោះ។ ហើយខ្ញុំបានទ្រាំនឹងរឿងនេះអស់រយៈពេលជាច្រើនឆ្នាំមកហើយ។ ប្រសិនបើខ្ញុំបានដឹងថាអ្នកណាជាអ្នកផ្សព្វផ្សាយតៗគ្នាពីរឿងទាំងនេះមុនគេ ខ្ញុំមុខជានឹងសួរអ្នកនោះថា៖ «ហេតុអ្វីបានជាអ្នកផ្សព្វផ្សាយតៗគ្នាពីរឿងទាំងនេះ? តើគោលដៅរបស់អ្នកគឺជាអ្វី? តើចេតនារបស់អ្នកគឺជាអ្វី? អ្នកមានចេតនាអាក្រក់! នេះគឺស្មើនឹងការបង្កការរំខានហើយ! តើអ្នកដឹងទេថា អ្នកបានធ្វើឱ្យប៉ះពាល់ដល់អារម្មណ៍របស់ខ្ញុំ? ការផ្សព្វផ្សាយតៗគ្នាពីរឿងអត់ប្រយោជន៍បែបនេះ គឺជាវិធីក្លែងបន្លំមួយនៃការរឹតត្បិតសេរីភាពរបស់ខ្ញុំ។ នោះហើយជាលក្ខណៈរបស់រឿងនេះ»។ ខ្ញុំស្អប់ខ្ពើមមនុស្សដែលផ្សព្វផ្សាយតៗគ្នាពីរឿងអត់ប្រយោជន៍ ជាពិសេសអ្នកខ្លះដែលមិនដែលប្រកបគ្នាអំពីសេចក្ដីពិត និងមិនដែលប្រកបគ្នាអំពីរឿងណាមួយដែលពាក់ព័ន្ធនឹងការអនុវត្តសេចក្ដីពិត ឬពាក់ព័ន្ធនឹងកិច្ចការពួកជំនុំ ប៉ុន្តែនិយាយតែពីរឿងដែលគ្មានន័យបែបនេះ និងផ្សព្វផ្សាយតៗគ្នាពីរឿងអត់ប្រយោជន៍បែបនេះ ថែមទាំងផ្សព្វផ្សាយតៗគ្នាយ៉ាងលម្អិតទៀតផង។ ឧទាហរណ៍៖ ខ្ញុំកំពុងជជែកជាមួយអ្នករាល់គ្នា ហើយខ្ញុំក្អកពីរបីដង ហើយមានមនុស្សមួយចំនួនផ្សព្វផ្សាយតៗគ្នាពីរឿងនេះនៅពីក្រោយខ្នងខ្ញុំ។ តើនេះជាអ្វីដែលអ្នកគួរតែផ្សព្វផ្សាយឬ? តើនេះជាភារកិច្ចរបស់អ្នកឬ? ខ្ញុំខ្ពើមរអើមចំពោះការផ្សព្វផ្សាយតៗគ្នាពីរឿងអត់ប្រយោជន៍ អស់រយៈពេលជាច្រើនឆ្នាំមកហើយ។ មនុស្សមួយចំនួនផ្សព្វផ្សាយតៗគ្នាពីរឿងអត់ប្រយោជន៍ តាមរបៀបនេះឯង។ នៅពេលរឿងអត់ប្រយោជន៍នេះត្រូវបានផ្សព្វផ្សាយតៗគ្នា មនុស្សមិនតិចទេដែលឮអំពីរឿងនេះ ហើយមនុស្សមានគំនិតច្របូកច្របល់មួយចំនួន ថែមទាំងធ្វើត្រាប់តាមការក្អករបស់ខ្ញុំទៀតផង។ តើការធ្វើត្រាប់តាមរឿងនេះមានប្រយោជន៍អ្វីទៅ? ប្រសិនបើអ្នកធ្វើត្រាប់តាមរបៀបដែលខ្ញុំប្រកបគ្នាអំពីសេចក្ដីពិតដើម្បីដោះស្រាយបញ្ហា នោះវានឹងមានប្រយោជន៍ខ្លះដល់កិច្ចការនៃដំណាក់របស់ព្រះជាម្ចាស់។ ប្រសិនបើអ្នកធ្វើត្រាប់តាមរបៀបដែលខ្ញុំការពារផលប្រយោជន៍នៃដំណាក់របស់ព្រះជាម្ចាស់ និងគិតរកគ្រប់មធ្យោបាយដែលអាចធ្វើទៅបាន ដើម្បីផ្ដល់ប្រយោជន៍ដល់អ្នករាល់គ្នា ហើយធ្វើត្រាប់តាមរបៀបដែលខ្ញុំអាចលើកឧទាហរណ៍ និងបញ្ជាក់ពីការពិតដោយមិនចេះនឿយហត់ នៅពេលប្រកបគ្នាអំពីសេចក្ដីពិត ដើម្បីឱ្យអ្នកទាំងអស់គ្នាទទួលបានអ្វីមួយ និងមានការរីកចម្រើន ប្រសិនបើអ្នកធ្វើអ្វីៗដែលវិជ្ជមានទាំងនេះ ខ្ញុំមុខជាសប្បាយចិត្តដែលឃើញបែបនេះ។ ហេតុអ្វីបានជាអ្នកមិនធ្វើត្រាប់តាមអ្វីៗដែលវិជ្ជមានទាំងនេះ? ហេតុអ្វីបានជាអ្នកត្រូវតែធ្វើត្រាប់តាមរឿងដែលគ្មានន័យទាំងនោះដូច្នេះ? នេះបញ្ជាក់ថា ផ្នត់គំនិតរបស់អ្នកមានបញ្ហាហើយ។ ប្រសិនបើអ្នកពិតជាគ្មានអ្វីល្អជាងនេះធ្វើទេ អ្នកគួរតែរកការងារត្រឹមត្រូវណាមួយមកធ្វើ។ នេះនឹងមានប្រយោជន៍ដល់មនុស្សគ្រប់គ្នា។ ហេតុអ្វីមិនធ្វើការងារត្រឹមត្រូវខ្លះទៅ? មនុស្សបែបនេះធ្វេសប្រហែសនឹងភារកិច្ចត្រឹមត្រូវរបស់ខ្លួន។ ពួកគេពិតជាគួរឱ្យស្អប់ខ្ពើមណាស់!

ខ្ញុំបានប្រកបគ្នាអំពីសេចក្ដីពិតអស់រយៈពេលជាច្រើនឆ្នាំមកហើយ ប៉ុន្តែខ្ញុំមិនដែលឃើញអ្នករាល់គ្នាខិតខំប្រឹងប្រែងខ្លាំងលើសេចក្ដីពិតនោះទេ ហើយខ្ញុំក៏មិនដែលឃើញអ្នករាល់គ្នាខិតខំប្រឹងប្រែងលើសេចក្ដីពិត ដូចដែលអ្នករាល់គ្នាខិតខំផ្សព្វផ្សាយតៗគ្នាពីរឿងអត់ប្រយោជន៍នោះដែរ។ ហេតុអ្វីបានជាមនុស្សទាំងនេះចូលចិត្តផ្សព្វផ្សាយតៗគ្នាពីរឿងអត់ប្រយោជន៍ម៉្លេះ? តើការផ្សព្វផ្សាយរឿងទាំងនោះមានប្រយោជន៍អ្វីទៅ? មនុស្សដែលគ្មានការយល់ដឹងខាងវិញ្ញាណទាំងនេះ ពិតជាធ្វេសប្រហែសនឹងភារកិច្ចត្រឹមត្រូវរបស់ខ្លួនមែន! ប្រសិនបើអ្នកពិតជាអាចប្រកបគ្នាយ៉ាងច្បាស់លាស់អំពីទិដ្ឋភាពណាមួយនៃសេចក្ដីពិត ហើយវាផ្ដល់ប្រយោជន៍ និងធ្វើឱ្យស្អាងឡើងដល់បងប្អូនប្រុសស្រីបានខ្លះ នេះគឺជារឿងល្អ ហើយខ្ញុំថែមទាំងគួរតែអរគុណអ្នកទៀតផង។ ប៉ុន្តែអ្នកតែងតែផ្សព្វផ្សាយតៗគ្នាអំពីអ្វីដែលខ្ញុំបានធ្វើនៅថ្ងៃណាមួយ ថាខ្ញុំបានស្នាក់នៅកន្លែងណាមួយយូរប៉ុនណា ខ្ញុំបានដើរឆ្ងាយប៉ុនណា និងខ្ញុំបានត្រឡប់មកវិញយឺតប៉ុនណា។ នៅពេលអ្នករាល់គ្នាតែងតែផ្សព្វផ្សាយរឿងបែបនេះ ខ្ញុំមានអារម្មណ៍ថាខ្ពើមរអើមយ៉ាងខ្លាំង។ មនុស្សមួយចំនួននិយាយថា៖ «ហេតុអ្វីបានជាព្រះអង្គខ្ពើមរអើម? ពួកទូលបង្គំមានបំណងល្អតើ។ តើពួកទូលបង្គំមិនមែនកំពុងធ្វើបន្ទាល់អំពីការរងទុក្ខរបស់ព្រះជាម្ចាស់ដែលយកកំណើតជាមនុស្សទេឬ?» តើទស្សនៈនេះត្រឹមត្រូវដែរឬទេ? (មិនត្រឹមត្រូវទេ។) តើវាខុសត្រង់ណា? (ព្រះជាម្ចាស់បានថ្លែងព្រះបន្ទូលយ៉ាងច្រើន និងបានសម្ដែងចេញនូវសេចក្ដីពិតយ៉ាងច្រើន ប៉ុន្តែពួកគេមិនបានប្រកបគ្នាអំពីព្រះបន្ទូល និងសេចក្ដីពិតទាំងនោះទេ។ ពួកគេក៏មិនបាននិយាយអំពីបទពិសោធដែលពួកគេមាន នៅក្នុងការអនុវត្តសេចក្ដីពិតនោះដែរ។ នៅពេលធ្វើបន្ទាល់ថ្វាយព្រះជាម្ចាស់ ពួកគេមិននិយាយអំពីរឿងទាំងនេះទេ ផ្ទុយទៅវិញ ពួកគេបែរជាយករឿងមួយចំនួននៅក្នុងជីវិតរបស់ព្រះគ្រីស្ទមកធ្វើជារឿងធំដុំទៅវិញ។ ខ្ញុំមានអារម្មណ៍ថា ចិត្តរបស់ពួកគេមិនត្រឹមត្រូវទេ។) អ្នករាល់គ្នាមានអារម្មណ៍ថា ខ្ញុំបានរងទុក្ខក្នុងការធ្វើរឿងទាំងនេះ ប៉ុន្តែតើអ្នករាល់គ្នាយល់ពីការរងទុក្ខដែលខ្ញុំពិតជាស៊ូទ្រាំដែរឬទេ? តើអ្នករាល់គ្នាដឹងពីរឿងនេះដែរឬទេ? (មិនដឹងទេ។) អ្នករាល់គ្នាមិនដឹងឡើយ ហើយក៏មិនក្ដាប់បាន ឬយល់ដឹងពីរឿងនេះដែរ។ អ្នករាល់គ្នាគ្រាន់តែយករឿងដ៏តូចតាចទាំងនេះនៅក្នុងជីវិតប្រចាំថ្ងៃរបស់ខ្ញុំមកធ្វើជារឿងធំដុំ ហើយផ្សព្វផ្សាយវាគ្រប់ទីកន្លែងប៉ុណ្ណោះ។ ឧទាហរណ៍៖ ខ្ញុំធ្លាប់បានជួបនរណាម្នាក់ដោយចៃដន្យ ហើយបាននិយាយប្រាប់យ៉ាងធម្មតាៗថា៖ «ថ្ងៃនេះ ដៃរបស់ខ្ញុំរាងធ្វើទុក្ខបន្តិចហើយ»។ ខ្ញុំមិនមានន័យអ្វីនោះទេ ប៉ុន្តែបុគ្គលនោះបែរជាគិតហួសហេតុពេក។ បន្ទាប់ពីបានឮដូច្នេះ គាត់គិតថាដៃរបស់ខ្ញុំធ្វើទុក្ខ ដោយសារតែខ្ញុំបានសរសេរច្រើនពេក។ រយៈពេលបីថ្ងៃក្រោយមក រឿងនេះក៏បានផ្សព្វផ្សាយ ដោយមានមនុស្សនិយាយថា ខ្ញុំកំពុងតែស៊ូទ្រាំនឹងការរងទុក្ខ។ តើការដែលដៃរបស់ខ្ញុំធ្វើទុក្ខបន្តិចបន្តួច ត្រូវបានចាត់ទុកថាជាការរងទុក្ខដែរឬទេ? តើនេះឬដែលរាប់ថាជាការរងទុក្ខនៅក្នុងក្រសែភ្នែករបស់អ្នករាល់គ្នានោះ? តើខ្ញុំនិយាយបែបនេះនៅចំពោះមុខអ្នករាល់គ្នា ដើម្បីអួតសម្ញែងថាខ្ញុំកំពុងរងទុក្ខឬ? នេះមិនមែនជាអ្វីដែលខ្ញុំបានគិតនៅក្នុងចិត្តទាល់តែសោះ។ ម្យ៉ាងទៀត តើការរងទុក្ខរបស់ខ្ញុំមានពាក់ព័ន្ធអ្វីនឹងអ្នកទៅ? តើខ្ញុំបានប្រាប់ឱ្យអ្នកផ្សព្វផ្សាយរឿងនេះឬ? ប្រសិនបើមានរឿងអ្វីដែលខ្ញុំចង់ឱ្យអ្នកធ្វើ ខ្ញុំនឹងប្រាប់អ្នកដោយផ្ទាល់។ ខ្ញុំបានណែនាំអ្នករាល់គ្នានៅក្នុងសេចក្ដីអធិប្បាយ និងការប្រកបគ្នាទាំងអស់របស់ខ្ញុំ អំពីកិច្ចការអ្វីដែលអ្នកគួរធ្វើ និងពាក្យសម្ដីអ្វីដែលអ្នកគួរនិយាយ គឺខ្ញុំបានបញ្ជាក់យ៉ាងច្បាស់ប្រាប់អ្នករាល់គ្នាអស់ហើយ។ ខ្ញុំបានប្រកបគ្នាយ៉ាងច្បាស់លាស់អំពីគោលការណ៍សេចក្ដីពិត និងផ្លូវនៃការអនុវត្ត។ ទាំងនេះគឺជារឿងដែលអ្នករាល់គ្នាគួរតែផ្ដោត និងគួរតែធ្វើ។ អ្នកមិនផ្ដោតលើអ្វីដែលខ្ញុំប្រាប់នោះទេ ប៉ុន្តែបែរជាយកចិត្តទុកដាក់ជាពិសេសចំពោះអ្វីដែលខ្ញុំមិនបានប្រាប់ទៅវិញ ហើយអ្នកថែមទាំងបានធ្វើរឿងទាំងនោះយ៉ាងច្រើនទៀតផង។ ខ្ញុំមានអារម្មណ៍ថាស្អប់ខ្ពើម នៅពេលខ្ញុំឃើញបែបនេះ។ ខ្ញុំដាច់ខាតនឹងមិនសរសើរអ្នក ដោយនិយាយថាអ្នកបានធ្វើរឿងនេះយ៉ាងល្អ ហើយចាត់ទុករឿងនេះថាជាស្នាដៃរបស់អ្នកឡើយ។ ខ្ញុំមិនដែលធ្វើរឿងបែបនេះទេ ហើយខ្ញុំក៏មិនដែលនិយាយពាក្យសម្ដីបែបនេះដែរ។ អ្វីក៏ដោយដែលខ្ញុំតម្រូវឱ្យអ្នករាល់គ្នាធ្វើ ខ្ញុំនឹងប្រាប់យ៉ាងច្បាស់ៗ។ ខ្ញុំមិនបានតម្រូវឱ្យធ្វើរឿងនេះទេ ប៉ុន្តែអ្នករាល់គ្នាបែរជាធ្វើវាទៅវិញ។ ខ្ញុំមានអារម្មណ៍ថាស្អប់ខ្ពើម និងខ្ពើមរអើមយ៉ាងខ្លាំងនៅក្នុងចិត្ត ហើយមិនមែនស្អប់ខ្ពើមតែបន្តិចបន្តួចនោះទេ។ ប៉ុន្តែអ្នករាល់គ្នាបែរជាមានអារម្មណ៍ល្អចំពោះខ្លួនឯងទៅវិញ ដោយគិតថាអ្នករាល់គ្នាមានក្ដីអាណិតអាសូរ និងមានសេចក្ដីស្រឡាញ់យ៉ាងច្រើនចំពោះខ្ញុំ ថាអ្នករាល់គ្នាយល់ចិត្ត ចេះគិតគូរ និងយកចិត្តទុកដាក់ជាពិសេស។ ខ្ញុំប្រាប់ទៅចុះថា អ្នកនៅខ្វះខាតច្រើនណាស់។ ទោះបីជាអ្នកធ្វើរឿងមួយចំនួនបានសមរម្យក៏ដោយ ក៏នៅតែមានគម្លាតរវាងពួកយើងដែរ។ លើសពីនេះទៅទៀត ការផ្សព្វផ្សាយតៗគ្នាពីរឿងអត់ប្រយោជន៍ គឺមិនសមរម្យនោះទេ ហើយខ្ញុំក៏មិនចូលចិត្តដែរ។ ការពិតដែលថាខ្ញុំមិនដែលលើកឡើងពីរឿងនេះប្រាប់អ្នករាល់គ្នាពីមុនមក មិនមែនមានន័យថា ខ្ញុំយល់ព្រមដោយស្ងៀមស្ងាត់ចំពោះរឿងនេះនោះទេ។ ពេលនេះ ខ្ញុំកំពុងប្រាប់អ្នករាល់គ្នានូវពាក្យសម្ដីយ៉ាងច្បាស់លាស់ថា៖ ខ្ញុំពិតជាស្អប់ខ្ពើមមនុស្សដែលផ្សព្វផ្សាយតៗគ្នាពីរឿងអត់ប្រយោជន៍ណាស់។ ជាពិសេស មនុស្សមួយចំនួនឃើញខ្ញុំស៊ូទ្រាំនឹងការរងទុក្ខបន្តិចបន្តួច រួចក៏មានចេតនាផ្សព្វផ្សាយតៗគ្នាពីរឿងអត់ប្រយោជន៍ ក្រោមលេសថាធ្វើបន្ទាល់អំពីការរងទុក្ខរបស់ព្រះជាម្ចាស់ដែលយកកំណើតជាមនុស្ស ខ្ញុំប្រាប់អ្នករាល់គ្នាយ៉ាងច្បាស់ៗទៅចុះថា៖ ខ្ញុំប្រឆាំងនឹងរឿងបែបនេះ ខ្ញុំមានអារម្មណ៍ថាស្អប់ខ្ពើមនឹងរឿងនេះជាពិសេសនៅក្នុងចិត្តរបស់ខ្ញុំ ហើយខ្ញុំមិនចូលចិត្តរឿងនេះទាល់តែសោះ។ នេះមិនមែនជាការធ្វើបន្ទាល់ថ្វាយព្រះជាម្ចាស់ទេ នេះគឺជាការផ្សព្វផ្សាយតៗគ្នាពីរឿងអត់ប្រយោជន៍។ ដូច្នេះ តើវាសមរម្យឬទេ ដែលអ្នករាល់គ្នាធ្វើបែបនេះ? (មិនសមរម្យទេ។) ដោយសារតែវាមិនសមរម្យ តើអ្នករាល់គ្នាគួរធ្វើដូចម្ដេច? (ពួកយើងមិនគួរផ្សព្វផ្សាយតៗគ្នាពីរឿងអត់ប្រយោជន៍ទេ។ ពួកយើងមិនគួរធ្វើរឿងបែបនេះឡើយ។)

តើមានការខ្វែងគំនិតគ្នាណាមួយរវាងពួកយើង នៅក្នុងរបៀបដែលយើងប្រព្រឹត្តចំពោះរឿងនៃការរងទុក្ខដែរឬទេ? តើទស្សនៈរបស់យើងខុសគ្នាដែរឬទេ? (ខុស។) ចុះតើទស្សនៈរបស់អ្នករាល់គ្នាចំពោះការរងទុក្ខ ចេញមកពីណា? (ទស្សនៈរបស់ពួកយើងចំពោះការរងទុក្ខ គឺមកពីនិស្ស័យពុករលួយរបស់ពួកយើង បន្ទាប់ពីពួកយើងត្រូវបានសាតាំងធ្វើឱ្យពុករលួយ។) ម្យ៉ាង ទស្សនៈរបស់មនុស្សចំពោះរឿងគ្រប់យ៉ាង គឺមកពីសាតាំង ដូចទៅនឹងសញ្ញាណ និងការស្រមើស្រមៃរបស់មនុស្សដែរ។ ម្យ៉ាងទៀត និយាយឱ្យកាន់តែជាក់ស្ដែងទៅគឺ ទស្សនៈទាំងនោះទទួលរងឥទ្ធិពលពីនិន្នាការសង្គម និងបរិយាកាសសង្គម។ ផលប៉ះពាល់ដោយផ្ទាល់បំផុតនៃការដែលមនុស្សទទួលយកគំនិតខុសឆ្គងទាំងនេះ គឺថាពួកគេបង្កើតបានជាគំនិត និងទស្សនៈដែលខុសទំនងមួយចំនួន។ នៅពេលមនុស្សចូលមកក្នុងដំណាក់របស់ព្រះជាម្ចាស់ជាមួយនឹងគំនិត និងទស្សនៈទាំងនេះ ពួកគេបង្កើតបានជារបៀបប្រព្រឹត្តមិនត្រឹមត្រូវគ្រប់ប្រភេទ។ ហេតុនេះហើយ របៀបប្រព្រឹត្តមួយចំនួនរបស់មនុស្សចំពោះការរងទុក្ខរបស់ព្រះជាម្ចាស់ដែលយកកំណើតជាមនុស្ស ក៏ជាលទ្ធផលនៃការជំរុញពីគំនិត និងទស្សនៈដែលខុសទំនងមួយចំនួនផងដែរ។ នៅក្នុងពិភពដែលគ្មានជំនឿ នៅពេលមនុស្សមានឋានៈ និងមានកិត្យានុភាព បង្ហាញខ្លួនជាសាធារណៈ ពួកគេច្រើនតែធ្វើរឿងរ៉ាវដើម្បីតែរូបរាងសំបកក្រៅ ដែលហៅយ៉ាងសាមញ្ញថាជាការសម្ដែង។ បន្ទាប់ពីសម្ដែងរួច ពួកគេក៏ប្រើប្រាស់ប្រព័ន្ធផ្សព្វផ្សាយដើម្បីផ្សព្វផ្សាយពីរឿងនោះ ដើម្បីសម្រេចបាននូវគោលដៅក្នុងការរក្សាមុខមាត់របស់ពួកគេ និងពង្រឹងឋានៈរបស់ពួកគេក្នុងចំណោមមនុស្ស ដើម្បីឱ្យពួកគេមានមុខមាត់កាន់តែល្អនៅក្នុងក្រសែភ្នែកសាធារណជន ជំរុញឱ្យមនុស្សកាន់តែគោរពបូជាពួកគេ និងចាក់ឫសខ្លួនឯងឱ្យកាន់តែរឹងមាំនៅក្នុងចិត្តរបស់មនុស្ស។ ហើយរបៀបដែលមនុស្សផ្សព្វផ្សាយព័ត៌មានអំពីការរងទុក្ខរបស់ព្រះជាម្ចាស់ដែលយកកំណើតជាមនុស្ស គឺភាគច្រើនទទួលរងឥទ្ធិពលពីនិន្នាការនៃពិភពដែលគ្មានជំនឿនេះឯង។ គំនិត និងទស្សនៈរបស់មនុស្សពាក់ព័ន្ធនឹងតម្រូវការមូលដ្ឋានរបស់ព្រះជាម្ចាស់ដែលយកកំណើតជាមនុស្ស ឬសកម្មភាព និងទង្វើប្រចាំថ្ងៃរបស់ទ្រង់ ក៏ដូចគ្នានេះដែរ។ ទោះបីជាមនុស្សមិននិយាយចំៗថា តើគោលបំណងរបស់ព្រះជាម្ចាស់ដែលយកកំណើតជាមនុស្សក្នុងការធ្វើរឿងជាក់លាក់នេះគឺជាអ្វីក៏ដោយ ក៏វិធីសាស្ត្រនៃការផ្សព្វផ្សាយរឿងនេះ បណ្ដាលឱ្យមានផលវិបាកដូចខាងក្រោម៖ វាធ្វើឱ្យមនុស្សមិនផ្ដោតលើការដេញតាមសេចក្ដីពិតនោះទេ ប៉ុន្តែគ្រាន់តែផ្ដោតលើទម្រង់ការខាងក្រៅទាំងនេះប៉ុណ្ណោះ។ វាធ្វើឱ្យពួកគេមិនផ្ដោតលើការចូលទៅក្នុងសេចក្ដីពិតនោះទេ ប៉ុន្តែគ្រាន់តែផ្ដោតលើការរងទុក្ខ ដោយធ្វើរឿងដែលងាយឱ្យមនុស្សសម្រេចបាន និងងាយឱ្យពួកគេយកតម្រាប់តាម។ មនុស្សគិតថា ការធ្វើបែបនេះគឺជាការធ្វើបន្ទាល់ថ្វាយព្រះជាម្ចាស់ ហើយថាការធ្វើបែបនេះគឺជាការអនុវត្តសេចក្ដីពិត ព្រមទាំងការពាររូបអង្គរបស់ព្រះជាម្ចាស់ផងដែរ។ តាមពិតទៅ តើរូបអង្គរបស់ព្រះជាម្ចាស់ត្រូវការឱ្យអ្នកការពារដែរឬទេ? ក្នុងការឱ្យអ្នកធ្វើបន្ទាល់ថ្វាយទ្រង់ តើព្រះជាម្ចាស់មានន័យថាឱ្យអ្នកធ្វើបន្ទាល់អំពីរឿងទាំងនេះឬ? (មិនមែនទេ។) រូបអង្គរបស់ព្រះជាម្ចាស់ដែលយកកំណើតជាមនុស្ស មិនត្រូវការឱ្យអ្នកការពារនោះទេ ហើយរឹតតែមិនត្រូវការឱ្យការពាររូបអង្គនោះតាមរបៀបនោះទៅទៀត។ អ្នកប្រហែលជាមានចេតនាល្អ ប៉ុន្តែទង្វើរបស់អ្នកបានបង្កឱ្យមានផលវិបាកអាក្រក់ ហើយក្នុងករណីធ្ងន់ធ្ងរ ទង្វើទាំងនោះថែមទាំងបង្កើតបានជាការបង្អាក់ និងការរំខានទៀតផង។ មនុស្សតែងតែជឿថា ការធ្វើបែបនេះគឺសមរម្យ និងសមហេតុផល ថាវាគឺជាអំពើល្អ ហើយថាវាគឺជាអ្វីដែលភាវៈដែលព្រះបានបង្កើតគួរតែធ្វើ។ ខ្ញុំប្រាប់ទៅចុះថា៖ «ខុសហើយ! នេះមិនមែនជាអ្វីដែលអ្នកគួរធ្វើនោះទេ។ អ្នកមិនគួរធ្វើបែបនេះឡើយ»។ ដោយសារអ្នកគឺជាភាវៈដែលព្រះបានបង្កើត អ្នកគួរតែឈរក្នុងកន្លែងដ៏ត្រឹមត្រូវរបស់អ្នកក្នុងនាមជាភាវៈដែលព្រះបានបង្កើត ហើយបំពេញភារកិច្ចរបស់អ្នកឱ្យបានល្អ។ អ្នកមិនគួរដើរតួជាប្រព័ន្ធផ្សព្វផ្សាយរបស់សង្គមនៅក្នុងដំណាក់របស់ព្រះជាម្ចាស់ ហើយធ្វើរឿងដែលប្រព័ន្ធផ្សព្វផ្សាយធ្វើនោះឡើយ។ ថាខ្ញុំនិយាយពាក្យសម្ដីអ្វី ខ្ញុំស៊ូទ្រាំនឹងការរងទុក្ខអ្វី ខ្ញុំទៅទីណាដើម្បីធ្វើអ្វីមួយ កាលវិភាគប្រចាំថ្ងៃរបស់ខ្ញុំគឺជាអ្វី គឺខ្ញុំមិនត្រូវការឱ្យអ្នកផ្សព្វផ្សាយរឿងទាំងនេះទេ ខ្ញុំមិនចូលចិត្តឱ្យផ្សព្វផ្សាយរឿងទាំងនេះទេ ហើយខ្ញុំមានអារម្មណ៍ថាស្អប់ខ្ពើមនឹងការដែលអ្នកផ្សព្វផ្សាយរឿងទាំងនេះណាស់។ ដូច្នេះ សូមបញ្ឈប់ការផ្សព្វផ្សាយបែបនេះទៅ ពីព្រោះការផ្សព្វផ្សាយបែបនេះ គឺជាការផ្សព្វផ្សាយតៗគ្នាពីរឿងអត់ប្រយោជន៍ ហើយវាមិនស្របនឹងសេចក្ដីពិតនោះទេ។ តើអ្នកយល់ទេ? (យល់ហើយ។) យកល្អ អ្នកមិនគួរផ្សព្វផ្សាយរឿងទាំងនេះទេ។ ការផ្សព្វផ្សាយតៗគ្នាពីរឿងអត់ប្រយោជន៍នេះ គឺគ្មានប្រយោជន៍ឡើយ។ ប្រសិនបើអ្នកពិតជាចង់ធ្វើបន្ទាល់ថ្វាយព្រះជាម្ចាស់មែន នោះអ្នកគួរតែផ្សព្វផ្សាយព្រះបន្ទូលរបស់ព្រះជាម្ចាស់ឱ្យកាន់តែច្រើន ហើយចែករំលែកការយល់ដឹងពីបទពិសោធរបស់អ្នកអំពីសេចក្ដីពិត និងបទពិសោធរបស់អ្នកអំពីសេចក្ដីពិត។ ប្រសិនបើអ្នកពិតជាមានចេតនាល្អ ហើយចង់ធ្វើរឿងល្អៗមួយចំនួន និងត្រៀមអំពើល្អមួយចំនួនមែន នោះចូរមើលថាតើផ្នែកណា ឬចំណែកណានៃកិច្ចការដំណាក់របស់ព្រះជាម្ចាស់ដែលត្រូវការការកែលម្អ ហើយខិតខំប្រឹងប្រែង និងលះបង់ដើម្បីធ្វើកិច្ចការនោះឱ្យបានល្អ ហើយហេតុនេះ វាក៏បង្កើនប្រសិទ្ធភាពកិច្ចការ ពន្លឿនវឌ្ឍនភាពនៃកិច្ចការ ព្រមទាំងសន្សំសំចៃកម្លាំងពលកម្ម និងធនធានហិរញ្ញវត្ថុផងដែរ។ ប្រសិនបើអ្នកធ្វើកិច្ចការប្រភេទនេះ នេះទើបជាអំពើល្អ ហើយនេះគឺជាអ្វីដែលភាវៈដែលព្រះបានបង្កើតគួរតែធ្វើ។ ចំពោះអ្វីដែលខ្ញុំបរិភោគ ឬស្លៀកពាក់ ឬការរងទុក្ខអ្វីដែលខ្ញុំស៊ូទ្រាំ វាមិនចាំបាច់ឱ្យអ្នកផ្សព្វផ្សាយតៗគ្នាអំពីរឿងនោះឡើយ។ ខ្ញុំបានប្រាប់អ្នកជាយូរមកហើយថា តើអ្នកគួរមានអាកប្បកិរិយាបែបណាចំពោះខ្ញុំ ដែលមានត្រឹមតែគោលការណ៍បីប៉ុណ្ណោះគឺ៖ ការបើកចំហ និងស្មោះត្រង់ ការគោរព និងការស្ដាប់បង្គាប់។ វាសាមញ្ញបែបនេះឯង។ ខ្ញុំមិនត្រូវការឱ្យអ្នកធ្វើអ្វីបន្ថែមនោះទេ។ ប្រសិនបើអ្នកធ្វើអ្វីបន្ថែមតាមរបៀបដ៏សមរម្យ ខ្ញុំនឹងចាត់ទុកអ្នកជាបងប្អូនប្រុសស្រីម្នាក់ ហើយខ្ញុំនឹងចងចាំការជួយយកអាសាដែលអ្នកបានធ្វើនេះ។ ប៉ុន្តែបើនិយាយពីទំនាក់ទំនងរវាងពួកយើងវិញ ខ្ញុំបានប្រាប់អ្នកជាយូរមកហើយនូវគោលការណ៍សម្រាប់របៀបដែលគួរប្រព្រឹត្តចំពោះខ្ញុំ។ តើគោលការណ៍ទាំងបីនោះមានអ្វីខ្លះ? (ការបើកចំហ និងស្មោះត្រង់ ការគោរព និងការស្ដាប់បង្គាប់។) គឺពិតជាគោលការណ៍ទាំងបីនេះឯង។ ប្រសិនបើអ្នកបំពេញតាមគោលការណ៍ទាំងបីនេះ វាគឺសមរម្យហើយ ហើយអ្នកនឹងបានប្រកាន់ខ្ជាប់នូវកន្លែងដ៏ត្រឹមត្រូវដែលភាវៈដែលព្រះបានបង្កើតគួរតែប្រកាន់ខ្ជាប់ ព្រមទាំងបានបំពេញការទទួលខុសត្រូវរបស់អ្នក។ ការផ្សព្វផ្សាយតៗគ្នារបស់អ្នកពីរឿងអត់ប្រយោជន៍ គឺគ្មានតម្លៃសូម្បីមួយកាក់មួយសេន ហើយនៅទីបំផុត ខ្ញុំនឹងមានអារម្មណ៍ថាស្អប់ខ្ពើមចំពោះអ្នក។ ប៉ុន្តែប្រសិនបើខ្ញុំណែនាំអ្នកអំពីគោលការណ៍ណាមួយ ចាត់តាំងកិច្ចការណាមួយឱ្យ ឬប្រកបគ្នាអំពីទិដ្ឋភាពណាមួយនៃសេចក្ដីពិត ហើយអ្នកធ្វើតាម និងអនុវត្តតាមអ្វីដែលខ្ញុំប្រាប់ នោះគឺល្អជាងការផ្សព្វផ្សាយតៗគ្នាពីរឿងអត់ប្រយោជន៍ឆ្ងាយណាស់។ មានតែការអនុវត្តសេចក្ដីពិតប៉ុណ្ណោះ ទើបមានតម្លៃ និងត្រូវបានគេចងចាំ។ អ្នកផ្សព្វផ្សាយតៗគ្នានូវរឿងអត់ប្រយោជន៍អំពីខ្ញុំ ដោយនិយាយថា ខ្ញុំហត់នឿយខ្លាំងណាស់ក្នុងការដើរទៅចូលរួមការជួបជុំនៅកន្លែងណាមួយ។ តាមរយៈការផ្សព្វផ្សាយតៗគ្នាពីរឿងអត់ប្រយោជន៍នេះ អ្នកអូសទាញយកក្ដីអាណិត និងក្ដីអាសូររបស់មនុស្សចំពោះខ្ញុំ។ ខ្ញុំមិនសប្បាយចិត្តនឹងរឿងនេះទាល់តែសោះ ហើយខ្ញុំក៏មិនចូលចិត្តឱ្យអ្នកធ្វើបែបនេះដែរ។ ខ្ញុំមុខជានឹងសួរអ្នកថា៖ «តើការផ្សព្វផ្សាយរឿងនេះមានប្រយោជន៍អ្វីទៅ? ហេតុអ្វីបានជាអ្នកផ្សព្វផ្សាយពាក្យសម្ដីទាំងនេះ? តើអ្នកពិតជាយល់ពីអត្ថន័យនៃការធ្វើបន្ទាល់ថ្វាយព្រះជាម្ចាស់ដែរឬទេ?» ប្រសិនបើអ្នកមិនអាចផ្ដល់ហេតុផលដែលស្របនឹងសេចក្ដីពិតទេ ហើយគោលដៅនៅពីក្រោយអ្វីដែលអ្នកនិយាយ និងធ្វើ មិនស្របនឹងសេចក្ដីពិតសូម្បីតែបន្តិច ប៉ុន្តែគ្រាន់តែដើម្បីបំពេញមហិច្ឆតា និងបំណងប្រាថ្នាផ្ទាល់ខ្លួនរបស់អ្នក និងដើម្បីព្យាយាមយកចិត្តខ្ញុំ នោះខ្ញុំប្រាប់អ្នកទៅចុះថា ខ្ញុំមិនចូលចិត្តឱ្យអ្នកធ្វើបែបនេះទេ។ អ្នកដាច់ខាតមិនត្រូវធ្វើបែបនេះឡើយ។ ចូរឱ្យរឿងនេះកើតឡើងតែម្ដងនេះបានហើយ កុំធ្វើវាម្ដងទៀតឱ្យសោះ! នៅក្នុងការប្រាស្រ័យទាក់ទង និងការធ្វើអន្តរកម្មជាមួយខ្ញុំ អ្នកត្រូវតែរិះគិតម្ដងហើយម្ដងទៀតនូវគោលការណ៍ដែលខ្ញុំប្រាប់អ្នក។ អ្នកត្រូវតែប្រកាន់ខ្ជាប់នូវតំណែងដែលអ្នកគួរប្រកាន់ខ្ជាប់ បំពេញការទទួលខុសត្រូវដែលអ្នកគួរតែបំពេញ និងប្រកាន់ខ្ជាប់នូវគោលការណ៍ដែលអ្នកគួរតែប្រកាន់ខ្ជាប់ ពោលគឺទាំងនេះជារឿងដែលអ្នកគួរតែសម្រេចឱ្យបាន។ កុំតែងតែព្យាយាមគិតរកវិធីយកចិត្តខ្ញុំ ឬបញ្ជោរខ្ញុំឱ្យសោះ។ កុំតែងតែចង់អាណិតខ្ញុំ ឬអាសូរខ្ញុំ ឬចង់ធ្វើឱ្យខ្ញុំសប្បាយចិត្តឱ្យសោះ។ កុំធ្វើរឿងទាំងនេះអី។ ទោះបីជាអ្នកធ្វើរឿងទាំងនេះក៏ដោយ ក៏វានឹងឥតប្រយោជន៍ដែរ។ ខ្ញុំមិនចូលចិត្តឱ្យអ្នកធ្វើរឿងទាំងនេះទេ ហើយខ្ញុំមានអារម្មណ៍ថាស្អប់ខ្ពើមនឹងការដែលអ្នកធ្វើរឿងទាំងនេះណាស់។ ប្រសិនបើអ្នកមិនធ្វើរឿងទាំងនេះទេ ខ្ញុំនឹងប្រព្រឹត្តចំពោះអ្នកតាមគោលការណ៍ ហើយខ្ញុំនឹងអាចធ្វើអន្តរកម្មជាមួយអ្នកបានជាធម្មតា។ ប្រសិនបើអ្នកធ្វើរឿងទាំងនេះ ដោយតែងតែគិតអំពីការបន្ថែមលម្អលើអ្វីដែលខ្ញុំបានធ្វើ និងយករឿងទាំងនេះមកធ្វើជារឿងធំដុំនៅពីក្រោយខ្នងខ្ញុំ ដើម្បីយកចិត្តខ្ញុំ និងធ្វើឱ្យខ្ញុំមានអារម្មណ៍ល្អចំពោះអ្នក នោះខ្ញុំប្រាប់ទៅចុះថា អ្នកខុសហើយ។ ការធ្វើបែបនេះ នឹងមានតែធ្វើឱ្យខ្ញុំមានអារម្មណ៍ថាស្អប់ខ្ពើមចំពោះអ្នកប៉ុណ្ណោះ។ មិនថាអ្នកធ្វើអ្វីនោះទេ ខ្ញុំនឹងប្រព្រឹត្តចំពោះអ្នក និងវាយតម្លៃអ្នកដោយផ្អែកលើគោលការណ៍សេចក្ដីពិត។ នេះគឺជារបៀបដែលខ្ញុំនឹងយល់ឃើញចំពោះអ្នក។ ប្រសិនបើអ្នកប្រាស្រ័យទាក់ទង និងធ្វើអន្តរកម្មជាមួយខ្ញុំដោយត្រឹមត្រូវ និងសមរម្យ ពួកយើងអាចអន្តរកម្មនឹងគ្នាបានជាធម្មតា។ ប្រសិនបើអ្នកតែងតែផ្សព្វផ្សាយតៗគ្នាពីរឿងអត់ប្រយោជន៍នៅពីក្រោយខ្នងខ្ញុំ នោះនៅក្នុងក្រសែភ្នែករបស់ខ្ញុំ ភាពជាមនុស្សរបស់អ្នកគឺមិនល្អទេ។ យ៉ាងហោចណាស់ ខ្ញុំនឹងនិយាយថា អ្នកគ្មានសេចក្ដីទៀងត្រង់ ឬសេចក្ដីថ្លៃថ្នូរនោះទេ ហើយថាអ្នកថោកទាបពេកហើយ។ មនុស្សមួយចំនួននិយាយថា៖ «ទូលបង្គំកំពុងតែនិយាយល្អឱ្យព្រះអង្គតើ តើវាមិនបានទេឬ?» ខ្ញុំប្រាប់ទៅចុះថា៖ «រឿងនោះមិនចាំបាច់ទេ»។ មនុស្សមើលឃើញ និងស្គាល់ថាខ្ញុំជាមនុស្សប្រភេទណា តាមរយៈព្រះបន្ទូលដែលខ្ញុំប្រកបគ្នា និងតាមរយៈសេចក្ដីពិតដែលខ្ញុំបង្រៀនពួកគេ។ ពួកគេមិនមែនមើលឃើញ និងស្គាល់រឿងនេះ តាមរយៈរឿងអត់ប្រយោជន៍ដែលអ្នកផ្សព្វផ្សាយតៗគ្នានោះទេ។ ហេតុដូច្នេះហើយ ការផ្សព្វផ្សាយតៗគ្នារបស់អ្នកពីរឿងអត់ប្រយោជន៍ គឺមិនចាំបាច់ទាល់តែសោះ និងជារឿងលើសពីតម្រូវការ។ ប្រហែលជាគ្មានអ្នកណាផ្សេងមានអារម្មណ៍ថាស្អប់ខ្ពើមចំពោះរឿងនេះទេ ឬប្រហែលជាអ្នកផ្សេងទៀតចូលចិត្តវា ប៉ុន្តែយ៉ាងហោចណាស់ ខ្ញុំមិនចូលចិត្តរឿងនេះទេ ហើយខ្ញុំមានអារម្មណ៍ថាស្អប់ខ្ពើមចំពោះរឿងនេះណាស់។ នៅពេលអ្នកផ្សព្វផ្សាយតៗគ្នានូវរឿងអត់ប្រយោជន៍អំពីខ្ញុំ ទោះបីជាវាពិតជាត្រូវនឹងចំណូលចិត្តរបស់មនុស្សគ្រប់គ្នា និងពិតជាស្របនឹងទស្សនៈរបស់មនុស្សគ្រប់គ្នា ដែលធ្វើឱ្យមនុស្សគ្រប់គ្នាមានអារម្មណ៍ល្អក៏ដោយ ក៏យ៉ាងហោចណាស់ អ្នកគួរតែសួរខ្ញុំសិនដែរ។ ខ្ញុំគឺជាបុគ្គលដែលពាក់ព័ន្ធនឹងរឿងនេះ។ អ្នកត្រូវតែសួរថាតើខ្ញុំយល់ស្របនឹងរឿងនេះដែរឬទេ ហើយថាតើខ្ញុំចូលចិត្តរឿងនេះដែរឬទេ។ តើខ្ញុំបានអនុញ្ញាតឱ្យអ្នកផ្សព្វផ្សាយរឿងបែបនេះដែរឬទេ? ប្រសិនបើខ្ញុំមិនបានអនុញ្ញាតទេ ប៉ុន្តែអ្នកបែរជាផ្សព្វផ្សាយតៗគ្នានូវរឿងអត់ប្រយោជន៍អំពីខ្ញុំ ដោយនិយាយតាមតែអំពើចិត្ត ហើយថែមទាំងផ្សព្វផ្សាយរឿងនេះហាក់ដូចជាវាជាសេចក្ដីពិតទៀតនោះ តើវាមិនមែនមានន័យថា អ្នកមានចេតនាបង្កប់ដ៏អាក្រក់ទេឬ? ចុះតើខ្ញុំនឹងកំណត់លក្ខណៈអ្នកយ៉ាងដូចម្ដេច? ខ្ញុំនឹងនិយាយថា អ្នកកំពុងតែបង្កការបង្អាក់ និងការរំខានហើយ។ មិនថាខ្ញុំទៅទីណា ខ្ញុំនិយាយពាក្យសម្ដីអ្វី ឬខ្ញុំធ្វើរឿងអ្វីនោះទេ ក៏មនុស្សមួយចំនួនផ្ដោតជាពិសេសលើការផ្សព្វផ្សាយរឿងទាំងនេះ ហាក់ដូចជាបន្ទាប់ពីធ្វើបែបនេះហើយ មនុស្សគ្រប់គ្នានឹងគោរពកោតសរសើរខ្ញុំ ហើយនឹងវាយតម្លៃខ្ញុំខ្ពស់អ៊ីចឹង។ តើនេះគឺជាការលើកតម្កើងព្រះជាម្ចាស់ និងការធ្វើបន្ទាល់ថ្វាយព្រះជាម្ចាស់ដែរឬទេ? (មិនមែនទេ។) ចុះនៅពេលណាដែលខ្ញុំទៅកន្លែងណាមួយដើម្បីធ្វើរឿងមួយចំនួន មិនថាជារឿងនៅក្នុងជីវិតប្រចាំថ្ងៃរបស់ខ្ញុំ ឬរឿងដែលពាក់ព័ន្ធនឹងកិច្ចការនោះទេ ជាពិសេសរឿងដែលមើលទៅដូចជាការរងទុក្ខនៅក្នុងក្រសែភ្នែករបស់មនុស្ស តើការដែលខ្ញុំធ្វើរឿងទាំងនេះ គឺខ្ញុំកំពុងតែសម្ដែងឬ? (មិនមែនទេ។) ដោយសារអ្នកដឹងថាខ្ញុំមិនមែនកំពុងសម្ដែងទេ ដូច្នេះកុំផ្សព្វផ្សាយរឿងទាំងនេះអី។ កុំធ្វើខ្លួនជាឧបករណ៍បំពងសំឡេង ហើយកុំធ្វើខ្លួនជាប្រព័ន្ធផ្សព្វផ្សាយឱ្យសោះ។ ដំណាក់របស់ព្រះជាម្ចាស់គ្មានស្ថាប័នបែបនេះទេ។ កុំបង្កើតប្រព័ន្ធផ្សព្វផ្សាយដោយខ្លួនឯង ហើយធ្វើខ្លួនជាឧបករណ៍បំពងសំឡេងដើម្បីផ្សព្វផ្សាយរឿងទាំងនេះឱ្យសោះ ពីព្រោះខ្ញុំខ្ពើមរអើមយ៉ាងខ្លាំងចំពោះការដែលអ្នកផ្សព្វផ្សាយរឿងទាំងនេះ។ វាមានផលប៉ះពាល់អវិជ្ជមាន។ ដូច្នេះ អ្នកដាច់ខាតមិនត្រូវផ្សព្វផ្សាយតៗគ្នាពីរឿងអត់ប្រយោជន៍ឡើយ ហើយក៏មិនត្រូវផ្សព្វផ្សាយពីរឿងប្រភេទទាំងនេះដែរ។ នេះគឺជាសេចក្ដីតម្រូវមួយដែលខ្ញុំមានចំពោះអ្នករាល់គ្នា។

ការដែលព្រះជាម្ចាស់យកកំណើតជាមនុស្សដើម្បីបំពេញកិច្ចការរបស់ទ្រង់ គឺជាជំហានមួយនៅក្នុងផែនការគ្រប់គ្រងរបស់ព្រះជាម្ចាស់ វាគឺជាផ្នែកមួយនៅក្នុងនោះ ហើយវាមានលក្ខណៈពិសេសបន្តិចបន្តួចបើនិយាយពីទម្រង់ ពោលគឺវាតម្រូវឱ្យព្រះជាម្ចាស់យាងមកក្នុងចំណោមមនុស្ស ដើម្បីមានព្រះបន្ទូល និងបំពេញកិច្ចការ។ ពោលគឺ ព្រះជាម្ចាស់យករូបអង្គជារូបកាយសាច់ឈាម ក្លាយជាមនុស្សសាមញ្ញម្នាក់ ហើយយាងមកបំពេញកិច្ចការក្នុងចំណោមមនុស្ស។ ក្រៅពីកិច្ចការនៃការថ្លែងព្រះបន្ទូលរបស់ទ្រង់ អ្វីដែលសំខាន់បំផុតនោះគឺ ការរងទុក្ខដែលសាច់ឈាមរបស់ទ្រង់បានស៊ូទ្រាំ។ នេះក៏ជាផ្នែកមួយនៃកិច្ចការផងដែរ ហើយវាគឺជាអ្វីដែលទ្រង់ត្រូវតែឆ្លងកាត់ និងត្រូវតែទ្រាំទ្រ។ ក្នុងអំឡុងពេលដែលព្រះជាម្ចាស់មានព្រះបន្ទូល និងបំពេញកិច្ចការរបស់ទ្រង់ ក្រៅពីការមានព្រះបន្ទូល និងការបំពេញកិច្ចការ សាច់ឈាមរបស់ទ្រង់ក៏ត្រូវតែស៊ូទ្រាំនឹងការរងទុក្ខខ្លះផងដែរ។ វាជារឿងចៀសមិនរួចឡើយ ដែលព្រះជាម្ចាស់រងទុក្ខ នៅពេលរស់នៅក្នុងចំណោមមនុស្ស។ ព្រះជាម្ចាស់យាងមកជាសាច់ឈាម ហើយរស់នៅក្នុងចំណោមមនុស្ស ដើម្បីសង្គ្រោះមនុស្ស ដើម្បីផ្គត់ផ្គង់សេចក្ដីពិតដល់មនុស្ស ដើម្បីចង្អុលបង្ហាញផ្លូវដល់មនុស្ស និងដើម្បីប្រទានជីវិតដល់មនុស្ស។ ប៉ុន្តែអ្វីដែលទ្រង់ប្រឈមមុខ គឺជាមនុស្សជាតិដែលត្រូវបានសាតាំងធ្វើឱ្យពុករលួយយ៉ាងជ្រាលជ្រៅ។ ដូច្នេះ តើព្រះជាម្ចាស់ត្រូវតែទ្រាំទ្រនឹងអ្វីខ្លះ? ទ្រង់ត្រូវតែទ្រាំទ្រនឹងការវិនិច្ឆ័យ ការប្រមាថ ទង្វើបះបោរ និងការក្បត់របស់មនុស្ស ព្រមទាំងការយល់ច្រឡំ ការប្រុងប្រយ័ត្ន និងការរអ៊ូរទាំរបស់មនុស្ស ក៏ដូចជារបៀបផ្សេងៗដែលពួកគេប្រព្រឹត្តបែបបង្គ្រប់កិច្ចចំពោះព្រះជាម្ចាស់ផងដែរ។ ទ្រង់ត្រូវទ្រាំទ្រនឹងរឿងទាំងនេះ។ មនុស្សមួយចំនួននិយាយថា៖ «ពួកទូលបង្គំមិនដែលឃើញព្រះអង្គទ្រាំទ្រនឹងរឿងទាំងនេះទេ»។ នៅពេលព្រះជាម្ចាស់យាងមកជាសាច់ឈាម ទ្រង់មិនរស់នៅក្នុងចំណោមអ្នកគ្មានជំនឿនោះទេ ផ្ទុយទៅវិញ ទ្រង់រស់នៅក្នុងចំណោមរាស្ត្ររើសតាំងរបស់ព្រះជាម្ចាស់ និងរស់នៅក្នុងចំណោមមនុស្សដែលទ្រង់មានព្រះរាជបំណងចង់សង្គ្រោះ។ នៅពេលរស់នៅជាមួយមនុស្សទាំងនេះ សាច់ឈាមរបស់ទ្រង់ច្បាស់ជាត្រូវទាក់ទង ប្រាស្រ័យទាក់ទង និងប្រកបគ្នាជាមួយមនុស្សទាំងនេះ ធ្វើអន្តរកម្មជាមួយពួកគេ ហើយច្បាស់ជាត្រូវចាត់ចែងរឿងរ៉ាវជាច្រើនដោយចៀសមិនរួចឡើយ។ នៅពេលទ្រង់ចាត់ចែងរឿងទាំងនេះ មនុស្សនឹងបញ្ចេញឱ្យឃើញនូវនិស្ស័យពុករលួយបែបសាតាំងដោយធម្មជាតិ។ តើអ្នកគិតថា ព្រះជាម្ចាស់ដែលយកកំណើតជាមនុស្ស មានព្រះហឫទ័យសប្បាយរីករាយ ឬក៏មិនស្រួល នៅពេលទ្រង់ទតឃើញមនុស្សបញ្ចេញឱ្យឃើញនូវនិស្ស័យពុករលួយ? (គឺមិនស្រួលទេ។) តើការមានអារម្មណ៍ថាមិនស្រួល រាប់ថាជាការរងទុក្ខដែរឬទេ? (រាប់។) ចុះតើទ្រង់ឈប់សង្គ្រោះមនុស្ស ដោយសារតែទ្រង់មានព្រះហឫទ័យមិនស្រួលឬ? តើទ្រង់បោះបង់ចោលការបំពេញកិច្ចការរបស់ទ្រង់ ដោយសារតែទ្រង់មានព្រះហឫទ័យមិនស្រួលឬ? ឬមួយក៏ទ្រង់គ្រាន់តែបំផ្លាញមនុស្សចោលដោយផ្ទាល់តែម្ដង? ទ្រង់មិនអាចធ្វើដូច្នេះទេ។ អស់អ្នកដែលទ្រង់សង្គ្រោះ គឺពិតជាមនុស្សដែលពុករលួយយ៉ាងជ្រាលជ្រៅនេះឯង។ ភាពមិនស្រួលរបស់ទ្រង់ គឺជាបញ្ហាពិតប្រាកដមួយ។ សម្រាប់ព្រះជាម្ចាស់ដែលយកកំណើតជាមនុស្ស ទ្រង់ត្រូវតែប្រឈមមុខនឹងរឿងទាំងអស់នេះ ហើយស៊ូទ្រាំនឹងរឿងទាំងអស់នេះ ដើម្បីសង្គ្រោះមនុស្សជាតិ។ ស្របពេលដែលប្រឈមមុខនឹងរឿងទាំងអស់នេះ និងស៊ូទ្រាំនឹងរឿងទាំងអស់នេះ ទ្រង់ក៏ត្រូវតែបន្តបំពេញកិច្ចការរបស់ទ្រង់ បន្តសម្ដែងចេញនូវព្រះបន្ទូលដើម្បីផ្គត់ផ្គង់សេចក្ដីពិត មានព្រះបន្ទូលទៅកាន់មនុស្សដោយក្ដីអត់ធ្មត់ និងដោយស្មោះស្ម័គ្រ និងបំពេញកិច្ចការក្នុងចំណោមមនុស្ស។ ទ្រង់មិនអាចបោះបង់ចោលការសង្គ្រោះមនុស្ស គ្រាន់តែដោយសារទ្រង់ទតឃើញថាមនុស្សត្រូវបានធ្វើឱ្យពុករលួយយ៉ាងជ្រាលជ្រៅពេក ថាទង្វើបះបោររបស់ពួកគេមានធំធេងពេក ឬថារឿងដែលពួកគេធ្វើគឺខុសទំនង និងគួរឱ្យខ្ពើមរអើមនោះឡើយ ពីព្រោះនេះគឺជាកិច្ចការរបស់ទ្រង់ ដូច្នេះហើយ ការស៊ូទ្រាំ និងការអនុវត្តសេចក្ដីអត់ធ្មត់ គឺជាផ្នែកមួយនៃកិច្ចការរបស់ទ្រង់ ហើយវាក៏ជាផ្នែកមួយនៃការដែលព្រះជាម្ចាស់ដែលយកកំណើតជាមនុស្ស បំពេញព័ន្ធកិច្ចរបស់ទ្រង់ និងបំពេញការទទួលខុសត្រូវរបស់ទ្រង់ផងដែរ។ ពោលគឺ នៅពេលនិយាយដល់មនុស្សជាតិ ព្រះជាម្ចាស់មានការទទួលខុសត្រូវ ទ្រង់ង្គមានក្ដីបារម្ភ ទ្រង់មានកិច្ចការ ហើយទ្រង់ក៏មានក្ដីរំពឹងផងដែរ។ ព្រះជាម្ចាស់ចង់សង្គ្រោះមនុស្សជាតិ ធ្វើឱ្យមនុស្សមួយក្រុមពេញខ្នាត ដើម្បីឱ្យពួកគេចូលទៅក្នុងយុគសម័យបន្ទាប់ និងប្រោសមនុស្សមួយក្រុមឱ្យបានពេញខ្នាត ដើម្បីឱ្យពួកគេសម្រេចបានសេចក្ដីសង្គ្រោះ និងក្លាយជាមនុស្សជាតិថ្មី ដោយនាំកិច្ចការដ៏អស្ចារ្យរបស់ព្រះជាម្ចាស់ទៅរកការសម្រេចបាន និងទទួលបានមនុស្សមួយចំណែក។ នេះគឺជាកិច្ចការរបស់ព្រះជាម្ចាស់ ហើយព្រះជាម្ចាស់ដែលយកកំណើតជាមនុស្ស ពីតជាបានយាងមកដើម្បីបំពេញព័ន្ធកិច្ចនេះឯង។ ដូច្នេះហើយ មុនពេលព្រះជាម្ចាស់ក្លាយជាសាច់ឈាមដើម្បីបំពេញកិច្ចការរបស់ទ្រង់ គឺមិនមែនទ្រង់មិនបានជ្រាបថា ទ្រង់នឹងត្រូវប្រឈមមុខនឹងមនុស្សមួយក្រុមដែលពុករលួយយ៉ាងជ្រាលជ្រៅនោះទេ។ ផ្ទុយទៅវិញ ទ្រង់បានជ្រាបយ៉ាងច្បាស់ថា ទ្រង់នឹងសង្គ្រោះមនុស្សមួយក្រុមដែលត្រូវបានសាតាំងធ្វើឱ្យពុករលួយយ៉ាងជ្រាលជ្រៅ។ ហេតុដូច្នេះហើយ សម្រាប់សារជាតិនិស្ស័យរបស់ព្រះជាម្ចាស់ អ្វីៗគ្រប់យ៉ាងដែលទ្រង់នឹងប្រឈមមុខ និងជួបប្រទះ នឹងក្លាយជាទុក្ខលំបាក។ ទុក្ខលំបាកទាំងនេះរួមមានទុក្ខលំបាកមួយចំនួនដែលបង្កឡើងដោយមជ្ឈដ្ឋានខាងក្រៅ ប៉ុន្តែទុក្ខលំបាកដែលបង្កឡើងដោយកាលៈទេសៈ គឺមិនមែនជាបញ្ហានោះទេ។ តើអ្វីទៅជាទុក្ខលំបាកពិតប្រាកដ? ខ្ញុំបានសួរអ្នករាល់គ្នាអម្បាញ់មិញនេះ ហើយអ្នករាល់គ្នាបាននិយាយថាមិនដឹងទេ ដូច្នេះ ខ្ញុំត្រូវតែប្រាប់អ្នករាល់គ្នា នោះបន្ទាប់មក អ្នករាល់គ្នានឹងដឹងមិនខាន។ នៅពេលដែលដឹងហើយ អ្នករាល់គ្នានឹងអាចយល់បាន។

បន្ទាប់ពីព្រះជាម្ចាស់ក្លាយជាសាច់ឈាម និស្ស័យ និងសារជាតិរបស់ទ្រង់នៅតែមិនបានផ្លាស់ប្ដូរដដែល។ ទ្រង់មានជីវិតជាព្រះ ហើយទ្រង់ក៏មាននិស្ស័យរបស់ព្រះជាម្ចាស់ផ្ទាល់ព្រះអង្គដែរ ដូច្នេះ បើនិយាយពីសារជាតិ និងព្រះជន្មរបស់ទ្រង់ មនុស្សជាតិដែលពុករលួយ មិនអាចស្របគ្នានឹងទ្រង់បានឡើយ។ ភាពមិនអាចស្របគ្នានឹងព្រះជាម្ចាស់នេះ មិនមែនមានន័យថា មនុស្សមិនអាចចុះសម្រុងនឹងព្រះជាម្ចាស់ ទាក់ទងនឹងទម្លាប់នៃការរស់នៅ ឬបុគ្គលិកលក្ខណៈនោះទេ ផ្ទុយទៅវិញ វាមានន័យថា មនុស្សមិនអាចស្របគ្នានឹងព្រះជាម្ចាស់បានឡើយ នៅពេលនិយាយដល់គំនិត និងទស្សនៈផ្សេងៗ ព្រមទាំងគោលការណ៍ និងវិធីសាស្ត្រអំពីរបៀបប្រព្រឹត្តចំពោះមនុស្ស ព្រឹត្តិការណ៍ និងអ្វីៗផ្សេងៗ។ តើនេះមិនមែនជាការពិតទេឬ? (ជាការពិតមែន។) មូលហេតុនៃភាពមិនអាចស្របគ្នានឹងព្រះជាម្ចាស់នេះ គឺដោយសារតែមនុស្សជាតិដែលពុករលួយ ទទួលរងឥទ្ធិពល និងការបញ្ជ្រាបគំនិតយ៉ាងជ្រាលជ្រៅពីសាតាំង បានទទួលយកការល្បួងរបស់សាតាំង ហើយធ្វើអ្វីៗគ្រប់យ៉ាងដោយផ្អែកលើគំនិត និងទស្សនៈរបស់សាតាំង។ គំនិត និងទស្សនៈទាំងនេះរបស់សាតាំង សុទ្ធតែខុសទំនង ហើយវាសុទ្ធតែជាអ្វីៗដែលអវិជ្ជមាន ហេតុនេះ មនុស្សគ្រប់គ្នាក៏មើលទៅកិច្ចការរបស់ព្រះជាម្ចាស់ និងមើលទៅព្រះជាម្ចាស់ផ្ទាល់ព្រះអង្គ ដោយទស្សនៈ និងវិធីសាស្ត្រដែលខុសទំនងទាំងនេះ។ នៅពេលនិយាយដល់មនុស្សជាតិ គ្មានមនុស្សណាម្នាក់អាចយល់ពីសារជាតិរបស់ព្រះជាម្ចាស់ និស្ស័យរបស់ព្រះជាម្ចាស់ និងសូម្បីតែបំណងព្រះហឫទ័យដ៏ផ្ចិតផ្ចង់របស់ព្រះជាម្ចាស់ក្នុងការសង្គ្រោះមនុស្សជាតិបានឡើយ ហើយក៏គ្មានមនុស្សណាម្នាក់អាចទទួលដឹងពីរឿងទាំងនេះបានដែរ។ ជាការពិតណាស់ ក៏គ្មាននរណាម្នាក់អាចប្រព្រឹត្ត និងទទួលយករឿងទាំងនេះបានយ៉ាងត្រឹមត្រូវដែរ ហើយរឹតតែគ្មាននរណាម្នាក់អាចគិតគូរដល់ទ្រង់បានយ៉ាងពិតប្រាកដទៅទៀត។ ទោះជាយ៉ាងនេះក្ដី ព្រះជាម្ចាស់ដែលយកកំណើតជាមនុស្ស នៅតែត្រូវតែសម្រេចកិច្ចការនៃការសង្គ្រោះមនុស្សជាតិនេះដដែល ហើយទ្រង់ត្រូវតែប្រទានសេចក្ដីពិត ផ្លូវ និងជីវិតដល់មនុស្ស។ នៅក្នុងដំណើរការនៃការប្រទានសេចក្ដីពិត ផ្លូវ និងជីវិតដល់មនុស្ស ទ្រង់ក៏ត្រូវស៊ូទ្រាំនឹងការយល់ច្រឡំ ការរអ៊ូរទាំ និងការវិនិច្ឆ័យរបស់មនុស្ស ហើយសូម្បីតែការបដិសេធ និងការគេចវេះរបស់គេទៀតផង ពោលគឺ ទ្រង់ត្រូវតែប្រឈមមុខនឹងទម្រង់ផ្សេងៗនៃទង្វើបះបោររបស់មនុស្ស។ មិនថាព្រះជាម្ចាស់ប្រកបគ្នាអំពីសេចក្ដីពិតដោយការអត់ធ្មត់ និងដោយស្មោះអស់ពីព្រះហឫទ័យយ៉ាងណាក៏ដោយ ឬមិនថាទ្រង់សង្គ្រោះមនុស្សជាតិដោយបំណងព្រះហឫទ័យដ៏ផ្ចិតផ្ចង់ខ្លាំងយ៉ាងណាក៏ដោយ ក៏ដើម្បីនាំមនុស្សឱ្យចូលទៅក្នុងគន្លងត្រឹមត្រូវ និងនាំមនុស្សឱ្យចូលទៅក្នុងផ្លូវនៃសេចក្ដីសង្គ្រោះ គឺវាពិបាកខ្លាំងណាស់ក្នុងការធ្វើឱ្យមនុស្សយល់ពីទ្រង់បានយ៉ាងពេញលេញ។ ក្នុងន័យនេះ ព្រះជាម្ចាស់ដែលយកកំណើតជាមនុស្ស ត្រូវតែអនុវត្តសេចក្ដីអត់ធ្មត់ជានិច្ច និងអនុវត្តការអត់ឱនជានិច្ច មិនដែលនឿយហត់ក្នុងការមានព្រះបន្ទូល និងការបំពេញកិច្ចការឡើយ ហើយតាមរយៈវិធីសាស្ត្រផ្សេងៗ និងពីជ្រុងផ្សេងៗគ្នា ទ្រង់ធ្វើឱ្យមនុស្សបោះបង់ចោលទស្សនៈដែលខុសទំនងរបស់ពួកគេ ដើម្បីឱ្យពួកគេអាចចាប់អារម្មណ៍លើអ្វីៗដែលវិជ្ជមាន និងគោលការណ៍សេចក្ដីពិតដែលព្រះជាម្ចាស់បង្រៀនមនុស្ស ហើយឈានជើងចូលទៅក្នុងផ្លូវនៃការដេញតាមសេចក្ដីពិត។ ការស៊ូទ្រាំនឹងរឿងនេះ គឺឈឺចាប់ខ្លាំងណាស់។ មិនថាព្រះជាម្ចាស់ដែលយកកំណើតជាមនុស្ស ប្រកបគ្នាអំពីសេចក្ដីពិតច្រើនប៉ុនណានោះទេ ក៏ទ្រង់នៅតែត្រូវប្រឈមមុខនឹងការយល់ច្រឡំ ការរអ៊ូរទាំ និងសូម្បីតែការដោះសា និងការការពារខ្លួនរបស់មនុស្សដដែល។ មិនថាទ្រង់មានព្រះតម្រិះគិតគូរដ៏ផ្ចិតផ្ចង់ចំពោះមនុស្សច្រើនប៉ុនណា និងមិនថាទ្រង់លះបង់ព្រះកាយរបស់ទ្រង់ដោយមិនអាត្មានិយមយ៉ាងណានោះទេ ក៏ទ្រង់នៅតែត្រូវតែស៊ូទ្រាំនឹងទង្វើបះបោររបស់មនុស្ស និងសូម្បីតែការសម្លក់សម្លឹងយ៉ាងត្រជាក់ស្រេបរបស់ពួកគេដដែល ហើយទ្រង់ក៏ត្រូវតែប្រឈមមុខនឹងការជំរិតទាមទារពីបុគ្គលមួយចំនួនផងដែរ។ ទោះជាយ៉ាងនេះក្ដី ពេញមួយដំណើរការនេះ កិច្ចការរបស់ព្រះជាម្ចាស់មិនដែលបញ្ឈប់ឡើយ ហើយវឌ្ឍនភាពនៃកិច្ចការរបស់ទ្រង់ក៏មិនដែលយឺតយ៉ាវដែរ ហើយល្បឿនដែលទ្រង់ដឹកនាំមនុស្សជាតិទៅមុខ ក៏មិនដែលយឺតយ៉ាវដែរ។ ទ្រង់អនុវត្តកិច្ចការរបស់ទ្រង់ដូចសព្វមួយដង ហើយសម្ដែងចេញនូវព្រះបន្ទូលរបស់ទ្រង់ និងការថ្លែងព្រះបន្ទូលរបស់ទ្រង់ដូចសព្វមួយដង។ នៅក្នុងដំណើរការនេះ ម្យ៉ាងគឺ ដោយសារទ្រង់គឺជាព្រះជាម្ចាស់ដែលយកកំណើតជាមនុស្ស ទ្រង់មានមនសិការជាមនុស្ស និងមានការដឹងពីមនោសញ្ចេតនា។ ពោលគឺ បើមើលពីទស្សនៈនៃភាពជាមនុស្ស ទ្រង់ក៏មានភាពរសើបផងដែរ។ ទ្រង់មានអារម្មណ៍ ទ្រង់មានមនោសញ្ចេតនា ហើយទ្រង់មានការដឹងខ្លួន គឺទ្រង់មិនមែនគ្មានការដឹងខ្លួននោះទេ។ បើនិយាយពីភាពជាមនុស្ស ភាពជាមនុស្សរបស់ទ្រង់មិនលើសពីមនោសញ្ចេតនាខាងសាច់ឈាម ឬលើសពីមនសិការនៃសាច់ឈាម ដូចព្រះវិញ្ញាណរបស់ព្រះជាម្ចាស់នោះទេ។ ដូច្នេះហើយ សម្រាប់ព្រះជាម្ចាស់ដែលយកកំណើតជាមនុស្ស ក្នុងការទ្រាំទ្រនឹងទង្វើបះបោររបស់មនុស្សជាតិ ទ្រង់ស៊ូទ្រាំនឹងការរងទុក្ខកាន់តែខ្លាំង ហើយត្រូវតែទ្រាំទ្រនឹងការឈឺចាប់កាន់តែច្រើន។ នេះគឺជាប្រភេទដ៏ធំធេងបំផុតមួយនៃការរងទុក្ខ ដែលព្រះជាម្ចាស់ស៊ូទ្រាំ។ ក្រៅពីការស៊ូទ្រាំ និងការទ្រាំទ្រនឹងទម្រង់ផ្សេងៗនៃទង្វើបះបោររបស់មនុស្សក្នុងរយៈពេលយូរ នៅមានការរងទុក្ខមួយប្រភេទទៀត ដែលព្រះជាម្ចាស់ដែលយកកំណើតជាមនុស្សត្រូវតែស៊ូទ្រាំ ក្នុងការបំពេញកិច្ចការរបស់ទ្រង់ និងការបំពេញព័ន្ធកិច្ចរបស់ទ្រង់ ពោលគឺ ទ្រង់រស់នៅក្នុងចំណោមមនុស្សជាតិ តែទ្រង់មិនមែនជាសមាជិកនៃមនុស្សជាតិឡើយ។ តើនេះមានអត្ថន័យបង្កប់យ៉ាងដូចម្ដេច? ព្រះជាម្ចាស់មានសារជាតិជីវិតដែលខុសពីសារជាតិជីវិតនៃមនុស្សជាតិ ហើយមានព្រះតម្រិះ និងទស្សនៈអំពីរបៀបប្រព្រឹត្តចំពោះអ្វីៗ និងព្រឹត្តិការណ៍ទាំងអស់ ដែលខុសពីអ្វីដែលមនុស្សជាតិមាន។ ជាការពិតណាស់ ដោយសារតែភាពខុសគ្នាទាំងពីរនេះ មុនពេលកិច្ចការរបស់ព្រះជាម្ចាស់ទទួលបានមនុស្សមួយក្រុមដែលសម្រេចបានសេចក្ដីសង្គ្រោះ តើការពិតបែបសត្យានុម័តអ្វី ដែលព្រះជាម្ចាស់ដែលយកកំណើតជាមនុស្សប្រឈមមុខ ខណៈពេលកំពុងរស់នៅក្នុងចំណោមមនុស្ស? នោះគឺថា គ្មាននរណាម្នាក់មានជីវិតនៃសេចក្ដីពិតដែលទ្រង់មាន យ៉ាងពិតប្រាកដឡើយ ហើយក៏គ្មាននរណាម្នាក់មានការយល់ដឹងអំពីផែនការគ្រប់គ្រងរបស់ព្រះជាម្ចាស់ដែលទ្រង់មាន យ៉ាងពិតប្រាកដដែរ។ ហេតុដូច្នេះហើយ ខណៈពេលប្រឈមមុខនឹងមនុស្សជាតិដែលពុករលួយ ឬរស់នៅក្នុងចំណោមពួកគេ ព្រះជាម្ចាស់ដែលយកកំណើតជាមនុស្សផ្ទាល់ព្រះអង្គ គឺឯកោ បើទោះបីជាមានមនុស្សមិនតិចទេនៅក្នុងពួកជំនុំដែលដើរតាមព្រះជាម្ចាស់ក៏ដោយ។ តើនេះមិនមែនជាការពិតទេឬ? (ជាការពិតមែន។) ខ្ញុំមិនអាចនិយាយថា សេចក្ដីពិតទាំងអស់នេះដែលខ្ញុំបានប្រកបគ្នា គឺហួសពីសមត្ថភាពរបស់មនុស្សគ្រប់គ្នានោះទេ ប៉ុន្តែយ៉ាងហោចណាស់ រហូតមកទល់ពេលនេះ គ្មានមនុស្សណាម្នាក់អាចយល់បានទាំងស្រុងពីគ្រប់ទិដ្ឋភាពនៃសេចក្ដីពិតឡើយ។ ប្រហែលជាក្រោយពីដកបទពិសោធពីរឿងរ៉ាវនានារយៈពេលដប់ឆ្នាំ ឬម្ភៃឆ្នាំទៀត និងបំពេញភារកិច្ចរបស់អ្នករយៈពេលដប់ឆ្នាំ ឬម្ភៃឆ្នាំទៀត អ្នករាល់គ្នានឹងមានការយល់ដឹង និងមានបទពិសោធអំពីគោលការណ៍សេចក្ដីពិតមួយចំនួន ហើយអ្នករាល់គ្នានឹងទទួលបានផលខ្លះ។ អ្នករាល់គ្នានឹងដឹងពីរបៀបបំពេញកិច្ចការ ហើយអ្នករាល់គ្នានឹងដឹងពីគំនិត និងទស្សនៈដ៏ត្រឹមត្រូវ ដែលអ្នករាល់គ្នាគួរតែប្រព្រឹត្តចំពោះរឿងផ្សេងៗដែលអ្នករាល់គ្នាជួបប្រទះ។ ក៏ប៉ុន្តែ សេចក្ដីពិតដែលអ្នករាល់គ្នាយល់ តាមពិតទៅ នឹងនៅតែមានកម្រិតខ្លាំងដដែល។ ហេតុដូច្នេះហើយ នៅពេលចាត់ចែងបញ្ហាមួយចំនួន ឬនៅពេលប្រព្រឹត្តចំពោះរឿងរ៉ាវផ្សេងៗ ពួកយើងមិនដែលអាចឈានដល់ការឯកភាពគ្នាទាំងស្រុងនៅក្នុងទស្សនៈរបស់យើងឡើយ។ មូលហេតុឫសគល់នៃរឿងនេះ គឺកម្រិតខុសៗគ្នានៃការយល់ដឹងអំពីសេចក្ដីពិត។ ម្យ៉ាងគឺ ព្រះជាម្ចាស់ដែលយកកំណើតជាមនុស្ស ត្រូវតែស៊ូទ្រាំនឹងការប្រព្រឹត្តយ៉ាងអយុត្តិធម៌ផ្សេងៗពីមនុស្សជាតិ ហើយទ្រង់ក៏ត្រូវតែស៊ូទ្រាំនឹងសញ្ញាណ ការស្រមើស្រមៃ និងការទាមទារដែលមិនសមហេតុផលផ្សេងៗរបស់ពួកគេ ដែលមិនស្របនឹងសេចក្ដីពិតផងដែរ។ ម្យ៉ាងវិញទៀត ព្រះជាម្ចាស់ដែលយកកំណើតជាមនុស្ស ក៏ត្រូវតែស៊ូទ្រាំនឹងរឿងដ៏ឈឺចាប់បំផុតផងដែរ ដែលវាក៏ជាប្រភេទមួយនៃការរងទុក្ខ ដែលទ្រង់ត្រូវតែស៊ូទ្រាំដោយជៀសមិនរួចនោះគឺ៖ ដោយសារតែមានភាពខុសគ្នារវាងសារជាតិរបស់មនុស្ស និងសារជាតិរបស់ព្រះជាម្ចាស់ដែលយកកំណើតជាមនុស្ស មិនថាព្រះជាម្ចាស់ដែលយកកំណើតជាមនុស្សបំពេញកិច្ចការក្នុងចំណោមមនុស្សអស់ប៉ុន្មានឆ្នាំនោះទេ ក៏ទ្រង់នៅតែឯកោដដែល។ ចូរប្រាប់ខ្ញុំមកមើល៍ តើអារម្មណ៍ឯកោ គឺជាទម្រង់មួយនៃការរងទុក្ខដែរឬទេ? (មែនហើយ។) អារម្មណ៍ឯកោ គឺជាទម្រង់មួយនៃការរងទុក្ខ។ មិនថាសេចក្ដីពិតត្រូវបានប្រកបគ្នាយ៉ាងច្បាស់លាស់ និងយ៉ាងក្បោះក្បាយប៉ុនណានោះទេ ក៏ការចូលទៅក្នុងរបស់មនុស្សជាតិ នៅតែយឺតយ៉ាវដដែល។ កំហុសដដែលៗ និងសេចក្ដីពុករលួយដដែលៗ តែងតែកើតឡើង និងបន្តលេចឡើងម្ដងហើយម្ដងទៀត។ ដោយសេចក្ដីអត់ធ្មត់ និងដោយស្មោះអស់ពីព្រះហឫទ័យ ព្រះជាម្ចាស់ដែលយកកំណើតជាមនុស្ស តែងតែប្រកបគ្នាអំពីសេចក្ដីពិត ដើម្បីផ្គត់ផ្គង់ដល់មនុស្ស ហើយតែងតែបង្ហាញសេចក្ដីអត់ធ្មត់ និងការអត់ឱនចំពោះពួកគេ លុះត្រាតែដល់ថ្ងៃដែលកិច្ចការរបស់ព្រះជាម្ចាស់បញ្ចប់ ទើបទ្រង់នឹងលែងត្រូវស៊ូទ្រាំនឹងការរងទុក្ខនេះតទៅទៀត។ នេះគឺដោយសារតែកិច្ចការទាំងស្រុង។ បន្ថែមពីលើនេះ ខ្ញុំ ដែលជាព្រះជាម្ចាស់ដែលយកកំណើតជាមនុស្ស មានផ្នែកជាច្រើននៅក្នុងជីវិតប្រចាំថ្ងៃផ្ទាល់ខ្លួនរបស់ខ្ញុំ ដែលតាមពិតទៅគឺសមរម្យខ្លាំងណាស់ ប៉ុន្តែផ្នែកទាំងនោះក៏រងនូវការរិះគន់ និងការវិនិច្ឆ័យរបស់មនុស្ស ហើយរងនូវការយល់ច្រឡំរបស់មនុស្សផងដែរ ហើយបុគ្គលមួយចំនួនថែមទាំងបង្កជារឿងរញ៉េរញ៉ៃអំពីរឿងទាំងនេះទៀតផង។ មនុស្សមិនអាចស្របគ្នានឹងព្រះជាម្ចាស់បានឡើយ។ ម្យ៉ាង នេះគឺដោយសារតែមនុស្សមានសារជាតិនៃនិស្ស័យពុករលួយ។ ម្យ៉ាងវិញទៀត បើនិយាយពីកម្ពស់របស់មនុស្ស បើនិយាយពីកម្រិតដែលគេស្រឡាញ់សេចក្ដីពិត និងបើនិយាយពីអាកប្បកិរិយារបស់គេចំពោះអ្វីៗដែលវិជ្ជមាន នៅកម្រិតបច្ចុប្បន្នរបស់គេ គឺមិនអាចទៅរួចឡើយដែលមនុស្សអាចស្របគ្នានឹងព្រះជាម្ចាស់នោះ។ ទោះបីជាមនុស្សអាចដេញតាមសេចក្ដីពិតដល់កម្រិតខ្ពស់បំផុតក៏ដោយ ឬខ្ញុំអាចអត់ឱនចំពោះអ្នករាល់គ្នាដល់កម្រិតខ្ពស់បំផុតក៏ដោយ ក៏វានឹងនៅតែមិនអាចទៅរួចដដែល ដែលមនុស្ស និងព្រះជាម្ចាស់អាចស្របគ្នាបាននោះ នៅក្នុងបរិបទនេះ ប្រសិនបើសេចក្ដីតម្រូវរបស់ខ្ញុំចំពោះអ្នករាល់គ្នាតឹងរ៉ឹងពេក ឬទាមទារខ្លាំងពេកទាក់ទងនឹងល្បឿន នោះអ្នករាល់គ្នានឹងមិនអាចឈានដល់ ឬសម្រេចបានសេចក្ដីតម្រូវទាំងនោះឡើយ ហើយមនុស្សមួយចំនួនដែលមានកម្ពស់តូចទាប នឹងងាយក្លាយជាអវិជ្ជមាន និងទន់ខ្សោយ។ ហេតុផលនេះហើយ ដែលនៅក្នុងបរិបទនេះ ខ្ញុំអាចត្រឹមតែយោគយល់ ហើយខ្ញុំអាចត្រឹមតែអនុវត្តសេចក្ដីអត់ធ្មត់ និងរង់ចាំប៉ុណ្ណោះ។ តើការដែលខ្ញុំរង់ចាំ មានន័យយ៉ាងដូចម្ដេច? វាមានន័យថា មានការរំពឹងទុកដ៏ល្អ ហើយសម្លឹងមើលអ្នករាល់គ្នាដោយក្ដីរំពឹង និងដោយបំណងប្រាថ្នាដ៏ស្រស់បំព្រង ពោលគឺសម្លឹងមើលអ្នករាល់គ្នាតាមរបៀបនេះ និងដោយចិត្តគំនិតបែបនេះ។ ខ្ញុំសង្ឃឹមថា ថ្ងៃណាមួយ មនុស្សមួយចំនួនក្នុងចំណោមអ្នករាល់គ្នា អាចឈានជើងចូលទៅក្នុងផ្លូវនៃការដេញតាមសេចក្ដីពិត ឬមនុស្សមួយចំនួនក្នុងចំណោមអ្នករាល់គ្នា អាចក្លាយជាមនុស្សដែលចុះចូលនឹងព្រះជាម្ចាស់ និងថ្វាយបង្គំព្រះជាម្ចាស់ ដូចជាពេត្រុស ដូចជាយ៉ូប និងដូចជាអ័ប្រាហាំដែរ។ ខ្ញុំទន្ទឹងរង់ចាំថ្ងៃនេះ។ អស់ជាច្រើនឆ្នាំមកនេះ ក្នុងការមានព្រះបន្ទូល និងការអធិប្បាយប្រាប់អ្នករាល់គ្នា ក្នុងការប្រកបគ្នាអំពីកិច្ចការជាមួយអ្នករាល់គ្នា និងក្នុងការមានព្រះបន្ទូលប្រាប់អំពីរឿងរ៉ាវប្រចាំថ្ងៃ ខ្ញុំតែងតែមានចិត្តគំនិតបែបនេះជានិច្ច។ មិនថាខ្ញុំនៅម្នាក់ឯង ឬរស់នៅក្នុងចំណោមអ្នករាល់គ្នានោះទេ សភាពចិត្តដែលខ្ញុំកំពុងមាននេះ មិនបានផ្លាស់ប្ដូរឡើយ ហើយចិត្តគំនិតរបស់ខ្ញុំនេះ ក៏មិនបានផ្លាស់ប្ដូរដែរ អារម្មណ៍នេះតែងតែនៅដក់ជាប់ជានិច្ច។ ដូច្នេះ ខ្ញុំនិយាយថា ការរងទុក្ខទាក់ទងនឹងមជ្ឈដ្ឋាន ឬតម្រូវការប្រចាំថ្ងៃ ដែលព្រះជាម្ចាស់ដែលយកកំណើតជាមនុស្ស ស៊ូទ្រាំដោយសារតែកិច្ចការរបស់ទ្រង់ គឺមិនមែនជារឿងធំដុំឡើយ ហើយក៏មិនសមនឹងលើកយកមកនិយាយដែរ ពោលគឺការរងទុក្ខពិតប្រាកដដែលខ្ញុំស៊ូទ្រាំ គឺជារឿងដែលអ្នករាល់គ្នាមិនអាចមើលឃើញ និងមិនអាចទទួលដឹងបានឡើយ។ នេះហើយជារបៀបដែលខ្ញុំបានឆ្លងកាត់ អស់ជាច្រើនឆ្នាំមកនេះ។ គ្មាននរណាម្នាក់ខ្វល់ពីរឿងទាំងនេះទេ ហើយការរងទុក្ខដែលខ្ញុំស៊ូទ្រាំនៅក្នុងចិត្តរបស់ខ្ញុំ មិនអាចប្រាប់ឱ្យមនុស្សដឹងបានឡើយ។ មនុស្សក៏មិនអាចមើលឃើញរឿងនេះពីខាងក្រៅបានដែរ។ អារម្មណ៍របស់ខ្ញុំមិនផ្លាស់ប្ដូរ បុគ្គលិកលក្ខណៈរបស់ខ្ញុំមិនផ្លាស់ប្ដូរ ទម្លាប់ប្រចាំថ្ងៃរបស់ខ្ញុំមិនរងផលប៉ះពាល់ ហើយកិច្ចការក៏មិនរងផលប៉ះពាល់ដែរ ប៉ុន្តែនៅក្នុងជម្រៅចិត្តរបស់ខ្ញុំ ខ្ញុំត្រូវតែស៊ូទ្រាំនឹងភាពឯកោ ហើយភាពឯកោនេះ គឺជារឿងដែលនៅដក់ជាប់។ ចូរប្រាប់ខ្ញុំមកមើល៍ តើការរងទុក្ខនេះធំធេងដែរឬទេ? តើនេះគឺជាការរងទុក្ខពិតប្រាកដមែនទេ? (មែនហើយ។) ដូច្នេះ ខ្ញុំប្រាប់អ្នករាល់គ្នាកុំឱ្យផ្សព្វផ្សាយតៗគ្នាពីរឿងដែលគ្មានប្រយោជន៍ទាំងនោះ។ អ្នករាល់គ្នាមិនដឹង និងមិនអាចទទួលដឹងពីការរងទុក្ខពិតប្រាកដដែលខ្ញុំស៊ូទ្រាំឡើយ។ ហេតុអ្វីបានជាខ្ញុំមិនដែលប្រាប់អ្នករាល់គ្នា អំពីការរងទុក្ខដែលខ្ញុំស៊ូទ្រាំនេះ? អ្នករាល់គ្នានឹងមិនយល់ទេ ហើយទោះបីជាខ្ញុំបានប្រាប់អ្នករាល់គ្នាអំពីរឿងនេះក៏ដោយ តើវានឹងនាំមកនូវប្រយោជន៍អ្វីទៅ? វាមិនអាចជំនួសការបំពេញកិច្ចការបានទេ វាមិនអាចជំនួសការប្រកបគ្នាអំពីសេចក្ដីពិតបានទេ ហើយវាក៏មិនអាចជំនួសការដាក់ទណ្ឌកម្ម និងការជំនុំជម្រះនៃព្រះបន្ទូលរបស់ព្រះជាម្ចាស់បានដែរ។

ក្រៅពីការរងទុក្ខចំនួនពីរប្រភេទដែលពួកយើងទើបតែបាននិយាយរួចមក ពោលគឺការស៊ូទ្រាំនឹងទម្រង់ផ្សេងៗនៃសេចក្ដីពុករលួយ និងទង្វើបះបោររបស់មនុស្សជាតិ ព្រមទាំងការស៊ូទ្រាំនឹងភាពឯកោ ក៏នៅមានការរងទុក្ខមួយប្រភេទទៀត ដែលព្រះជាម្ចាស់ដែលយកកំណើតជាមនុស្សស៊ូទ្រាំ។ អ្នករាល់គ្នាប្រហែលជាមិនអាចទទួលដឹងពីការរងទុក្ខប្រភេទនេះបានឡើយ ប៉ុន្តែដោយសារពួកយើងកំពុងនិយាយអំពីប្រធានបទនៃការរងទុក្ខ ចូរយើងប្រកបគ្នាអំពីរឿងនេះចុះ។ ព្រះជាម្ចាស់បាននិងកំពុងបំពេញកិច្ចការនៃការសង្គ្រោះមនុស្សជាតិអស់រយៈពេលប្រាំមួយពាន់ឆ្នាំមកហើយ។ ចាប់តាំងពីពេលដែលព្រះជាម្ចាស់បានរៀបផែនការចង់ទទួលបានមនុស្សមួយក្រុម មិនថាតាមរយៈការមានព្រះបន្ទូល ឬតាមរយៈការប្រើប្រាស់ទម្រង់ផ្សេងណាមួយនោះទេ គឺព្រះជាម្ចាស់បានចាប់ផ្ដើមបើកបង្ហាញកិច្ចការនេះឡើង។ ដូច្នេះ តើការបើកបង្ហាញកិច្ចការនេះមានអត្ថន័យយ៉ាងដូចម្ដេចសម្រាប់ព្រះជាម្ចាស់? តើវាមានអត្ថន័យយ៉ាងដូចម្ដេចសម្រាប់មនុស្សជាតិ? វាមានន័យថា ព្រះជាម្ចាស់ហៀបនឹងទទួលបានមនុស្សមួយក្រុម។ បំណងព្រះហឫទ័យ និងផែនការរបស់ព្រះជាម្ចាស់ត្រូវបានកំណត់រួចរាល់ហើយ ហើយទ្រង់ចង់ទទួលបានមនុស្សមួយក្រុម ហើយនៅទីបំផុត មនុស្សមួយក្រុមនេះនឹងក្លាយជាផ្លែផ្ការបស់កិច្ចការនៃផែនការគ្រប់គ្រងរយៈពេលប្រាំមួយពាន់ឆ្នាំរបស់ព្រះជាម្ចាស់។ ដោយសារព្រះជាម្ចាស់បានរៀបចំផែនការ និងបានកំណត់រឿងនេះ ព្រះជាម្ចាស់មានការរំពឹងទុកចំពោះលទ្ធផលនេះ។ ការរំពឹងទុកទាំងនេះ បានអមដំណើរជាមួយកិច្ចការរបស់ទ្រង់រហូតមក។ ចាប់ពីយុគសម័យនៃក្រឹត្យវិន័យ រហូតដល់យុគសម័យនៃព្រះគុណ ព្រះជាម្ចាស់តែងតែមានការរំពឹងទុកចំពោះលទ្ធផលនេះជានិច្ច ហើយការរំពឹងទុកទាំងនេះបានបន្តឥតដាច់ដល់ព្រះជាម្ចាស់ដែលយកកំណើតជាមនុស្ស នៅក្នុងដំណាក់កាលទីបីនៃកិច្ចការ។ ដោយសារព្រះជាម្ចាស់បានក្លាយជាសាច់ឈាមម្ដងទៀត មិនថាទ្រង់មានភេទអ្វី ស្ថានភាពរបស់ទ្រង់បែបណា ឬទ្រង់រស់នៅក្នុងមជ្ឈដ្ឋានសង្គមបែបណានោះទេ ក៏ការរំពឹងទុកទាំងនេះតែងតែអមដំណើរជាមួយកិច្ចការរបស់ព្រះអង្គជានិច្ច។ ហេតុដូច្នេះហើយ នៅពេលនិយាយដល់ព្រះជាម្ចាស់ដែលយកកំណើតជាមនុស្សអង្គនេះ ទ្រង់ក៏ត្រូវតែទទួលយកការរំពឹងទុកទាំងនេះផងដែរ។ គេក៏អាចនិយាយបានដែរថា ទ្រង់ទទួលយកការទទួលខុសត្រូវ និងបន្ទុកពីព្រះជាម្ចាស់ ហើយបំពេញកិច្ចការរបស់ទ្រង់ដោយមានការរំពឹងទុកទាំងនេះ។ ទោះបីជាទ្រង់ទាំងពីរព្រះអង្គមានការរំពឹងទុកដូចគ្នាក៏ដោយ ក៏ព្រះជាម្ចាស់ដែលយកកំណើតជាមនុស្សអង្គនេះ បំពេញកិច្ចការក្នុងរយៈពេលយូរជាងព្រះជាម្ចាស់ដែលយកកំណើតជាមនុស្សលើកទីមួយឆ្ងាយណាស់។ ដោយសារទ្រង់ត្រូវតែផ្គត់ផ្គង់ដល់មនុស្សនូវសេចក្ដីពិតទាំងអស់ដែលពួកគេគួរតែយល់ លក្ខណៈនៃកិច្ចការនេះតម្រូវឱ្យទ្រង់រស់នៅក្នុងចំណោមមនុស្សក្នុងរយៈពេលដ៏យូរ។ វាមិនមែនគ្រាន់តែថា ទ្រង់បញ្ចប់កិច្ចការ និងផ្ដល់របាយការណ៍ ហើយដោយហេតុនេះ ព័ន្ធកិច្ចរបស់ទ្រង់ក៏ត្រូវបានសម្រេចនោះទេ ផ្ទុយទៅវិញ ក្នុងអំឡុងពេលដែលទ្រង់បំពេញកិច្ចការនេះ ទ្រង់រក្សាទុកការរំពឹងទុកនៅក្នុងព្រះហឫទ័យ ដោយចង់ឃើញលទ្ធផលនោះ។ លទ្ធផលនេះមិនមែនកើតឡើងត្រឹមតែមួយយប់នោះទេ ហើយក៏មិនមែនកើតឡើងសូម្បីតែក្នុងរយៈពេលមួយឆ្នាំ ឬពីរឆ្នាំដែរ។ ផ្ទុយទៅវិញ លទ្ធផលនេះត្រូវតែមានការតាមដាន ការយកចិត្តទុកដាក់ និងការរង់ចាំក្នុងរយៈពេលយូរ។ ដូចនេះ ទ្រង់ត្រូវតែចំណាយពេលយ៉ាងយូរក្នុងការតាមដាន និងរង់ចាំលទ្ធផលនេះ ហើយទន្ទឹងរង់ចាំទតឃើញលទ្ធផលបែបនេះ។ ការតាមដាន និងការរង់ចាំនេះ គឺជាការទទួលខុសត្រូវ គឺជាបន្ទុក ហើយជាការពិតណាស់ វាគឺជាកម្រិតមួយនៃការឈឺចាប់សម្រាប់ព្រះជាម្ចាស់ដែលយកកំណើតជាមនុស្ស។ ទាំងនេះសុទ្ធតែជារឿងដែលស្ថិតនៅក្នុងវិសាលភាពនៃការទទួលខុសត្រូវនៃព័ន្ធកិច្ចរបស់ទ្រង់ វាត្រូវបានរាប់បញ្ចូលនៅក្នុងដែនទទួលខុសត្រូវនៃកិច្ចការដំណាក់កាលនេះ ហើយវាគឺជាផ្នែកមួយនៃកិច្ចការដំណាក់កាលនេះ។ ដំបូង ទ្រង់ត្រូវតែអត់ធ្មត់ ហើយទ្រង់ក៏ត្រូវតែស៊ូទ្រាំនឹងភាពឯកោផងដែរ បន្ទាប់មក ទ្រង់ត្រូវតែតាមដាន និងរង់ចាំ។ គ្មានទិដ្ឋភាពណាមួយក្នុងចំណោមទិដ្ឋភាពទាំងនេះ ដែលអាចខ្វះបានឡើយ។ ទិដ្ឋភាពទាំងបីនេះ សុទ្ធតែឈឺចាប់ខ្លាំងណាស់សម្រាប់ព្រះជាម្ចាស់ដែលយកកំណើតជាមនុស្ស។ ទ្រង់មិនអាចដកព្រះអង្គទ្រង់ចេញពីទិដ្ឋភាពណាមួយក្នុងចំណោមទិដ្ឋភាពទាំងនេះបានឡើយ គ្មាននរណាម្នាក់អាចឆ្លងកាត់ការឈឺចាប់ជំនួសទ្រង់បានទេ ហើយក៏គ្មានវិធីសាស្ត្រល្អណាមួយដើម្បីដោះស្រាយ ឬរំដោះខ្លួនចេញពីរឿងទាំងនេះបានដែរ។ នេះគឺជារឿងដ៏ឈឺចាប់បំផុតសម្រាប់ព្រះជាម្ចាស់។ ហេតុដូច្នេះហើយ តើការរងទុក្ខអ្វីដែលព្រះជាម្ចាស់ដែលយកកំណើតជាមនុស្សស៊ូទ្រាំនៅក្នុងជីវិតប្រចាំថ្ងៃរបស់ទ្រង់ ថាតើទ្រង់លះបង់ព្រះអង្គទ្រង់ច្រើនប៉ុនណា និងថាតើទ្រង់លះបង់ច្រើនប៉ុនណា សុទ្ធតែមិនមែនជារឿងធំដុំឡើយ ព្រោះមិនថាទ្រង់ស៊ូទ្រាំនឹងការរងទុក្ខពីខាងក្រៅនេះច្រើនប៉ុនណានោះទេ ក៏វាមិនអាចដោះស្រាយការឈឺចាប់ដែលព្រះជាម្ចាស់ដែលយកកំណើតជាមនុស្សទទួលដឹង ពីការស៊ូទ្រាំនឹងទម្រង់ផ្សេងៗនៃសេចក្ដីពុករលួយ និងទង្វើបះបោររបស់មនុស្សជាតិបានឡើយ ហើយវាក៏មិនអាចរំដោះសាច់ឈាមដែលយកកំណើតជាមនុស្សចេញពីភាពឯកោបានដែរ ហើយជាការពិតណាស់ វារឹតតែមិនអាចជំនួសលទ្ធផលដែលព្រះជាម្ចាស់ដែលយកកំណើតជាមនុស្ស ឬព្រះជាម្ចាស់ផ្ទាល់ព្រះអង្គ រំពឹងទុកទៅទៀត។ រឿងទាំងបីនេះ គឺជាផ្នែកមួយនៃការទទួលខុសត្រូវដែលព្រះជាម្ចាស់ដែលយកកំណើតជាមនុស្សបំពេញ ក្នុងការយាងមកក្នុងចំណោមមនុស្ស ដើម្បីបំពេញដំណាក់កាលចុងក្រោយនៃកិច្ចការ ហើយវាគឺជាការពិតសត្យានុម័តដែលទ្រង់ត្រូវតែប្រឈមមុខ។ ចាប់តាំងពីពេលដែលខ្ញុំបានចាប់ផ្ដើមបំពេញព័ន្ធកិច្ចរបស់ខ្ញុំជាផ្លូវការរហូតមកទល់ពេលនេះ អស់រយៈពេលជាងសាមសិបឆ្នាំមកហើយ ខ្ញុំបានរស់នៅក្នុងសភាពបែបនេះជាប់ជានិច្ច។ វាអាចទៅរួចដែលថា ប្រសិនបើខ្ញុំបានប្រាប់អ្នករាល់គ្នាកាលពីដប់ឆ្នាំមុនថា នេះគឺជាផ្នែកមួយនៃការរងទុក្ខដែលព្រះជាម្ចាស់ដែលយកកំណើតជាមនុស្សស៊ូទ្រាំ នោះអ្នករាល់គ្នានឹងមិនយល់ទេ ហើយអ្នករាល់គ្នានឹងមិនមានអារម្មណ៍ដឹងពីអ្វីឡើយ ដោយនិយាយថា៖ «តើរឿងនោះរាប់ថាជាការរងទុក្ខយ៉ាងដូចម្ដេចទៅ? ព្រះអង្គមានឋានៈខ្ពង់ខ្ពស់បែបនេះ ព្រះអង្គប្រាកដជាសោយបានល្អ សោយសុខនឹងរបស់ល្អៗ ហើយមិនខ្វះខាតអ្វីឡើយ។ លើសពីនេះទៅទៀត ព្រះអង្គមានមនុស្សជាច្រើនដើរតាមព្រះអង្គ ហើយខិតខំធ្វើការដើម្បីព្រះអង្គ។ តើព្រះអង្គស៊ូទ្រាំនឹងការរងទុក្ខអ្វីទៅ? តើនោះរាប់ថាជាការរងទុក្ខដែរឬទេ?» ប៉ុន្តែ ឥឡូវនេះ អ្នករាល់គ្នាប្រហែលជាអាចយល់បានបន្តិចហើយ។ ប្រសិនបើកាលពីពេលនោះ ខ្ញុំបាននិយាយថា ក្នុងអំឡុងពេលដែលខ្ញុំបានបំពេញកិច្ចការ ខ្ញុំគ្មានផ្ទះសម្បែងត្រូវត្រឡប់ទៅវិញ និងគ្មានកន្លែងកើយក្បាលរបស់ខ្ញុំឡើយ ខ្ញុំសោយមិនបានល្អ ស្លៀកពាក់មិនបានល្អ និងបានរស់នៅក្នុងមជ្ឈដ្ឋានដែលមានលក្ខខណ្ឌកម្សត់កម្រ ហើយថែមទាំងបានស្នាក់នៅក្នុងរូងភ្នំ ដើម្បីគេចពីការតាមប្រមាញ់របស់គណបក្សកុម្មុយនីស្តចិនទៀតផង ប្រសិនបើខ្ញុំបាននិយាយរឿងទាំងនេះ អ្នករាល់គ្នានឹងសុខចិត្តស្ដាប់ ហើយអាចយល់ពីរឿងទាំងនោះបាន។ ប៉ុន្តែ ខ្ញុំមិនដែលនិយាយរឿងទាំងនោះឡើយ។ ចំពោះខ្ញុំ រឿងទាំងនោះមិនរាប់ថាជាការរងទុក្ខប្រភេទណាមួយនោះទេ។ ការរងទុក្ខពិតប្រាកដ គឺជាការរងទុក្ខនៅក្នុងចិត្តរបស់ខ្ញុំ។ អ្វីដែលខ្ញុំបានប្រាប់អ្នករាល់គ្នានៅថ្ងៃនេះ គឺជាការរងទុក្ខពិតប្រាកដដែលព្រះជាម្ចាស់ដែលយកកំណើតជាមនុស្សស៊ូទ្រាំ។ ខ្ញុំនិយាយរឿងទាំងនេះ ដោយសង្ឃឹមថាអ្នករាល់គ្នានឹងដឹងពីការពិតមួយថា៖ ការដែលព្រះជាម្ចាស់ដែលយកកំណើតជាមនុស្សយាងមកក្នុងចំណោមមនុស្សដើម្បីបំពេញកិច្ចការ ក៏តម្រូវឱ្យទ្រង់លះបង់ផងដែរ ក៏តម្រូវឱ្យទ្រង់អត់ធ្មត់ផងដែរ ហើយក៏តម្រូវឱ្យទ្រង់ឆ្លងកាត់ការឈឺចាប់ទាំងអស់នេះដោយផ្ទាល់ផងដែរ។ ដោយសារទ្រង់ត្រូវបំពេញព័ន្ធកិច្ចរបស់ទ្រង់ ទ្រង់ក៏ត្រូវតែប្រឈមមុខនឹងការរងទុក្ខដែលទ្រង់គួរតែស៊ូទ្រាំដោយផ្ទាល់ព្រះអង្គ ហើយទ្រាំទ្រនឹងការរងទុក្ខនោះដោយផ្ទាល់ព្រះអង្គ។ ការរងទុក្ខនេះគឺជាអ្វីដែលទ្រង់ត្រូវតែទ្រាំទ្រដោយផ្ទាល់ព្រះអង្គ ដើម្បីបំពេញកិច្ចការ សម្រេចផែនការគ្រប់គ្រងរបស់ព្រះជាម្ចាស់ និងសម្រេចការផ្ទុកផ្ដាក់របស់ព្រះជាម្ចាស់។ មូលហេតុដែលខ្ញុំមិនដែលធ្វើបន្ទាល់អំពីរឿងទាំងនេះ ហើយមិនត្រូវការឱ្យអ្នករាល់គ្នាធ្វើបន្ទាល់អំពីរឿងទាំងនេះ រឹតតែមិនត្រូវការឱ្យអ្នករាល់គ្នាផ្សព្វផ្សាយពីរឿងទាំងនេះ ហើយជាការពិតណាស់ រឹតតែមិនទាមទារគុណបំណាច់ពីអ្នករាល់គ្នា និងមិនត្រូវការឱ្យអ្នករាល់គ្នាដឹងគុណខ្ញុំយ៉ាងជ្រាលជ្រៅទៅទៀតនោះ គឺដោយសារតែការដែលព្រះជាម្ចាស់ដែលយកកំណើតជាមនុស្សយាងមកក្នុងចំណោមមនុស្សដើម្បីបំពេញកិច្ចការ គឺជារឿងដ៏លំបាកគ្រប់គ្រាន់ទៅហើយ។ នេះគឺជាកិច្ចការរបស់ទ្រង់ ហើយវាក៏ជាការទទួលខុសត្រូវរបស់ទ្រង់ផងដែរ។ ទ្រង់ត្រូវតែស៊ូទ្រាំ ហើយត្រូវតែតាមដាន និងរង់ចាំ។ ខ្ញុំប្រាប់អ្នករាល់គ្នាពីរឿងនេះ គ្រាន់តែដើម្បីឱ្យអ្នករាល់គ្នាដឹងពីអាកប្បកិរិយារបស់ព្រះជាម្ចាស់ដែលយកកំណើតជាមនុស្ស នៅក្នុងរបៀបដែលទ្រង់ប្រព្រឹត្តចំពោះទុក្ខលំបាកទាំងនេះ និងដើម្បីប្រាប់អ្នករាល់គ្នាពីគំនិត និងទស្សនៈដ៏ត្រឹមត្រូវប៉ុណ្ណោះ។ វាមិនមែនដើម្បីឱ្យអ្នករាល់គ្នានឹងកាន់តែទទួលដឹងយ៉ាងជ្រាលជ្រៅ ថាតើការរងទុក្ខគឺជាអ្វី និងថាតើព្រះជាម្ចាស់ដែលយកកំណើតជាមនុស្សបានស៊ូទ្រាំនឹងការរងទុក្ខអ្វីខ្លះនោះទេ។ ខ្ញុំមិនមានអារម្មណ៍ថាកើតទុក្ខដោយសារការស៊ូទ្រាំនឹងការរងទុក្ខឡើយ ហើយខ្ញុំក៏មិនមានអារម្មណ៍ថា ការស៊ូទ្រាំនឹងការរងទុក្ខនេះមានន័យថា ខ្ញុំបានខិតខំធ្វើការយ៉ាងខ្លាំង និងបានបង្កើតស្នាដៃដ៏អស្ចារ្យបែបនេះដែរ។ ខ្ញុំមិនកំពុងព្យាយាមដោះសាឱ្យខ្លួនឯងប្រាប់អ្នករាល់គ្នាទេ ហើយខ្ញុំរឹតតែមិនមែនកំពុងព្យាយាមទាញយកអ្វីមួយពីអ្នករាល់គ្នា ដែលខ្ញុំអាចប្រើជាដើមទុនបានទៅទៀត។ ខ្ញុំស៊ូទ្រាំនឹងការរងទុក្ខដែលខ្ញុំគួរតែស៊ូទ្រាំ ព្រោះខ្ញុំមានការទទួលខុសត្រូវចំពោះអ្នករាល់គ្នា។ ជាការពិតណាស់ បើនិយាយពីព័ន្ធកិច្ចដែលខ្ញុំបំពេញ ខ្ញុំត្រូវតែទទួលខុសត្រូវចំពោះព្រះជាម្ចាស់។ ខ្ញុំមិនចាំបាច់ស្វែងរកគុណបំណាច់ ឬចំណាប់អារម្មណ៍ល្អពីអ្នករាល់គ្នាឡើយ។ ដូច្នេះ និយាយឱ្យចំទៅ អ្នករាល់គ្នាមិនអាចស៊ូទ្រាំនឹងការរងទុក្ខដ៏ពិតប្រាកដនេះជំនួសខ្ញុំបានទេ ហើយក៏គ្មាននរណាម្នាក់ក្នុងចំណោមអ្នករាល់គ្នា អាចរំដោះខ្ញុំចេញពីការរងទុក្ខនេះបានដែរ។ រឿងតែមួយគត់ដែលអ្នករាល់គ្នាអាចធ្វើបាន វិធីតែមួយគត់ដែលអ្នករាល់គ្នាអាចសហការបាន និងរឿងតែមួយគត់ដែលអាចសម្រាលការរងទុក្ខដែលខ្ញុំស៊ូទ្រាំបានខ្លះ គឺការដែលអ្នករាល់គ្នាទទួលបានការចូលទៅក្នុងសេចក្ដីពិត រៀនស្ដាប់បង្គាប់ មានទីបន្ទាល់ដូចជាយ៉ូប និងមានបទពិសោធដូចជាពេត្រុស ការដែលអ្នករាល់គ្នាមានអំពើល្អ មានសេចក្ដីស្មោះស្ម័គ្រក្នុងការបំពេញភារកិច្ចរបស់ខ្លួន ចុះចូលនឹងព្រះជាម្ចាស់ ព្រមទាំងស្រឡាញ់ និងដេញតាមសេចក្ដីពិត ហើយការដែលគ្រប់អត្ថបទទីបន្ទាល់ពីបទពិសោធដែលអ្នករាល់គ្នាសរសេរ មានផ្ទុកនូវបទពិសោធពិត និងការយល់ដឹងពិតប្រាកដខ្លះៗអំពីសេចក្ដីពិត ហើយសម្រេចបានលទ្ធផលខ្លះៗទាក់ទងនឹងការចុះចូលនឹងព្រះជាម្ចាស់។ ផលដែលអ្នករាល់គ្នាទទួលបានទាំងនេះ គឺជាការតបស្នងសងគុណដ៏ធំធេងបំផុត និងជាការកម្សាន្តចិត្តដ៏ធំធេងបំផុតសម្រាប់ខ្ញុំផ្ទាល់។ ខ្ញុំគ្មានសេចក្ដីតម្រូវអ្វីផ្សេងបន្ថែមទៀតពីអ្នករាល់គ្នាឡើយ។

វាមិនមែនជារឿងចៃដន្យទេ ដែលព្រះជាម្ចាស់ដែលយកកំណើតជាមនុស្សស៊ូទ្រាំនឹងការរងទុក្ខនេះ។ និយាយតាមជាក់ស្ដែង អ្វីដែលព្រះជាម្ចាស់សង្គ្រោះ គឺជាមនុស្សជាតិដែលពុករលួយ ហើយសេចក្ដីពុករលួយរបស់មនុស្សជាតិដែលពុករលួយ គឺជាប្រភេទមួយនៃការឈឺចាប់សម្រាប់ព្រះជាម្ចាស់។ ការរស់នៅជាមួយ ការប្រព្រឹត្តចំពោះ និងការប្រាស្រ័យទាក់ទងជាមួយមនុស្សដែលពុករលួយ ព្រមទាំងការសង្គ្រោះមនុស្សដែលពុករលួយ និងការមានការរំពឹងទុកចំពោះពួកគេ វាជារឿងជៀសមិនរួចឡើយដែលទ្រង់ត្រូវរងទុក្ខ ហើយវាជារឿងជៀសមិនរួចឡើយដែលទ្រង់ត្រូវលះបង់។ ការលះបង់នេះមិនមែនសាមញ្ញត្រឹមតែការមានព្រះបន្ទូលពីរបីម៉ាត់បន្ថែមនោះទេ។ តើព្រះជាម្ចាស់លះបង់អ្វីខ្លះដើម្បីសង្គ្រោះមនុស្សជាតិ? នោះគឺព្រះកាយពលរបស់ទ្រង់ ព្រះលោហិតបេះដូងរបស់ទ្រង់ និងព្រះជន្មរបស់ទ្រង់។ ព្រះវិញ្ញាណរបស់ព្រះជាម្ចាស់លះបង់ព្រះលោហិតបេះដូងរបស់ទ្រង់ដើម្បីបំពេញកិច្ចការ ដូចគ្នាដែរ ព្រះជាម្ចាស់ដែលយកកំណើតជាមនុស្សលះបង់ព្រះលោហិតបេះដូងរបស់ទ្រង់ និងព្រះកាយពលរបស់ទ្រង់ ដើម្បីដោះដូរយកសេចក្ដីសង្គ្រោះរបស់មនុស្ស ពោលគឺ នេះក៏ជារឿងដូចគ្នាសម្រាប់ទ្រង់ដែរ។ ចាប់តាំងពីពេលដែលព្រះជាម្ចាស់បានបង្កើតមនុស្សជាតិ ហើយមនុស្សបានមានអត្ថិភាពមក ព្រះជាម្ចាស់បាននិងកំពុងទំនាក់ទំនងជាមួយពួកគេ និងកំពុងប្រាស្រ័យទាក់ទងជាមួយពួកគេ ហើយកំពុងធ្វើកិច្ចការលើមនុស្សជានិច្ច។ ពេញមួយដំណើរការនេះ តាមពិតទៅ ព្រះជាម្ចាស់បានលះបង់ព្រះលោហិតបេះដូងរបស់ទ្រង់យ៉ាងច្រើនរាប់មិនអស់ទៅលើមនុស្ស ហើយបានធ្វើកិច្ចការយ៉ាងច្រើនរាប់មិនអស់លើមនុស្ស។ ប៉ុន្តែ ព្រះជាម្ចាស់មិនដែលលើកឡើងប្រាប់មនុស្សជាតិឡើយ ថាទ្រង់បានរងទុក្ខច្រើនប៉ុនណា ឬទ្រង់បានលះបង់ច្រើនប៉ុនណានោះទេ។ ទ្រង់គ្រាន់តែមានព្រះបន្ទូលជារួមថា ទ្រង់បានលះបង់ព្រះលោហិតបេះដូងរបស់ទ្រង់ បានលះបង់ដោយព្រះជន្មរបស់ទ្រង់ដើម្បីផ្គត់ផ្គង់ដល់មនុស្ស និងបានប្រទានសេចក្ដីពិតដល់មនុស្សដើម្បីធ្វើជាជីវិតរបស់គេប៉ុណ្ណោះ។ ប៉ុន្តែ ព្រះជាម្ចាស់មិនដែលមានព្រះបន្ទូលឡើយ ថាទ្រង់បានស៊ូទ្រាំនឹងការរងទុក្ខអ្វីខ្លះ ទ្រង់បានទទួលរងនូវការមួលបង្កាច់ និងការប្រមាថអ្វីខ្លះ ទ្រង់បានស៊ូទ្រាំនឹងភាពនឿយហត់ច្រើនប៉ុនណា ទ្រង់បានលះបង់ច្រើនប៉ុនណា ឬការពុះពារដែលទ្រង់បានលះបង់មានច្រើនប៉ុនណានោះទេ ពោលគឺ ទ្រង់មិនដែលលើកឡើងពីរឿងទាំងនេះឡើយ។ មានមូលហេតុនៅពីក្រោយការដែលទ្រង់មិនលើកឡើងពីរឿងទាំងនេះ។ ប្រសិនបើខ្ញុំមិនប្រាប់អ្នករាល់គ្នាទេ អ្នករាល់គ្នានឹងមិនដែលដឹងឡើយ។ មូលហេតុគឺថា ក្នុងការធ្វើកិច្ចការលើមនុស្ស ព្រះជាម្ចាស់មិនដែលគិតរកវិធីចង់ទទួលបានអ្វីពីគេឡើយ។ ទ្រង់គ្រាន់តែស្ម័គ្រព្រះហឫទ័យផ្គត់ផ្គង់ដល់មនុស្សដោយមិនអាត្មានិយម និងលះបង់ព្រះអង្គទ្រង់ដើម្បីមនុស្សដោយមិនអាត្មានិយមប៉ុណ្ណោះ។ ប្រសិនបើពួកយើងត្រូវប្រើភាសាមនុស្សដើម្បីនិយាយថា តើទ្រង់ស្វែងរកការទទួលបានអ្វីតាមរយៈការធ្វើបែបនេះ នោះអ្វីដែលព្រះអង្គស្វែងរកគឺឱ្យមនុស្សដើរក្នុងផ្លូវត្រូវ និងឱ្យមនុស្សអាចរស់នៅបានល្អ ពោលគឺអាចរស់នៅបានត្រឹមត្រូវ និងសម្ដែងចេញនូវលក្ខណៈជាមនុស្ស ហើយអាចរស់នៅស្របតាមផ្លូវដែលព្រះជាម្ចាស់បង្រៀនមនុស្ស លែងត្រូវបានសាតាំងបំផ្លាញ ធ្វើឱ្យពុករលួយ និងបំភាន់តទៅទៀត ហើយអាចចុះចូលនឹងព្រះជាម្ចាស់បានយ៉ាងពិតប្រាកដ។ នេះនឹងធ្វើឱ្យព្រះជាម្ចាស់មានព្រះហឫទ័យស្ងប់។ ប្រសិនបើព្រះជាម្ចាស់ស្វែងរកអ្វីមួយ នោះគឺព្រះហឫទ័យស្ងប់ ពោលគឺឱ្យមនុស្សអាចរស់នៅបានត្រឹមត្រូវ និងប្រព្រឹត្តខ្លួនបានត្រឹមត្រូវតាមរយៈព្រះបន្ទូលរបស់ព្រះជាម្ចាស់ ដើម្បីកុំឱ្យការលះបង់ដែលព្រះជាម្ចាស់បានធ្វើ និងកិច្ចការដែលទ្រង់បានបំពេញ ក្លាយជាអសារបង់ ហើយដើម្បីទតឃើញលទ្ធផលនៅក្នុងមនុស្ស។ ទោះបីជាព្រះជាម្ចាស់បានរងទុក្ខច្រើនប៉ុនណា ទោះបីជាទ្រង់បានលះបង់ច្រើនប៉ុនណា ទោះបីជាទ្រង់បានរង់ចាំអស់រយៈពេលប៉ុន្មានឆ្នាំ ហើយទោះបីជាទ្រង់បានបង្ហាញសេចក្ដីអត់ធ្មត់ចំពោះមនុស្សអស់រយៈពេលប៉ុន្មានឆ្នាំក៏ដោយ ក៏ព្រះជាម្ចាស់ស្ម័គ្រព្រះហឫទ័យទាំងស្រុងក្នុងការធ្វើរឿងទាំងអស់នេះដែរ។ ដើម្បីទទួលបានព្រះហឫទ័យស្ងប់នេះ ព្រះជាម្ចាស់ស្ម័គ្រព្រះហឫទ័យលះបង់បែបនេះដើម្បីមនុស្ស។ ព្រះជាម្ចាស់ផ្ទាល់ព្រះអង្គមិនដែលស្ដាយក្រោយឡើយ ទោះបីជាទ្រង់រងទុក្ខច្រើនប៉ុនណាក៏ដោយ។ បើប្រើភាសាមនុស្ស គឺទ្រង់មិនដែលស្ទាក់ស្ទើរអំពីរឿងនេះឡើយ។ និយាយឱ្យសាមញ្ញបំផុត ជាពាក្យដែលអ្នករាល់គ្នាអាចយល់បានច្បាស់បំផុត គឺព្រះជាម្ចាស់ធ្វើបែបនេះដើម្បីបញ្ចប់ក្ដីបារម្ភរបស់ទ្រង់នេះឯង។ នេះគឺជាបំណងប្រាថ្នាដែលព្រះជាម្ចាស់មាន។ ព្រះជាម្ចាស់បានបង្កើតមនុស្ស ហើយព្រះជាម្ចាស់មានបំណងប្រាថ្នាចង់ទទួលបានមនុស្សជាតិដែលព្រះបានបង្កើត ដែលអាចរស់នៅ រស់រានមានជីវិត និងគ្រប់គ្រងរបស់សព្វសារពើ ស្របតាមផ្លូវដែលទ្រង់បង្រៀនពួកគេ ដោយលែងរងសេចក្ដីពុករលួយរបស់សាតាំង និងលែងបំផ្លាញខ្លួនឯងទៀត។ គឺមនុស្សមួយក្រុមបែបនេះហើយ ដែលព្រះជាម្ចាស់មានបំណងប្រាថ្នាចង់ទទួលបាន។ ដូច្នេះ ព្រះជាម្ចាស់បានផ្ដួចផ្ដើម និងបានចាប់ផ្ដើមបំពេញកិច្ចការរបស់ទ្រង់ ហើយបានបន្តកិច្ចការនេះរហូតមកទល់ពេលបច្ចុប្បន្ន។ ក្ដីបារម្ភដែលទ្រង់មានចំពោះមនុស្សនេះ មិនបានផ្លាស់ប្ដូរឡើយ ហើយគោលដៅនេះក៏មិនបានផ្លាស់ប្ដូរដែរ។ មិនថាទ្រង់រងទុក្ខច្រើនប៉ុនណា ឬទ្រង់លះបង់ច្រើនប៉ុនណានោះទេ ក៏ព្រះជាម្ចាស់បាននិងកំពុងបំពេញកិច្ចការបែបនេះរហូតមក។ ខណៈពេលកំពុងបំពេញកិច្ចការបែបនេះ តាមពិតទៅ ព្រះជាម្ចាស់បានរងទុក្ខយ៉ាងច្រើន និងបានលះបង់យ៉ាងច្រើន ប៉ុន្តែទ្រង់មិនដែលព្យាយាមដោះសាឱ្យព្រះអង្គទ្រង់ប្រាប់មនុស្សឡើយ មិនដែលពន្យល់រឿងទាំងនេះប្រាប់មនុស្សជាតិឡើយ ហើយក៏មិនដែលលើកឡើងពីរឿងទាំងនេះដែរ។ នេះគឺទាក់ទងដោយផ្ទាល់ទៅនឹងសារជាតិរបស់ព្រះជាម្ចាស់។ មិនថារឿងដែលព្រះជាម្ចាស់ធ្វើអស្ចារ្យប៉ុនណា ទ្រង់ធ្វើកិច្ចការលើមនុស្សជាតិច្រើនប៉ុនណា ទ្រង់លះបង់ច្រើនប៉ុនណា ឬទ្រង់ផ្គត់ផ្គង់ដល់មនុស្សច្រើនប៉ុនណានោះទេ ពោលគឺ មិនថាព្រះជាម្ចាស់ប្រទានដល់មនុស្សច្រើនប៉ុនណា ឬព្រះជាម្ចាស់ប្រទានឱ្យពួកគេច្រើនប៉ុនណានោះទេ ក៏ទ្រង់មិនដែលមានអារម្មណ៍ថា នេះគឺជាគុណបំណាច់ណាមួយឡើយ ហើយទ្រង់ក៏មិនត្រូវការឱ្យមនុស្សជាតិដឹងគុណទ្រង់យ៉ាងជ្រាលជ្រៅដែរ។ ផ្ទុយទៅវិញ បើតាមគំនិត និងទស្សនៈរបស់មនុស្សដែលរស់នៅក្នុងសម័យកាលណាក៏ដោយ មិនថានរណាម្នាក់លះបង់ច្រើនប៉ុនណា និងមិនថាគេធ្វើអ្វីក៏ដោយ គេត្រូវតែសម្លឹងចង់ទទួលបានអ្វីមួយពីរឿងនេះជានិច្ច ហើយគេត្រូវតែគិតអ្វីមួយដើម្បីខ្លួនឯងជានិច្ច។ ប៉ុន្តែ ព្រះជាម្ចាស់មិនដែលមានព្រះតម្រិះបែបនេះឡើយ។ មានតែព្រះជាម្ចាស់ប៉ុណ្ណោះដែលមិនអាត្មានិយមយ៉ាងពិតប្រាកដ។ តើការមិនអាត្មានិយមមានន័យយ៉ាងដូចម្ដេច? ការពន្យល់ដ៏សាមញ្ញបំផុតគឺវាមានន័យថា មិនដែលគិតពីខ្លួនឯងឡើយ។ ចូរគិតអំពីរបៀបដែលមនុស្សចិញ្ចឹមកូន និងបីបាច់ពួកគេរហូតដល់ពេញវ័យចុះ គឺឪពុកម្ដាយចំណាយប្រាក់យ៉ាងច្រើនទៅលើកូនៗរបស់ខ្លួន និងលះបង់យ៉ាងច្រើនដើម្បីពួកគេ ក្នុងគោលបំណងចង់ឱ្យកូនៗរបស់ខ្លួនទទួលបានភាពជោគជ័យយ៉ាងធំធេង និងនាំកិត្តិយសមកឱ្យគ្រួសារ ដែលរឿងនេះនឹងអនុញ្ញាតឱ្យឪពុកម្ដាយទទួលបានមុខមាត់ពីកូនៗរបស់ខ្លួននៅថ្ងៃអនាគត។ ព្រះជាម្ចាស់មិនមានព្រះតម្រិះបែបនេះឡើយ។ រាល់សកម្មភាព និងទង្វើរបស់ទ្រង់ រាល់ការគិត និងព្រះតម្រិះរបស់ទ្រង់ ការលះបង់ដែលទ្រង់ធ្វើដើម្បីមនុស្ស និងអ្វីៗទាំងអស់ដែលទ្រង់ប្រទានដល់ពួកគេ មិនត្រឹមតែជារឿងដ៏មានតម្លៃបំផុតប៉ុណ្ណោះទេ ប៉ុន្តែថែមទាំងគ្មានបំណងចង់បានអ្វីពីពួកគេទាល់តែសោះ។ វាគ្រាន់តែជាការលះបង់ដែលមិនអាត្មានិយម និងការផ្គត់ផ្គង់ដែលមិនអាត្មានិយមប៉ុណ្ណោះ ដោយផ្គត់ផ្គង់តាមរបៀបនេះជានិច្ច។ នេះគឺជាភាពមិនអាត្មានិយមយ៉ាងពិតប្រាកដ។ អ្វីៗទាំងអស់នេះ ត្រូវបានធ្វើឡើងដោយព្រះជាម្ចាស់។ ព្រះជាម្ចាស់មិនដែលទាមទារគុណបំណាច់ណាមួយពីមនុស្សឡើយ។ នៅក្នុងចំណោមមនុស្សជាតិ មិនថាទ្រង់រងការយល់ច្រឡំ និងការរអ៊ូរទាំច្រើនប៉ុនណាពីមនុស្ស ឬទ្រង់ស៊ូទ្រាំនឹងការថ្នាំងថ្នាក់ច្រើនប៉ុនណានោះទេ ក៏ទ្រង់មិនដែលព្យាយាមដោះសា ឬការពារព្រះអង្គទ្រង់ឡើយ។ ទ្រង់ស្ម័គ្រព្រះហឫទ័យទាំងស្រុងចំពោះអ្វីៗគ្រប់យ៉ាងដែលទ្រង់ធ្វើដើម្បីមនុស្សជាតិ ដោយមិនរអ៊ូរទាំអំពីរឿងនេះ ក៏មិនមានអារម្មណ៍ស្ដាយក្រោយដែរ ហើយទ្រង់មិនដែលមានអារម្មណ៍ថា នេះជារឿងបន្ថែមនោះទេ។ ពោលគឺ ភាពមិនអាត្មានិយមរបស់ព្រះជាម្ចាស់ មិនមានផ្ទុកទស្សនៈបែបដោះដូរដូចដែលមនុស្សមានឡើយ ហើយក៏មិនមានបំណងប្រាថ្នារបស់មនុស្សក្នុងការតថ្លៃដែរ។ ប្រសិនបើអ្នកអាចអនុវត្តសេចក្ដីពិតបាន នៅទីបំផុតអ្នកនឹងអាចរស់រានមានជីវិតបាន។ ការដែលព្រះជាម្ចាស់ប្រទានព្រះគុណបន្តិចបន្តួចដល់អ្នកដោយឥតគិតថ្លៃ គឺមិនមែនជារឿងធំដុំសម្រាប់ទ្រង់ឡើយ។ ទ្រង់អនុញ្ញាតឱ្យអ្នករស់រានមានជីវិត បន្តរស់នៅ និងរស់នៅក្នុងសុភមង្គល ដោយរស់នៅក្នុងចំណោមរបស់សព្វសារពើ ដែលព្រះជាម្ចាស់បានប្រទានដល់មនុស្សជាតិ។ ទោះបីជាអ្នកសោយសុខនឹងព្រះពរច្រើនប៉ុនណាក៏ដោយ ក៏ព្រះជាម្ចាស់មិនមានអារម្មណ៍ច្រណែនដែរ ហើយទ្រង់មិនព្យាយាមប្រជែងដណ្ដើមរឿងទាំងនោះជាមួយអ្នកឡើយ។ ដរាបណាអ្នកអាចស្គាល់ពីការចាត់ចែង និងការរៀបចំរបស់ព្រះអាទិករ អាចចុះចូលនឹងការចាត់ចែង និងការរៀបចំរបស់ព្រះអាទិករ ហើយរស់នៅតាមរបៀបដែលព្រះអាទិករតម្រូវ នោះគឺគ្រប់គ្រាន់ហើយ។ ព្រះជាម្ចាស់មិនតម្រូវឱ្យអ្នកមានអារម្មណ៍ដឹងគុណទ្រង់យ៉ាងជ្រាលជ្រៅជានិច្ចនោះទេ ហើយទ្រង់មិនត្រូវការការគោរពបូជារបស់អ្នកឡើយ។ ព្រះជាម្ចាស់មិនដែលតម្រូវឱ្យនរណាម្នាក់សង់អាសនៈសម្រាប់ទ្រង់ ហើយអុជធូបបីសរសៃរៀងរាល់ថ្ងៃឡើយ។ ព្រះជាម្ចាស់មិនសព្វព្រះហឫទ័យនឹងរឿងទាំងនេះទេ។ អ្នកឃើញទេ នៅពេលយ៉ូបបានឃើញខ្នងរបស់ព្រះជាម្ចាស់ តើព្រះជាម្ចាស់មានសេចក្ដីតម្រូវអ្វីពីគាត់ដែរឬទេ? (គ្មានទេ។) ព្រះជាម្ចាស់គ្រាន់តែបានប្រទានរង្វាន់ដ៏ធំធេងបំផុតដល់គាត់ប៉ុណ្ណោះ ពោលគឺអនុញ្ញាតឱ្យគាត់ឃើញខ្នងរបស់ព្រះជាម្ចាស់ ដែលបានបង្កើនសេចក្ដីជំនឿរបស់គាត់លើព្រះជាម្ចាស់។ នេះគឺជារង្វាន់របស់ព្រះជាម្ចាស់សម្រាប់គាត់។ បន្ទាប់មក ព្រះជាម្ចាស់ក៏បានយាងចេញទៅ ដោយសង្ឃឹមថាគាត់អាចរស់នៅក្នុងសុភមង្គល រស់នៅក្នុងចំណោមរបស់សព្វសារពើដែលព្រះអាទិករបានបង្កើត និងរស់នៅក្រោមអធិបតេយ្យភាពរបស់ព្រះអាទិករ។ ចំពោះព្រះជាម្ចាស់ នេះគឺជាការតបស្នងសងគុណដ៏ធំធេងបំផុត។ ការដែលយ៉ូបអាចកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ គឺជាការថ្វាយបង្គំយ៉ាងពិតប្រាកដចំពោះព្រះអាទិករ ហើយវាក៏ជាការតបស្នងសងគុណដ៏ធំធេងបំផុតផងដែរ។ អ្នកឃើញទេ អ្វីដែលព្រះជាម្ចាស់តម្រូវពីមនុស្សជាតិ ក៏ផ្ដល់ប្រយោជន៍ដល់មនុស្សផងដែរ។ តាមការពិត នៅទីបំផុត គឺជាមនុស្សទេដែលទទួលបានការសោយសុខច្រើនបំផុត និងដែលបានរស់នៅក្នុងសុភមង្គល។ តើព្រះជាម្ចាស់ដាក់សេចក្ដីតម្រូវធ្ងន់ៗលើមនុស្សដែរឬទេ? សេចក្ដីតម្រូវរបស់ព្រះជាម្ចាស់ចំពោះមនុស្ស គឺមិនខ្ពស់ឡើយ។ ប៉ុន្តែ បើមើលទៅលើសេចក្ដីតម្រូវរបស់ទ្រង់ ពួកយើងអាចឃើញថា ព្រះជាម្ចាស់ពិតជាមិនអាត្មានិយមមែន។ ទ្រង់តែងតែលះបង់ព្រះអង្គទ្រង់ជានិច្ច ហើយធ្វើបែបនេះដោយឥតគិតថ្លៃ។ មិនថាទ្រង់លះបង់ច្រើនប៉ុនណា ឬទ្រង់រងទុក្ខច្រើនប៉ុនណានោះទេ ក៏ព្រះជាម្ចាស់ទ្រាំទ្រនឹងរឿងទាំងអស់នេះតែអង្គឯង ហើយមិនព្យាយាមដោះសាឱ្យព្រះអង្គទ្រង់ប្រាប់មនុស្សជាតិដែលពុករលួយឡើយ។ ចូរប្រាប់ខ្ញុំមកមើល៍ តើសាតាំងមានលក្ខណៈសម្បត្តិទាំងនេះដែរឬទេ? (គ្មានទេ។) សាតាំងមិនមានរបស់ណាមួយដែលព្រះជាម្ចាស់មានឡើយ សូម្បីតែទិដ្ឋភាពតូចតាចបំផុតនៃកម្មសិទ្ធិ និងលក្ខណៈរបស់ព្រះជាម្ចាស់ ដែលត្រូវបានមនុស្សចាត់ទុកថាមិនសូវគួរឱ្យកត់សម្គាល់បំផុត ក៏សាតាំងមិនមានដែរ ហើយមនុស្សក៏មិនមានរឿងណាមួយក្នុងចំណោមរឿងទាំងនេះដែរ។ កម្មសិទ្ធិ និងលក្ខណៈរបស់ព្រះជាម្ចាស់ សុទ្ធតែវិជ្ជមាន សុទ្ធតែស្រស់បំព្រង និងសុទ្ធតែខ្ពង់ខ្ពស់។ វាគឺស្អាតស្អំបំផុត និងបរិសុទ្ធបំផុត។ សារជាតិរបស់ព្រះជាម្ចាស់ និស្ស័យរបស់ព្រះជាម្ចាស់ ព្រមទាំងកម្មសិទ្ធិ និងលក្ខណៈរបស់ព្រះជាម្ចាស់ អាចត្រូវបានហៅថាឥតខ្ចោះ និងឥតសៅហ្មង។ ដោយសាររឿងទាំងនោះឥតសៅហ្មង ទើបត្រូវបានហៅថាបរិសុទ្ធ តើត្រូវទេ? (ត្រូវហើយ។) គោលការណ៍ផ្សេងៗដែលព្រះជាម្ចាស់ប្រព្រឹត្តចំពោះរបស់សព្វសារពើ រួមទាំងរបៀបដែលទ្រង់ប្រព្រឹត្តចំពោះមនុស្សជាតិ គឺផ្អែកលើសេចក្ដីពិតទាំងស្រុង។ នេះគឺជាអ្វីដែលសុចរិតបំផុត។ អ្នកឃើញទេ មិនថាអ្នកមើលពីទិដ្ឋភាពណានោះទេ ក៏សារជាតិនិស្ស័យរបស់ព្រះជាម្ចាស់ គឺសមនឹងទទួលបានការសរសើរពីមនុស្សជាតិ។ ប៉ុន្តែ សូម្បីតែព្រះជាម្ចាស់បានរងទុក្ខយ៉ាងច្រើនក៏ដោយ ក៏ទ្រង់មិនបានទាមទារអ្វីពីមនុស្សជាតិដែរ។ ទ្រង់មិនដែលតម្រូវឱ្យមនុស្សធ្វើរឿងដូចតទៅនេះឡើយគឺ៖ «អ្នករាល់គ្នាត្រូវតែច្រៀង និងរាំយ៉ាងសប្បាយរីករាយ ដើម្បីសរសើរតម្កើងខ្ញុំរៀងរាល់ថ្ងៃ។ ចូរសរសើរតម្កើងឈ្មោះរបស់ខ្ញុំជារៀងរាល់ថ្ងៃ។ រាល់ពេលដែលអ្នករាល់គ្នាជួបជុំគ្នា ឬបង្កើតកម្មវិធី អ្នករាល់គ្នាត្រូវតែសរសើរតម្កើងឈ្មោះរបស់ខ្ញុំជាមួយគ្នា»។ តើព្រះជាម្ចាស់បានតម្រូវឱ្យមនុស្សធ្វើបែបនេះដែរឬទេ? (មិនដែលទេ។) មិនថាព្រះជាម្ចាស់រងទុក្ខច្រើនប៉ុនណា បំពេញកិច្ចការច្រើនប៉ុនណា ឬប្រទានដល់មនុស្សជាតិច្រើនប៉ុនណានោះទេ ក៏ទ្រង់មិនដែលតម្រូវឱ្យមនុស្សដឹងគុណទ្រង់យ៉ាងជ្រាលជ្រៅ ឬគោរពបូជាទ្រង់ ដូចដែលអ្នកគ្មានជំនឿធ្វើចំពោះរូបព្រះឡើយ។ ព្រះជាម្ចាស់មិនដែលធ្វើរឿងបែបនេះទេ។ ទ្រង់មិនដែលមានព្រះបន្ទូលសូម្បីតែមួយម៉ាត់ ឬធ្វើសូម្បីតែមួយរឿង ដើម្បីឋានៈរបស់ទ្រង់ និងកិត្យានុភាពរបស់ទ្រង់នៅក្នុងចិត្តរបស់មនុស្សជាតិឡើយ។ ទ្រង់មិនដែលធ្វើរឿងទាំងនេះទេ។ ព្រះវិញ្ញាណរបស់ព្រះជាម្ចាស់មិនធ្វើរឿងបែបនេះឡើយ។ ទ្រង់មិនដែលថ្លែងព្រះបន្ទូលពីរឿងបែបនេះ ឬបន្សល់ទុកសារបែបនេះសម្រាប់មនុស្សជាតិឡើយ។ ដូច្នេះ តើព្រះជាម្ចាស់ដែលយកកំណើតជាមនុស្ស ធ្លាប់ធ្វើរឿងបែបនេះ ឬមានព្រះបន្ទូលបែបនេះដែរឬទេ? (មិនធ្លាប់ទេ។) ក្នុងអំឡុងពេលប៉ុន្មានឆ្នាំមកនេះនៃការបំពេញកិច្ចការ និងការរងទុក្ខក្នុងចំណោមមនុស្ស ទ្រង់បាននិងកំពុងផ្គត់ផ្គង់ដល់មនុស្សនូវសេចក្ដីពិត និងជីវិតជានិច្ច ហើយទំនុកបម្រុង និងដឹកនាំមនុស្សឱ្យដើរលើផ្លូវត្រូវ។ ទ្រង់គ្រាន់តែសង្ឃឹមថា មនុស្សអាចដេញតាមសេចក្ដីពិត និងរស់រានមានជីវិតប៉ុណ្ណោះ។ ក្រៅពីរឿងនេះ តើទ្រង់មានសេចក្ដីតម្រូវអ្វីផ្សេងបន្ថែមពីអ្នករាល់គ្នាដែរឬទេ? (គ្មានទេ។) ទ្រង់គ្មានសេចក្ដីតម្រូវអ្វីផ្សេងបន្ថែមពីអ្នករាល់គ្នាឡើយ។

បើនិយាយពីលក្ខណៈនៃរឿងនេះ ការរងទុក្ខដែលព្រះជាម្ចាស់ដែលយកកំណើតជាមនុស្សស៊ូទ្រាំ តាមពិតទៅគឺខុសពីប្រភេទនៃការរងទុក្ខដែលមនុស្សនិយាយដល់។ ក្នុងន័យវិជ្ជមាន មនុស្សស៊ូទ្រាំនឹងការរងទុក្ខរបស់ពួកគេទាំងស្រុង ដើម្បីបោះបង់និស្ស័យពុករលួយរបស់ខ្លួន ក្នុងបំណងសម្រេចបានសេចក្ដីសង្គ្រោះ។ ក្នុងន័យអវិជ្ជមាន ពួកគេស៊ូទ្រាំនឹងការរងទុក្ខនេះទាំងស្រុង ដោយសារតែពួកគេមាននិស្ស័យពុករលួយ ហើយដោយសារតែពួកគេត្រូវបានជំនុំជម្រះ និងដាក់ទណ្ឌកម្មចំពោះការប្រព្រឹត្តសេចក្ដីអាក្រក់ ព្រមទាំងការទាស់ទទឹងនឹងព្រះជាម្ចាស់។ ក្នុងន័យនេះ ការរងទុក្ខរបស់មនុស្សគឺជារឿងចាំបាច់ ហើយវាជារឿងដែលជៀសមិនរួចឡើយ។ ក៏ប៉ុន្តែ ព្រះជាម្ចាស់ដែលយកកំណើតជាមនុស្សស៊ូទ្រាំនឹងការរងទុក្ខរបស់ទ្រង់ ដើម្បីបំពេញកិច្ចការរបស់ទ្រង់ ដើម្បីផ្គត់ផ្គង់សេចក្ដីពិតដល់មនុស្ស ហើយដើម្បីឱ្យពួកគេអាចរំដោះខ្លួនចេញពីសេចក្ដីពុករលួយ និងការធ្វើបាបរបស់សាតាំង ហើយឈានជើងចូលទៅក្នុងផ្លូវនៃសេចក្ដីសង្គ្រោះ។ ព្រះជាម្ចាស់ត្រូវស៊ូទ្រាំនឹងទុក្ខលំបាកទាំងនេះក្នុងរយៈពេលយូរ ពោលគឺ នេះក៏ជាផ្នែកមួយនៃកិច្ចការរបស់ទ្រង់ផងដែរ។ ទុក្ខលំបាកទាំងនេះ គឺជារឿងដែលទ្រង់ត្រូវតែទ្រាំទ្រដោយផ្ទាល់ព្រះអង្គ និងត្រូវតែទទួលយកដោយផ្ទាល់ព្រះអង្គ។ ដោយសារព្រះជាម្ចាស់ដែលយកកំណើតជាមនុស្សកំពុងបំពេញកិច្ចការរបស់ទ្រង់ និងបំពេញព័ន្ធកិច្ចរបស់ទ្រង់ ហើយការរងទុក្ខគឺជាផ្នែកមួយនៃកិច្ចការនេះ ព្រះជាម្ចាស់មិនត្រូវការឱ្យមនុស្សដឹងគុណទ្រង់យ៉ាងជ្រាលជ្រៅចំពោះការស៊ូទ្រាំនឹងការរងទុក្ខនេះទេ ហើយទ្រង់ក៏មិនត្រូវការឱ្យមនុស្សផ្សព្វផ្សាយព័ត៌មានអំពីការរងទុក្ខរបស់ទ្រង់ដែរ ហើយទ្រង់រឹតតែមិនត្រូវការឱ្យមនុស្សដឹងពីរឿងនេះទៅទៀត។ ប្រសិនបើអ្នកចង់ស្គាល់ព្រះជាម្ចាស់ អ្នកគួរតែស្គាល់ទ្រង់តាមរយៈការស្គាល់ពីសារជាតិរបស់ព្រះជាម្ចាស់ តាមរយៈការស្គាល់ពីព្រះតម្រិះ និងទស្សនៈរបស់ព្រះជាម្ចាស់អំពីរបៀបដែលទ្រង់ប្រព្រឹត្តចំពោះអ្វីៗ និងព្រឹត្តិការណ៍ទាំងអស់ និងតាមរយៈការស្គាល់ពីគោលការណ៍របស់ព្រះជាម្ចាស់ក្នុងការចាត់ការមនុស្ស ព្រឹត្តិការណ៍ និងអ្វីៗផ្សេងៗ។ ការស្គាល់ទ្រង់តាមរបៀបនេះ គឺជាវិធីសាស្ត្រដ៏ល្អបំផុត និងសមរម្យបំផុត។ ចំណែកឯការស្គាល់ពីការរងទុក្ខរបស់ព្រះជាម្ចាស់ អ្នកអាចរំលងរឿងនោះបាន។ អ្នកមិនចាំបាច់ដឹងពីទិដ្ឋភាពនេះឡើយ។ ទោះបីជាអ្នកបានដឹងពីរឿងនេះក៏ដោយ ក៏អ្នកនឹងមិនអាចយល់ព្រះហឫទ័យព្រះជាម្ចាស់បានដែរ អ្នកនឹងមិនអាចគិតគូរដល់ទ្រង់បានទេ ហើយអ្នកនឹងមិនអាចស៊ូទ្រាំនឹងរឿងនេះជំនួសទ្រង់បានឡើយ។ ដូច្នេះ មិនចាំបាច់ប្រកបគ្នាអំពីរឿងនេះទេ។ ប្រសិនបើអ្នករាល់គ្នាដឹងថា ការស៊ូទ្រាំនឹងការរងទុក្ខគឺជាផ្នែកមួយនៃកិច្ចការរបស់ព្រះជាម្ចាស់ដែលយកកំណើតជាមនុស្ស ហើយវាគឺជាដំណើរការមួយដែលទ្រង់ឆ្លងកាត់ដោយជៀសមិនរួច ក្នុងការយាងមកក្នុងចំណោមមនុស្ស ការយល់ពីរឿងនេះគឺគ្រប់គ្រាន់ហើយ។ មិនចាំបាច់ធ្វើឱ្យរឿងនេះក្លាយជារឿងធំដុំឡើយ ហើយអ្នករាល់គ្នាក៏មិនចាំបាច់តបស្នងសងគុណអ្វីដែរ។ ប្រសិនបើអ្នករាល់គ្នាដេញតាមសេចក្ដីពិត ថ្ងៃណាមួយអ្នករាល់គ្នាប្រហែលជាអាចយល់បាន ប៉ុន្តែប្រសិនបើអ្នកមិនមែនជាមនុស្សដែលដេញតាមសេចក្ដីពិតទេ នោះអ្នកប្រហែលជាដើរដល់ទីបញ្ចប់ទៅហើយ ហើយនៅតែមិនអាចយល់បានដដែល។

ពួកយើងបានប្រកបគ្នាស្ទើរតែចប់សព្វគ្រប់ហើយ អំពីប្រធានបទនៃការរងទុក្ខ។ ប្រសិនបើអ្នករាល់គ្នាយល់ពីអាកប្បកិរិយារបស់ព្រះជាម្ចាស់ដែលយកកំណើតជាមនុស្សចំពោះការរងទុក្ខ ឬប្រសិនបើអ្នករាល់គ្នាយល់ថាទ្រង់ស៊ូទ្រាំនឹងការរងទុក្ខអ្វីខ្លះ តើអ្នករាល់គ្នានឹងចង់ធ្វើអ្វី? រឿងដ៏ល្អបំផុត គឺការដែលអ្នករាល់គ្នាអាចអនុវត្តសេចក្ដីពិត មានសេចក្ដីស្មោះស្ម័គ្រ ធ្វើជាភាវៈដែលព្រះបានបង្កើតដែលត្រូវតាមស្ដង់ដា និងឱ្យបំណងប្រាថ្នារបស់ព្រះជាម្ចាស់ត្រូវបានបំពេញ។ នេះគឺជាការតបស្នងសងគុណដ៏ធំធេងបំផុតចំពោះព្រះជាម្ចាស់។ ប្រសិនបើអ្នកធ្វើបែបនេះ ព្រះជាម្ចាស់នឹងចងចាំវា។ ការតបស្នងសងគុណដ៏ធំធេងបំផុតចំពោះព្រះជាម្ចាស់ គឺការដែលអ្នករាល់គ្នាអាចដេញតាមការអនុវត្តសេចក្ដីពិត ហើយនៅទីបំផុតក៏អាចសម្រេចបានសេចក្ដីសង្គ្រោះ ដោយមិនបណ្ដោយឱ្យផែនការរបស់ព្រះជាម្ចាស់បរាជ័យ មិនបណ្ដោយឱ្យព្រះបន្ទូលរបស់ព្រះជាម្ចាស់ក្លាយជាអសារបង់ ឱ្យព្រះបន្ទូលរបស់ព្រះជាម្ចាស់ត្រូវបានសម្រេចនៅក្នុងអ្នករាល់គ្នា និងឱ្យព្រះបន្ទូលរបស់ព្រះជាម្ចាស់ក្លាយជាជីវិតរបស់អ្នករាល់គ្នា។ ថ្ងៃណាមួយ នៅពេលអ្នករាល់គ្នាបានរស់រានមានជីវិត និងបានក្លាយជាសមាជិកនៃមនុស្សជាតិថ្មី អាចក្លាយជាម្ចាស់នៃរបស់សព្វសារពើ និងរស់នៅក្នុងសុភមង្គល ហើយបានបំពេញតាមព្រះរាជបំណងដើមរបស់ព្រះជាម្ចាស់ក្នុងការបង្កើតមនុស្សជាតិ នោះនឹងក្លាយជាការតបស្នងសងគុណដ៏ធំធេងបំផុតចំពោះព្រះជាម្ចាស់។ នៅថ្ងៃដែលអ្នករាល់គ្នាសម្រេចបានសេចក្ដីសង្គ្រោះ និងក្លាយជាអ្នកដែលបានរស់រានមានជីវិត អ្នករាល់គ្នានឹងបានសម្រេចបំណងប្រាថ្នារបស់ព្រះជាម្ចាស់ក្នុងការបង្កើតមនុស្សជាតិថ្មី។ ព្រះជាម្ចាស់នឹងទទួលបានមនុស្សមួយក្រុមនៅលើផែនដី ដែលអាចថ្វាយបង្គំព្រះជាម្ចាស់ និងអាចកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ពោលគឺបំណងប្រាថ្នារបស់ព្រះជាម្ចាស់នេះ នឹងត្រូវបានសម្រេច។ នៅពេលបំណងប្រាថ្នារបស់ព្រះជាម្ចាស់ត្រូវបានសម្រេច ប្រហែលជានៅថ្ងៃនោះ ព្រះជាម្ចាស់នឹងមានព្រះបន្ទូលថា អ្នកបានជួយទ្រង់ឱ្យសម្រេចបំណងប្រាថ្នារបស់ទ្រង់ ហើយថាអ្នកបានជួយទ្រង់ឱ្យបញ្ចប់រយៈពេលនៃការរងទុក្ខរបស់ទ្រង់។ នេះគឺជាការតបស្នងសងគុណដ៏ធំធេងបំផុតចំពោះព្រះជាម្ចាស់។ នៅពេលបំណងប្រាថ្នារបស់ព្រះជាម្ចាស់ត្រូវបានសម្រេច ព្រះជាម្ចាស់នឹងលែងលះបង់អ្វីដើម្បីមនុស្សជាតិទៀតហើយ។ ការរំពឹងទុករបស់ទ្រង់នឹងត្រូវបានសម្រេច។ ព្រះជាម្ចាស់នឹងលែងចាំបាច់ត្រូវបំពេញកិច្ចការទៀតហើយ។ ទ្រង់នឹងបានឃើញលទ្ធផល និងទទួលបានលទ្ធផល កិច្ចការរបស់ទ្រង់នឹងត្រូវបានបញ្ចប់ ទ្រង់នឹងអាចសម្រាក ហើយទ្រង់នឹងលែងមានក្ដីបារម្ភណាមួយទាក់ទងនឹងមនុស្សជាតិទៀតហើយ។ វានឹងមានន័យថា តាមរយៈការសម្រេចបានសេចក្ដីសង្គ្រោះរបស់អ្នកដោយការដេញតាមសេចក្ដីពិត អ្នកបានជួយព្រះជាម្ចាស់ឱ្យរំដោះព្រះអង្គទ្រង់ចេញពីអារម្មណ៍នៃទុក្ខលំបាកដែលទ្រង់មាន និងចេញពីដំណើរនៃទុក្ខលំបាករយៈពេលប្រាំមួយពាន់ឆ្នាំរបស់ទ្រង់។ ព្រះជាម្ចាស់នឹងអរគុណអ្នក។ នេះគឺដោយសារតែវាជាការរង់ចាំដ៏យូរ ប៉ុន្តែជាសំណាងល្អ នៅទីបំផុតព្រះជាម្ចាស់នឹងបានឃើញលទ្ធផល បំណងប្រាថ្នារបស់ទ្រង់នឹងត្រូវបានសម្រេច ហើយទ្រង់នឹងទទួលបានមនុស្សជាតិថ្មី ពោលគឺអ្នកគួរតែត្រេកអរជំនួសព្រះជាម្ចាស់។ ប្រសិនបើអ្នកពិតជាមានចិត្តដែលគិតគូរដល់ព្រះជាម្ចាស់មែន ប្រសិនបើអ្នកពិតជាចង់យល់ និងគិតគូរដល់ព្រះហឫទ័យរបស់ព្រះជាម្ចាស់មែន ហើយអ្នកចង់តបស្នងដល់ព្រះជាម្ចាស់ នោះអ្នកគួរតែស្ដាប់បង្គាប់ និងចុះចូល ដើរលើផ្លូវនៃសេចក្ដីសង្គ្រោះ ដើរលើផ្លូវនៃការកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ និងធ្វើជាមនុស្សម្នាក់ដែលអាចថ្វាយបង្គំព្រះជាម្ចាស់បាន។ នេះគឺជាការតបស្នងសងគុណដ៏ធំធេងបំផុតចំពោះព្រះជាម្ចាស់។ ជាការពិតណាស់ នេះក៏ជាវិធីតែមួយគត់ដើម្បីឱ្យព្រះជាម្ចាស់ទទួលបានការកម្សាន្តព្រះហឫទ័យ និងដើម្បីសម្រេចបំណងប្រាថ្នារបស់ព្រះជាម្ចាស់ ដោយឱ្យទ្រង់ទម្លាក់ចោលនូវក្ដីបារម្ភ និងការរំពឹងទុកណាមួយដែលទ្រង់មានទាក់ទងនឹងមនុស្ស។ ជាការពិតណាស់ វាក៏ជាវិធីដ៏ល្អបំផុតដើម្បីជួយព្រះជាម្ចាស់ឱ្យរំដោះព្រះអង្គទ្រង់ចេញពីដំណើរនៃទុក្ខលំបាក ដែលជាការរង់ចាំរយៈពេលប្រាំមួយពាន់ឆ្នាំរបស់ទ្រង់ផងដែរ។ នៅក្នុងទស្សនៈរបស់ព្រះជាម្ចាស់ នេះគឺជាការតបស្នងសងគុណដ៏ធំធេងបំផុតចំពោះទ្រង់។ វាគឺជាអំណោយដ៏ល្អបំផុតដែលអ្នកអាចថ្វាយដល់ព្រះជាម្ចាស់បាន។ អំណោយនេះត្រូវបានព្រះជាម្ចាស់ទទួលយក និងទទួលបានដោយព្រះជាម្ចាស់ ហើយវាមានតម្លៃជាងតង្វាយមួយភាគដប់ដែលអ្នកអាចថ្វាយចំនួនច្រើនប៉ុនណាក៏ដោយ។

តើពួកយើងអាចបញ្ចប់ការប្រកបគ្នាអំពីប្រធានបទនេះត្រឹមនេះបានទេ? (បាន។) អ៊ីចឹងសម្រាប់ថ្ងៃនេះ ពួកយើងបញ្ចប់ការប្រកបគ្នារបស់យើងត្រឹមនេះចុះ។ លាហើយ!

ថ្ងៃទី២៣ ខែវិច្ឆិកា ឆ្នាំ២០២៤

YouTube: https://l.kingdomsalvation.org/km/video
Facebook: https://|.kingdomsalvation.org/km/facebook

Email: contact.km@kingdomsalvation.org

  ],

  "bolds": [

    "Section1016.xhtml",

    "Section1017.xhtml",

    "Section1018.xhtml",

    "Section1019.xhtml",

    "Section1020.xhtml",

    "Section1021.xhtml",

    "Section1022.xhtml",

    "Section1023.xhtml",

    "Section1024.xhtml",

    "Section1025.xhtml",

    "Section1026.xhtml",

    "Section1027.xhtml",

    "Section1028.xhtml",

    "Section1029.xhtml",

    "Section1030.xhtml",

    "Section1031.xhtml",

    "Section1032.xhtml",

    "Section1033.xhtml",

    "Section1034.xhtml",

    "Section1035.xhtml",

    "Section1036.xhtml",

    "Section1037.xhtml"

}

